
Amarnic februarie, şi-afară, şi-n sufletul meu. O stare de 
spirit pe potriva vremii; cer mohorit, frig, aproape de îngheţ. Am 
pornit din camera cîntarului spre padocul de prezentare de pe 
hipodromul din Newbury încercînd să nu caut chipul care n-avea 
să fie acolo, chipul pe care-l ştiam atit de bine al Daniellei de 
Brescou, cu care eram logodit în mod oficial, după tot tipicul, cu 
inel cu diamant şi toate celelalte. 

O cucerisem pe această tînără în noiembrie trecut în chip 
neaşteptat şi trăisem sentimente de profundă emoție, de elan... 
de fericire. Dar s-o păstrez pe gerurile de dinaintea primăverii se 
dovedea al dracului de greu. 

Tînăra şi mult adorata mea iubită cu părul negru părea a-şi 
muta în mod îngrijorător atenţia de la un jocheu de 
steeplechase (adică eu) spre o persoană sofisticată, de viţă 
nobilă (un prinţ), mai bogat şi mai în vîrstă, care nici măcar nu 
avea decenţa să arate prost. 

Mă străduiam pe cît puteam să nu mi se citească tulburarea 
pe chip, dar frustrarea se revărsa, în schimb, în timpul curselor, 
făcîndu-mă să sar peste obstacole imprudent, să caut cu tot 
dinadinsul pericolul ca pe un drog care să-mi aducă uitarea. 
Poate că nu este înţelept să practici o meserie plină de riscuri 


cînd mintea îţi este plecată la două sute de mile distanţă, dar 
pentru mine primejdiile erau ca un tranchilizant. 

Prinţesa Casilia, fără a fi însoţită de Danielle, nepoata din 
partea soţului, aştepta, ca de obicei, în padocul de prezentare 
urmărindu-l din ochi pe Cascade, calul său din cursa următoare. 
M-am îndreptat spre ea, am strîns mîna ce mi s-a întins, am 
făcut o mică plecăciune, ca un semn de recunoaştere a rangului 
său princiar. 

— Rece zi, a spus ea cu o voce ale cărei consoane erau uşor 
guturale, vocalele pure şi clare, singur accentul amintind vag de 
ţara ei de baştină. 

— Da, rece, am răspuns. 

Danielle nu venise. Bineînţeles că nu. Era stupid din partea 
mea să mai sper. Ea îmi spusese veselă la telefon că n-o să fim 
împreună în acest weekend pentru că se va duce cu prinţul şi 
cîţiva dintre prietenii lui la o manifestare de artă florentină, cu 
totul de excepţie, care va avea loc la un hotel din Ţara Lacurilor, 
unde custodele secţiei de pictură italiană de la Luvru va ţine 
cîteva conferinţe despre Renaşterea Italiană urmate de alte 
acţiuni de acelaşi gen. Era o ocazie unică şi extraordinară, aşa 
că mai mult decît sigur aveam s-o înţeleg. 

Ar fi al treilea weekend consecutiv cînd ea apelase cam în 
aceiaşi termeni la înţelegerea mea. 

Prinţesa, o doamnă de vîrstă mijlocie, suplă, de o deosebită 
feminitate şi căldură, în haina-i de samur ce se unduia pe umerii 
înguşti avea un aer de o mare distincţie, ca întotdeauna. De 
obicei, nu-şi punea nimic pe cap, păru-i negru şi moale fiind 
strîns într-o coafură montantă, dar în ziua aceea avea un fel de 
căciulă rusească de blană, înaltă, cu urechile mari prinse în 
creştet şi m-am gîndit în treacăt că puţine femei ar fi putut-o 
purta cu atita eleganţă. De peste zece ani îi călăream caii, 
fuseseră vreo douăzeci la număr şi ajunsesem să-i cunosc bine 
îmbrăcămintea de curse. Căciula aceea era nouă. 

A observat direcţia privirii mele şi admiraţia ce o însoțea; dar 
n-a spus decit atit: 

— Este prea rece pentru Cascade, nu crezi? 

— Nici n-o să se sinchisească, i-am răspuns. O să-i fie tocmai 
bine cînd va ajunge la start. 

Ea n-avea să amintească de absenţa Daniellei dacă eu n-o 
făceam. Intotdeauna rezervată, ascunzindu-şi gîndurile în dosul 


genelor lungi, prinţesa se agăța de manierele civilizate parcă 
spre a se pune la adăpost în faţa asaltului răutăţilor lumii; iar eu 
mă aflam în compania ei de prea multă vreme ca să nu-mi dau 
seama de masca socială pe care şi-o compusese cu bună ştiinţă. 
Cu politeţea sa putea să domolească furtuni, să împrăştie 
fulgerele printr-o simplă conversaţie, dar dusă cu fermitate, se 
pricepea să-i dezarmeze pe cei mai belicoşi adversari fără a le 
cere altceva decit să se comporte civilizat. Ştiam că ar fi 
preferat să-mi păstrez pentru mine gîndurile negre şi că s-ar fi 
simţit stînjenită dacă făceam altfel. 

Pe de altă parte, înţelegea perfect jalnica situaţie în care mă 
aflam în momentul de faţă. Danielle era nepoata soţului său, iar 
Litsi, prinţul care acum capta atenţia Daniellei invitind-o la o 
manifestare de secol al XVI-lea, era propriul ei nepot. 

Atit Litsi, nepotul ei, cît şi Danielle, nepoata soţului ei, îi erau 
oaspeţi în locuinţa din Eaton Square, unde se întilneau, din cite 
ştiam eu, de dimineaţă pînă seara... şi de seara pînă dimineaţa. 

— Ce şanse avem? m-a întrebat prinţesa pe un ton neutru. 

— Destul de bune, i-am răspuns. 

A înclinat din cap în semn de aprobare, plină de speranţă, 
perspectivele victoriei fiind destul de reale. 

Deşi nu era un cal inteligent, Cascade ciştigase în trecut 
numeroase curse de două mile, întrecîndu-şi mulţi adversari. 
Dacă avea noroc, o va face din nou; dar niciodată nimic nu este 
sigur, nici la curse... nici în viaţă. 

Prinţul Litsi, al cărui nume întreg părea lung de un iard şi 
imposibil de pronunţat pentru mine, era un tip cu vederi largi, 
cultivat, prietenos şi făcea o foarte bună impresie. Vorbea o 
engleză perfectă, cu expresii idiomatice, fără nici una din acele 
consoane guturale ale mătuşii sale, ceea ce nu era aproape 
deloc surprinzător, dat fiind că se născuse după ce bunicii săi de 
spiţă regală, fuseseră detronaţi şi o mare parte din copilărie el 
şi-o petrecuse în Anglia. 

Acum locuia mai mult în Franţa, dar eu, de-a lungul anilor, îl 
întîlnisem de cîteva ori cînd îşi vizitase mătuşa şi-o însoţise la 
curse. Îl plăcusem într-un mod vag, fără să-l fi cunoscut prea 
bine. Cînd am auzit că va veni din nou în vizită nu m-am gîndit 
cîtuşi de puţin la impactul pe care avea să-l producă asupra unei 
tinere americance plină de duh, care lucra la o agenţie de ştiri 
T.V. şi căreia îi plăcea la nebunie Leonardo da Vinci. 


— Kit, a spus prinţesa. 

Mi-am îndepărtat gîndurile de la Ţara Lacurilor şi mi le-am 
concentrat asupra calmului de pe chipul ei. 

— Ei bine, am răspuns, unele curse sînt mai grele. 

— Fă tot ce poţi. 

— Da. 

De-a lungul anilor întîlnirile noastre dinaintea curselor 
deveniseră scurte şi plăcute interludii în care se spunea foarte 
puţin, dar se subiînţelegea mult. Mai toţi proprietarii mergeau în 
padocul de prezentare însoţiţi de antrenori, dar Wykeham 
Harlow, antrenorul cailor prinţesei, încetase să mai vină la 
curse. Îmbătrînind, nu mai suporta lungile călătorii din timpul 
iernii. Wykeham, a cărui memorie slăbea pe zi ce trece, iar 
genunchii i se anchilozau, încă mai era capabil să creeze acea 
comuniune între el şi cal, care-l plasase dintru început direct în 
eşalonul antrenorilor de virf. La cei optzeci de ani ai săi continua 
să trimită din grajdul său ce se bucura de o reputaţie solidă 
şiruri de cîştigători pe care eu îi călăream plin de recunoştinţă. 

Prinţesa, venea cu perseverenţă la curse, indiferent de 
vreme, delectindu-se cu isprăvile aşa-zişilor ei copii, făcînd 
planuri pentru viitorul lor, rememorîndu-le trecutul, umplîndu-şi 
zilele cu un interes mereu treaz faţă de aceste creaturi. In toţi 
aceşti ani, eu şi ea ajunsesem la o relaţie care era atit 
protocolară cît şi de o anume profunzime, împărtăşind laolaltă 
momente de glorie şi de tristeţe, înţelegindu-ne unul pe celălalt 
într-un perfect acord la curse, despărţindu-ne la poarta 
hipodromului, fiecare rămînînd cu propria lui viaţă. 

Fără să avem nici o altă legătură, ca să zic aşa, pînă în 
noiembrie trecut cînd Danielle venise din America spre a-şi 
începe slujba la Londra şi sfirşise în patul meu. De atunci, deşi 
prinţesa mă acceptase fără îndoială ca pe un viitor membru al 
familiei şi mă invitase deseori în casă ei, comportarea sa faţă de 
mine şi a mea faţă de ea rămăsese virtual neschimbată, în 
special la curse. Tiparele fuseseră de prea multă vreme turnate 
şi amîndoi le găseam perfecte. 

— Baftă, a spus ea încet cînd a venit timpul să încalec, după 
care m-am îndreptat cu Cascade spre start. Galopul uşor ar fi 
trebuit să-l încălzească, dar, ca de obicei, nu-mi trimitea nici un 
mesaj telepatic despre starea lui de spirit. Cu unii cai, o 
comunicare mentală din ambele părţi putea fi aproape tot atit 


de clară ca şi cum ne-am fi înţeles prin viu grai, dar Cascade cel 
negru, suplu şi şiret era, ca întotdeauna, iremediabil tăcut. 

Cursa s-a dovedit a fi mult mai grea decit mă aşteptasem, 
dat fiind că unul din cai părea a-şi fi găsit un plus de valoare 
faţă de ultima noastră întîlnire cînd îl învinsesem. A sărit 
obstacol după obstacol împingîndu-l pe Cascade spre grilă şi 
cînd a intrat în linie dreaptă după ieşirea din turnantă, s-a ţinut 
scai de el de parcă ar fi fost lipit cu clei. Cînd s-a îndreptat spre 
ultimele patru obstacole era tot în coastele lui Cascade, jocheul 
lui ţinîndu-l acolo cu încăpăţinare, deşi avea toată lăţimea pistei 
la dispoziţie. Era o tactică demoralizantă pe care acel jocheu o 
practica adeseori faţă de caii pe care-i credea uşor de speriat, 
dar eu nu mă aflam deloc într-o asemenea dispoziţie ca să mă 
las înghesuit la grilă de el sau oricare altul şi eram conştient, 
aşa cum mi se întîmpla prea des în ultimul timp, de furia şi 
violenţa ce mocneau în mine şi de disperarea înăbuşită ce-avea 
să tălăzuiască în curînd. 

l-am dat pinteni zdraveni cu tocurile de la cizme la ultimele 
sărituri, forţîndu-l fără milă să le abordeze corect şi, dacă nu i-a 
plăcut, cel puţin nu mi-a spus-o. Şi-a întins gitul şi capul negru 
spre linia de sosire şi, sub presiunea mea ce n-a slăbit deloc, s-a 
întrebuințat pînă la potou. 

Am cîştigat cu un scurt bot şi, după citeva mişcări 
şovăielnice, complet epuizat, Cascade a început să meargă la 
pas. Mi-a fost oarecum ruşine de mine însumi şi victoria m-a 
bucurat în mică măsură, iar în timp ce-l duceam spre padocul 
arbitrilor, nu m-am simţit cîtuşi de puţin eliberat din tensiunea în 
care mă găseam, ci cuprins doar de o teamă crescîndă că 
aveam să-l văd în curînd căzînd mort din pricina inimii care-i va 
ceda după atita efort. 

A păşit în padocul arbitrilor cu picioarele tremurînde ca să-şi 
primească aplauzele pe care le merita din plin, iar prinţesa i-a 
ieşit în întîmpinare cu o uşoară nelinişte în ochi. Deja se 
anunţase rezultatul sosirii în urma fotografiei, confirmînd 
victoria lui Cascade şi se pare ca prinţesa nu era preocupată 
dacă cîştigase sau nu, ci cum. 

— N-ai fost prea dur cu el, Kit? a întrebat ea cu o oarecare 
îndoială în timp ce descălecam. Poate mult prea dur, Kit? 

Am  mîngiiat botul aburind al lui Cascade, simţindu-i 
transpiraţia sub degete. Mulţi cai ar fi crăpat sub o asemenea 


presiune, dar el n-a făcut-o. 

— E viteaz, i-am răspuns. Dă tot ce poate. 

Ea m-a urmărit cu privirea în timp ce mi-am descătărămat 
chingile şi mi-am pus şaua pe braţ. Calul a rămas nemişcat, cu 
capul plecat de efort cînd Dusty, şeful băieţilor de grajd, i-a 
acoperit trupu-i murg şiroind de transpiraţie cu un pled ca să nu 
răcească. 

— Nu trebuie să dovedeşti nimic, Kit, a spus prinţesa 
răspicat. Nici mie, nici altcuiva. 

M-am oprit din aranjarea chingilor şi m-am uitat la ea 
surprins. Aproape că niciodată nu făcuse o remarcă atit de 
directă privind viaţa mea personală. Cred că arătam la fel de 
descumpănit după cum mă şi simţeam. 

Am terminat de aşezat chingile pe mînă cu gesturi şi mai 
lente. 

— Mai bine m-aş duce să mă cîntăresc, am spus şovăitor. 

Ea a încuviinţat printr-o înclinare a capului. 

— Mulţumesc, i-am spus. 

A dat din nou din cap şi m-a mingiiat uşor pe braţ, un mic 
gest familiar pe care întotdeauna îl folosea ca semn că mă 
înţelegea, dar şi că întrevederea luase sfirşit. M-am răsucit pe 
călcîie ca s-o pornesc spre camera cîntarului şi l-am văzut pe 
unul din arbitri venind foarte grăbit spre Cascade, pe care nu-l 
slăbea deloc din priviri. Arbitrii întotdeauna par să arate la fel 
cînd examinează caii suprasolicitaţi în cursă, dar, în cazul 
acestui arbitru, în zelul cu care o făcea, era ceva mai mult decit 
simpla dragoste faţă de animale. 

M-am oprit consternat, iar prinţesa şi-a întors capul ca să-mi 
urmărească privirea şi imediat s-a uitat din nou la mine. l-am 
întîlnit ochii albaştri şi am văzut acolo un licăr de înţelegere. 

— Du-te şi te cîntăreşte, a spus ea. 

Am plecat recunoscător şi-am lăsat-o să-l înfrunte pe acel 
bărbat care, probabil, mai mult decît orice pe lume ar fi vrut să 
mă vadă pierzindu-mi licenţa de jocheu. 

Sau ar fi fost mai bine dacă-mi pierdeam chiar viaţa. 


* 
XX 


Maynard Allardeck, care era arbitru la hipodromul din 


Newbury (fapt ce-mi ieşise din minte pentru moment) avea 
toate motivele, întemeiate şi neîntemeiate, ca să mă urască. Pe 
mine, jocheul Kit Fielding. 

Cele neîntemeiate erau moştenite, depăşeau orice rațiune şi, 
ca atare, le făceai faţă cel mai greu. Ele îşi avea originea într-o 
vrăjmăşie dintre familiile noastre care dura de mai bine de trei 
secole şi care generase un lung şir de fapte violente şi 
reprobabile din partea ambelor părţi. În trecut cei din neamul 
Fielding îi omoriseră pe cei din neamul Allardeck şi viceversa. Eu 
însumi, împreună cu sora mea geamănă, Holly, fusesem învăţaţi 
din fragedă pruncie de către bunicul nostru că toţi din familia 
Allardeck sînt necinstiţi, laşi, răzbunători şi perfizi. Probabil că 
aşa am fi crezut toată viaţa dacă Holly nu s-ar fi îndrăgostit de 
un Allardeck cu care s-a şi căsătorit ţinînd cu tot dinadinsul să 
repete povestea Capulet - Montague. 

Bobby Allardeck, soţul ei, nici vorbă ca să fie necinstit, laş, 
răzbunător şi perfid, ci dimpotrivă, era un tip plăcut, bine 
intenţionat şi antrena cai de curse în Newmarket. Eu şi Bobby, 
datorită acestei căsătorii, pusesem, în sfirşit, cruce vechii 
dihonii, lăsînd-o să se odihnească pentru o generaţie, dar tatăl 
lui Bobby, Maynard Allardeck, era încă prizonierul trecutului. 

Maynard nu l-a iertat niciodată pe Bobby pentru ceea ce el 
considera o trădare şi nu numai că n-a încercat o reconciliere, ci 
dimpotrivă, şi-a întărit credinţa că cei din neamul Fielding, şi 
mai cu seamă eu şi Holly, sîntem hoţi, perfizi, cruzi şi urzitori de 
comploturi. Inocenta mea soră, Holly, nu era nimic din toate 
acestea, dar Maynad îi vedea pe toţi din familia Fielding 
deformat. 

Holly mi-a povestit că atunci cînd Bobby îi spusese tatălui 
său (pe cînd se aflau cu toţii în bucătărie, acasă la Bobby şi 
Holly) că Holly este gravidă şi, indiferent dacă îi place sau nu, 
nepotul lui va avea sîngele şi genele atit ale familiei Allardeck 
cît şi ale familiei Fielding, ea crezuse pe moment că Maynard o 
s-o strîngă de git. Numai că el, deşi avea mîinile întinse spre 
gitul ei, se răsucise brusc pe călciie şi vomase în chiuvetă. Cînd 
mi-a relatat scena, Holly era foarte, zguduită, iar Bobby s-a jurat 
că n-o să-l mai lase pe tatăl său niciodată să-i treacă pragul 
casei. 

Maynard Allardeck făcea parte din Clubul Jocheilor, forul care 
guverna cursele şi era foarte preocupat ca, prin ţinuta sa 


impozantă şi printr-un şarm cu priză la public, să parcurgă toate 
treptele ierarhice posibile. Maynard Allardeck, care deja 
ajunsese arbitru, ţintea spre triumvirat, spre grupul celor trei 
arbitri din care se alegea din trei în trei ani arbitrul şef. 

Pentru un Fielding care era jocheu, perspectiva unui 
Allardeck într-o funcţie ce-i oferea puteri aproape totale asupra 
lui însemna un adevărat dezastru. Şi de aici începeau motivele 
reale şi lesne de înţeles pentru care mă ura Maynard: avantajul 
imens pe care îl aveam asupra lui era acela că el nu-mi putea 
distruge cariera, viaţa sau reputaţia fără să nu şi le distrugă şi 
pe ale lui. Acest lucru era suficient de bine cunoscut şi de alte 
cîteva persoane care aveau grijă ca, în materie de curse, el să 
dovedească o atitudine corectă faţă de mine. 

Dacă acum aducea totuşi probe că, într-adevăr, îl 
maltratasem pe Cascade, putea să obţină cu uşurinţă o amendă 
şi o suspendare pentru mine, ceea ce l-ar fi umplut de bucurie. 
În febra cursei şi luat cu asalt de propriile mele sentimente pe 
care nu le mai puteam ţine sub control nici măcar nu-mi trecuse 
prin minte că el stă la pîndă şi mă urmăreşte din tribune. 

M-am dus în camera de cîntărire şi m-am urcat pe cîntar, 
apoi am revenit în cadrul uşii să văd ce se petrece afară. De aici 
l-am urmărit pe Maynard cum îi tot vorbea prinţesei care îşi 
aşternuse pe chip expresia sa cea mai politicoasă şi 
binevoitoare. Cei doi îi dădeau roată lui Cascade care tremura 
din toate mădularele şi din trup îi ieşeau aburi în aerul rece, 
pentru că Maynard îi poruncise lui Dusty să scoată pledul de pe 
el. 

Maynard arăta, ca întotdeauna, elegant, ca scos din cutie şi 
demn de încredere, aceasta fiind imaginea sa de suprafaţă, 
care-i servea atit în afaceri, unde se îmbogăţise pe seama 
altora, cît şi în societate, unde făcuse numeroase opere de 
caritate pentru care îşi cîntase singur osanale. Numai foarte 
puţini, cei care îi cunoscuseră adevăratul eu, meschin, dur şi 
nemilos, rămîneau neimpresionaţi şi-l priveau cu cinism. 

În semn de respect faţă de prinţesă, îşi scosese pălăria şi o 
ţinea strîns la piept, iar păru-i blond, uşor încărunţit îi era 
pieptănat impecabil. Aproape că se gudura ca să intre în grațiile 
prinţesei, în vreme ce îi ponegrea jocheul şi nu eram sigur dacă 
n-o va convinge că de data asta Kit Fielding fusese totuşi prea 
dur cu calul ei. 


Ei bine... ei n-aveau să găsească nici un semn pe pielea lui 
Cascade pentru că nu-l atinsesem deloc cu cravaşa. Celălalt cal 
fusese atit de aproape încît, atunci cînd am ridicat braţul, mi-am 
dat seama că l-aş fi atins pe el dacă lăsam în jos cravaşa, şi nu 
pe Cascade. Fără îndoială, Maynard văzuse braţul meu ridicat, 
dar cele care acţionaseră fuseseră gambele, călciiele, 
încheieturile miinilor şi furia. Puteau să fie urme de cravaşă în 
sufletul lui Cascade, dacă avea vreunul, dar pe pielea lui n-avea 
să se vadă nimic. 

Maynard a perorat o bună bucată de vreme cu buzele 
țuguiate, clătinînd din cap şi fără a o slăbi din ochi pe prinţesă 
care continua să zimbească blind, dar, în cele din urmă, s-a 
înclinat rigid spre ea, şi-a pus pălăria pe cap cu grijă şi s-a 
îndepărtat băţos şi dezamăgit. 

Foarte uşurat, am privit-o pe prinţesă cum se alătură unui 
grup de prieteni, în vreme ce Dusty, căruia i se citea clar 
nemulţumirea pe chip, i-a pus pledul la loc lui Cascade şi i-a 
spus băiatului ce-l ţinea de căpăstru să-l ducă la grajduri. 
Cascade a plecat obosit, cu capul lăsat şi fără nici un strop de 
vlagă în el. Îmi pare rău, mi-am zis în sinea mea, îmi pare rău, 
bătrîne. Să-l ia naiba pe Litsi. 

Prinţesa a rezistat încercărilor lui Maynard de a o convinge 
şi-şi păstrase îndoielile pentru sine, mi-am zis în gînd mulţumit 
în timp ce-mi scoteam culorile ei şi le puneam pe cele din cursa 
următoare. Ea ştia cum stăteau lucrurile între mine şi Maynard, 
pentru că Bobby îi povestise mai demult, într-o zi de noiembrie, 
şi, deşi de atunci nu mai pomenise nimic despre acest subiect, 
în mod cert nu uitase. Se pare că trebuia să mă fac vinovat deo 
vină mult mai mare decit epuizarea unui cal ca ea să mă predea 
duşmanului. 

Am călărit în cursa următoare foarte conştient de prezenţa 
lui Maynard în tribune: am parcurs două mile de obstacole în 
grabă şi am terminat al patrulea. După aceea m-am schimbat 
din nou în culorile prinţesei şi m-am reîntors în padocul de 
prezentare pentru evenimentul central al zilei, cursa cu 
obstacole de trei mile care era considerată ca o probă pentru 
Grand National!. 

În mod cu totul neobişnuit, prinţesa încă nu se afla în 


1 Cea mai renumită cursă britanică cu obstacole, care se ţine anual la 
Aintree, Liverpool. 


padocul de prezentare şi o vreme am stat singur privindu-l pe 
vînjosul ei Cotopaxi cum era plimbat de băiatul de grajd. Ca 
mulţi din caii ei, el purta numele unui munte, şi, în cazul lui, se 
potrivea perfect, dat fiind că era mare, uscăţiv şi colţuros, un 
roib cu pete gri pe crupe, ca de zăpadă murdară. La cei opt ani 
ai săi alerga bine şi uneori credeam, într-adevăr, că aş putea, în 
sfîrşit, să obţin cu el Grand National-ul peste o lună. 

Ciştigasem aproape toate cursele clasice din calendarul 
hipic, în afară de Grand National, unde fusesem al doilea, al 
treilea, al patrulea, dar niciodată primul. Cotopaxi avea calităţile 
necesare ca să-l poată obţine dacă exista şi puţin noroc. 

Dusty a venit la mine, întrerupîndu-mă din plăcuta visare. 

— Unde e prinţesa? m-a întrebat el. 

— Niciodată n-a lipsit de la cursa bătrînului Paxi. 

Mic de statură, bătut de vreme şi mereu suspicios, Dusty se 
uita la mine acuzator de parcă aş fi ştiut ceva şi nu-i spusesem. 
Profesional, el depindea de mine, după cum şi eu depindeam de 
el, dar n-am ajuns niciodată să ne agreăm reciproc. 

Era capabil să-mi spună verde în faţă că puteam eu să fiu 
jocheu campion sau nu, sigur, n-aş ciştiga atitea victorii dacă 
n-ar fi munca grea a băieţilor de grajd, printre care se includea, 
bineînţeles, şi pe sine. Comportarea lui faţă de mine uneori 
ajungea foarte aproape de impoliteţe, fără însă a depăşi 
niciodată o anume limită, dar eu mă obişnuisem cu el, mai cu 
seamă că, de fapt, era bun în meseria lui, iar în privinţa băieţilor 
de grajd avea dreptate şi, ca să fiu cinstit, nici nu prea aveam 
de ales. De cînd Wykeham încetase să mai vină la curse, starea 
cailor în timpul deplasării depindea întru totul de Dusty, iar 
pentru mine tocmai acest aspect mă interesa cel mai mult. 

— Cascade abia îşi trage picioarele, a spus Dusty 
aprinzîndu-se la faţă. 

— Nu şchioapătă, i-am spus cu blindeţe. 

— O să-i trebuiască săptămîni să se refacă. 

Nu i-am răspuns. Mi-am aruncat privirile în jur căutînd-o pe 
prinţesă, care încă nu apăruse. Voiam, în special, să aflu ce-i 
spusese Maynard, dar se părea că va trebui să mai aştept. Era 
ceva cu totul neobişnuit ca ea să lipsească din padocul de 
prezentare. Mai tuturor proprietarilor le făcea plăcere să se afle 
aici înainte de cursă, dar, mai ales pentru prinţesă, aceasta 
devenise o rutină de la care nu se abătea. In plus, ţinea la 


Cotopaxi, fiind foarte mîndră de el şi toată iarna vorbise de 
şansele lui la Grand National. 

Minutele au trecut, s-a dat semnalul pentru jochei să 
încalece şi Dusty m-a ajutat cu îndemînare, ca de obicei, să pun 
piciorul în scară ca să urc în şa. Am plecat din padoc sperînd că 
nu se întîmplase nimic, grav şi, pe cînd înaintam în canter spre 
start, am avut timp să-mi ridic privirile spre loja prinţesei, care 
se afla sus, deasupra turnului arbitrilor, crezînd că am s-o văd 
acolo cu prietenii, urmărind cursa. 

Totuşi, balconul era gol şi am simţit prima tresărire de 
adevărată îngrijorare. Dacă ar fi trebuit să părăsească 
hipodromul pe neaşteptate sînt sigur că mi-ar fi trimis un mesaj 
şi, cum mă aflam în padoc, n-aş fi fost chiar greu de găsit. Totuşi 
mesajele se puteau rătăci, iar acesta, dacă cumva suna: 
„Spuneţi-i lui Kit Fielding că prinţesa Casilia a plecat acasă“, 
n-ar fi fost considerat drept o urgenţă. 

Mi-am continuat drumul spre start gindindu-mă că, fără 
îndoială, am să aflu la timp ce s-a întîmplat şi sperînd că nu 
veniseră pe neaşteptate veşti proaste despre soţul ei care era în 
vîrstă şi cu o sănătate şubredă, fiind legat pe viaţă de un scaun 
cu rotile. Pentru el prinţesa se întorcea acasă în fiecare seară 
după curse, indiferent de la ce distanţă. 

Cotopaxi, spre deosebire de Cascade, mă bombarda cu 
informaţii, mai toate transmiţindu-mi că se simţea bine, că nu se 
sinchisea de vremea rece şi că era bucuros că revenise pe pistă, 
în sfîrşit, pentru prima oară după Crăciun. lanuarie fusese cu 
multă zăpadă şi începutul lui februarie foarte geros, iar caii 
pur-sînge englezi, cum era Cotopaxi, ajungeau să se plictisească 
uşor de perioadele lungi petrecute în grajd. 

Wykeham, spre deosebire de majoritatea ziarelor, nu se 
aştepta la o victorie pentru Cotopaxi la Newbury. 

— Nu este pe deplin pregătit, îmi spusese el la telefon seara 
trecută. Nu va fi la vîrf de formă înainte de Grand National. 
Acum ai grijă de el, Kit, da? 

l-am promis că o să am şi, după cele întîmplate cu Cascade, 
va trebui să-mi sporesc atenţia. O să am grijă de Cotopaxi, o să 
mă uit după Maynard şi am să mi-l scot pe prinţul Litsi din 
gînduri. Eu şi Cotopaxi ne-am făcut cursa cu prudenţă şi cu 
mintea limpede, am abordat corect fiecare obstacol sărindu-le 
pe toate cu acuratețe, precizia mişcărilor făcîndu-ne plăcere şi 


n-am tras deloc de timp. Am fluturat suficient cravaşa ca să nu 
se creadă că nu l-am susţinut de-ajuns în final şi am terminat 
onorabil pe locul al treilea, destul de aproape de cîştigător ca să 
se ştie că la viitoarea ieşire va fi la formă maximă. O treabă 
bună pentru Cotopaxi, o reasigurare pentru Wykeham şi un licăr 
de speranţă pentru prinţesă. 

In timpul cursei ea nu fusese în balcon şi nu-şi făcuse 
apariţia nici în padocul arbitrilor. Dusty a mormăit ceva despre 
absenţa ei, iar eu am întrebat pe unul şi pe altul la cîntar dacă 
nu-mi lăsase vreun mesaj, dar fără nici un rezultat. M-am 
schimbat din nou pentru cea de a cincea cursă şi, după aceea, 
mi-am pus hainele de stradă şi am hotărît ca oricum să merg în 
loja ei, aşa cum făceam la sfîrşitul fiecărei zile de curse, să văd 
dacă ospătăriţa de acolo nu ştia cumva ce se întîmplase. 

Prinţesa avea închiriată cite o lojă pe diverse hipodromuri şi 
toate erau decorate la fel, în nuanţe de crem, cafeniu şi 
culoarea piersicii. In fiecare se afla cîte o masă şi scaune pentru 
dejun, iar uşile cu geamuri dădeau spre balconul de unde se 
priveau cursele. De obicei, avea invitaţi diverşi prieteni, dar în 
ziua aceea pînă şi prietenii dispăruseră. 

Am bătut scurt la uşă şi, fără să mai aştept răspuns, am 
apăsat clanţa şi am păşit înăuntru. 

Ca de obicei după dejun, masa fusese împinsă la perete ca 
să rămînă mai mult spaţiu şi pe ea erau aşezate cele necesare 
ceaiului: mici sandviciuri şi prăjiturele, farfurioare şi ceşti, alcool 
la discreţie şi cutii cu trabucuri. In ziua aceea toate erau 
neatinse şi nu se vedea nici o ospătăriţă care să-mi ofere ceai 
cu lămîie însoţit de un zîmbet pe buze. 

De altfel, mă aşteptasem ca loja să fie goală şi, totuşi, nu 
era. 

Prinţesa: se afla acolo, pe un scaun. 

Lîngă ea, stătea în picioare un bărbat pe care nu-l 
cunoşteam. Nu era nici unul dintre prietenii ei obişnuiţi. Un 
bărbat nu cu mult mai în vîrstă decit mine, cu părul negru şi cu 
nas şi maxilare puternice. 

— Prinţesă... am spus şi am făcut un pas înăuntru. 

Ea şi-a întors capul. Haina de samur şi căciula rusească încă 
mai erau pe ea, deşi, de obicei, şi le scotea în lojă. S-a uitat la 
mine cu ochi lipsiţi de expresie, împăienjeniţi şi, goi, mari, 
albaştri şi absenţi. 


Bărbatul a vorbit. Vocea se potrivea cu nasul şi maxilarele, 
era fermă, plină, de forţă, se făcea remarcată. 
— Pleacă de aici, a spus el. 

Am plecat. 

Cu siguranţă nu aveam să mă amestec nepoftit în nici unul 
din necazurile din viaţa personală a prinţesei şi cu acest 
sentiment am ajuns la parter. Mă obişnuisem de prea multă 
vreme cu relaţiile noastre, în care păstram totuşi o anume 
distanţă încît să nu mă gindesc la afacerile ei ca fiind propriile 
mele afaceri, exceptind doar ceea ce decurgea din faptul că ea 
era soţia unchiului Daniellei. 

Pe cînd mă îndreptam spre maşină, deja regretam că am 
plecat atît de precipitat, fără ca măcar s-o întreb dacă n-o 
puteam ajuta. Fusese în vocea tranşantă a străinului o notă 
presantă, care la început mi se păruse a purcede doar din 
dorinţa de a o proteja pe prinţesă, dar, gindindu-mă mai bine, 
nu mai eram atit de sigur. 

N-am nimic de pierdut, mi-am zis, dacă o aştept să coboare 
ca să plece spre casă, ceea ce, cu siguranţă, trebuia să facă 
pînă la urmă şi astfel să mă asigur că totul este în ordine. Dacă 
străinul se afla tot cu ea şi era la fel de categoric ca mai înainte, 
iar ea îi căuta sprijinul, atunci, cel puţin, îi voi spune că o 
puteam ajuta, în caz că ar avea nevoie. 

M-am dus din padoc în parcare unde şoferul ei, Thomas, o 
aştepta, ca de obicei, în Rolls Royce. 

Eu şi Thomas ne salutasem deseori în parcări. Era un 
londonez flegmatic, care citea imperturbabil cărţi, fără a da nici 
o atenţie sportului ce se derula în preajmă. Solid şi demn de 
încredere, era şoferul prinţesei de ani de zile şi-i cunoştea viaţa 
şi deplasările la fel de bine ca oricare din familie. 

M-a văzut venind şi mi-a făcut un vag semn cu mîna. De 
obicei, după ce plecam din loja prinţesei, mă urma şi ea destul 
de curînd, apariţia mea fiind ca un semnal pentru Thomas ca să 
pornească motorul şi să încălzească maşina. 

M-am dus la el şi a coborit fereastra ca să vorbim. 

— Prinţesa e gata? m-a întrebat. 


Am clătinat din cap. 

— Este un domn cu ea... Am făcut o pauză. Cunoşti cumva 
un bărbat destul de tînăr, subţire, cu părul negru, cu bărbie şi 
nas proeminente? 

S-a gîndit puţin, după care mi-a spus că nu-i venea nici unul 
în minte şi m-a întrebat ce mă îngrijora. 

— Ea n-a venit să-şi vadă caii alergînd. 

Thomas şi-a dezmorţit spatele. 

— Niciodată nu s-a întîmplat aşa ceva. 

— Nu. Ei bine, n-a fost. 

— Asta-i rău. 

— Da, cred că da. 

l-am spus lui Thomas că m-aş întoarce să văd dacă totul este 
în ordine şi l-am părăsit lăsîndu-l la fel de îngrijorat ca şi mine. 

Ultima cursă se terminase, iar mulţimea se grăbea să plece. 
Am rămas lingă poarta de unde n-aş fi putut s-o scap pe 
prinţesă cînd cobora şi priveam scrutător chipurile ce se 
perindau prin faţa mea. Pe mulţi îi cunoşteam, mulţi mă ştiau ei 
pe mine. Am zis noapte bună de vreo cincizeci de ori, căutînd în 
van căciula de blană. 

Puhoiul de omeni s-a transformat în grupuri mici, grupurile în 
perechi. Am pornit încet înapoi spre tribune gîndind nehotărit că 
poate am să urc din nou în loja ei. 

Aproape că ajunsesem lîngă tribuna rezervată oficialilor cînd 
am zărit-o. Chiar de la douăzeci de paşi i se vedea privirea 
împăienjenită şi mersul ciudat, de parcă nu simţea pămîntul pe 
care-l călca, ridicînd piciorul mult prea sus şi coborîndu-l ca din 
pod la fiecare pas. 

Era singură şi într-o stare de nedescris. 

— Prinţesă, am spus îndreptîndu-mă repede spre ea. Daţi-mi 
voie să vă ajut. 

S-a uitat la mine fără să mă vadă, clătinîndu-se. Am prins-o 
cu o mişcare sigură de talie, ceea ce n-aş fi făcut niciodată în 
împrejurări obişnuite şi am simţit cum se încordează, parcă spre 
a nega nevoia de ajutor. 

— Mă simt perfect, a spus ea cu o voce tremurată. 

— Da... da, ţineţi-vă de braţul meu. 

Mi-am desprins mîna din talie şi i-am oferit braţul pe care, 
după o uşoară ezitare, l-a acceptat. Faţa îi era palidă sub căciula 
de blană şi trupul îi tremura. Am pornit alături de ea încet spre 


poartă şi ne-am îndreptat spre locul unde ne aştepta Thomas. 
L-am găsit afară din maşină, părînd neliniştit, şi, la vederea 
noastră, a deschis portiera. 

— Mulţumesc, a spus slab prinţesa urcînd în maşină. 
Mulţumesc, Kit. 

S-a lăsat pe bancheta din spate scoţindu-şi căciula şi a 
urmărit-o indiferentă cu privirea cum se rostogoleşte jos. 

Şi-a scos mănuşile şi şi-a dus o mînă spre frunte 
acoperindu-şi ochii. 

— Cred... A înghiţit în sec şi a făcut o pauză. Ai puţină apă, 
Thomas? 

— Da, doamnă, a răspuns el cu promptitudine şi s-a dus la 
portbagaj să aducă cutia cu băuturi răcoritoare pe care o avea, 
de obicei, în maşină. Lichiorul de porumbe macerate în gin, 
şampania, apa minerală, toate băuturile preferate ale prinţesei 
se aflau întotdeauna la îndemiînă. 

Stăteam lîngă portiera deschisă neştiind dacă va considera 
că mai are nevoie de ajutor sau nu. li cunoşteam prea bine 
mîndria, autocontrolul şi speranţele ce şi le punea în sine. Nu 
voia cu nici un preţ ca alţii s-o creadă slabă din fire. Thomas i-a 
dat un pahar mare de cristal cu apă minerală şi cuburi de 
gheaţă zornăitoare. Ea a sorbit două sau trei înghiţituri mici şi a 
rămas cu ochii pironiţi în gol. 

— Prinţesă, am spus şovăielnic, v-ar fi de un oarecare folos 
dacă aş veni cu dumneavoastră la Londra? 

Şi-a întors ochii spre mine străbătută de un fior care a făcut 
să-i zornăie cuburile de gheaţă în pahar. 

— Da, a spus ea cu o uşurare evidentă. Am nevoie de cineva 
să... 
S-a oprit negăsindu-şi cuvintele. 

De cineva care să-i împiedice prăbuşirea, am presupus eu. 
Nu avea nevoie de un umăr pe care să plingă, ci de prezenţa 
cuiva de jena căruia să n-o facă. 

Thomas, aprobînd cele stabilite, m-a întrebat prozaic: 

— Cum rămîne cu maşina dumitale? 

— Este în parcarea jocheilor. Am s-o duc înapoi, lîngă 
grajdurile hipodromului. Acolo o să fie în siguranţă. 

A încuviinţat din cap şi, în drum spre ieşirea de pe hipodrom, 
am făcut o scurtă oprire ca să-mi mut Mercedes-ul la un loc mai 
ferit şi să-i spun şefului de la grajduri că am să revin după el mai 


tirziu. Prinţesa părea că nici n-a observat toate aceste 
aranjamente, continuînd să privească în gol, cuprinsă de gînduri 
pe care nu mi le puteam imagina şi abia cînd am ajuns departe, 
în drum spre Londra, în amurgul ce s-a lăsat devreme, ea, în 
sfîrşit, s-a mişcat şi, absentă, mi-a întins paharul cu bule de apă 
gazoasă şi cu bucățele mici, încă netopite, rămase din cuburile 
de gheaţă, gest ce însemna un fel de preliminarii la conversaţie. 

— Îmi pare rău că ţi-am dat bătaie de cap, a spus ea. 

— Dar nu mi-aţi dat. 

— Am avut un şoc cumplit, a continuat ea cu grijă. Şi îmi este 
dificil să explic... 

S-a oprit şi şi-a clătinat capul, dînd neputincioasă din miini. 
Totuşi, îmi făcea impresia că ajunsese la un punct în care un 
oarecare ajutor ar fi bine venit. 

— Aş putea face ceva pentru dumneavoastră? am întrebat-o 
pe un ton neutru. 

— Nu sînt sigură de cît pot cere. 

— Foarte mult, am răspuns sincer. 

În ochi i s-au strecurat primele licăriri ale unui surîs, dar au 
dispărut la fel de repede. 

— Mă gindeam... a spus ea, după care s-a oprit. Cînd 
ajungem la Londra, vrei să vii la noi şi să aştepţi cît vorbesc cu 
soţul meu? 

— Da, bineînţeles. 

— Ai timp? Poate citeva ore? 

— Oriciît, am asigurat-o crispat. 

Danielle plecase să-l vadă pe Leonardo şi timpul se scurgea 
greu fără ea. Mi-am înăbuşit sentimentul acut de nefericire şi 
mă întrebam doar ce şoc o fi suferit prinţesa. Nimic nu părea 
acum a avea vreo legătură cu sănătatea domnului de Brescou. 
Probabil că era ceva cu mult mai grav. 

Am călătorit o bună bucată de drum în tăcere în timp ce 
afară se făcuse complet întuneric şi prinţesa se uita din nou în 
gol, oftînd din cînd în cînd, iar eu mă întrebam ce-aş putea face 
cu paharul. 

Ca şi cum mi-ar fi citit gîndurile, Thomas a spus brusc: 

— Este un suport pentru pahar pe uşă, sub scrumieră, 
domnule Fielding. 

Mi-am dat seama că-mi observase dilema în oglinda 
retrovizoare. 


— Mulţumesc, Thomas, am spus uitîindu-mă în oglindă şi i-am 
întîlnit ochii amuzaţi. 

Am rabatat un obiect, ce s-a dovedit a fi un inel metalic 
asemănător suportului pentru paharul cu apă de gură din baie şi 
am lăsat pocalul să alunece în el. Prinţesa continua să-şi 
privească viziunile ce o torturau. 

— Thomas, a spus ea în cele din urmă, te rog, vezi dacă 
doamna Jenkins n-a plecat încă. Dacă o găseşti, roag-o să-l sune 
pe domnul Gerald Greening şi să-l întrebe dacă este liber şi 
poate să treacă pe la noi în seara asta. 

— Da, doamnă, a spus Thomas şi a format, numărul de 
telefon aruncîndu-şi ochii asupra cifrelor cîteva fracțiuni de 
secundă, fără a-şi desprinde cealaltă mînă de pe volan. 

Doamna Jenkins lucra pentru prinţesă şi domnul de Brescou 
ca secretară şi ca ajutor la toate; era tînără, de curînd măritată 
şi părea un fel de creatură hoinară şi ştearsă. Lucra de luni pînă 
vineri şi părăsea slujba fix la ora cinci. Uitindu-mă la ceas, am 
văzut că nu mai erau decit cîteva minute pînă la cinci. Se pare 
că Thomas a prins-o chiar în prag de plecare şi i-a transmis 
mesajul spre mulţumirea prinţesei. Ea n-a spus cine era Gerald 
Greening şi treptat gindurile mohorite au cuprins-o din nou. 

Cînd am ajuns în Eaton Square ea îşi revenise aproape 
complet din punct de vedere fizic şi într-o bună măsură şi 
mental. Totuşi încă arăta palidă şi încordată şi s-a sprijinit de 
mîna puternică a lui Thomas ca să coboare din maşină. Am 
urmat-o şi eu pe trotuar, iar ea a rămas acolo o clipă uitîndu-se 
la mine şi Thomas cum stăteam în lumina felinarelor din stradă. 

— Ei bine, a spus ea căzută pe gînduri, vă mulţumesc la 
amindoi. 

Thomas arăta ca întotdeauna de parcă ar fi vrut să-şi dea şi 
viaţa pentru ea, nu numai s-o ducă şi să o aducă de la curse în 
deplină siguranţă, dar, de data aceasta, aşa cum traversa 
trotuarul cu legătura de chei în mînă ca să-i deschidă prinţesei 
uşa din faţă, părea un adevărat om de lume. 

Eu şi prinţesa am intrat în casă lăsîndu-l pe Thomas să 
gareze maşina şi am urcat amîndoi scara spațioasă ce ducea la 
etaj. La parterul casei mari şi vechi se găseau dependinţele, 
apartamentul pentru oaspeţi, biblioteca şi camera pentru micul 
dejun. Prinţesa şi soţul ei locuiau de fapt sus; la etajul întîi se 
aflau salonul, camera de zi şi sufrageria, iar dormitoarele la 


următoarele trei nivele. Personalul locuia la demisol, iar legătura 
între etaje se făcea printr-un lift foarte bun, instalat în vremurile 
moderne spre a fi folosit de scaunul ca rotile al domnului de 
Brescou. 

— Vrei să aştepţi în camera de zi? a spus ea. Toarnă-ţi singur 
ceva de băut. Dacă doreşti ceai, sună-l pe Dawson... 

Formulele de politeţe veneau automat, dar privirea îi era 
înceţoşată şi arăta foarte obosită. 

— O să mă descurc, am răspuns. 

— Mă tem că s-ar putea să lipsesc mult. 

— Am să fiu aici. 

A înclinat din cap şi a urcat scările largi la etajul de deasupra, 
unde ea şi soţul ei aveau apartamente separate şi unde Roland 
de Brescou îşi petrecea cea mai mare parte a timpului. Nu 
fusesem niciodată acolo, dar Danielle îmi  descrisese 
apartamentul lui ca un minispital, cu un dormitor şi living, o 
cameră de fizioterapie şi o alta pentru asistentul medical. 

— De fapt, ce are? o întrebasem. 

— Un, virus îngrozitor. Nu ştiu exact ce, dar nu poliomielită. 
Cu ani în urmă picioarele sale au încetat să mai meargă. Ei nu 
prea vorbesc despre asta, îi cunoşti doar, şi-mi pare nepoliticos 
să-i întreb. 

M-am dus în camera de zi, care-mi devenise un teritoriu 
familiar şi l-am sunat pe Dawson, majordomul destul de 
impozant şi l-am rugat să-mi aducă un ceai. 

— Imediat, domnule, a spus el sobru. Este şi prinţesa Casilia 
cu dumneavoastră? 

— Este sus, cu domnul de Brescou. 

A spus un „a!“ şi a închis telefonul. A apărut după foarte 
puţin timp aducînd o mică tavă de argint cu ceai şi lămiie, dar 
fără lapte, zahăr, ori biscuiţi. 

— A fost o după-amiază cu succese, domnule Fielding? m-a 
întrebat el punînd tava jos. 

— Un cîştigător şi un loc trei. 

Mi-a zîmbit vag. Era un bărbat de aproape şaizeci de ani, fără 
familie şi fericit în munca lui. 

— Foarte mulţumitor, domnule Fielding. 

— Da. 

A înclinat din cap şi a plecat, iar eu mi-am terminat ceaiul şi 
l-am băut încercînd să nu mă gîndesc la pîinea prăjită cu unt. Pe 


gerul din februarie mă îngrăşasem cu trei livre şi, ca atare, 
dădeam o luptă mai aprigă ca de obicei ca să slăbesc. 

Camera de zi era plăcută, cu carpete şi tapiţerii cu flori, cu 
lămpi răspîndind pete calde de lumină, toate laolaltă creînd o 
atmosferă mai prietenoasă decit brocarturile aurii ale salonului 
foarte franțuzesc de alături. Am deschis televizorul ca să 
urmăresc ştirile şi l-am închis cînd s-au terminat, apoi m-am 
învîrtit încoace şi-ncolo căutînd ceva de citit. De asemenea, mă 
întrebam în treacăt de ce dorise prinţesa să aştept şi care 
anume ar fi ajutorul pe care ea l-ar putea găsi prea mare ca să-l 
ceară. 

Printre materialele de citit se pare că aveam de ales între o 
revistă despre arhitectură, în franceză, editată pe foaie velină şi 
un orar al curselor aeriene internaţionale şi, pe cînd mă 
hotăriseră pentru cea de a doua variantă, am dat peste o 
broşură împăturită pe masa de alături, care anunţa: „Conferinţe 
despre mari maeştri ţinute într-un decor cu totul deosebit” şi 
m-am trezit faţă în faţă cu weekend-ul Daniellei. 

M-am aşezat în fotoliu şi am citit broşura de la prima pînă la 
ultima pagină. Hotelul, însoţit de fotografiile de rigoare, era 
descris ca o casă de ţară renovată masiv şi care se afla într-un 
peisaj cu dealuri şi lacuri ce-ţi cutremurau sufletul, iar camerele 
erau încălzite cu focuri strălucitoare de lemne. 

Manifestările aveau să înceapă cu o recepţie vineri 
după-amiaza la ora şase (ceea ce însemna că se vor derula pe 
mai multe zile, după cum am citit), urmată de un dineu şi apoi 
vor fi interpretate sonate de Chopin în salonul auriu. 

Sîmbătă vor fi ţinute conferinţe despre „Maeștrii Renaşterii 
Italiene” de către ilustrul custode al picturilor italiene din Luvru. 
Dimineaţa „Capodopere din Luvru: Botticelli, Leonardo da Vinci, 
Rafael” şi după-amiaza „Cinquecento în Veneţia: Concert 
cîmpenesc de Giorgione şi Laura Dianti de Tizian”, toate fiind 
însoţite de diapozitive care să ilustreze aspecte de tehnică şi 
stil. Conferinţele, spunea broşura, reprezentau un privilegiu 
deosebit, rareori acordat în afara graniţelor Franţei de către cel 
mai mare expert din lume, probabil, în arta Renaşterii Italiene. 

Sîmbătă seara avea să fie un mare banchet florentin, special 
organizat de către un maestru din Roma, iar duminică vor avea 
loc vizite în Ţara Lacurilor, la casele lui Wordsworth, Ruskin şi 
(dacă vor fi amatori) Beatrix Potter. În final se va servi ceaiul de 


după-amiază în jurul focului, în salonul cel mare şi apoi se vor 
întoarce cu toţii la casele lor. 

Rareori m-am simţit nesigur, fie de mine, fie de drumul pe 
care l-am ales în viaţă, dar am pus jos broşura cu o senzaţie de 
totală inadecvare. 

Practic nu ştiam nimic despre Renaşterea Italiană şi nu-l 
puteam plasa cu certitudine pe da Vinci într-un interval de o 
sută de ani. Ştiam că o pictase pe Mona Lisa şi că desenase 
helicoptere şi submarine, dar cam asta era tot. Despre Botticelli, 
Giorgione şi Rafael ştiam la fel de puţin. Dacă pe Danielle o 
interesau atît de profund artele, avea ea să mai revină vreodată 
la un bărbat a cărui muncă era fizică, banală şi incertă? La un 
om căruia în adolescenţă îi plăcuse biologia şi chimia şi nu voise 
să urmeze o facultate? La cineva care ar fi evitat în mod cert să 
meargă acolo unde ea ar fi ars de nerăbdare ca să se ducă? 

M-a trecut un fior. Nu puteam suporta s-o pierd, nici pentru 
pictori morţi demult, nici pentru un prinţ în viaţă. 

Timpul trecea. Am citit orarul curselor aeriene internaţionale 
şi am descoperit că erau multe locuri despre care nu auzisem 
niciodată, cu oameni care zburau cu treburi într-acolo sau de 
acolo în fiecare zi. Erau mult prea multe lucruri pe care eu nu le 
ştiam. 

În cele din urmă, puţin după ora opt a reapărut 
imperturbabilul Dawson şi m-a invitat sus, iar eu l-am urmat 
spre uşa nefamiliară de la camera de zi a domnului de Brescou. 

— Domnul Fielding, m-a anunţat Dawson şi am intrat într-o 
cameră cu pereţi de un verde închis, draperii aurii ce cădeau în 
falduri grele şi fotolii de piele, de un roşu-brun. 

Roland de Brescou stătea, ca de obicei, în scaunul său cu 
rotile şi imediat s-a văzut că şi el trecuse prin acelaşi şoc grav 
ca şi prinţesa. Întotdeauna a arătat slăbit, dar acum, mai mult 
ca oricind, părea pe punctul de a-şi da duhul, pielea-i palidă, 
galben-cenuşie îi era întinsă pe pomeţii obrajilor proeminenţi, iar 
ochii-i pustiiţi priveau în gol. Cred că fusese un bărbat bine la 
viaţa lui şi încă mai păstra un cap frumos, împodobit cu un păr 
alb şi avea un fel aristocrat de a fi, foarte firesc. Purta, ca de 
obicei, un costum de culoare închisă şi cravată, nefăcînd nici o 
concesie bolii. Putea fi el bătrîn şi fragil, dar încă era propriul 
său stăpîn, iar la minte n-avea egal. De la logodna mea cu 
Danielle îl întîlnisem de citeva ori, dar, deşi fără îndoială 


politicos, era întotdeauna retras şi tot pe-atit de rezervat ca 
însăşi prinţesa. 

— Intră, mi-a spus el cu vocea-i, ca de obicei, surprinzător de 
puternică, părînd uşor răguşită acum. Bună seara, Kit. 

Engleza sa avea un vag accent francez, la fel de 
imperceptibil ca al prinţesei. 

— Bună seara, domnule de Brescou, am spus făcînd şi o 
uşoară plecăciune spre el, dat fiind că-i displăceau stringerile de 
mînă: mîinile lui erau atît de subţiri că l-ar fi durut. 

Prinţesa, care stătea într-unul din fotolii, a ridicat obosită 
degetele într-un mic semn de întîmpinare şi, pe cînd Dawson se 
retrăgea închizînd uşa în urma mea, a spus cerîndu-şi iertare: 

— Te-am făcut să aştepţi atît de mult... 

— M-aţi avertizat. 

A dat din cap. 

— Vrem să ţi-l prezentăm pe domnul Greening. 

Domnul Greening probabil că era persoana care stătea în 
picioare la capătul camerei, rezemîndu-se de peretele verde, cu 
mîinile în buzunare şi mişcîndu-se de pe un picior pe altul. 
Domnul Greening, în smoching şi cravată neagră, era trecut 
bine de cincizeci de ani şi avea burtă şi chelie. Mă privea cu ochi 
luminoşi şi cunoscători evaluîndu-mi vîrsta (treizeci şi unu), 
înălţimea (cinci picioare şi zece țoli), hainele (costum gri, 
obişnuit) şi, probabil, venitul. Avea aspectul omului obişnuit să 
facă estimări rapide şi care nu se încrede decit în propriile 
constatări şi nu în spusele altora. 

— Jocheu, a zis el cu o voce care-i trăda studiile la Eton. Deci 
puternic şi brav. 

Era ironic, ceea ce nu m-a deranjat. Am zimbit uşor, 
parcurgind mental diverse profesii posibile şi m-am lansat cu o 
supoziţie: 

— Avocat? am sugerat eu. Perspicace? 

A rîs şi s-a desprins de lîngă perete. 

— Gerald Greening, a spus el înclinînd din cap. Avocat. O să 
fiţi aşa de drăguţ şi să asistați ca martor la semnarea unor 
documente? 

Am fost de acord, bineînţeles, reflectînd că n-aş fi crezut că 
prinţesa o să-mi ceară să aştept atît de mult doar pentru asta, 
dar n-am zis nimic. Gerald Greening a ridicat de pe măsuţa de 
cafea hiîrtiile prinse cu o clamă de mica planşetă de scris, a 


întors o filă şi i-a dat stiloul lui Roland de Brescou ca să semneze 
pe pagina a doua. 

Cu o înfloritură tremurată bătrînul şi-a scris numele lîngă un 
sigiliu roşu, rotund. 

— Acum dumneata, domnule Fielding. 

Mi-au fost înmînate hiîrtiile şi stiloul şi am semnat acolo unde 
mi-a cerut, sprijinind mica planşetă pe braţul stîng. 

Am observat că documentul de numai două pagini nu era 
bătut la maşină, ci redactat de mină, în cerneală neagră, cu o 
caligrafie îngrijită. Numele meu şi al lui Roland de Brescou erau 
amîndouă scrise cu aceeaşi cerneală neagră. Cînd Gerald 
Greening şi-a adăugat adresa şi ocupaţia sub propria-i 
semnătură din josul paginii, caligrafia sa era identică cu cea a 
textului. 

Deci totul se făcuse în mare grabă. Miine s-ar fi putut să fie 
prea tirziu. 

— Nu este necesar ca dumneata să cunoşti ce conţine 
documentul pe care l-ai semnat, mi-a spus Greening cu 
nonşalanţă, dar prinţesa insistă să ştii. 

— la loc, Kit, a zis prinţesa, o să dureze. 

M-am aşezat într-unul din fotoliile de piele şi mi-am aruncat 
privirea spre Roland de Berscou care se uita plin de îndoială de 
parcă gîndea că n-avea nici un rost să mi se spună. Mai mult ca 
sigur că are dreptate, am gîndit în sinea mea, dar nu pot să neg 
că nu eram curios. 

— Simplificînd lucrurile, a spus domnul Greening continuînd 
să stea în picioare, documentul stipulează că, indiferent de orice 
alte aranjamente anterioare, domnul de Brescou nu mai poate 
lua nici o hotărîre în probleme de afaceri fără consimţămiîntul şi 
semnăturile prinţesei Casilia, prinţului Litsi - i se trecuse cel 
puţin jumătate din tot numele - şi domnişoarei Danielle de 
Brescou, semnături ce vor fi date în prezenţa unor martori. 

Am ascultat perplex. Dacă nu era nimic în neregulă cu 
facultăţile mentale ale lui Roland de Brescou, atunci de ce graba 
ca el să semneze declinarea autorităţii? 

— Aceasta este o măsură interimară, a continuat Gerald 
Greening. O măsură de precauţie, s-ar putea spune, ca să oprim 
apele în timp ce construim barajul. 

Părea încîntat de comparaţie şi am avut impresia că o mai 
folosise şi înainte. 


— Şi, ăă... valul constă în ceva anume? am întrebat eu. 

Bineînţeles că aşa trebuia să fie, din moment ce o tulburase 
atit de mult pe prinţesă. 

Gerald Greening a făcut un tur în jurul camerei, cu mîinile la 
spate. O minte neobosită şi un trup în perpetuă mişcare, am 
gîndit în sinea mea şi am ascultat amănunte despre familia de 
Brescou pe care, altfel, nici prinţesa, nici soţul ei nu mi le-ar fi 
povestit ei înşişi. niciodată. 

— Trebuie să ţii cont, spunea Greening căutînd să mă facă să 
înţeleg, că domnul de Brescou aparţine unei alte societăţi, de 
dinainte de revoluţie. Face parte dintr-o familie aristocrată, chiar 
dacă el însuşi nu poartă nici un titlu. Este esenţial să-ţi dai 
seama că pentru el personal onoarea familiei are o importanţă 
supremă. _ 

— Da, am spus. Inţeleg acest lucru. 

— Familia lui Kit însuşi, a intervenit prinţesa cu blîndeţe, are 
în urma ei o tradiţie de secole. 

Gerald Greening a părut uşor uimit şi m-am gîndit amuzat că 
secolele de mîndrie şi ură ale familiei Fielding nu erau exact 
ceea ce avea el în minte. Totuşi, şi-a remodelat imaginea ce şi-o 
formase despre mine spre a-mi include strămoşii şi şi-a 
continuat povestea: 

— Pe la mijlocul secolului al XIX-lea, a spus el, străbunicul 
domnului de Brescou a avut şansa să participe la construirea de 
poduri şi canale şi, ca atare, aproape fără intenţie, a întemeiat 
una din cele mai mari societăţi de construcţii din Franţa. El 
personal n-a lucrat niciodată în ea - era moşier - dar afacerile 
au prosperat imens adaptindu-se cu o vigoare neobişnuită 
vremurilor. La începutul secolului al XX-lea bunicul domnului de 
Brescou a fost de acord să-şi unească afacerile cu o altă 
societate de construcţii profilată pe şosele, nu pe canale. Epoca 
construirii de mari canale se încheia, automobilul abia apăruse 
şi era nevoie de drumuri mai bune. Bunicului domnului de 
Brescou îi reveneau cincizeci la sută din societatea nou creată, 
aranjament care nu dădea nici unuia din parteneri control 
deplin. 

Un licăr de nemulţumire s-a văzut în ochii lui Gerald 
Greening în timp ce mergea cu paşi rari în jurul scaunelor. 

— Tatăl domnului de Brescou a căzut în cel de al Il-lea Război 
Mondial fără să apuce să moştenească ceva. Domnul de 


Brescou a devenit moştenitor cînd bunicul său a murit la vîrsta 
de nouăzeci de ani, după cel de al Il-lea Război Mondial. Mă 
urmăreşti? 

— Da, am spus. 

— Bine. A continuat să meargă cu paşi rari depănîndu-şi 
povestea cu luciditate, aproape ca şi cum ar fi expus faptele în 
faţa unui juriu destul de ursuz. Firma care a fuzionat cu cea a 
bunicului domnului de Brescou era condusă de un bărbat cu 
numele de Henri Nanterre, care, de asemenea, era de origine 
aristocrată şi de o înaltă ţinută morală. Cei doi bărbaţi se 
plăceau reciproc, aveau încredere unul în celălalt şi au căzut de 
acord ca firma lor reunită să fie condusă după cele mai înalte 
principii. Au instalat în posturi de răspundere persoane care se 
bucurau de o bună reputaţie, uşurindu-şi astfel munca şi ă, ă... 
şi-au sporit averile. 

— Mda, am spus. 

— Înainte şi în timpul celui de al Il-lea Război Mondial firma a 
intrat în recesiune reducîndu-se la un sfert din volumul iniţial, 
dar a rămas destul de solidă ca să se revitalizeze în anii 
cincizeci, în ciuda morţii prietenilor care fuseseră iniţial în 
posturi de conducere. Domnul de Brescou a rămas în termeni 
buni cu moştenitorul Nanterre - Louis - şi tradiţia de a folosi cei 
mai buni directori a continuat. Şi cu asta ajungem la vremuri 
apropiate nouă. Acum trei ani de zile, cînd Louis de Nanterre a 
murit, şi-a lăsat partea sa de cincizeci la sută unicului său fiu, 
Henri. Henri Nanterre are treizeci şi şapte de ani, este un 
antreprenor capabil, plin de energie, priceput în afaceri. 
Profiturile firmei cresc an de an. 

Atît prinţesa cît şi soţul ei au ascultat posomoriţi acest lung 
recital care-mi părea a fi povestea unui succes de mari proporţii. 

— Henri Nanterre, a explicat Greening cu grijă, aparţine lumii 
moderne. Sau, cu alte cuvinte, vechile valori înseamnă foarte 
puţin pentru el. 

— N-are nici o onoare, a intervenit Roland de Brescou cu 
dispreţ. Îşi face numele de ris. 

Am întrebat-o tărăgănat pe prinţesă: 

— Cum arată? ` 

— L-ai văzut, a răspuns ea simplu. In loja mea. 

A urmat o scurtă tăcere, apoi prinţesa i s-a adresat lui 
Greening: 

— Te rog, continuă, Gerald. Spune-i lui Kit ce... ce vrea 
ticălosul acela şi ce a fost capabil să-mi debiteze. 

Roland de Brescou a intervenit înainte ca el să înceapă să 
vorbească şi, întorcîndu-şi scaunul cu rotile ca să fie cu faţa spre 
mine, a zis: 

— Am să-i spun eu. O să-ţi povestesc eu. Eu, personal, n-am 
vrut să te amestec în treburile noastre, dar soţia mea este de 
altă părere... A făcut un gest vag cu mina firavă în semn de 
afecţiune faţă de prinţesă... Şi, dat fiind faptul că urmează să te 
căsătoreşti cu Danielle, ei bine, poate... Dar am să ţi-o spun eu 
însumi. 

Vocea îi era tărăgănată, dar mai puternică, şocul începînd să 
dispară, mînia luîndu-i pesemne locul. 

— După cum ştii, a continuat el, eu mă aflu în această stare 
de multă vreme... A făcut un gest spre trupul său fără alte 
comentarii. De asemenea, locuim în Londra de mult timp. 
Departe de afaceri, deci, mă înţelegi, da? 

Am dat din cap. 

— Louis Nanterre obişnuia să se ducă acolo destul de des, să 
se consulte cu consiliul de administraţie. Discutam frecvent la 
telefon şi el îmi spunea tot ce se întîmpla... Luam împreună 
hotărîri dacă era cazul să ne îndreptăm în alte direcţii. Eu şi el, 
de exemplu, am pus pe picioare o fabrică de materiale plastice, 
deci nici metal, nici beton. Lucruri precum conducte masive de 
canalizare care să nu plesnească sub şosele şi nici să nu se 
corodeze. Înţelegi? Am început să producem materiale plastice 
noi, foarte rezistente. 

A făcut o pauză mai mult ca să-şi tragă respiraţia, se pare, 
decit din cauza a ceea ce avea de spus. Prinţesa, Greening şi cu 
mine am aşteptat să-şi ducă mai departe firul gîndurilor. 

— Louis, a spus el în cele din urmă, obişnuia să vină la 
Londra, în această casă, de două ori pe an, cu juriştii şi cu 
contabilii - era prezent şi Gerald - şi analizam ce se realizase, se 
citeau rapoartele şi sugestiile venite din partea consiliului de 
administraţie, după care luam hotăriri. A oftat cu amărăciune. 
Apoi Louis a murit şi eu l-am rugat pe Henri să vină aici la 


întîlniri, dar a refuzat. 

— A refuzat? am repetat eu. 

— Absolut. Şi apoi, dintr-odată n-am mai ştiut ce se întîmplă 
şi l-am trimis acolo pe Gerald, am scris contabililor... 

— Henri concediase contabilii, a spus Gerald Greening 
succint în pauza care a urmat, şi angajase alţii aleşi de el. Se 
debarasase de jumătate din consiliul de administraţie preluînd 
el însuşi conducerea şi orientase producţia în direcţii despre 
care domnul de Brescou nu ştia nimic. 

— Lucruri total inadmisibile, a spus Roland de Brescou. 

— Şi azi? am întrebat eu. Ce-a spus astăzi la Newbury? 

— Ce îndrăzneală, să se ducă la soţia mea! Tremura de furie. 
S-o ameninte! Este... este dezgustător! 

Se pare că nu existau cuvinte destul de puternice, care să-i 
exprime adecvat sentimentele. 

— l-a spus prinţesei Casilia, a intervenit prompt Gerald 
Greening că are nevoie de semnătura soţului ei pe un document 
pe care domnul de Brescou nu vrea să-l semneze, iar ea urma 
să-l determine s-o facă. 

— Ce document? am întrebat eu plat. 

Nici unul dintre ei, se pare, că nu se grăbea să răspundă şi, 
în cele din urmă, Gerald Greening a înălţat din umeri şi a spus: 

— Un formular emis de guvernul francez care reprezintă o 
cerere preliminară pentru obţinerea autorizaţiei de fabricare şi 
export de arme. 

— Arme? am întrebat eu surprins. Ce fel de arme? 

— Arme de foc pentru omorîrea oamenilor. Arme mici făcute 
din material plastic. 

— El mi-a spus, a intervenit prinţesa ai cărei ochi se 
adînciseră în orbite, că ar fi simplu să se folosească la fabricarea 
armelor materialele plastice care sînt foarte rezistente. A zis că 
s-ar putea face din material plastic multe pistoale şi mitraliere 
moderne. Ar fi mai ieftine şi mai uşoare, a spus el. Producţia ar 
fi simplă şi profitabilă din momentul în care a căpătat licenţa. ŞI 
a mai zis că o va obţine în mod categoric pentru că a făcut toate 
demersurile necesare. Dificultăţile întîmpinate au fost minore, 
pentru că firma Brescou - Nanterre are o reputaţie atît de bună 
şi este respectată, aşa că n-ar mai avea nevoie decit de acordul 
soţului meu. 

S-a oprit copleşită de aceeaşi tristeţe care se putea citi în 


egală măsură şi pe chipul soţului ei. 

— Arme! a exclamat el. N-am să semnez niciodată. Este 
dezonorant, înţelegi, să faci în zilele noastre comerţ cu arme! 
Este de neconceput! În Europa de azi aceasta nu este o afacere 
care să se bucure de o reputaţie bună. În special cînd este vorba 
de arme din material plastic care pot fi trecute prin aeroporturi 
fără a fi depistate. Bineînţeles, ştiu că materialele noastre 
plastice ar fi foarte potrivite, dar niciodată, absolut niciodată n-o 
să se întîmple ca numele meu să fie folosit pentru vînzarea de 
arme care ar putea să-şi găsească drumul spre terorişti. 
Categoric, aşa ceva este de neconceput! 

Am văzut pe chipul lui că, într-adevăr, aşa era. 

— Unul din managerii noştri mai vechi mi-a telefonat acum o 
lună să mă întrebe dacă chiar voiam să fabricăm arme, a 
continuat el furios. Nu auzisem pînă atunci nimic despre asta. 
Nimic! Apoi Henri Nanterre a trimis o scrisoare prin care îmi 
cerea în mod oficial consimţămiîntul. l-am răspuns că n-am să i-l 
dau niciodată şi mă aşteptam ca toată problema să se încheie 
aici. Sub nici o formă nu se poate trece la fabricarea armelor 
fără consimţămiîntul meu. Dar să-mi amenințe soţia! 

— Ce fel de ameninţări? am întrebat. 

— Henri Nanterre mi-a zis, a răspuns prinţesa cu o voce 
slabă, că este sigur că am să-l conving pe soţul meu să 
semneze, pentru că n-o să vreau să se întîmple vreun accident 
cuiva la care ţin... sau vreunuia din oamenii care sînt în serviciul 
nostru. 

Nu era de mirare că acestea o răvăşiseră, mi-am zis în gînd. 
Arme, ameninţări cu violenţă, perspectiva dezonoarei; totul se 
afla la antipodul existenţei sale respectabile, sigure şi ferite de 
viltorile lumii. Henri Nanterre, cu chipul lui dur şi voce 
autoritară, pesemne că o bătea la cap de cel puţin o oră cînd am 
ajuns eu în lojă. 

— Ce s-a întîmplat cu prietenii dumneavoastră de la 
Newbury? am întrebat-o. Cei din loja dumneavoastră? 

— El le-a spus să plece, a răspuns ea obosită. Le-a zis că 
trebuie să vorbească cu mine urgent, iar ei să nu se mai 
întoarcă. 

— Şi ei au plecat. 

— Da. 

Ei bine... şi eu însumi făcusem la fel. 


— Eu n-am ştiut cine este, a continuat prinţesa. Habar 
n-aveam ce este cu el. A intrat ca o vijelie şi i-a trimis pe toţi 
afară şi nici n-a vrut să audă întrebările mele. Eu... A înălţat din 
umeri... Eu niciodată n-am fost pusă într-o asemenea situaţie. 

Henri Nanterre, el însuşi arăta în bună măsură ca un terorist, 
mi-am zis în sinea mea. |n orice caz, avea o comportare de 
terorist: voce puternică, acţiuni de forţă şi ameninţări. 

— Ce i-aţi spus? am întrebat-o, pentru că, dacă putea cineva 
să domolească un terorist prin cuvinte, cu siguranţă, prinţesa 
izbutea s-o facă. 

— Nu ştiu. El nu asculta. Pur şi simplu vorbea acoperind tot 
ce încercam eu să-i spun, pînă ce, în cele din urmă, nu i-am mai 
zis nimic. N-avea rost. Cînd am încercat să mă ridic, m-a împins 
jos. Cînd vorbeam, el urla şi mai tare. Turuia într-una, spunînd 
mereu aceleaşi lucruri, iar şi iar... Cînd ai intrat în lojă eu eram 
complet năucă. 

— Trebuia să fi rămas. 

— Nu... ai făcut mult mai bine că ai plecat. 

S-a uitat la mine calm. Poate că ar fi trebuit, pur şi simplu, să 
mă lupt cu el, mi-am zis în sinea mea, dar probabil că aş fi 
pierdut şi, cu siguranţă, asta n-ar fi fost de nici un folos nimănui. 
In orice caz, am procedat prost că n-am rămas. 

Gerald Greening şi-a dres glasul, a pus pe masa de alături 
hîrtiile prinse cu clamă de mica planşetă de scris şi a revenit 
lîngă perete, în spatele meu, unde a continuat să se mişte de pe 
un picior pe celălalt. 

— Prinţesa Casilia mi-a povestit, a spus el zornăind nişte 
monede în buzunar, că în noiembrie trecut jocheul ei le-a venit 
de hac la doi magnati corupti din lumea presei, precum şi unui 
ticălos ce a făcut averi împingîndu-i pe alţii la faliment. 

Mi-am întors capul şi, pentru o fracțiune de secundă, i-am 
întîlnit privirea care exprima totală neîncredere. Este o persoană 
derutantă, mi-am zis. Nu la asta m-aş fi aşteptat de la un om al 
legii. 

— Lucrurile, oarecum, au mers de la sine, am spus pe un ton 
neutru. 

— Ei te mai urmăresc şi acum să-ţi plătească poliţele? 

Era o tentă ironică în vocea sa, ca şi cum nimeni n-ar putea 
lua în serios povestea prinţesei. 

— Din cite ştiu, doar cel cu averea făcută pe seama 


falimentelor puse de el însuşi la cale. 

— Maynard Allardeck? 

— Aţi auzit de el? 

— L-am cunoscut, a spus Greening cu un uşor zimbet de 
triumf. Un bărbat serios, încîntător, aş zice. Nicidecum un 
escroc. 

N-am făcut nici un comentariu. Evitam să vorbesc despre 
Maynard ori de cite ori era posibil pentru că nu voiam cituşi de 
puţin ca lucrurile defăimătoare pe care le-aş fi putut spune să 
ajungă la urechile lui de cîrcotaş. 

— În orice caz, a continuat Greening cu ironie vădită în voce, 
prinţesa Casilia ar dori acum să alergi în galop şi să încerci să-l 
scapi pe domnul de Brescou de odiosul Nanterre. 

— Nu, nu, a protestat prinţesa înălţindu-şi capul. Gerald, 
n-am spus eu aşa ceva. 

M-am ridicat încet în picioare şi m-am întors ca să-l privesc 
pe Greening direct în faţă şi nu ştiu ce a văzut el exact, dara 
încetat să se mai balanseze de pe un picior pe celălalt, şi-a scos 
mîinile din buzunar şi a declarat brusc pe cu totul alt ton: 

— Nu asta a spus, dar, fără îndoială asta doreşte. Şi trebuie 
să recunosc că pînă în acest moment am considerat că este un 
fel de glumă. M-a privit încurcat. Ascultă, dragul meu, poate că 
m-am înşelat. 

— Kit, a intervenit prinţesa din spatele meu, te rog, ia loc. 
Categoric n-am cerut asta. Mă întrebam doar... O, te rog, ia loc. 

M-am aşezat şi m-am aplecat în faţă spre ea, privindu-i ochii 
neliniştiţi. 

— Aceasta este ceea ce doriţi, am spus cu solicitudine. Asta 
trebuie să fie. Voi face tot ce pot ca să vă ajut. Dar eu sînt 
totuşi... un jocheu. 

— Eşti un Fielding, a răspuns ea pe neaşteptate. Acest lucru 
l-a înţeles adineaori Gerald. Ai acel ceva... de care Bobby zicea 
că tu nu-ţi dai seama... S-a oprit, oarecum confuză. In 
împrejurări normale niciodată prinţesa nu mi-a vorbit în acest 
fel. Voiam să te rog, a continuat ea cu o stăpiînire de sine ce 
devenea tot mai vizibilă, să faci tot posibilul ca să previi orice fel 
de „accidente”. Să te gindeşti la ce s-ar putea întîmpla, să ne 
avertizezi, să ne dai un sfat. Avem nevoie de cineva ca tine, de 
cineva a cărui minte să poată prefigura... 

S-a oprit. Ştiam exact ce voia să spună, dar am zis: 


— V-aţi gîndit să anunţaţi poliţia? 

A încuviinţat în tăcere printr-o înclinare a capului şi, din 
spatele meu, Gerald a spus: 

— Le-am telefonat imediat după ce prinţesa mi-a povestit ce 
s-a întîmplat. Mi-au răspuns că şi-au notat ce le-am zis. 

— N-au întreprins nici o acţiune? am sugerat eu. 

— Au spus că sînt supraaglomeraţi cu delicte care deja s-au 
comis, dar au pus această casă sub supraveghere. 

— Și aţi discutat, bineînţeles, cu cineva din factorii de 
răspundere, nu? 

— Atit cît i-am putut găsi în seara asta. 

Este imposibil, am gîndit în sinea mea, să păzeşti pe cineva 
în permanenţă ca să nu fie asasinat, dar mă îndoiam că Henri 
Nanterre avea de gînd să meargă atit de departe. Era mult mai 
probabil că s-a gîndit că ar putea să sperie cu destulă uşurinţă 
un bătrîn paralizat şi o femeie lipsită de simţ practic, numai că 
el a subestimat atît curajul prinţesei cît şi onoarea inflexibilă a 
soţului ei. Pentru un om lipsit de scrupule, opoziţia morală la 
care se aştepta putea să-i pară o încăpăţinare temporară uşor 
de înlăturat, dar nicidecum o barieră de netrecut. 

Mă îndoiam că punea, într-adevăr, la cale accidente; se 
aştepta ca amenințările să fie suficiente. Mă întrebam cît de 
curînd avea să afle că nu erau? 

M-am adresat prinţesei: 

— V-a fixat Nanterre o anume perioadă de timp? V-a spus 
cînd şi unde urma ca domnul de Brescou să semneze hiîrtia? 

— N-am s-o semnez, a intervenit Roland de Brescou. 

— Nu, domnule, dar Henri Nanterre nu ştie încă. 

— A zis că va trebui ca un notar să fie martor cînd semnează 
soţul meu, a răspuns prinţesa cu o voce slabă. A spus că avea 
să aranjeze el asta şi o să ne anunţe cînd. 

— Un notar? Un jurist francez? 

— Nu ştiu. El le-a vorbit prietenilor mei în engleză, dar, după 
ce ei au plecat, a început să turuie în franceză şi eu i-am spus să 
vorbească în engleză. Eu ştiu franceza, bineînţeles, dar prefer 
engleza, care este ca o a doua limbă pentru mine, după cum 
ştiţi. 

Am dat din cap. Danielle îmi spusese că nici prinţesa, nici 
soţul ei nu vorbeau acasă în limba maternă a celuilalt, amindoi 
considerau engleza ca limba lor de bază şi din această cauză 


aleseseră să locuiască în Anglia. 

— Ce presupuneţi că va face Nanterre cînd va afla că cererea 
trebuie să fie semnată de patru persoane, nu numai de domnul 
de Brescou? l-am întrebat pe Greening. 

S-a uitat la mine fix, avînd străluciri în priviri. Are lentile de 
contact, am gîndit în treacăt. 

— Consecințele sînt specialitatea dumitale, din cîte înţeleg, a 
răspuns el. 

— Depinde de cît este el de bogat, de lacom, de însetat de 
putere, de tenace şi de criminal, am răspuns eu. 

— O, dragă, ce oribile sînt toate acestea, a spus prinţesa cu o 
voce anemică. 

Eram de acord cu ea. Cel puţin în aceeaşi măsură ca şi ea aş 
fi preferat să fiu pe o pistă, în bătaia viîntului, unde ticăloşii 
aveau patru picioare şi o zăbală. 

— Există o cale simplă ca să vă ţineţi familia în siguranţă şi 
să vă păstraţi numele nepătat. 

— Continuă, a spus domnul de Brescou. Cum? 

— Schimbaţi numele societății şi  vindeţi partea 
dumneavoastră. 

El a clipit. Prinţesa şi-a dus mîna la gură şi eu n-am putut să 
văd reacţia lui Greening care se afla în spatele meu. 

— Din păcate, a spus în cele din urmă Roland de Brescou, nu 
pot s-o fac fără consimţămîntul lui Henri Nanterre. Aşa a fost 
stabilit acordul iniţial. A făcut o pauză. Este posibil, bineînţeles, 
ca el să se învoiască cu asemenea schimbări dacă ar putea să 
formeze un consorţiu care să preia totul, avîndu-l pe el în frunte 
cu o majoritate de voturi. Atunci ar putea să fabrice arme dacă 
doreşte. 

— Pare o soluţie acceptabilă, a spus Gerald Greening din 
spatele meu fără părtinire. Aţi ieşi din încurcătură. Aţi 
transforma totul în capital. Da... cu siguranţă, propunerea 
trebuie luată în consideraţie. 

Roland de Brescou îmi studia faţa. 

— Spune-mi, a zis el, tu personal ai urma această cale? 

Aş urma-o oare? m-am întrebat în sinea mea. Aş urma-o 
dacă aş fi bătrîn şi paralizat? Aş urma-o dacă aş şti că rezultatul 
ar fi o grămadă de noi arme într-o lume care deja se scaldă în 
ele? Dacă aş şti că mă îndepărtez de principiile mele de viaţă? 
Dacă nu mi-ar fi indiferentă siguranţa familiei mele. 


— Nu ştiu, i-am răspuns. 

A schiţat un zîmbet şi şi-a întors capul spre prinţesă. 

— Şi tu, draga mea, tu ai proceda aşa? 

Ea n-a mai apucat să răspundă, fiind întreruptă de biziitul 
interfonului recent instalat în casă şi care scutea pe toată lumea 
de multe drumuri de făcut. Prinţesa a ridicat receptorul, a 
apăsat un buton şi a spus: 

— Da. A ascultat, apoi a zis: Numai o clipă. Şi-a ridicat 
privirile sper soţul ei şi l-a întrebat: Aştepţi oaspeţi? Dawnson 
zice că au venit doi domni care spun că au fixată o întîlnire. l-a 
condus în bibliotecă. 

Roland de Brescou şi-a clătinat capul plin de îndoieli şi chiar 
atunci s-a auzit un pocnet în telefon. 

— Poftim? a spus prinţesa ducîndu-şi iar receptorul la ureche. 
Ce-ai spus, Dawnson? A ascultat, dar se pare că nu se mai 
auzea nimic. A plecat, a zis ea nedumerită. Ce crezi că s-a 
întîmplat? 

— Mă duc să văd, dacă doriţi, am spus eu. 

— Da, Kit, te rog du-te. 

M-am ridicat şi m-am îndreptat spre uşă, dar nici n-am 
apucat s-o ating cînd s-a deschis brusc şi şi-au făcut apariţia doi 
bărbaţi care au păşit cu aplomb înăuntru. Unul era fără nici un 
dubiu Henri Nanterre; la un pas în urma lui venea un tînăr cu o 
faţă uscăţivă şi palidă, îmbrăcat într-un costum negru şi strimt şi 
cu o servietă în mînă. 

Dawson a venit alergind în urma lor, abia respirînd, cu gura 
deschisă de groază pentru modul neprotocolar în care i-au fost 
încălcate atribuţiile. 

— Doamnă, a spus el neajutorat, pur şi simplu au trecut 
val-vîrtej pe lîngă mine... 

Henri Nanterre a trîntit cu brutalitate uax acoperindu-i 
explicaţiile şi s-a trezit într-o cameră plină de lume. A părut 
deconcertat cînd l-a văzut pe Gerald Greening, mi-a aruncat 
apoi şi mie o privire şfichiuitoare amintindu-şi că mă văzuse 
înainte, dar fără să-l încînte acest lucru. Mi-am dat seama că se 
aşteptase să-i găsească doar pe prinţesă şi soţul ei, socotind că 
îi timorase pe amiîndoi în suficientă măsură pentru a-şi atinge 
scopul. 

Nasu-i coroiat părea mai estompat aşa cum se proiecta pe 
pereţii de culoare nu foarte deschisă, iar agresiunea nu-i mai 


era atît de concentrată cum fusese în loja cu mult mai mică, 
totuşi forţa se menținea atit în vocea ridicată, cît şi în 
respingerea totală a unui comportament civilizat care-i lipsea 
probabil dintotdeauna. 

A pocnit din degete spre campionul său, care a scos din 
servietă o coală de hirtie de culoare bej şi i-a dat-o, apoi i-a spus 
ceva destul de lung şi vizibil neplăcut lui Roland de Brescou în 
franceză. Ţinta atacurilor sale s-a tras spre spate în scaunul cu 
rotile, parcă spre a se retrage din faţa a ceva dezagreabil şi, în 
prima pauză ivită, i-a spus cu sete: 

— Vorbeşte în engleză. 

Herri Nanterre a fluturat hiîrtia şi a dat drumul unei alte 
avalanşe în franceză trecînd peste orice încercare a domnului 
Brescou de a-l întrerupe. Prinţesa a făcut un gest neajutorat 
spre mine arătîndu-mi că asta era exact ce i se întîmplase şi ei. 

— Nanterre! a intervenit autoritar Gerald Greening profitîind 
de un respiro din tirada acestuia, pentru că de o pauză nici 
măcar nu putea fi vorba. 

Eu m-am reîntors la fotoliul pe care-l ocupasem înainte, 
m-am aşezat în el punîndu-mi picior peste picior şi am început 
să-mi balansez unul din ele. Aceasta l-a iritat pe Nanterre 
făcîndu-l să se oprească şi să-mi spună ceva care trebuie să fi 
fost: „Et qui etes vous?“ deşi nu sînt sigur. Bruma de franceză 
pe care o ştiam fusese învățată pe hipodromurile din Auteuil şi 
Cagnes-sur-Mer şi consta în principal din cuvinte ca: /iaies 
(garduri), courants (alergători) şi piste (pistă). 

Priveam calm spre Nanterre şi am continuat să-mi balansez 
piciorul. 

Greening a profitat de scurta pauză ca să spună destul de 
tranşant: 

— Domnul de Brescou nu mai are nici o autoritate de acum 
înainte ca să semneze vreo hirtie sau orice alt document. 

— Nu fi ridicol, a spus Nanterre, vorbind în cele din urmă în 
engleză, limbă pe care, ca toţi oamenii de afaceri francezi, s-a 
dovedit a o stăpini perfect. Are mult prea multă autoritate. El nu 
este în contact cu lumea modernă şi atitudinea lui obstructivă 
trebuie să înceteze. Eu îi cer să ia o hotărtre care va da un nou 
impuls şi va aduce prosperitate unei firme care îmbătrineşte şi 
suferă de metode învechite. Vremurile construirii de drumuri 
s-au terminat. Trebuie să căutăm noi pieţe de desfacere. Eu am 


găsit o asemenea piaţă care se potriveşte perfect pentru 
materialele plastice pe care le fabricăm noi şi nici o prejudecată 
stupidă şi perimată n-o să-mi stea în cale. 

— Domnul de Brescou nu mai are autoritatea de a lua singur 
decizii, a spus Greening. Alţi patru oameni, în afară de el, 
trebuie să-şi pună semnăturile pe orice modificare legată de 
profilul şi orientarea firmei. 

— Asta, categoric, nu este adevărat, a spus Nanterre cu 
tărie. De Brescou are putere totală de decizie. 

— Nu mai are. A semnat în acest sens. 

Nanterre părea derutat şi începuse să reflecteze la piedicile 
pe care Greening ar putea, de fapt, să le pună, cînd acesta a 
făcut greşeala stupidă să tragă cu coada ochiului spre hiîrtiile de 
pe masă. Cum poate fi cineva atit de prost, mi-am zis în sinea 
mea şi l-am detestat în momentul în care Nanterre i-a urmărit 
direcţia privirii şi s-a mişcat cu viteza fulgerului pînă la masă 
ajungînd acolo primul. 

— Lasă-le jos, a spus Greening furios, dar Nanterre deja 
răsfoia paginile şi i le-a întins rapid palidului său acolit. 

— Asta sînt legale? a întrebat ei. 

Gerald Greening a făcut cîțiva paşi ca să-şi recapete 
documentele în timp ce francezul ce nu ne fusese prezentat se 
tot trăgea înapoi parcurgînd hiîrtiile pe care le ţinea astfel ca să 
nu-i poată fi luate. 

— Oui, a spus el în cele din urmă. Da, sînt legale. 

— În acest caz... Nanterre i-a smuls foile din mînă şi le-a rupt 
bucăţi şi bucățele. Documentul nu mai există. 

— Bineînţeles că există, i-am spus eu. Chiar făcut bucăţi, 
există. A fost semnat de faţă cu martori. Intenţia rămîne un fapt 
şi actul poate fi scris din nou. 

Nanterre m-a sfredelit cu privirea. 

— Tu cine eşti? m-a întrebat el. 

— Un prieten. 

— Incetează să-ţi tot biții piciorul ăla. 

Am continuat să mi-l balansez. 

— De ce nu vrei să înţelegi că domnul de Brescou nu va 
accepta niciodată ca societatea lui să vindă arme? l-am întrebat. 
Dacă dumneata asta doreşti, de ce nu eşti de acord ca firma 
existentă să fie dizolvată şi cu partea dumitale să o porneşti pe 
un drum propriu? 


Se uita la mine printre gene, toţi din cameră aşteptindu-i 
răspunsul. Cînd l-a dat, l-a spus în silă, dar se vedea clar că nu 
minţea. Veştile erau proaste şi pentru Roland de Brescou. 

— Mi s-a spus, a vorbit cu mînie Nanterre, că mi se va acorda 
licenţa numai dacă o va cere de Brescou personal. Mi s-a 
precizat că este esenţial să avem ca garanţie numele său. 

Atunci mi-a venit ideea că cineva din culisele franceze 
probabil că nu voia ca Nanterre să fabrice arme şi, ca atare, îşi 
luase măsuri subtile spre a-l opri, evitînd un refuz net, care, din 
punct de vedere politic, poate că n-ar fi picat tocmai bine. 
Punînd o condiţie care nu va fi îndeplinită însemna să lase 
eşecul planurilor lui Nanterre să apară ca datorîndu-se absolut 
numai lui de Brescou. 

— Aşa că, a continuat Nanterre ameninţător, de Brescou va 
trebui să semneze. Cu voie sau fără de voie. S-a uitat la paginile 
rupte pe care încă le mai ţinea în mînă şi i le-a dat însoţitorului 
său. Du-te şi vezi unde e baia, i-a spus el. Descotoroseşte-te de 
hîrtiile astea. Apoi întoarce-te. 

Tînărul cu figură palidă a dat din cap şi a plecat. Gerald 
Greening a început să facă tot felul de proteste care n-au avut 
nici un efect asupra lui Nanterre. Acesta părea bintuit de gînduri 
care nu-l încîntau deloc şi l-a întrerupt pe Greening spunîndu-i 
pe un ton ridicat: 

— Cine sînt oamenii care au semnat hiîrtia? 

Greening, dînd pentru prima oară după atita vreme dovada 
înţelepciunii unui om al legii, a spus că habar nu avea. 

— Unde sînt respectivii? l-a întrebat Nanterre pe Roland de 
Brescou. 

A primit drept răspuns o ridicare galică din umeri. 

A pus întrebarea cu aceleaşi strigăte prinţesei, care a clătinat 
tăcută din cap, apoi mi-a pus-o şi mie cu acelaşi rezultat. 

— Unde sînt? 

Cred că aceştia ascultau acordurile armonioase din Chophin 
şi mă întrebam dacă măcar ştiau despre existenţa documentului 
în speţă. 

— Cum îi cheamă? a întrebat Nanterre. 

N-a răspuns nimeni. S-a dus la uşă şi a strigat tare pe hol: 

— Valery! Vino aici imediat, Valery! Vino odată! 

Tînărul Valery a apărut în grabă şi cu miinile goale. 

— S-a terminat cu documentul, l-a asigurat el. Totul s-a dus 


pe canal în jos. _ 

— Ai citit semnăturile de pe el, da? l-a întrebat Nanterre. ţi 
aminteşti numele acelea? 

Valery a înghiţit în sec. E 

— Eu nu... L-a străbătut un fior. Nu le-am dat atenţie. A - ă... 
primul era al prinţesei Casilia... 

— Şi celelalte? 

Valery şi-a clătinat capul, ochii mai-mai să-i iasă din orbite. ŞI 
el, ca şi Nanterre, vedea prea tirziu că aruncaseră nişte 
informaţii care le-ar fi putut fi utile. Şi că n-aveau cum să facă 
presiuni asupra unor oameni a căror identitate n-o cunoşteau. 
Nu ştiau pe cine să mituiască sau să ia cu binişorul. 

Nanterre şi-a concretizat frustrarea devenind şi mai agresiv, 
vîrîindu-i din nou sub ochi lui Roland de Brescou formularul şi 
cerîndu-i să-l semneze. 

Domnul de Brescou nici măcar nu s-a deranjat să dea din 
cap. Nanterre n-are şanse, mi-am zis în sinea mea şi în curînd o 
să se retragă. Dar m-am înşelat. 

l-a întins formularul lui Valery, şi-a băgat mîna dreaptă sub 
haină şi, dintr-un loc ascuns a scos un pistol negru. Cu un pas de 
felină a ajuns lîngă prinţesă, i-a lipit ţeava de tîmplă, rămînînd în 
spatele ei şi ţinîndu-i strîns capul cu mîna stingă, de sub bărbie. 

— Acum, a spus el cu asprime către de Brescou, semnează 
formularul. 

Într-o atmosferă electrizată, am spus simplu: 

— Nu fi ridicol. 

— Termină cu biţiitul acelui picior, mi-a zis Nanterre furios. 

Am încetat să-l mai balansez. Era timp pentru toate. 

— Dacă o împuşti pe prinţesa Casilia, am spus calm, domnul 
de Brescou n-o să-ţi semneze declaraţia. 

Prinţesa stătea cu ochii închişi, iar Roland de Brescou părea 
fragil şi pe punctul de a leşina. Valery rămăsese cu ochii căscaţi, 
gata să-i iasă din orbite, iar Gerald Greening pe undeva, în 
spatele meu spunea în şoaptă, fără să-şi creadă ochilor ceea ce 
vedea: „O Doamne, Dumnezeule!“. 

Am spus cu gura uscată: 


— Dacă o împuşti pe prinţesa Casilia, noi toţi sîntem martori. 
Va trebui să ne omori pe toţi, inclusiv pe Valery. 

Valery a scos un geamăt. 

— Domnul de Brescou n-o să semneze declaraţia, am 
continuat eu. Vei sfîrşi la închisoare, pe viaţă. Şi cu ce te-ai ales? 

Se holba spre mine cu ochii-i negri, febrili, ţinînd cu 
străşnicie capul prinţesei. 

După o pauză care parcă a durat milenii a scuturat capul 
prinţesei şi i-a dat drumul. 

— N-are gloanţe, a spus el. A virit pistolul înapoi în toc şi şi-a 
lăsat dinadins jacheta descheiată. M-a sfredelit cu privirea ca şi 
cum ar fi vrut să-şi întipărească chipul meu în memorie pentru 
totdeauna şi, fără nici un alt cuvînt, a ieşit din cameră. 

Valery şi-a închis ochii, i-a deschis apoi pe jumătate, şi-a vîrît 
capul între umeri şi a şters-o pe urmele stăpiînului său arătînd de 
parcă ar fi vrut să se afle oriunde în altă parte, numai aici nu. 

Prinţesa, cu un oftat de mare amărăciune s-a lăsat în 
genunchi lîngă scaunul cu rotile, şi-a îmbrăţişat soțul 
sprijinindu-şi faţa de gitul lui, păru-i negru, strălucitor 
profilîndu-i-se pe obrazul lui palid. El şi-a ridicat mîna firavă, i-a 
mîngiiat capul şi s-a uitat la mine cu ochii trişti. 

— Aş fi semnat, a spus el. 

— Ştiu. 

Eu însumi mă simţeam rău şi îmi puteam imagina cu 
prisosinţă prin ce trecuseră ei. Prinţesa tremura vizibil şi cred că 
abia îşi stăpînea plînsul. 

M-am ridicat. 

— Am să aştept jos, am spus eu. 

El a înclinat rapid din cap, iar eu am început să mă retrag pe 
urmele lui Nanterre aruncîndu-mi privirea înapoi spre Gerald 
Greening. Paralizat, acesta m-a urmat închizîind după el uşa şi 
am coborit în salon unde aşteptasem şi înainte. 

— N-ai ştiut că pistolul nu era încărcat, nu-i aşa? m-a întrebat 
el răguşit. 

— Nu. 

— Ţi-ai asumat un risc teribil. S-a dus direct la tava cu 
băuturi, şi şi-a turnat brandy cu o mînă care îi tremura. Vrei şi 
dumneata? 

Am înclinat din cap şi m-am aşezat destul de fără vlagă pe 
una din canapelele cu huse de creton. Mi-a dat şi mie un pahar 


şi s-a prăbuşit şi el la fel de sfirşit într-un fotoliu. 

— Niciodată nu mi-au plăcut armele, a spus el cu ochii duşi în 
orbite. 

— Mă întreb dacă a avut de gind să-l folosească, am zis eu. 
Nu cred, pentru că l-ar fi adus încărcat. 

— Atunci de ce-l poartă cu el, la urma urmelor? 

— Ar putea fi un prototip, nu credeţi? am sugerat eu. Pistolul 
său din plastic, modelul pe care să-l arate. Mă întreb cum l-a 
introdus în Anglia fără să fie detectat în aeroporturi. Ce credeţi? 
L-a adus demontat în bucăţi? 

Greening a atacat cu sete paharul său de brandy, după care 
a spus: 

— Cînd l-am întîlnit în Franţa, l-am considerat bombastic şi 
viclean. Însă amenințările acelea... comportarea lui din seara 
asta... 

— Nu viclean, ci dur, am spus eu. 

Mi-a aruncat o privire. 

— Crezi că va renunţa? 

— Nanterre? Nu, mă tem că nu. Pesemne că şi-a dat seama 
că astăzi a fost foarte aproape de a obţine ceea ce voia. Aş zice 
că va încerca din nou. Într-un alt mod, probabil. 

— Cînd dumneata n-o să te afli aici. A spus-o ca o afirmaţie 
sigură, toate îndoielile lui anterioare acum dispărute. Dacă nu 
va fi atent, mi-am zis în sinea mea, va ajunge să se convingă 
singur exact de contrariu. S-a uitat la ceas şi a oftat din 
străfunduri. l-am promis soţiei că am să întîrzii foarte puţin. Şi 
uite cît de puţin a fost! Trebuia să ne întîlnim la un dineu. A 
făcut o pauză. Dacă am să plec, ai să mă scuzi, da? 

— E-n ordine, am spus uşor surprins. Nu v-aţi gîndit... ă-ă... 
să instalaţi baricadele? 

l-a trebuit o clipă să-şi dea seama la ce mă refeream, după 
care a spus că-l va întreba pe domnul de Brescou ce doreşte. 

— Ar putea fi apărat aşa cum aţi avut de gînd, nu credeţi? 
am spus eu. Mai cu seamă că Nanterre nu ştie asupra cui să 
facă presiuni. Am tras cu coada ochiului spre broşura cu 
prelegeri despre marii maeştri, care încă zăcea pe măsuţa de 
cafea. Danielle şi prinţul Litsi ştiu că s-a folosit numele lor? 

A clătinat din cap. 

— Prinţesa Casillia nu şi-a putut aminti hotelul. Dar asta nu 
afectează legalitatea documentului. Consimţămiîntul lor în 


această fază nu este necesar. 

S-au auzit cîţiva paşi coborînd scările, apoi uşa s-a deschis 
uşor şi a intrat prinţesa Casilia. 

Amîndoi ne-am ridicat în picioare. Dacă plinsese, nu se 
vedea nici o urmă pe chipul ei, deşi încă mai avea privirea goală 
şi paloarea oamenilor care au dat mîna cu moartea. 

— Gerald, amîndoi vrem să-ţi mulţumim că ai venit, a spus 
ea pe un ton ceva mai ridicat decît cel obişnuit. Ne pare rău că 
ţi-am stricat dineul. 

— Prinţesă, a protestat el, timpul meu Vă aparţine. 

— Soţul meu te roagă, dacă ai putea, să revii miine 
dimineaţă. 

Greening a fost uşor încurcat, de parcă i-ar fi fost stricată 
partida de golf de sîmbătă, a întrebat dacă ora zece este 
convenabilă şi cu o vădită uşurare a plecat. 

— Kit... Prinţesa s-a întors spre mine. Ai să rămii la noi peste 
noapte? În caz că... doar în caz că... 

— Da, am răspuns. 

Şi-a închis ochii, apoi i-a deschis iar. 

— A fost o zi atît de îngrozitoare. A făcut o pauză. Totul pare 
ireal. 

— Pot să vă torn ceva de băut? 

— Nu. Roagă-l pe Dawson să-ţi aducă să măniînci ceva. 
Spune-i că ai să dormi în camera de bambus. Mi-a aruncat o 
privire lipsită de expresie, fiind mult prea obosită ca să mai 
poată fi stăpinită de vreo emoție. Soţul meu vrea să te vadă 
mîine dimineaţă. 

— Dar destul de devreme, am sugerat eu. Trebuie să fiu la 
Newbury pentru prima cursă. 

— Dumnezeule, uitasem! Un licăr de interes i-a apărut în 
priviri. Nici măcar nu te-am întrebat ce-a făcut Cotopaxi. 

— A ieşit al treilea. A alergat bine. Aveam senzaţia că asta se 
întîmplase cu mult timp în urmă. Veţi vedea la video. 

Asemeni multor proprietari ea cumpăra casete video cu 
majoritatea curselor în care alergau caii ei spre a-i privi şi a se 
bucura din nou, ori de cîte ori avea plăcere, de performanţele 
lor. 

— Da, aşa-i. 

A spus noapte bună pe un ton atît de firesc de parcă n-ar fi 
avut un pistol lipit de tîmplă cu o jumătate de oră în urmă şi a 


început să urce uşor scările cu o ţinută perfect dreaptă. 

O femeie remarcabilă, mi-am zis în sinea mea nu pentru 
prima oară şi am coborit la demisol ca să-l caut pe Dawson care 
stătea în cămaşă în faţa televizorului bînd o bere. Valetul, uşor 
stîinjenit pentru că nu-i putuse opri pe musafirii nepoftiţi de a 
ajunge în salon, n-a obiectat cu nimic la propunerea mea de a 
verifica împreună sistemul de apărare al casei. Ferestrele, uşa 
din faţă, uşa din spate, de la demisol, toate erau încuiate. 

Mi-a spus că John Grundy, asistentul medical, va sosi la ora 
zece ca să-l pregătească pe domnul de Brescou de culcare şi va 
dormi într-o cameră alăturată, iar miine dimineaţă îl va ajuta să 
facă baie, să se bărbierească şi să se îmbrace. li va face patul şi 
la ora unsprezece va pleca. 

Dawson mi-a mai spus că el şi soţia sa (slujnica personală a 
prinţesei) dormeau la demisol, iar restul personalului venea 
dimineaţa. Prinţul Litsi, care ocupa apartamentul de oaspeţi de 
la parter şi domnişoara de Brescou, a cărei cameră se afla 
dincolo de dormitorul prinţesei, după cum ştiam, erau plecaţi. 

Cînd i-am transmis că voi sta în camera de bambus şi-a 
înălţat sprincenele şi mi-am dat seama de ce abia atunci cînd 
m-a condus cu liftul la etajul de deasupra celui locuit de prinţesă 
şi soţul ei. Apartamentul era de-a dreptul magnific, pe tonuri de 
bleu pal, auriu şi crem, pretîndu-se unor oaspeţi de cea mai 
nobilă spiţă, numele de camera de bambus venindu-i de la 
imprimeul draperiilor şi mobilierul de culoare deschisă, stil 
Chippendale chinezesc. Era un pat dublu, imens, o baie, tot felul 
de băuturi şi un televizor ascuns în dosul unor uşi plasate cu 
discreţie. 

Dawson a plecat şi am profitat de ocazie ca să-i dau 
obişnuitul telefon de seară lui Wykeham, să-i povestesc cum îi 
alergasem caii. El a spus că era încîntat de Cotopaxi, dar nu 
înţelegea ce se întîmplase cu mine, cum de nu mi-am dat seama 
ce i-am făcut lui Cascade? Dusty, plin de furie îi relatase totul 
despre cursă, inclusiv despre inspecția lui Maynard Allardeck 
care a urmat după aceea. 

— Cum se simte Cascade? l-am întrebat. 

— L-am cîntărit. A pierdut 30 de livre. Abia îşi mai poate ţine 
capul ridicat. Tu nu obişnuieşti să trimiţi caii la grajd în această 
stare. 

— Imi pare rău, am spus. 


— Sînt cîştiguri şi cîştiguri, a spus el morocănos. L-ai 
terminat pentru Cheltenham. 

— Îmi pare rău, am repetat eu plin de remuşcări. Cursele de 
la Cheltenham ce vor avea loc peste două săptămîni şi 
jumătate, reprezentau punctul de vîrf al anului la steeple, ele 
bucurîndu-se de un deosebit prestigiu şi de premii mari. Lui 
Wykeham îi plăcea, mai presus de orice, să aibă cîştigători 
acolo, lucru după care tînjeam şi eu şi orice jocheu de steeple. 
Să pierd un premiu la Cheltenham cred că era o învăţătură de 
minte pentru mine, ca să nu mă mai las copleşit de propria-mi 
nefericire, iar pentru Wykeham îmi părea rău din tot sufletul. 

— Să nu mai faci una ca asta miine cu Kalgoorlie, a spus el 
cu severitate. 

Am oftat. Kalgoorlie era mort de mulţi ani. Memoria lui 
Wykeham îi făcea feste pînă într-atit că uneori îmi era cu 
neputinţă să-mi dau seama despre ce cal vorbeşte. 

— Cu Kinley, adică? i-am sugerat eu. 

— Poftim? Da, bineînţeles, aşa am spus şi eu. Să faci o cursă 
frumoasă cu el, Kit. 

Cel puţin ştia cu cine vorbeşte, mi-am zis; deseori încă îmi 
mai spunea la telefon pe numele unui jocheu pe care-l avusese 
cu zece ani în urmă. 

L-am asigurat că am să fac o cursă frumoasă cu Kinley. 

— Şi să cîştigi, bineînţeles, a adăugat el. 

— E-n ordine. 

O cursă frumoasă şi o victorie nu puteau merge întotdeauna 
mînă în mînă, după cum şi Cascade o ştia bine. Kinley era, 
totuşi, speranţa noastră cea mai mare pentru Cheltenham şi, 
dacă n-o să cîştige uşor la Newbury, nădejdile puse în el 
deveneau incerte. 

— Dusty zice că prinţesa n-a venit în padocul de prezentare 
înainte de cursa lui Cotopaxi şi nici după aceea nu l-a văzut 
pentru că era furioasă din pricina lui Cascade. Vocea gijiită a lui 
Wykeham era plină de nemulţumire. Nu ne putem permite s-o 
mîniem pe prinţesă. 

— Dusty se înşală, i-am răspuns. N-a fost furioasă. A avut 
nişte neplăceri cu... ă-ă... un vizitator venit pe nepusă masă în 
loja ei. Ea mi-a explicat ulterior... şi m-a invitat în Eaton Square, 
unde mă aflu acum. 

— O, a spus el domolit. E-n ordine, atunci. Cursa lui Kinley se 


dă miine la televizor, a continuat el, aşa că am s-o văd. 

— Grozav. 

— Ei bine, atunci... noapte bună, Paul. 

— Noapte bună, Wykeham, i-am spus. 

Am sunat nerăbdător la telefonul robot de la mine de acasă, 
dar n-au fost mesaje deosebite şi imediat s-a reîntors Dawson 
cu cina: supă de pui, şuncă şi o banană (la cererea mea). 

Mai tîrziu am făcut împreună un nou tur al casei şi, chiar cînd 
se îndrepta spre camera lui, l-am întîlnit pe John Grundy, care 
era un bărbat de şaizeci de ani, văduv. Atit el cît şi Dawson 
mi-au spus că n-am să-i deranjez dacă am să mai repet rondul la 
ore tîrzii, dar, deşi am urcat şi coborit o dată sau de două ori, 
imensa casă a rămas tăcută toată noaptea, singure ceasurile 
auzindu-se ticăind în surdină. Am dormit pe apucate în 
cearşafuri de olandă, sub o cuvertură de mătase, în pijamaua pe 
care mi-a adus-o Dawson, iar dimineaţa am fost condus la 
Roland de Brescou. 

Era singur în salonul din apartamentul său, îmbrăcat în 
costum de oraş, cămaşă albă şi eşarfă în loc de cravată. Pantofii 
negri erau lustruiţi-oglindă. Părul alb îi era periat cu grijă. Nu se 
făceau concesii nici condiţiei lui, nici sfîrşitului de săptămînă. 

Scaunul său pe rotile era altfel decit celelalte, avînd un 
spătar înalt încît îşi putea rezema capul dacă voia să moţăie. In 
această dimineaţă, deşi el era complet treaz, în orice caz, îşi 
sprijinea capul de spătar. 

— Te rog, ia loc, a spus el politicos şi m-a urmărit cu privirea 
în timp ce mă aşezam în acelaşi fotoliu de piele vişinie în care 
stătusem cu o seară înainte. 

El arăta şi mai fragil decit ieri, dacă acest lucru încă mai era 
cu putinţă, pielea îi căpătase o culoare cenuşie, iar mîinile lungi, 
care zăceau liniştite pe braţele scaunului, aveau o anume 
transparenţă, carnea care-i acoperea oasele fiind de grosimea 
unei coli de hirtie. 

M-am simţit indecent de puternic şi sănătos în comparaţie cu 
el şi l-am întrebat dacă puteam să-i fiu cu ceva de folos. 

A spus nu clipind uşor din ochi, ceea ce putea fi interpretat 
ca un zîmbet de înţelegere, ca şi cum ar fi fost obişnuit cu o 
asemenea reacţie de vinovăţie din partea vizitatorilor. 

— Vreau să-ţi mulţumesc pentru că ai venit în apărarea 
noastră, a spus el. Pentru că ai ajutat-o pe prinţesa Casilia. 


El niciodată nu o numise „soţia mea“ cînd discutase cu mine, 
după cum nici eu nu aş fi îndrăznit vreodată să o numesc altfel 
decît prinţesă. Felul lui protocolar de a vorbi era ciudat de 
molipsitor. 

— De asemenea, a continuat el cînd am deschis gura să 
obiectez, îţi mulţumesc pentru că mi-ai dat răgazul ca să 
reflectez la ce trebuie făcut în legătură cu Henri Nanterre. Şi-a 
umezit buzele uscate cu virful limbii care părea şi ea 
deshidratată. N-am putut să dorm... nu pot să risc să i se facă 
vreun rău prinţesei sau cuiva din preajma noastră. Este timpul 
pentru mine să cedez controlul, să găsesc un succesor... Dar eu 
n-am copii şi au mai rămas foarte puţini din familia Brescou. N-o 
să fie uşor ca să aflu pe cineva din neamul meu care să-mi ia 
locul. 

Pînă şi gîndul la discuţiile şi deciziile pe care această hotărire 
le implica părea să-l epuizeze. 

— Louis îmi lipseşte teribil, a spus el pe neaşteptate. Nu pot 
să merg mai departe fără el. A venit vremea să mă retrag. 
Trebuia să-mi fi dat seama... cînd a murit Louis... că sosise 
timpul. Părea că vorbeşte atit pentru sine cît şi pentru mine, 
limpezindu-şi gîndurile, întrebările citindu-i-se în ochi. 

N-am făcut nici un comentariu, manifestindu-mi doar 
interesul. Totuşi cred că şi eu eram de aceeaşi părere că timpul 
retragerii venise demult şi se pare că el a intuit ceva din gîndul 
meu, pentru că a spus calm: 

— Bunicul meu la nouăzeci de ani a fost în deplinătatea 
facultăţilor mentale. Am crezut că şi eu am să mor aflindu-mă în 
fruntea societăţii, dat fiind că acum sînt preşedinte. 

— Da, înţeleg. 

Privirea i s-a oprit pe chipul meu. 

— Prinţesa Casilia va merge azi la curse. Speră că ai să vii cu 
ea în maşină. A făcut o pauză. Pot să te rog... s-o aperi, sănui 
se întîmple ceva rău? 

— Da, o voi face cu preţul vieţii, am răspuns eu fără emfază. 

Nici măcar nu suna melodramatic după evenimentele din 
seara trecută şi el a părut să considere afirmaţia mea ca foarte 
firească. Abia dacă a înclinat vag din cap şi m-am gindit că 
ulterior, privind lucrurile retrospectiv, am să fiu teribil de ruşinat 
de mine însumi. Dar, în momentul de faţă, probabil că spusele 
mele acopereau exact gindurile, iar sinceritatea lor sărea în ochi 


pentru oricine. 

În orice caz, se pare că acesta era răspunsul pe care dorea 
să-l audă. A dat din nou încet şi de cîteva ori din cap, ca spre a 
pecetlui un pact şi m-am ridicat să-mi iau rămas bun. Am văzut 
o servietă ieşind cam pe jumătate de sub unul din scaunele 
dintre mine şi uşă; am ridicat-o şi l-am întrebat unde ar dori s-o 
pun. 

— Nu este a mea, a răspuns el fără prea mult interes. 
Trebuie să fie a lui Gerald Greening. El revine în dimineaţa asta. 

Totuşi, brusc mi-a răsărit în minte imaginea patetică a lui 
Valery care a scos formularul pentru obţinerea aprobării de 
fabricare a armelor exact din această servietă şi care, pînă la 
urmă, a zbughit-o din cameră cu mîinile goale. Cînd i-am 
explicat acestea lui Roland de Brescou el a sugerat s-o duc jos, 
în hol, ca atunci cînd proprietarul ei se va întoarce s-o ia, să nu 
mai fie nevoie să vină sus. 

Am luat servieta cu mine, dar, cum nu mă caracteriza 
onestitatea şi lipsa de curiozitate a lui de Brescou, m-am dus în 
camera de bambus şi nu jos. 

Servieta din piele neagră, practică şi modestă, s-a dovedit a 
fi neîncuiată şi neinteresantă, conținînd doar ceea ce părea a fi 
un duplicat al formularului pe care Roland de Brescou nu-l 
semnase. 

O hîrtie gălbuie, mai toată scrisă cu litere cursive, mici şi, 
bineînţeles, în franceză, o hirtie banală care cu greu ai fi crezut 
că poate provoca tulburările pe care le-a provocat. Din cît îmi 
puteam da seama, nu se referea în mod special la armament, 
dar avea multe spaţii goale care trebuiau completate. Nu se 
completase nimic pe duplicat, deşi era de presupus că 
formularul cu care plecase Valery era gata de semnat. 

Am pus formularul în sertarul unei mese şi am dus servieta 
jos unde l-am întîlnit pe Gerald Greening care tocmai sosea. 
Ne-am dat bună dimineaţa, fiecare dintre noi avind vie în minte 
amintirea violenţei din noaptea trecută, iar el a spus că nu 
numai că rescrisese documentul, dar îl şi bătuse la maşină 
aplicîndu-i parafele necesare. Aşa că eram atit de amabil încît 
să-mi repet serviciile ca martor? 

Ne-am dus din nou la Roland de Brescon şi ne-am pus 
amindoi semnăturile şi eu am amintit iar că trebuie să-i 
informăm pe Danielle şi prinţul Litsi. Nu m-am putut abţine să 


nu mă gîndesc la ei. Acum pesemne că ei ascultă începutul 
prelegerii „Capodoperele lui Leonardo”, fir-ar să fie. 

— Da, da, spunea Greening. Inţeleg că ei se reîntorc miine 
seară. l-ai putea pune în temă chiar dumneata. 

— Probabil. 

— Şi acum, a zis Greening, să împrospătăm memoria poliţiei. 

S-a dus la telefon, a sunat şi l-a găsit pe polițistul de ieri şi un 
superior. A obţinut promisiunea ca acest caz să intre în atenţia 
unui ofiţer de la C.I.D.? Probabil că a fost întrebat unde s-ar 
putea afla Nanterre şi a trebuit să admită că nu ştie. 

Imediat ce-şi va face din nou apariţia vă vom informa, 
spunea el, iar eu mă întrebam în sinea mea cît de imediat va fi 
acel imediat promis dacă Nanterre se va întoarce înarmat. 

In orice caz, Roland de Brescou a părut a-l aproba fără a da 
nici un semn de disperare şi i-am lăsat pe amindoi discutind 
despre cea mai bună modalitate de a găsi un succesor al lui de 
Brescou. Am făcut apoi diverse pregătiri pentru ziua ce o aveam 
în faţă. Cînd prinţesa a coborit cu Dawson învirtindu-se în jurul 
ei ca să mergem la curse, eu mă aflam în hol, iar Thomas, care 
fusese anunţat prin telefon, a oprit lin maşina în faţa casei. Ea 
era îmbrăcată cu o haină de culoare bej, nu cu cea de samur, 
fără pălărie şi cu cercei grei, de aur. Deşi părea perfect calmă, 
n-a putut să nu arunce cîteva priviri neliniştite de-a lungul străzii 
în timp ce traversa trotuarul însoţită de cei trei vajnici apărători. 

— Este important, a spus ea dornică de conversaţie imediat 
ce s-a urcat în maşină şi Thomas a blocat toate uşile prin 
comandă automată, să nu lăsăm ca primejdiile să ne întunece 
bucuriile. 

— Mda, am spus eu evaziv. 

A zimbit blind. 

— Este valabil şi pentru tine, Kit. 

— Acele bucurii sînt pentru mine modul de a-mi cîştiga 
existenţa. 

— Atunci primejdiile nu trebuie să ne împiedice de a ne face 
datoria. A oftat. Spus aşa, sună cam sever, nu crezi? Deseori 
datoria şi bucuria în adîncul sufletului coincid, nu eşti de această 
părere? 

Nu mă gîndisem pînă acum la asta şi mi-am zis că, probabil, 
avea dreptate. Fără îndoială era un bun psiholog, în felul ei. 

— Povesteşte-mi despre Cotopaxi, mi-a cerut în continuare şi 
a ascultat mulţumită punîndu-mi întrebări cînd mă opream. 
După aceea am discutat despre Kinley, unul dintre cei mai buni 
săritori tineri de obstacole pe care-i avea, şi apoi despre celălalt 
cal care alerga în cursele de azi, Hillsborough, şi abia cînd 
ne-am apropiat de Newbury am întrebat-o dacă era de acord ca 
Thomas s-o însoţească în lojă şi să stea alături de ea toată 
dupăamiaza. 

— Thomas? a întrebat ea surprinsă. Dar lui nu-i plac cursele. 
ÎI plictisesc, nu-i aşa, Thomas? 

— De obicei, da, doamnă, a spus el. 

— Thomas este solid şi capabil, am spus eu scoţind în 
evidenţă  esenţialul, iar domnul de Brescou a cerut ca 
dumneavoastră să vă bucuraţi de curse nemolestată. 

— O, a exclamat ea deconcertata. Ce... ce anume i-ai spus 
lui Thomas? 

— Să mă uit după un broscoi cu nas de vultur şi să am grijă 
să nu vă supere, doamnă, a răspuns prompt Thomas. 

Era uşurată şi amuzată, iar mie mi s-a părut că şi mulţumită. 

Acasă, fie că ea ştia sau nu, John Grundy îşi sacrifica 
după-amiaza lui de sîmbătă rămînînd lingă Roland de Brescou, 
cu numărul de telefon al secţiei locale de poliţie bine întipărit în 
minte. 

— Poliţia deja ştie că s-ar putea să aveţi necazuri, îi 
spusesem eu lui de Brescou. Dacă-i sunaţi, au să vină imediat. 

John Grundy, care era puternic pentru anii săi, mărturisise că 
avusese de-a face destul de des cu beţivi puşi pe bătaie, aşa că 
„lăsaţi totul în seama mea“. Dawson a cărui soţie ieşea în oraş 
cu sora lui, jurase că el n-o să dea drumul nici unui străin să le 
treacă pragul. După părerea mea, cred că era puţin probabil ca 
Nanterre să încerce un alt atac frontal, dar ar fi fost o prostie să 
riscăm neluînd măsuri de prevedere. 

Thomas, care, cu statura sa, într-adevăr arăta ca o gardă 
personală, a mers toată după-amiaza la un pas în urma 
prinţesei, iar aceasta s-a comportat aproape tot timpul ca şi 
cum n-ar fi ştiut nimic de umbra care o însoțea. Ea nu voise să-i 
contramandeze pe cei cinci prieteni pe care-i invitase în această 
după-amiază să ia masa împreună şi-i rugase, la sugestia mea, 
să rămînă cu ea în lojă indiferent ce s-ar întîmpla şi să n-o lase 
singură decit dacă ea însăşi ar fi cerut-o. 


Doi dintre ei au însoţit-o în padocul de prezentare înainte de 
prima din cele două curse în care alergau caii ei, iar Thomas se 
afla mereu în preajmă, toţi trei formînd un scut în jurul ei cînd 
au pornit spre tribune. Prinţesa reprezenta o ţintă mult mai 
probabilă decit de Brescou însuşi, mi-am zis în sinea mea 
neliniştit în timp ce mă îndreptam cu Hillsborough spre start şi o 
urmăream cu privirea cum pleacă din padoc. Soţul ei n-ar fi 
semnat niciodată ceva care să-l dezonoreze spre a-şi salva 
propria viaţă, dar ca să-şi salveze soţia răpită... probabil că ar fi 
făcut-o. 

El ar putea să nege valabilitatea unei semnături obţinute prin 
ameninţare. Ar putea retracta, ar putea face scandal, ar putea 
spune: „N-am avut încotro “. În acest caz ar fi posibil ca armele 
să nu se mai fabrice, dar sănătatea lui ar fi deteriorată şi 
numele făcut de ris. Mai bine să previi decît să salvezi, mi-am 
zis şi m-am întrebat dacă-mi scăpase ceva. 

L-am simţit pe Hillsborough în mîinile mele fără chef şi am 
ştiut în timp ce mă îndreptam spre linia de plecare că n-o să 
facă o cursă bună. Semnalele pe care ţi le dau caii care se simt 
bine şi sînt gata să alerge lipseau cu desăvirşire şi, deşi am 
încercat să-l înviorez după ce s-a dat startul, el a rămas la fel de 
leneş ca un motor neîncălzit. 

A abordat majoritatea obstacolelor corect, dar a pierdut 
teren la aterizare, pentru că nu pleca din nou cu destulă viteză 
şi, cînd am încercat să-l fac să alerge mai repede după ultimul 
obstacol, fie că n-a putut, fie că n-a vrut, aşa că i-au mai trecut 
încă doi cai înainte, terminînd şi el, cu chiu, cu vai, pe locul al 
optulea din cei doisprezece concurenţi. 

N-aveai ce-i face. Nu poţi să cîştigi întotdeauna. M-am 
înfuriat, totuşi, cînd după terminarea cursei a venit un oficial al 
hipodromului la vestiar şi mi-a spus că arbitrii voiau să mă vadă 
imediat. L-am urmat în turnul arbitrilor mai degrabă clocotind de 
furie decît resemnat şi acolo, aşa cum mă aşteptam, se afla 
Maynard Allardeck aşezat la o masă cu alţi doi arbitrii arătînd tot 
că un sfint, imparţial şi înţelept. Arbitrii mi-au spus că voiau să 
ştie de ce calul meu care era cotat bine la bookmakeri alergase 
atit de prost. Ei erau de părere că n-am tras calul sau că nu mă 
străduisem să cîştig şi mă rugau să le dau o explicaţie. 

Era aproape sigur că totul pornise de la Maynard, dar el nu 
scotea o vorbă. Unul dintre ei, un arbitru pe care îl respectam, a 


spus: 

— Domnule Fielding, explică-ne comportarea lamentabilă a 
lui Hillsborough în această cursă. 

El însuşi călărise ca amator în vremuri demult apuse şi i-am 
răspuns fără înconjur că, pur şi simplu, calul păruse a nu se 
simţi bine şi nu-i făcuse plăcere să alerge. N-avusese chef chiar 
din clipa cînd se îndreptase spre start şi în timpul cursei 
încercasem o dată sau de două ori să-l stimulez. 

Arbitrul s-a uitat spre Allardeck, apoi spre mine şi mi-a spus: 

— De ce n-ai folosit cravaşa după ultimul obstacol? 

Fraza „să biciueşti un cal mort“ mi-a venit în minte aproape 
fără să vreau, dar n-am răspuns decit atit: 

— l-am dat o mulţime de stimulente să se grăbească, dar n-a 
putut. Dacă l-aş fi cravaşat, nu s-ar fi schimbat nimic. 

— Ai lăsat impresia că nu l-ai forţat deloc, a spus el, dar fără 
patimă. Ce explicaţie dai? 

Nu l-ai forţat deloc era un eufemism pentru „nu te-ai străduit 
să cîştigi”, sau chiar mai rău, pentru „ai evitat să cîştigi”, ceea 
ce însemna suspendarea licenţei de jocheu. Am spus cu 
oarecare forţă: 

— Caii prinţesei Casilia şi ai domnului Harlow întotdeauna 
dau tot ce au mai bun în ei într-o cursă. Hillsborough a făcut tot 
ceea ce a putut, dar azi a avut o zi proastă. 

În ochii arbitrului a apărut o undă de amuzament. El ştia, ca 
oricine din lumea curselor, cum stăteau lucrurile între familiile 
Allardeck şi Fielding; de o jumătate de secol arbitrii căutau să 
dea de capăt acuzațiilor teribile aduse tatălui lui Maynard de 
către bunicul meu sau aduse bunicului meu de către tatăl lui 
Maynard, amindoi antrenînd cai pentru curse de plat în 
Newmarket. Singura noutate pe cîmpul de bătălie era prezenţa 
în ultimul timp a lui Allardeck printre factorii de decizie, ceea ce 
îi amuza fără îndoială pe toţi, în afară de mine. 

— Am luat notă de explicaţia dumitale, a spus arbitrul sec şi 
mi-a zis că pot să mă retrag. 

Am plecat fără să-mi arunc privirea spre Maynard. De două 
ori în două zile îi scăpasem printre degete şi nu voiam să creadă 
că jubilam de bucurie. M-am întors în grabă la vestiar spre a-mi 
schimba culorile prinţesei cu ale unui alt proprietar şi să mă 
cîntăresc, dar tot am ajuns cu întîrziere în padocul de prezentare 
pentru cursa următoare (şi pentru aşa ceva, de asemenea, 


puteai fi pedepsit). 
M-am alăturat grăbit micului grup din care lipsea un jocheu şi 
atunci, la treizeci de paşi, l-am văzut pe Henri Nanterre. 

Se afla în mijlocul altui grup format din cîţiva proprietari, un 
antrenor şi un jocheu şi se uita în direcţia mea de parcă mi-ar fi 
urmărit sosirea. 

Pe cît îl detestam, totuşi, a trebuit să-mi mut gîndurile de la 
el pentru că aveam de dat socoteală celor doi soţi rotofei care 
nădăjduiau din toată inima ca în următoarele zece minute să le 
transform visele în realitate; în orice caz, speram că prinţesa se 
află sus în siguranţă, înconjurată de prieteni. 

Calul, ah cărui nume era Visul, fusese un cîştigător în cursele 
de plat şi aceasta era prima sa alergare într-o cursă de steeple. 
S-a dovedit a fi un cal bun, iute, dar nu era deprins cu săritul 
obstacolelor: A trecut rapid şi periculos peste primele trei şiruri 
de obstacole şi a intrat cu picioarele în cel de al patrulea şi cu 
asta cursa s-a terminat pentru noi. Calul, speriat, a luat-o razna 
în galop, iar eu m-am ridicat de pe gazon nevătămat şi am 
aşteptat resemnat să vină ambulanţa să mă ia. O cădere la 
zece, unsprezece curse este ceva firesc pentru oricine şi în 
majoritatea cazurilor sînt uşoare, alegindu-te doar cu nişte 
vînătăi, cum a fost de data asta. Cele rele se întîmplă probabil 
de două ori într-un an şi întotdeauna vin cînd nici nu te aştepţi. 

M-a controlat doctorul, aşa cum se procedează după orice 
cădere şi, în timp ce mă schimbam pentru cursa următoare 
mi-am găsit vreme să stau de vorbă cu jocheul din grupul lui 
Nanterre: Jamie Fingall cu care eram coleg de multă vreme. 

— Franţuzul cu nasul coroiat? Mda, ei bine, antrenorul mi l-a 
prezentat, dar nu i-am dat prea multă atenţie. Are nişte cai în 
Franţa, ceva de genul ăsta. 

— Aha... Venise cu antrenorul tău sau cu proprietarii? 

— Cu proprietarii, dar mi s-a părut că antrenorul încerca să-l 
ademenească spre a-i trimite un cal aici. 

— Mulţumesc. 

— N-ai pentru ce. 

Antrenorul lui Jamie Fingall, Basil Clutter, îşi avea grajdul în 


Lambourn, cam la o milă de casa mea, dar n-am avut vreme să-l 
caut înainte de cursa următoare, o cursă de trei mile, iar după 
aceea a trebuit să mă schimb din nou şi s-o întîlnesc pe prinţesă 
în padocul de prezentare unde Kinley deja era plimbat la pas. 

Ca şi mai înainte, ea era bine gardată şi aproape părea că-i 
face plăcere, aşa că n-am ştiut dacă era cazul sau nu s-o 
alarmez cu vestea despre Nanterre. In cele din urmă, i-am spus 
doar lui Thomas: 

— Franţuzul este aici. Stai în preajma ei. 

Thomas a schiţat un gest cu mîna că a înţeles şi era suficient 
să-l priveşti ca să-ţi dai seama că de el se putea trece cu greu. 
Cu o asemenea înfăţişare cred că l-ar fi ţinut în loc şi pe hanul 
Attila, mi-am zis în sinea mea. 

Kinley mă despăgubea pentru o după-amiază de altfel anostă 
înălţîindu-mi sufletul chinuit din prăpastie pe culmi ameţitoare. 

Relaţiile dintre noi, stabilite aproape instantaneu în timpul 
primei sale curse de garduri în noiembrie trecut, se adînciseră în 
următoarele trei, aşa că prin februarie el părea să ştie dinainte 
ceea ce voiam să facă, după cum şi eu intuiam ceea ce el avea 
în gînd. Rezultatul era o cursă absolut sublimă, o comuniune de 
spirit la un nivel primar şi în mod cert, o bucurie reciproc 
împărtăşită. 

Kinley sărea obstacolele cu o asemenea impetuozitate încît 
prima oară aproape că nici n-am sesizat cînd a făcut-o, iar, după 
aceea, chiar dacă ştiam, n-aş putea spune că nu mă lua prin 
surprindere de fiecare dată. Primul obstacol m-a lăsat cu gura 
căscată, ca de obicei, iar la sfîrşit mi-am dat seama că furasem 
în aer douăzeci de lungimi pe puţin. A cîştigat degajat terminînd 
cursa într-un galop de vinătoare. Speram că Wykeham, care 
privea la televizor, avea să-şi spună: „frumoasă cursă” şi o să 
mă ierte pentru Cascade în timp ce-l duceam la pas pe Kinley ca 
să i se scoată şaua de pe el mi-am zis posomorit în gînd că de 
data asta Maynard Allardeck n-o să găsească nici un pretext ori 
vreo chichiţă de care să; se lege. Şi mi-am dat seama că el şi 
Kinley, precum şi Nanterre mi-au făcut, totuşi, un bine: mi-au 
oprit gîndurile să mai zboare spre Botticelli, Giorgione, Tizian şi 
Raphael. 

Prințesei îi străluceau cele mai frumoase stele în ochii-i 
albaştri şi arăta de parcă pistoalele nici măcar n-ar fi fost 
inventate. Am descălecat, ne-am zîmbit într-un triumf reciproc 


împărtăşit şi cu greu m-am stăpînit să n-o îmbrăţişez. 

— Este pregătit pentru Cheltenham, a spus ea scoţindu-şi o 
mănuşă ca să-i mîngiie uşor botul cenuşiu. Este la fel de bun ca 
Sir Ken. 

Prin anii cincizeci Sir Ken fusese tot timpul vedetă ciştigînd 
trei Champion Hurdle şi numeroase alte premii clasice de 
steeple. Să ai un cal precum Sir Ken era dorinţa supremă a 
multora din cei care-l văzuseră, iar prinţesa, care-l avusese, ÎI 
lua deseori ca punct de referinţă. 

— Îl aşteaptă un drum lung, am spus eu în timp ce 
descătărămam chingile. Este încă atit de tînăr. 

— O, da, a spus ea fericită. Dar... 

S-a oprit brusc tăindu-i-se respiraţia. M-am uitat la ea şi i-am 
văzut ochii larg deschişi privind cu groază peste umărul meu 
drept şi m-am întors rapid să văd ce se întîmplase. 

Henri Nanterre se uita fix la ea. 

Eu mă aflam între ei. Thomas şi ceilalţi prieteni se găseau în 
spatele ei preocupaţi mai mult să evite copitele lui Kinley decit 
să-şi îndeplinească misiunea de-a o păzi, locul fiind unul dintre 
cele mai sigure şi mai pline de public. 

Imediat Nanterre şi-a mutat privirea spre mine, după care, 
şocat, a rămas cu gura căscată şi cu ochii pironiţi asupra mea. 

Cînd mă aflasem în padocul de prezentare, am crezut că mă 
recunoscuse, de vreme ce se uita la mine, dar, în clipa aceea 
am înţeles că el mă luase, pur şi simplu, ca fiind jocheul 
prinţesei şi atita. Părea că abia acum îşi dădea seama că sînt 
unul şi acelaşi cu interlocutorul său din seara trecută. 

— Tu eşti... a spus el pierzindu-şi brusc graiul. Eşti... 

— Exact, am răspuns. Ce doreşti? 

Şi-a revenit rapid din surpriză, şi-a îngustat ochii aţintiţi din 
nou asupra prinţesei şi a spus răspicat: 

— Jocheii pot avea accidente. 

— La fel şi oamenii care poartă pistoale, i-am răspuns. Asta 
ai venit să-mi comunici? 

Părea, mai mult sau mai puţin, că acesta era motivul. 

— Şterge-o de aici, i-am spus aşa cum îmi spusese şielcuo 
zi mai înainte sus, în lojă şi, spre totala mea uluire, a plecat. 

— Hei, a spus Thomas agitat, acela a fost... acela a fost... 
nu-i aşa? 

— Da, i-am răspuns aşezind chingile pe şa. Acum ştii cum 


arată. 

— Doamnă! a exclamat Thomas plin de căinţă. De unde a 
venit? 

— N-am văzut, a răspuns prinţesa cu respiraţia uşor tăiată. 
Pur şi simplu, m-am trezit cu el acolo. 

— Tipul este alunecos ca un peşte, a intervenit unul dintre 
prietenii prinţesei. 

Şi, într-adevăr, în modul în care s-a îndepărtat, era un fel de 
furişare rapidă şi alunecoasă. 

— Ei bine, dragii mei, a spus prinţesa prietenilor săi zimbind 
străbătută de un fior, să mergem sus să celebrăm această 
frumoasă victorie. Şi, Kit, vino şi tu cît poţi de repede. 

— Da, prinţesă. 

M-am cîntărit şi, cum aceasta fusese pentru mine ultima 
cursă a zilei, m-am schimbat în hainele de stradă. După aceea 
m-am abătut pe la boxele unde se pregăteau caii înainte de 
alergare pentru că, din cele spuse de Jamie, Basil Clutter trebuia 
să fie acolo să-şi înşeueze calul pentru ultima cursă. 

În aceste locuri antrenorii n-au niciodată vreme să stea de 
vorbă, dar tot am izbutit să scot un răspuns sau două de la el, 
date fără tragere de inimă, în timp ce aşeza teltia cu plumbi, 
pledul cu numărul din cursă şi şaua pe calul său care nu-şi mai 
găsea astîmpăr. 

— Franţuzul? Nanterre, da. Are cai în Franţa antrenați de 
Villon. E un industriaş, sau ceva de soiul ăsta. Unde stă? De 
unde să ştiu? Întreabă-i pe soţii Roqueville, cu care era. Soții 
Roqueville? Ascultă, opreşte-te cu întrebările, sună-mă diseară. 
E-n ordine? 

— Da, am răspuns oftînd şi am plecat lăsîndu-l să şteargă 
botul calului ca să apară curat şi bine îngrijit în faţa publicului. 

Basil Clutter era foarte muncitor, totdeauna zorit şi, ca să 
economisească bani, făcea şi munca lui Dusty de capelmaistru, 
însoţindu-şi caii peste tot la curse. 

Am urcat în loja prinţesei, am băut ceai cu lămîie şi am 
retrăit relatînd pentru ea şi prietenii ei momentele de glorie din 
săriturile lui Kinley. Cînd a venit timpul să plecăm, ea mi-a spus 
pe tonul cel mai natural, ca pe ceva de la sine înţeles: 

— Tu ai să te întorci cu mine, nu-i aşa? 

lar eu i-am răspuns, de parcă găseam situaţia tot pe-atit de 
firească: 


— Da, cu siguranţă. 

Mi-am luat din maşină sacoşa cu lucrurile pentru noapte pe 
care, de obicei, o purtam cu mine şi ne-am întors în Eaton 
Square fără alte incidente, iar apoi i-am telefonat lui Wykeham 
din camera de bambus. Mi-a spus că era încîntat de Kinley, dar 
era îngrijorat în legătură cu Hillsborough. Aflase de la Dusty că 
nu-mi dădusem nici un interes în privinţa lui în cursă, drept 
pentru care fusesem chestionat de arbitri. În concluzie, ce este 
cu mine de-am intrat în buclucuri două zile la rînd? 

L-aş stringe de git pe Dusty, mi-am zis în gînd şi i-am 
povestit lui Wykeham ceea ce le spusesem şi arbitrilor. 

— Ei au acceptat explicaţia, am continuat eu. Unul dintre ei 
era Maynard Allardeck, iar el se ţine scai de capul meu, 
indiferent ce-aş face. 

— Da, cred că da. S-a veselit o bucată de vreme şi chiar a 
chicotit. S-au făcut pariuri la bookmakeri pentru ziua în care 
Allardeck va obţine suspendarea ta şi nu dacă va izbuti s-o 
obţină. 

— Foarte nostim, am comentat eu deloc amuzat. Sînt tot în 
Eaton Square dacă ai nevoie de mine. 

— Da? a spus el. E-n ordine atunci. Noapte bună, Kit. 

— Noapte bună, Wykeham. 

L-am sunat apoi pe Basil Clutter care mi-a spus numărul de 
telefon al familiei Roqueville şi i-am prins pe soţii Roqueville 
care abia se întorseseră de la Newbury. 

Bernard Roqueville a spus că el nu ştie unde locuieşte 
Nanterre. Da, îl cunoştea, dar nu bine. ÎI întîlnise la Paris, la 
curse, la Longchamp, iar Nanterre reluase legăturile invitîndu-i, 
pe el şi soţia lui, la o bere în Newbury. De ce mă interesa? m-a 
întrebat el. 

l-am spus că speram să aflu unde locuieşte Nanterre în 
Anglia. Bernard Roqueville regreta, dar nu mă putea ajuta 
pentru că nu ştia şi asta a fost tot. 

Un fir care n-a dus nicăieri, mi-am zis resemnat în sinea mea 
punînd receptorul în furcă. Poate că poliţia o să aibă mai mult 
succes, deşi mă temeam că, dacă s-ar găsi cineva care să-l 
admonesteze pentru fluturarea unui pistol neîncărcat la tîmpla 
unei prințese străine, n-ar însemna neapărat că s-a şi trecut la 
organizarea prinderii lui. 

Am coborit în salon şi, în timp ce-mi goleam pe îndelete 


paharul de whisky am discutat cu prinţesa despre căderea în 
dizgrație a lui Hiilsborough şi mai tîrziu ne-am dus în sufragerie 
unde împreună cu Roland de Brescou am luat cina servită de 
Dawson; iar eu, de cel puţin douăzeci de ori, m-am gindit la 
banchetul florentin ce avea loc în nord. 

Abia după ora zece, cînd ne spuneam noapte bună prinţesa a 
adus vorba despre Nanterre. 

— El te-a avertizat că jocheii au accidente, nu-i aşa? 

— Da, aşa a zis. Şi aşa se şi întîmplă destul de des. 

— Nu asta, a vrut el să spună. 

— Probabil că nu. 

— Nu mi-aş ierta-o, dacă din cauza noastră ai păţi ceva. 

— Pe asta şi contează. Dar am să risc. La fel şi Thomas. 

Şi, în sinea mea, m-am gindit că, dacă soţul ei n-a sucombat 
pe loc cînd a văzut pistolul la tîmpla prinţesei, n-o s-o facă nici 
atunci cînd focul de baraj va fi îndreptat asupra capetelor 
noastre. 

— Au să se întîmple accidente cu cei pe care-i iubesc... şi cu 
salariaţii mei. 

— Nu este decit gura de el. N-o să facă nimic, am spus eu 
încurajator, iar ea a răspuns anemic că speră să fie aşa şi a 
plecat la culcare. 

Am făcut din nou un tur al casei imense verificîndu-i sistemul 
de apărare, întrebîndu-mă din nou dacă îmi scăpase ceva. 

Dimineaţa am aflat. 


La ora şapte eram deja sculat cînd a sunat interfonul şi am 
auzit vocea adormită a lui Dawson care m-a rugat să ridic 
telefonul pentru că eram sunat din afară. L-am ridicat şi pe fir 
era Wykeham. 

Grajdurile cu cai de curse îşi încep activităţile devreme şi 
duminicile, la fel ca şi în celelalte zile ale săptămînii, iar eu eram 
obişnuit cu  reflecţiile matinale ale lui Wykeham care 
întotdeauna se trezea la ora cinci. Totuşi, în dimineaţa asta 
vocea lui era incoerentă şi agitată cum n-o mai auzisem 
niciodată şi la început m-am întrebat disperat ce păcate aş fi 
putut comite în timpul somnului. 


— Ai... ai auzit ce ţi-am... ţi-am spus? s-a bilbiit el. Doi! Dd... 
doi din caii prin... prinţesei sînt... sînt morţi. 

— Doi?! am exclamat eu ridicindu-mă brusc în capul oaselor 
şi simțind cum tot trupul îmi este străbătut de fiori reci. Cum? 
Adică... care doi? 

— Sînt morţi în boxele lor. Ţepeni. Sînt morţi de citeva 
ceasuri bune... 

— Care doi? am întrebat din nou cuprins de teamă. 

A urmat o tăcere la celălalt capăt al firului. El îşi amintea cu 
greu numele cailor chiar şi în perioadele lui cele mai bune, aşa 
că-mi puteam imagina ce îmbulzeală de nume ale unor eroi 
demult apuşi era atunci pe limba lui. 

— Cei doi, a spus el în cele din urmă, care au alergat vineri. 

Am simţit că ameţesc. 

— Mai eşti acolo? a întrebat el. 

— Da... Adică... Cascade... şi Cotopaxi? 

Nu cred că se putea întîmpla una ca asta, mi-am zis în sinea 
mea. Era imposibil să fie adevărat. Nu Cotopaxi... nu înainte de 
Grand National. 

— Cascade, a spus el. Şi Cotopaxi. 

O, nu... 

— Cum? am întrebat eu în cele din urmă. 

— Am chemat veterinarul, a răspuns el. L-am sculat din 
somn. Nu ştiu cum. Asta e treaba lui. Dar doi! Inţeleg să moară 
unul, ştiu că se poate întîmpla, dar nu doi... Spune-i prinţesei, 
Kit. 

— Asta e datoria ta, am protestat eu. 

— Nu, nu, tu eşti acolo... Spune-i-o tu. Mai bine decit la 
telefon. Ei erau ca nişte copii pentru ea. 

Îi iubea ca pe nişte oameni... Doamne Dumnezeule! 

— Ce face Kinley? l-am întrebat precipitat. 

— Cine? 

— Kinley... cîştigătorul de la cursa cu obstacole de ieri. 

— O, da, el. E bine. l-am verificat pe toţi ceilalţi cînd i-am 
găsit pe cei doi. Boxele acestora erau una lîngă alta, cred că îţi 
aminteşti... Spune-i prinţesei cît mai repede, Kit, da? Va trebui 
să ducem de aici hoiturile. Ea va trebui să ne spună ce să facem 
cu ele. Deşi dacă au fost otrăviţi... 

— Crezi că au fost otrăviţi? l-am întrebat. 

— Nu ştiu. Spune-i acum, Kit. 


A pus telefonul în furcă şi l-am închis şi eu pe al meu cu o 
furie neputincioasă. Să-i omoare caii! Dacă Henri Nanterre s-ar fi 
aflat aici în clipa asta i-aş fi virit pistolu-i de plastic în git. 
Cascade şi Cotopaxi... îi ştiam, îi ştiam de ani de zile. Imi părea 
rău după ei ca după nişte prieteni. 

Dawson a fost de acord ca soţia sa s-o trezească pe prinţesă 
şi să-i spună că am veşti proaste despre unul din caii ei şi că o 
aştept în salon. M-am îmbrăcat şi am coborit în salon, iar peste 
cîteva clipe a venit şi ea nefardată şi cu nelinişte în priviri. 

— Ce s-a întîmplat? m-a întrebat ea. Care din ei? 

Cînd i-am spus că erau doi şi care anume am văzui cum 
groaza i s-a transformat în supoziţii înspăimîntătoare. 

— O, nu, el n-a putut face asta! a exclamat ea. Crezi că el... 

— Dacă el a făcut-o, i-am răspuns, o s-o regrete amarnic. 

A hotărît să mergem la grajdul lui Wykeham imediat şi n-am 
putut s-o opresc cînd am încercat s-o conving să nu vină. 

— Bineînţeles că trebuie să merg. Bietul Wykeham, are 
nevoie de un sprijin moral. M-aş simţi vinovată dacă nu m-aş 
duce. 

Wykeham avea nevoie de încurajare într-o mai mică măsură 
decit ea, dar pe la opt şi jumătate ne aflam deja pe drum, 
prinţesa rujată, Thomas placid, fără să se plingă de faptul că 
ziua lui liberă s-a dus. Oferta mea de a conduce Rolls-ul în locul 
lui a fost refuzată ca o sugestie complet nepotrivită. 

Grajdul lui Wykeham se afla la o oră de mers cu maşina, la 
sud de Londra, la marginea unui cătun, pe o pantă, de pe 
colinele Downs din Sussex. Fusese mărit la întîmplare, la diverse 
intervale de-a lungul unui secol, lăbărţindu-se pe o suprafaţă 
mare, dar prezenta o atracţie pentru proprietari din cauza 
labirintului său de mici şi neaşteptate curţi interioare cu cîte opt 
sau zece boxe fiecare şi cu tufe de ilice în ciubere vopsite în 
roşu. Pentru personalul de la grajd labirintul pitoresc însemna 
muncă în plus şi pierdere de timp. Caii prinţesei erau răspîndiţi 
în cinci din aceste curţi interioare, fără însă a ocupa toate 
boxele din vreuna din ele. Wykeham, ca majoritatea 
antrenorilor, prefera să împrăştie caii unui proprietar, nu să-i 
ţină pe toţi laolaltă şi s-a întîmplat ca cei doi, Cotopaxi şi 
Cascade, să fie singurii care aparţineau prinţesei şi care s-au 
aflat în boxele din curtea cea mai apropiată de intrare. 

Am parcat maşina şi ne-am îndreptat pe sub arcade spre 


boxele din curţile interioare. Auzindu-ne venind, Wykeham ne-a 
ieşit în întîmpinare în prima curte. 

Arată îmbătrînit faţă de acum o săptămînă, mi-am zis în 
sinea mea stînjenit în timp ce-l priveam cum sărută ştrengăreşte 
mîna prinţesei. El întotdeauna cochetase oarecum cu ea, ochii, 
de obicei, îi jucau şi ceva din vechiul său şarm mai ieşea la 
iveală, dar în dimineaţa asta el părea, pur şi simplu, absent şi, 
cînd şi-a scos pălăria, păru-i alb i s-a făcut vilvoi, iar miinile 
bătrîne şi subţiri îi tremurau. 

— Dragul meu, Wykeham, a spus prinţesa alarmată. Arăţi 
atit de fără vlagă. 

— Haideţi în casă, a spus el pornind-o într-acolo. Este mai 
bine. 

Prinţesa a şovăit. 

— Bieţii mei cai, încă mai sînt aici? 

El a dat din cap nefericit. 

— Veterinarul este cu ei. 

— Atunci am să-i văd, a spus ea simplu şi s-a îndreptat 
hotărită spre curte, eu şi Wykeham urmînd-o, fără să încercăm 
să o facem să se răzgindească. 

Uşile de la cele două boxe erau deschise şi în interior se 
zărea o lumină electrică slabă, deşi afară era plină zi. Toate 
celelalte boxe erau închise, iar Wykeham a spus: 

— Am lăsat ceilalţi cai aici, în boxele lor. Nu par să fie 
tulburaţi, pentru că nu există nici o urmă de sînge... ştiţi, asta 
i-ar tulbura... 

Prinţesa, ascultînd doar pe jumătate, s-a îndreptat cu paşi şi 
mai înceţi spre locul acoperit cu zgură maronie din boxele 
unde-i zăceau caii, trupurile lor arătînd ca două movile tăcute, 
viteza lor fulgerătoare stinsă pentru totdeauna. 

Muriseră cu pledurile care se puneau în cursul nopţii pe ei, 
dar, fie că veterinarul, fie că Wykeham, ori băieţii de grajd le 
scoseseră şi le făcuseră sul punîndu-le lîngă perete. Am privit cu 
toţii în tăcere trupul negru, strălucitor al lui Cascade şi trupul 
murg, cu pete de zăpadă al lui Cotopaxi. 

Robin Curtiss, veterinarul înalt, stîngaci, cu înfăţişare 
copilăroasă o mai întîlnise pe prinţesă cînd şi cînd, iar pe mine 
mult mai des. Îmbrăcat într-o salopetă verde, protectoare, a dat 
din cap spre noi şi s-a scuzat că nu poate să ne dea mîna 
spunînd că mai întîi trebuie să se spele. 


Prinţesa i-a răspuns la salut şi l-a întrebat imediat cu 
stăpinire de sine: 

— Te rog, spune-mi... cum au murit. 

Robin Curtiss a aruncat o privire spre mine şi Wykeham, dar 
nici unul din noi n-am încercat să-l oprim, aşa că s-a întors spre 
prinţesă şi i-a spus direct: 

— Doamnă, au fost împuşcaţi. N-au simţit nimic. Au fost 
împuşcaţi cu o armă care nu produce dureri. Cu un Colt cu 
săgeată. 

Cascade zăcea pe o parte în boxă, cu capul în umbră, dar nu 
departe de uşă. Robin Curtiss a înaintat cîțiva paşi pe zgură şi 
s-a aplecat ridicînd smocul de păr negru care acoperea fruntea 
calului. 

— Nu puteţi vedea foarte clar, doamnă, pentru că este atit 
de negru, dar există chiar sub acest smoc un semn pe unde a 
intrat săgeata. S-a ridicat ştergindu-şi degetele cu o batistă. 
Foarte uşor îl poţi scăpa, a continuat el. Nu-ţi dai seama de ceea 
ce s-a întîmplat decit dacă te aştepţi la aşa ceva. 

Prinţesa s-a îndepărtat de lîngă calul mort cu lacrimi în ochi, 
dar cu chipul calm. S-a oprit pentru o clipă în faţa boxei 
următoare unde lîngă uşă se vedea crupa lui Cotopaxi, fără a i 
se zări capul, care se afla lîngă iesle. 

— Şi cu el s-a procedat la fel, a spus Robin Curtiss. Sub 
coama de pe frunte, aproape că nici nu se vede semnul. A fost 
un expert, doamnă. Caii n-au suferit. 

Ea a dat din cap înghițind în sec, apoi, incapabilă să scoată o 
vorbă, l-a prins pe Wykeham de braţ şi cu cealaltă mină a făcut 
semn spre arcada porţii şi casa lui Wykeham ce se afla dincolo. 
Eu şi Robin Curtiss i-am urmărit cum se îndepărtau iar el a oftat 
compătimitor. 

— Biata doamnă. Întotdeauna asemenea lovituri sînt atît de 
greu de suportat. 

— Caii au fost omoriţi, am spus. Ceea ce face să fie şi mai 
greu de suportat. 

— Da, în mod cert au fost omoriţi. Wykeham a chemat 
poliţia, deşi i-am spus că nu era neapărat necesar. Legea este 


foarte vagă în privinţa omoririi animalelor. Dar, cum caii aparţin 
prinţesei Casillia, cred că a procedat bine. Şi el este nerăbdător 
ca să ridicăm hoiturile cît mai curînd posibil, dar nu ştiu cum stă 
cu societatea de asigurări... dacă, într-un caz ca acesta, nu 
trebuie ca ei să fie anunţaţi primii... şi mai este şi duminică. S-a 
oprit pierzîndu-şi şirul vorbelor, după care a adăugat ceva mai 
coerent: în zilele noastre nu prea întilneşti răni de acest fel. 

— Ce vrei să spui? l-am întrebat. 

— Săgeţile recuperabile sînt demult ieşite din uz. Aproape 
nimeni nu le mai foloseşte astăzi. 

— Săgeţi recuperabile? 

— Coltul, cu săgeți recuperabile. Se numesc astfel pentru că 
săgeata nu pleacă definitiv din pistol, ci revine automat înapoi. 
Cu siguranţă că ştii asta, nu? 

— Da. Adică ştiu că săgeata revine. Am văzut una chiar de 
aproape, cu ani în urmă. Nu ştiam că sînt ieşite din uz. Acum ce 
se foloseşte? 

— Presupun că ai văzut cum este omorît un cal, a continuat 
el surprins. În curse, în toate cazurile cînd calul pe care îl 
călăreşti îşi rupe un picior... 

— Mie nu mi s-a întîmplat decît de două ori, i-am spus. Şi de 
ambele dăţi mi-am scos şaua şi am plecat. 

M-am trezit reflectînd la acest lucru şi am încercat să-i explic: 

— Intre tine şi acea creatură se stabileşte o comuniune, 
probabil chiar ajungi să ţii la el şi în clipa următoare el trebuie să 
moară... Aşa că eu n-am vrut niciodată să stau să privesc. Ţi se 
poate părea ciudat, mai cu seamă că am crescut într-un grajd 
de cai de curse, dar, de fapt, eu n-am văzut niciodată cum se 
duce pistolul la capul calului, întotdeauna mi-am imaginat vag 
că se împuşcă dintr-o parte, cum ar fi timpla omului. 

— Ei bine, a spus el surprins şi uşor amuzat, ar trebui să te 
şcolească cineva. Tocmai dumneata să nu ştii! Uite, a continuat 
el, priveşte la capul lui Cotopaxi. Şi-a croit drum printre 
picioarele ţepene ale calului pînă a putut să-mi arate ce voia. 
Ochii lui Cotopaxi erau pe jumătate deschişi şi lăptoşi şi, deşi 
Robin Curtiss arăta complet detaşat, pentru mine, totuşi, nu era 
o chestiune de zi cu zi. 

— Creierul unui cal este doar de mărimea unui pumn, a spus 
el. Presupun că asta o ştii. 

— Da, ştiu că este mic. 


A dat din cap. 

— Mai tot capul unui cal este un spaţiu gol, înăuntru nu sînt 
decit sinusurile. Creierul este sus, între urechi, în extremitatea 
gitului. Osul în zona aceea este destul de tare. Numai într-un 
singur loc săgeata poate să pătrundă şi să-şi atingă ţinta. A 
ridicat coama lui Cotopaxi de pe frunte şi mi-a arătat o mică 
neorînduială în părul de culoare deschisă. Tragi o linie de la 
urechea dreaptă la ochiul stîng, a continuat el, şi o linie de la 
urechea stîngă la ochiul drept. În locul în care liniile se întîlnesc, 
acolo este cel mai bine... mai mult sau mai puţin, acesta este... 
singurul punct în care trebuie să ocheşti. Şi vezi? Săgeata a 
intrat în capul lui Cotopaxi exact în acest loc. N-a fost o treabă 
făcută la întîmplare. Indiferent cine este autorul, a ştiut exact ce 
trebuie să facă. 

— Ei bine, am spus căzut pe gînduri, acum că mi-ai explicat, 
ştiu cum trebuie să procedez. 

— Da, dar nu uita că trebuie să ai şi unghiul tot atît de corect 
stabilit ca şi locul. Trebuie să ţinteşti exact în punctul în care se 
întîlneşte coloana vertebrală şi creierul. Atunci rezultatul este 
instantaneu şi, după cum vezi, nu există nici o urmă de sînge. 

— Şi, între timp, am sugerat eu ironic, calul stă, pur şi 
simplu, şi aşteaptă ca toate acestea să se întîmple? 

— Nostimada este că mai toţi o fac. Chiar şi aşa, totuşi, mi 
s-a spus că pentru oamenii scunzi este dificil să ducă mina la 
înălţimea necesară spre a obţine unghiul corect. 

— Da, cu siguranţă, am răspuns. Mi-am coborit privirile spre 
cel care a fost o mare speranţă în lumea curselor şi s-a pierdut 
în van. Îl călărisem, îi înţelesesem gîndurile, îi simţisem 
elasticitatea muşchilor, mă bucurasem de victoriile lui, îl 
antrenasem cînd nu era decît un începător şi urmărisem 
emoţionat cum devenea tot mai viguros o dată cu trecerea 
timpului. Şi, totuşi, mi-am zis, n-aş putea să asist la omorirea 
unui cal, dacă ar fi să se întîmple un accident într-o cursă. 

Am ieşit afară urmat de Robin Curtiss care continua să mă 
instruiască sec. 

— În afară de dificultatea de a lovi exact locul respectiv, 
săgeata mai are un dezavantaj şi anume acela că, deşi ea se 
retrage imediat, calul începe să cadă tot atit de repede, iar după 
mai multe întrebuinţări oasele craniene îndoaie săgeata şi 
pistolul nu mai funcţionează. 


— Aşa că acum folosiţi altceva? 

— Da, a încuviinţat el dînd din cap. Glonţul. Am să-ţi arăt, 
dacă vrei. Am un pistol în maşină. 

Ne-am îndreptat fără grabă spre locul unde îi era parcată 
maşina, nu departe de Rolls-ul prinţesei. A descuiat portbagajul, 
apoi o geantă diplomat pe care o avea înăuntru şi din ea a scos 
un obiect învelit într-o cîrpă maro, pe care a dat-o la o parte. 

A ieşit la iveală un pistol automat, tip Luger, care nu părea 
cu nimic ieşit din comun, în afară de ţeavă. Aceasta nu era 
dreaptă şi îngustă aşa cum te-ai fi aşteptat, ci lată şi umflată, cu 
o deschizătură ovală, tăiată pe oblic, la capăt. 

— Ţeava asta trimite glonţul afară învîrtindu-l în spirală, mi-a 
explicat el. 

— Orice glonţ obişnuit? 

— Da, orice, tip de pistol şi orice glonţ, dar trebuie să aibă 
calibrul potrivit. Acesta este unul din marile avantaje, poţi să 
sudezi o ţeavă ca asta la orice pistol vrei. Ei bine, glonţul pleacă 
din pistol cu energie mare, de scurtă durată, dar, pentru că 
merge în spirală, va fi oprit de orice obstacol pe care-l întîlneşte 
în cale. Aşa că, dacă împuşti un cal, glonţul se va opri în capul 
lui. În majoritatea cazurilor, aşa se întîmplă. A zîmbit. Oricum, 
nu-ţi trebuie atîta precizie ca la săgeată, pentru că glonţul are 
efecte mai mari şi mai sigure. 

L-am privit căzut pe gînduri. 

— Cum poţi să fii atît de sigur că cei doi au fost omoriţi cu o 
săgeată? 

— O... la glonţ ar fi arsuri de la praful de puşcă în locul în 
care a intrat, de asemenea, i-ar fi curs sînge pe nas şi probabil 
pe gură. Uneori nu mult, dar oricum ar fi fost cît de cit, pentru 
că rana în interior este mult mai mare, înţelegi? 

— Da, i-am răspuns oftînd. Înţeleg. L-am privit cum îşi 
învelea la loc pistolul şi l-am întrebat: Presupun că îţi trebuie o 
autorizaţie pentru el. 

— Bineînţeles. La fel şi pentru săgeți. 

Trebuie să fie mii de asemenea pistoale prin zonă, am 
reflectat în sinea mea. Orice veterinar, probabil, că are unul. 
Orice parlagiu. Orice fermier cu multe oi şi vite. Orice hăitaş 
care are în grijă o ceată de cîini de vînătoare. Oamenii care se 
ocupă de caii poliţiei... Probabilităţile păreau fără de sfîrşit. 

— Bănui că sînt sute de asemenea săgeți prin zonă, ieşite din 


uz şi nefolosite. 

— Da, sub cheie şi lacăt, a răspuns el. 

— Dar nu și în noaptea trecută. 

— Nu. 

— Cam pe la ce oră din noapte crezi că s-a întîmplat? 

Şi-a terminat de împachetat, pistolul şi l-a pus din nou sub 
cheie. 

— Devreme, a răspuns el convins. Nu mult după miezul 
nopţii. Într-adevăr, a fost o noapte rece ca piatra în dimineaţa 
asta. Nici în interior nu mai erau calzi. Asta cere timp... iar ei au 
fost găsiţi la ora şase şi jumătate. A făcut o grimasă. Celor de la 
ecarisaj nu le place să ridice cai morţi de atita vreme. li 
deplasează greu cînd sînt înţepeniţi şi ca să-i scoţi din boxă este 
o problemă. Şi-a dezbrăcat salopeta şi a pus-o în portbagaj. 
Trebuie făcută autopsia. Cei de la asigurări insistă asupra 
acestui lucru. A închis portbagajul. Putem să mergem şi noi în 
casă. 

— Şi-i lăsăm acolo? 

Am făcut semn spre grajduri. 

— N-o să plece nicăieri, a răspuns el, dar s-a întors şi a închis 
uşile celor două boxe. Într-o duminică atît de frumoasă s-ar 
putea ca unii proprietari să vină ca să-şi vadă caii şi 
sensibilitatea lor ar putea fi afectată. 

Cred că în prima săptămînă din timpul pregătirii sale ca 
medic veterinar şi propria sensibilitate a lui Robin avusese mult 
de suferit, dar se obişnuise şi acum era un doctor foarte bun şi 
eficient pentru caii lui Wykeham. 

Am intrat în casa lui Wykeham, veche şi întortocheată 
asemeni ogrăzii şi i-am găsit, pe el şi pe prinţesă, consolîndu-se 
cu ceai şi amintiri, ea, plină de solicitudine şi stăpînindu-şi 
durerea, iar el părînd mai calm şi mai sigur pe sine, dar totuşi 
stînjenit. 

Cînd mi-am făcut apariţia, el s-a ridicat brusc în picioare, s-a 
repezit spre mine şi m-a scos din salon spunînd că vrea să-mi 
arate unde să pregătesc ceaiul, deşi asta o ştiam de zece ani. 

— Nu înţeleg, mi-a spus pe cînd mă conducea spre bucătărie. 
De ce ea nu întreabă cine i-a omorît? Este primul lucru pe care 
aş vrea să-l ştiu. Ori ea nici n-a amintit măcar o singură dată. A 
vorbit doar despre curse, în felul ei obişnuit şi s-a interesat de 
ceilalţi cai. De ce nu vrea să ştie cine i-a omorît? 


— Mde, i-am răspuns. Cred că ştie. 

— Ce?! Atunci, pentru numele lui Dumnezeu, Kit... cine? 

Am şovăit. El părea atît de uscăţiv şi slăbit, cute adinci îi 
brăzdau faţa bătrină şi zbîrcită pe care pistruii apăruţi o dată cu 
vîrsta ieşeau mult în evidenţă. 

— O să-ţi spună ea însăşi, i-am răspuns, dar este ceva legat 
de afacerile soţului ei. Nu cred că este cazul să-ţi faci griji că ar 
fi un trădător printre oamenii tăi. Dacă ea nu ţi-a spus ce crede, 
înseamnă că n-o să spună nimănui pînă nu discută cu soţul ei şi, 
chiar şi atunci, s-ar putea să ia hotărîrea de a nu divulga nimic, 
pentru că ştii cît de mult urăsc publicitatea. 

— În orice caz, va fi publicitate, a răspuns el îngrijorat. 
Co-favoritul pentru Grand National, împuşcat în boxă... Chiar 
dacă încercăm, nu putem face să n-ajungă la urechile presei. 

Am început să pregătesc ceaiul pentru mine şi Robert fără a 
mai insista asupra vilvei care se va produce în mod cert. 

— În orice caz, am continuat eu, principala dumitale 
problemă nu este să afli cine a făcut-o. Dumneata trebuie să te 
îngrijeşti înainte de toate ca toţi ceilalţi cai să fie în siguranţă. 

— Kit! Era totul uluit. A... afurisită treabă, Kit... Kit. Se bilbiia 
iar. N-o să... n-o să se întîmple din nou! 

— Ei bine, am spus eu domol, deşi n-aveam cum s-o spun cu 
mai multe menajamente, aş zice că pericolul îi paşte pe toţi. Toţi 
caii ei. Nu imediat. Nu chiar azi. Dar, dacă prinţesa şi soţul ei se 
hotărăsc pentru un anume curs al lucrurilor, ceea ce este foarte 
probabil, atunci toţi sînt în pericol, Kinley mai ales. Aşa că, ceea 
ce trebuie făcut este să ne punem minţile la treabă pentru a lua 
măsuri de apărare. 

— Dar, Kit... 

— Trebuie angajate patrule cu cîini, am spus eu. 

— Sînt foarte scumpe... _ 

— Prinţesa este bogată, am subliniat eu. Intreab-o. Dacă nu-i 
convine preţul, am să plătesc eu. Wykeham a rămas cu gura 
căscată şi a închis-o cînd i-am explicat mai departe: Eu deja am 
pierdut cea mai bună şansă pe care am avut-o vreodată de a 
cîştiga Grand National-ul. Caii ei înseamnă tot atît de mult 
pentru mine, cît şi pentru ea şi pentru tine, şi să mă ia naiba 
dacă stau cu mîinile în sîn şi las să fie omoriţi doi cîte doi. Aşa 
că, pînă diseară să aduci oameni de pază, să te asiguri ca de 
acum înainte să fie cineva în permanenţă la grajduri, să se 


patruleze toate curţile zi şi noapte. 

— E-n ordine, a spus el tărăgănat. Am să aranjez totul... 
Dacă aş şti cine i-a omorît, l-aş ucide cu propria mea mină. 

Suna extraordinar, aşa cum fusese spus, fără miînie, mai mult 
ca o autodescoperire neaşteptată. Aceasta era şi dorinţa mea, 
dar n-aş fi putut-o face decit la furie. El sugera o acţiune dusă 
pînă la capăt cu mintea limpede; oamenii însă fac asemenea 
afirmaţii, fără a le da nici ei crezare, iar el nu avea putere nici cit 
un şoarece în faţa lui Nanterre, care era ca un uliu de pradă, 
mi-am zis în sinea mea cu părere de rău. 

In tinereţea lui fusese ca un Hercule, aşa-mi spusese, un fel 
de uzină energetică pe două picioare, cu o bucurie de a trăi 
pulsîndu-i în vene. 

— Sete de viaţă, asta este ceea ce am cu prisosinţă, îmi 
repetase el de nenumărate ori. Asta ai şi tu. Nimeni nu ajunge 
nicăieri dacă n-o are. Plăcerea luptei, asta-i totul. 

Fusese jocheu de renume în curse de amatori, se 
îndrăgostise lulea şi se însurase cu fata unui antrenor mediocru 
ai cărui cai au început să cîştige din momentul în care Wykeham 
a păşit în ogradă. Acum, după cincizeci de ani, cînd toată 
vigoarea îi era dusă, soţia moartă, iar propria-i fiică, ea însăşi 
bunică, lui nu-i mai rămăsese decit priceperea de nepreţuit de a 
transmite setea de a trăi cailor săi. Nu se prea mai gîndea la 
altceva în afară de ei, alte lucruri nu-l mai interesau, îşi făcea 
rondul de seară la grajduri vorbind fiecărui cal ca unui om, 
jucîndu-se cu unii, muştruluindu-i pe alţii, măgulind foarte puţini, 
dar fără a ignora pe nici unul. 

Călărisem pentru el de cînd aveam nouăsprezece ani, fapt 
pecare-l povestea cu mulţumire de sine. „Uitaţi-vă la tînărul 
ăla“, le spusese pe atunci diverşilor proprietari. „Este ceea ce ne 
trebuie. Şi mă pricep bine la asta“. Uneori mă gindeam că el îmi 
dăduse cu tenacitate exact ceea ce oferea celor dragi: şansă, 
încredere şi bucuria muncii. 

Pe cînd îmi făceam ucenicia, el antrenase doi cai ce 
cîştigaseră Grand National-ul, ca jocheu, fusesem şi eu destul de 
aproape în a-l obţine, dar abia de curînd îmi dădusem seama cit 
de mult îşi dorea a treia victorie. Calul mort de afară însemna 
pentru noi toţi o mare pierdere, care ne seca inimile de durere. 

— Cotopaxi, a spus el cu intensitate, nimerindu-i exact 
numele. In chip surprinzător, era calul pe care l-aş fi scos primul 


dintr-un incendiu. 


Eu şi prinţesa ne-am întors la Londra fără ca să mai 
aşteptăm poliţia, pe cei de la asigurări sau ecarisaj (totul era atit 
de oribil). 

Mă aşteptam ca ea să vorbească mai cu seamă despre caii 
ei, ca de obicei, dar, se pare, că acum gindurile îi erau spre 
Wykeham. 

— Acum treizeci şi cinci de ani, cînd tu nici nu erai născut, a 
spus ea, cînd am intrat în lumea curselor, Wykeham domina 
scena ca un Colossus. Era exact aşa cum povesteşte el, un 
Hercule, într-adevăr. Puternic, plin de succes, teribil de 
atractiv... Mai toate femeile erau leşinate după el, iar soţii îşi 
ieşeau din minţi de furie... A zimbit la aduceri aminte. Presupun 
că este greu pentru tine, Kit, să ţi-l imaginezi astfel, 
cunoscîndu-l doar de cînd este bătrîn, dar a fost un bărbat 
splendid... şi încă mai este, bineînţeles. M-am simţit privilegiată, 
în urmă cu mulţi ani, cînd a acceptat să-mi antreneze caii. 

Priveam fascinat faţa-i senină. În trecut o văzusem deseori 
cu Wykeham la curse, totdeauna ascultindu-i sfaturile, bătîndu-l 
uşor pe braţ veselă. Nu-mi dădusem seamă, cît de mult trebuie 
să-i fi simţit ea lipsa cînd el a început să nu mai vină la curse, cit 
de mult trebuie să fi regretat ea vestejirea unui asemenea titan. 

Contemporan cu bunicul meu (şi cu tatăl lui Maynard 
Allardeck) Wykeham era o legendă pentru mine cînd îmi oferise 
slujba. O acceptasem aproape uluit şi mă maturizasem rapid, 
avind o judecată de om în toată firea la douăzeci de ani din 
cauza responsabilităţilor pe care mi le încredinţase. Cai de sute 
de mii de lire se aflau în miinile mele tot timpul, succesul unui 
grajd era pus pe umerii mei. Nu ţinuse cont de tinereţea mea, 
îmi spusese în termeni foarte clari de la început că toată munca 
lui atîrna în final de priceperea jocheului, de înţelepciunea şi de 
capacitatea lui de a lua hotăriîri la rece. Aşa că, dacă nu eram la 
înălţimea cerinţelor lui, nu ne rămînea altceva de făcut decit să 
ne luăm rămas bem. 

Mişcat în adiîncul sufletului meu, îmbrăţişasem din toată 
inima ceea ce îmi oferise ştiind că o asemenea şansă nu mai 


întilneam a doua oară în viaţă; şi, în general, totul ieşise foarte 
bine. 

Gîndurile prinţesei erau identice cu ale mele. 

— Cînd Paul Peck a avut accidentul acela îngrozitor şi s-a 
hotărit să se retragă, a spus ea, eram în plin sezon, fără nici un 
jocheu la grajd, iar ceilalţi jochei de valoare aveau angajamente 
în altă parte. Wykeham ne-a spus, mie şi altor proprietari, că era 
în Newmarket un băiat, Fielding, care călărea ca amator de un 
an de zile, de cînd terminase şcoala... A zimbit. Toţi eram foarte 
îndoielnici. Wykeham ne-a spus să avem încredere în el, pentru 
că nu se înşela niciodată. Ştii cît este de modest! A făcut o 
pauză căzută pe gînduri. Cînd a fost asta? 

— Acum zece ani, la sfîrşit de octombrie. 

A oftat. 

— Timpul trece atit de iute. 

Cu cît îmbătrineşti cu atit trece şi mai repede... Şi pentru 
mine era la fel. Timpul nu se mai dilata la infinit. Anii cît voi mai 
sta în şa se apropie de sfîrşit, poate vor fi patru, poate vor fi 
cinci. Asta se va întîmpla atunci cînd trupul nu mi se mai 
vindeca atit de repede după căzături, iar eu nici pe departe nu 
eram pregătit să fac faţă scurgerii inexorabile a zilelor. Îmi 
iubeam cu pasiune meseria şi mă temeam de ziua cînd se va 
încheia. Orice ar urma după aceea va fi nespus de plictisitor, 
mi-am zis în sinea mea. 

Prinţesa a rămas tăcută pentru o vreme, gîndurile 
întorcîndu-i-se spre Cascade şi Cotopaxi. 

— Săgeata aceea, a spus ea ezitind... n-am putut să-l întreb 
pe Robin... eu, de fapt, nu ştiu cum arăta un asemenea pistol. 

— Robin spune că acel Colt cu săgeată, nu prea mai este 
folosit în zilele noastre, i-am răspuns, dar eu am văzut cîndva 
unul. Veterinarul bunicului meu mi l-a arătat. Era un pistol foarte 
greu, cu o ţeavă foarte groasă. Săgeata în sine este o vergea 
din metal care alunecă pe ţeavă. Cînd se apasă pe trăgaci, 
vergeaua metalică ţişneşte afară, dar, pentru că este fixată 
înăuntru pe un arc, revine imediat în ţeavă. Am reflectat cîteva 
clipe, apoi am continuat: Vergeaua, săgeata... este puţin mai 
groasă decit un creion şi cam zece centimetri din ea intră în... 
ă-ă... cel asupra căruia s-a tras. 

A fost surprinsă. 

— Atit de mică? Ştii, am crezut că este mult mai mare. ŞI 


pînă astăzi habar n-am avut că... că se trage în frunte. 

S-a oprit brusc şi o bună bucată de vreme s-a concentrat 
asupra peisajului. Fusese de acord fără nici o rezervă asupra 
patrulei cu cîini şi-i spusese lui Wykeham să nu facă economii, 
pericolul în care se aflau toţi ceilalţi cai ai săi fiind evident. 

— Aşteptasem cu atita nerăbdare Grand National-ui, a spus 
ea în cele din urmă. Cu atit de multă nerăbdare! 

— Da, ştiu. Şi eu la fel. 

M-a mîngiiat uşor pe mînă destul de absentă. 

— Este o pierdere atît de mare, a spus ea cu durere. Şi totul 
a fost atît de stupid. Soţul meu n-o să intre niciodată în comerţul 
cu arme ca să-mi salveze caii. Niciodată. Şi nici nu i-aş cere-o. 
Dragii, dragii mei cai! 

S-a luptat ca să n-o apuce plinsul şi cu cîteva prize de aer 
trase pe nas şi cîteva înghiţituri în sec a cîştigat bătălia. Cînd am 
ajuns în Eaton Square a spus să mergem în salon să bem ceva 
ca să ne mai treacă supărarea. 

Totuşi, acest plan bun a căzut pentru că salonul era ocupat. 
Două figuri, care stăteau fiecare în cîte un fotoliu, s-au ridicat în 
picioare cînd prinţesa a păşit înăuntru; erau prinţul Litsi şi 
Danielle. 

— Scumpa mea mătuşă, a spus prinţul Litsi aplecîndu-se şi 
sărutîndu-i mîna şi amîndoi, obrajii. Bună dimineaţa. 

— Bună dimineaţa, a răspuns ea anemic şi a sărutat-o pe 
Danielle. Credeam că vă întoarceţi diseară, tîrziu. 

— Vremea a fost îngrozitoare, a spus prinţul strîngîndu-mi 
mîna. Ploaie. Ceaţă. Frig. leri am hotărît că ne-a fost de-ajuns şi 
am plecat dis-de-dimineaţă, înainte de micul dejun. 

Am sărutat obrazul catifelat al Daniellei, dorind mult mai 
mult decît atît. M-a privit scurt în ochi şi a spus că Dawson le 
zisese că eu locuiam aici. N-o văzusem de trei săptămîni şi nu 
voiam să aud nimic despre Dawson. Totuşi, în preajma prinţesei 
mi-am  stăpînit emoţiile care mă răvăşeau şi m-am auzit 
întrebînd-o dacă i-au plăcut prelegerile, de parcă şi sperasem 
acest lucru. 

— Au fost grozave. 

Prinţesa a hotărît ca eu, prinţul Litsi şi Danielle să servim cîte 
o băutură, iar ea a plecat sus să-şi vadă soţul. 

— Fă tu pe gazda, i-a spus ea nepotului. Şi tu, Kit, 
povesteşte-le tot ce s-a întîmplat, vrei? Dragii mei... nişte 


necazuri atît de oribile. 

A fluturat vag din mînă în semn de rămas bun şi a ieşit din 
salon. O siluetă zveltă şi dreaptă, care se definea singură. 

— Kit, a spus prinţul deplasîndu-şi. atenţia asupra mea. 

— Sir. 

Stăteam amindoi în picioare de parcă ne cîntăream unul pe 
celălalt: El era mai înalt decît mine, cu zece ani mai în vîrstă şi 
un om de lume. Un bărbat robust, cu umeri puternici, cap mare, 
buze cărnoase, nas drept şi ochi inteligenţi, de culoare deschisă. 
Păru-i castaniu începuse să se retragă uşor de pe frunte, dîndu-i 
un aer de distincţie, iar din cămaşa-i crem, neînchisă la guler, se 
profila un git puternic. Arăta la fel de impunător cum îl ştiam 
dintotdeauna. Trecuse un an sau mai mult de cînd ne văzusem 
ultima oară. 

La rîndul lui, cred că a văzut un păr castaniu, cîrlionţat, nişte 
ochi căprui şi un trup slăbănog, aşa cum cereau baremurile, 
curselor. Pesemne că el a mai văzut şi un bărbat pe a cărui 
logodnică o ademenise cu plăceri ezoterice, dar, ca să fiu drept, 
nu se citea pe chipul lui nici triumf, nici amuzament. 

— Aş vrea să beau ceva, a spus Danielle brusc. S-a aşezat în 
fotoliu aşteptînd. Litsi... 

Prinţul m-a mai cîntărit o clipă din ochi, apoi s-a întors şi s-a 
ocupat de sticle. Pînă acum, noi discutasem doar despre curse, 
am reflectat eu, menţinindu-ne la o conversaţie politicoasă şi 
superficială. De fapt, îl cunoşteam tot pe-atit de puţin pe cît mă 
cunoştea şi el. 

Fără să întrebe, a turnat vin alb pentru Danielle şi scotch 
pentru noi doi. 

— E-n ordine? m-a întrebat el oferindu-mi paharul. 

— Da, Sir. 

— Zi-mi Litsi, a spus el cu nonşalanţă. Tot acest protocol... 
nu-mi place în intimitate. Cu tanti Castilia este altceva, dar eu 
n-am cunoscut vremurile de altădată. Nu mai există nici un 
tron... eu n-am să fiu niciodată rege. Eu trăiesc în lumea 
modernă... aşa că să rămîn în ea, vrei? 

— Da, am răspuns. Dacă doriţi. 

A încuviinţat din cap şi a sorbit cîteva înghiţituri. 

— Tu, în orice caz, îi spui mătuşii Castilia „prinţesă”, a 
subliniat el... 

— Ea mi-a cerut-o. 


— Deci rămîne cum am hotărît. A făcut un gest larg cu mîna, 
subiectul fiind închis. Spune-ne ce a răvăşit această casă. 

Am privit spre Danielle care era îmbrăcată în pantaloni negri, 
bluză albă şi pulover bleu. Era fardată cu obişnuitul ruj roz, iar 
păru-i negru, bogat fusese strîns la spate cu o panglică bleu. 
Totul îmi era cunoscut, familiar şi drag. Doream cu ardoare s-o 
string în braţe, să-i simt căldura trupului lipit de al meu, dar ea 
stătea foarte hotărită în fotoliul în care nu încăpea decit o 
persoană fiind concentrată asupra băuturii şi dacă-mi întîlnise 
privirea pentru o secundă sau două. 

O pierd, mi-am zis în sinea mea şi nu puteam să suport 
gîndul. 

— Kit, a spus prinţul luînd loc în fotoliu. 

Am respirat adînc, mi-am întors privirea spre el şi m-am 
aşezat şi eu, după care mi-am început lungul recital, pornind 
cronologic de la descinderea scandaloasă a lui Nanterre de 
vineri după-amiază şi terminînd cu caii morţi din grajdul lui 
Wykeham din dimineaţa asta. 

Litsi a ascultat cu o consternare crescîndă, iar Danielle, pur şi 
simplu, era indignată. 

— Asta-i oribil, a spus ea. Biata tanti Casilia! S-a încruntat. 
Cred că nu este bine să cedezi sub ameninţări, dar de ce este 
unchiul Roland atît de pornit împotriva armelor? Ele se fabrică în 
toată lumea, nu? 

— În Franţa, i-a răspuns Litsi, pentru un om de rangul lui 
Roland, dacă s-ar îndeletnici cu armele, ar fi considerat demn de 
dispreţ. 

— Dar el nu locuieşte în Franţa, a spus Danielle. 

— El trăieşte în sine. Litsi şi-a întors privirile spre mine. Tu 
înţelegi de ce nu poate, nu? 

— Da, i-am răspuns. 

A dat din cap. Danielle s-a uitat pe rînd la fiecare din noi şi a 
oftat. 

— Asta-i judecată europeană, presupun. Comerţul cu arme în 
America nu înseamnă mare lucru. 

Mi-am zis că, probabil, însemna cu mult mai mult decît îşi 
dădea ea seama, iar din expresia lui Litsi am înţeles că şi el 
gîndea la fel. 

— Cele patru sute de familii cu vechi tradiţii ar face negoţ cu 
arme? a întrebat el, dar, dacă s-a aşteptat la un răspuns 


negativ, nu l-a avut. 

— Da, bineînţeles, cred că da, a spus Danielle. Adică, de ce 
şi-ar face probleme? 

— În orice caz, a spus Litsi, pentru Roland este imposibil. 

Discuţia a fost întreruptă de o voce ce venea dinspre scări, o 
voce feminină, puternică, ce se apropia. 

— Unde sînt? Înăuntru? A apărut şi persoana în cadrul uşii de 
la salon. Dawson zice că este ocupată camera de bambus. Asta-i 
ridicol! Eu întotdeauna am stat în camera de bambus! l-am spus 
lui Dawson să mute lucrurile, indiferent ale cui sînt. 

Dawson mi-a aruncat o privire inexpresivă peste umerii ei şi 
şi-a continuat drumul spre etajul de sus ducînd o valiză. 

— Acum, a spus apariţia din prag, să-mi pregătească cineva 
şi mie un „Bloody Mary“. Afurisitul de avion a avut o întîrziere de 
două ore. 

— Drace! a exclamat abia auzit Danielle, pe cînd toţi trei ne 
ridicam în picioare. Tanti Beatrice. 

Mătuşa Beatrice, sora lui Roland de Brescou, vorbea cu un 
uşor accent francez mult estompat de un pronunţat, accent 
american. Avea un păr foarte bogat, nu negru şi lung ca al 
Daniellei, ci alb, bătînd în oranj pal, care încadra o faţă rotundă, 
cu ochi tot rotunzi, în care se citea o expresie de o hotărire ce 
mergea pînă la obstinaţie. 

— Danielle! a exclamat Beatrice cu sprincenele-i subţiri 
înălțate. Ce faci aici? 

— Lucrez în Anglia. Din toamna trecută. Danielle s-a 
îndreptat spre mătuşa sa ca să-i dea sărutarea cuvenită. 

— Mie nimeni nu-mi spune nimic. 

Beatrice purta un costum din jerse din mătase - haina de 
vizon îi fusese dusă sus pe braţul lui Dawson - cu o blană de 
focă prinsă cu un lanţ de aur care-i strălucea pe piept. 
Degetele-i pline de inele arătau ca o pepită de aur, cam de o 
uncie şi un crocodil fusese sacrificat pentru geanta ei. Intr-un 
cuvînt, Beatrice ştia să se bucure de banii ei. 

Ea era pe punctul de a întreba cine sîntem eu şi Litsi, cînd a 
intrat prinţesa, care, din cîte mi-am dat seama, coborise într-o 


viteză record. 

— Beatrice, a spus ea înaintînd cu ambele braţe întinse şi un 
zimbet contrafăcut, ce surpriză plăcută! 

A îmbrăţişat-o pe Beatrice şi i-a aplicat două sărutări de bun 
venit, dar i-am observat disperarea din ochi. 

— Surpriză? a întrebat-o Beatrice cînd s-a desprins din 
îmbrăţişare. Am sunat vineri şi am vorbit cu secretara. l-am 
spus să-şi ia toate măsurile ca să-ţi transmită mesajul şi mi-a 
promis că o să-ţi lase o notă. 

— O! O expresie de toleranţă a străbătut faţa prinţesei. 
Pesemne că este jos, în birou şi eu n-am observat-o. Am fost... 
destul de ocupați. 

— Casilia, în privinţa camerei de bambus... a început cu 
tenacitate Beatrice, dar prinţesa a întrerupt-o cu dexteritate. 

— Îl cunoşti pe nepotul meu, Litsi? a spus ea făcînd 
prezentările de rigoare. Litsi, ea este sora lui Roland, Beatrice 
de Brescou Bunt. Beatrice, ai plecat din Palm Beach aseară? Ai 
făcut un zbor atît de lung din Miami. 

— Casilia... Beatrice a dat mîna cu Litsi. Camera de... 

— Şi el este logodnicul Daniellei, Christmas Fielding, a 
continuat prinţesa fără să-i lase timp de vorbire. Cred că nici pe 
el nu-l cunoşti. Şi acum, draga mea Beatrice, puţină vodcă cu 
suc de roşii? 

— Casilia! a spus Beatrice proptindu-şi bine picioarele în 
pantofi. Întotdeauna am avut camera de bambus. 

Am deschis gura să spun îndatoritor că nu mă deranja să mă 
mut în altă parte cînd am primit o privire rapidă, de oţel pur, din 
partea prinţesei. Am închis gura uluit şi amuzat, fără a lăsa să 
mi se citească ceva pe chip. 

— Beatrice, doamna Dawson îţi despachetează lucrurile în 
camera roz, a spus prinţesa cu fermitate. Ai să te simţi foarte 
bine acolo. 

Beatrice, furioasă, dar nemaiavind încotro, l-a lăsat pe 
amabilul Litsi să-i pregătească un „Bloody Mary“, dînd 
instrucţiuni precise despre cum se agită sucul de roşii, despre 
cît Worcestershire să pună, cîtă lămiie şi cîtă gheaţă. Prinţesa o 
urmărea cu o expresie vag binevoitoare, iar Danielle îşi stăpînea 
cu greu risul. 

— Şi acum, a spus Beatrice cînd, în sfîrşit, băutura i-a fost 
pregătită pe placul ei, ce este toată aiureala asta cu Roland care 


nu vrea să-şi extindă afacerile? 

După o secundă de imobilitate de gheaţă, prinţesa şi-a 
revenit şi s-a aşezat într-un fotoliu, încrucişindu-şi braţele şi 
picioarele într-o poză studiată. 

Beatrice a repetat întrebarea cu insistenţă. Mi-am dat seama 
că ea nu se dădea niciodată bătută. Litsi i-a oferit un scaun, a 
instalat-o cu blindeţe în el, discutiînd vrute şi nevrute, dindu-i 
prinţesei timp să-şi recapete stăpînirea de sine. 

Litsi s-a aşezat în al treilea fotoliu înclinîndu-se spre Beatrice 
cu o politeţe care s-o domolească, iar eu şi Danielle ne-am 
instalat pe sofa, cu o jumătate de pogon de creton înflorat între 
noi. 

— Roland, pune tot felul de piedici, iar eu am venit să-i spun 
că nu-l aprob. Trebuie să-şi schimbe modul de a gîndi imediat. 
Este ridicol să nu fi în pas cu vremea şi a venit timpul să căutăm 
noi pieţe. 

Prinţesa s-a uitat spre mine şi eu am dat din cap. Noi 
auzisem acelaşi lucru, unele fraze chiar identice, din gura lui 
Nanterre vineri seara. 

— De unde ştii despre unele oferte de afaceri? a întrebat-o 
prinţesa. 

— Tînărul acela plin de energie, fiul lui Lotus Nanterre, mi-a 
spus, bineînţeles. A făcut un drum special ca să mă vadă şi mi-a 
explicat totul de-a fir a păr. M-a rugat să-l conving pe Roland să 
trăiască în secolul al XX-lea, ce să mai vorbim de al XXI-lea care 
bate la uşă şi m-am hotărît să vin eu însămi aici ca să-l conving. 

— Ştiţi că el îi propune să fabrice şi să exporte arme? am 
întrebat-o. 

— Bineînţeles, a răspuns ea, dar numai componentele de 
plastic. Roland este demodat. Am o prietenă în Palm Beach iar 
firma soţului ei produce proiectile pentru Ministerul Apărării. Aşa 
că unde-i diferenţa? A făcut o pauză. Şi pe tine ce te priveşte? 
Ochii i s-au oprit asupra Daniellei şi şi-a amintit. Presupun, a 
spus ea în silă, că tangenţial te interesează şi pe tine. N-am ştiut 
că Danielle s-a logodit. Mie nimeni nu-mi spune nimic. 

Henri Nanterre, mi-am zis în sinea mea, îi spusese mult prea 
multe. 

— Beatrice, a intervenit prinţesa, sînt sigură că vrei să te 
speli după drum. Dawson ne pregăteşte dejunul deşi, dat fiind 
că n-am ştiut că vom fi aşa de mulţi... 


— Vreau să vorbesc cu Roland, a spus Beatrice cu 
încăpăţinare. 

— Da, mai tîrziu. Acum se odihneşte. 

Prinţesa s-a ridicat în picioare, la fel şi noi, aşteptind ca 
mătuşa Daniellei să plece sus, aşa cum i-o cereau bunele 
maniere; şi a fost interesant că ea s-a dat bătută, a lăsat jos 
paharul cu băutura neterminată şi a plecat mormăind, totuşi, în 
timp ce se îndepărta, că speră să fie instalată în camera de 
bambus cel tîrziu ziua următoare. 

— Este de neînduplecat, a spus Danielle cînd vocea nu i s-a 
mai auzit. Întotdeauna obţine ce vrea. Şi, în orice caz, camera 
de bambus nu este ocupată, nu-i aşa? Ce ciudat din partea 
mătuşii Casilia s-o refuze. 

— Am dormit eu acolo în ultimele două nopţi, am spus. 

— Într-adevăr? m-a întrebat Litsi. Eşti găzduit la un rang mai 
mult decît princiar. 

— Nu fi nedrept, i-a spus Danielle. Tu ai spus că preferi 
camerele de la parter pentru că poţi să vii şi să pleci fără să 
deranjezi pe nimeni. 

: Litsi a privit-o cu afecţiune. 

— Într-adevăr? Am vrut să spun doar că mătuşa Casilia îţi 
stimează foarte mult logodnicul. i 

— Da, a răspuns Danielle, aruncîndu-mi o privire încurcată. || 
stimează. 

Ne-am aşezat din nou cu toţii, dar Danielle n-a venit mai 
aproape de mine pe sofa. 

Litsi a întrebat: 

— De ce Henri Nanterre a recrutat-o pe mătuşa ta cu atita 
sîrguinţă? Ea n-o să-l facă pe Roland să se răzgîndească. 

— Beatrice trăieşte din banii familiei de Brescou, a spus 
Danielle pe neaşteptate. La fel şi părinţii mei, acum că, oaia 
neagră adică tatăl meu, a fost reprimit în sînul clanului. Din 
beneficiile de pe pămîntul său, unchiul Roland a stabilit sume 
frumoase pentru fiecare, dar mătuşa mea, chiar de cînd am 
cunoscut-o, se plinge că el ar fi putut fi mai generos. 

— De cînd ai cunoscut-o? a repetat Litsi. N-o ştii 
dintotdeauna? 

Danielle a clătinat din cap. 

— Ea nu l-a aprobat pe tata. Cînd tata a părăsit casa 
părintească, a provocat o adevărată furtună, deşi exact ce-a 


făcut niciodată nu mi-a spus. Cînd îl întreb, el o dă pe glumă, 
dar trebuie să fi fost ceva destul de grav. Mama spune că 
trebuia să aleagă între exil şi puşcărie, iar el a ales California. Ea 
şi cu mine am apărut pe scenă mult mai tîrziu. În orice caz, 
acum opt ani tanti Beatrice a dat năvală peste noi să vadă ce 
s-a ales de frăţiorul ei căzut în dizgrație şi de atunci am văzut-o 
de nenumărate ori. Cu mult timp în urmă ea s-a măritat cu un 
om de afaceri american şi, după moartea lui, a început să-l 
caute pe tata. l-au trebuit doi ani - Statele Unite sînt o ţară 
mare - dar la ea perseverenţa este o virtute de căpătii. 
Locuieşte într-o superbă casă, stil spaniol în Palm Beach - am 
stat acolo cîteva zile într-o vacanţă de primăvară - iar ea vine 
des la New York şi în fiecare vară călătoreşte în Europa unde-şi 
petrece o vreme în „castelul nostru”, aşa cum îl numeşte ea. 

Litsi dădea din cap în semn de aprobare. 

— Tanti Casilia venea să mă viziteze la Paris cînd cumnata ei 
stătea prea mult acolo. Tanti Casilia şi Roland, a explicat el, fără 
să fie necesar, merg în fiecare an la castel pentru vreo şase 
săptămîni, în iulie şi august, ca să respire aer de ţară şi-şi joacă 
şi ei rolul de proprietari. Ştiai? 

— l-am auzit uneori, i-am răspuns. 

— Da, bineînţeles, a spus Litsi. 

— Cum arată castelul? l-a întrebat Danielle. 

— Nu este un castel tip Disney Land, a răspuns Litsi zimbind. 
Seamănă mai degrabă cu o mare casă de ţară georgiană, 
construită din piatră de culoare deschisă şi cu obloane la toate 
ferestrele. Castelul de Brescou... Oraşul din apropiere se află la 
sud de Bordeaux şi a fost construit mai tot pe pămîntul lui 
Roland, aşa că prosperitatea lui constituie un motiv de mîndrie 
civică şi morală pentru Roland. Chiar şi fără societatea de 
construcţii, el ar putea sponsoriza o parte din jocurile olimpice 
cu venitul pe care-l primeşte din chirii, iar proprietăţile sale sînt 
conduse, aşa cum era şi compania, de manageri buni, de o mare 
corectitudine. 

— El nu poate să fabrice şi să vîndă arme, am comentat eu. 

Danielle a oftat. 

— Imi dau seama, într-adevăr, a admis ea, că toată acea 
onoare aristocratică, veche de secole, nu i-ar permite s-o facă. 

— Dar pe mine mă surprinde foarte mult, am spus eu, că 
Beatrice a putut îmbrăţişa ideea cu destulă uşurinţă. Aş fi crezut 


că ea împărtăşeşte sentimentele fratelui său. 

— Pariez, a spus Danielle, că Henri Nanterre i-a promis un 
milion de dolari dacă-l face pe unchiul Roland să se 
răzgîndească. 

— În cazul ăsta, am sugerat eu blind, unchiul tău ar putea 
să-i ofere dublu ca să se întoarcă la Palm Beach şi să rămînă 
acolo. 

Danielle părea şocată. 

— Asta n-ar fi corect. 

— Din punct de vedere moral, nu, am încuviinţat eu, dar din 
punct de vedere pragmatic, ar fi o soluţie eficace. 

Litsi m-a privit căzut pe gînduri. 

— Crezi că ea reprezintă o asemenea ameninţare? 

— Cred că ar fi ca picătura de apă ce-şi sapă calea în stincă. 
Ar fi ca apa ce picură pe fruntea unui om pînă-l scoate din minţi. 

— Tortura cu apă, a spus Litsi. Am auzit că, după o vreme, o 
simţi ca un sfredel încins cum îţi găureşte ţeasta. 

— Beatrice este exact aşa, a spus Danielle. 

A urmat o scurtă tăcere în care am reflectat asupra 
capacităţilor distructive ale doamnei Beatrice de Brescou Bunt şi 
apoi Litsi a spus cumpănind bine lucrurile: 

— Ar putea fi o idee bună să-i vorbeşti despre documentul la 
semnarea căruia ai fost martor. Dă-i vestea proastă că va trebui 
ca noi toţi patru să fim de acord cu armele şi asigur-o că, chiar 
dacă reuşeşte să-l determine pe Roland să cedeze, ea va trebui, 
totuşi, să aibă de-a face cu mine. 

— Nu-i spune, m-a rugat Danielle. N-o să ne mai dea pace la 
nici unul. 

Nici Danielle, nici Litsi nu obiectaseră că li se folosise numele 
în absenţă; dimpotrivă, fuseseră încîntaţi. „Ne face să fim ca o 
familie”, spusese Danielle, iar cel care se simţea exclus eram 
eu, martorul. 

— Sus am ceva ce cred că este un duplicat al formularului pe 
care Henri Nanterre voia să-l semneze domnul de Brescou, am 
spus eu căzut pe ginduri. Este în franceză. Ai vrea să-l vezi? 

— Foarte mult, a răspuns Litsi. 

— E-n ordine. 

M-am dus sus să-l iau şi am găsit-o pe Beatrice Bunt în 
camera mea. 

— Ce faci aici? a întrebat ea. 


— Am venit să iau ceva, i-am răspuns. 

Ţinea în mînă şortul bleu în care obişnuiam să dorm şi pe 
care în dimineaţa asta îl pusesem în scrinul de lîngă pat, peste 
formularul lui Nanterre. Sertarul era deschis şi formularul, 
probabil, că se afla înăuntru.... 

— Astea sînt ale tale? m-a întrebat Beatrice neîncrezătoare. 
Tu stai în camera asta? 

— Exact. 

M-am dus spre ea, i-am luat şortul din mînă şi l-am pus la loc 
în sertar. Am fost uşurat să văd că formularul zăcea acolo 
neatins. 

— În cazul ăsta, a spus ea triumfătoare, nu este nici o 
problemă. O să iau eu camera asta şi tu o poţi lua pe cealaltă. 
Eu întotdeauna am stat în apartamentul de bambus, este un 
lucru de la sine înţeles. Văd că ai cîteva obiecte în baie. N-o să-ţi 
ia mult ca să le strîngi. 

Cînd intrasem, lăsasem uşa deschisă şi probabil că auzindu-i 
vocea prinţesa s-a grăbit să vină să vadă ce se întîmplă. 

— Casilia, i-am spus acestui tînăr să se mute, pentru că 
aceasta este camera mea, bineînţeles, a spus Beatrice. 

— Logodnicul Daniellei rămîne în această cameră atita vreme 
cît stă în această casă, a spus prinţesa calm. Acum să mergem, 
Beatrice, te rog, camera cu trandafiri este extrem de plăcută, ai 
să vezi. 

— Este jumătate cit asta şi n-are o cameră de toaletă. 

Prinţesa i-a aruncat o privire goală mascînd admirabil 
iritarea. 

— Cînd va pleca Kit, tu o să ai apartamentul de bambus, 
bineînţeles. 

— Am avut impresia că ai spus că-l cheamă Christmas. 

— Aşa-i, a încuviinţat prinţesa, s-a născut în ziua de Crăciun. 
Haide, Beatrice, să coborîm, prînzul este deja foarte întîrziat. 

Şi-a condus hotărită cumnata afară pe coridor şi o secundă 
mai tîrziu s-a întors pentru o scurtă şi remarcabilă propoziţie, 
care suna jumătate ca poruncă: 

— Atita vreme cit ea stă în casa asta tu nu pleci de aici. 


După prînz, eu, Litsi şi Danielle am urcat în teritoriul disputat 
ca să ne uităm la formular, Litsi punînd pariu că Beatrice mă va 


expulza din acest apartament splendid înainte de miine seară. 

— Ai observat ce priviri ca nişte pumnale îţi arunca, mai-mai 
să-ngheţe şi faţa de masă de groază? 

— N-aveau cum să-mi scape. 

— Şi remarcile acelea ascuţite despre bunele maniere, 
despre generozitate şi întîietatea pe care o are rangul social. 

Prinţesa se comportase de parcă toate acestea nici nu i-ar fi 
trecut pe lîngă urechi, se interesase cu amabilitate de sănătatea 
Beatricei şi a cîinilor săi, precum şi despre starea vremii în 
Florida în luna februarie. Roland de Brescou, aşa cum se 
întîmpla adeseori, rămăsese să ia prînzul sus, mai mult ca sigur 
cu uşa baricadată. Prin cuvinte blînde prinţesa îi luase apărarea. 

— Ei bine, am spus, iată formularul. 

L-am scos de sub şortul albastru şi i l-am dat lui Litsi care s-a 
îndreptat cu el spre cele cîteva scaune confortabile de lîngă 
fereastră. L-a citit cu atenţie, instalindu-se absent pe unul din 
ele. ÎI urmăream din priviri: era un bărbat robust, fără a excela 
printr-o forţă deosebită şi se comporta cu o mare naturaleţe. Il 
plăceam, dar, din cauza Daniellei, mă şi temeam de el, îmi crea 
un amestec contradictoriu de sentimente, totuşi, aveam 
încredere în înfăţişarea lui ce emana competenţă şi bunăvoință. 

M-am dus şi eu lingă fereastră, la fel şi Danielle, iar, după o 
vreme, el şi-a ridicat capul şi s-a încruntat. 

— Mai întîi de toate, a spus el, acesta nu este un formular 
prin care să se ceară licenţă de fabricare şi de export arme. Eşti 
sigur că asta a zis Nanterre că ar fi? 

Am reflectat. 

— Din cîte îmi amintesc avocatul Gerad Greening a spus că 
este un formular guvernamental pentru o cerere preliminară de 
licenţă. Am înţeles că tot asta i-a spus Henri Nanterre prinţesei 
în loja ei din Newbury. 

— Ei bine, nu este absolut deloc un formular guvernamental. 
Nu este o cerere pentru nici un fel de licenţă. Este un formular 
general şi vag folosit pentru încheierea unui contract obişnuit. A 
făcut o pauză. În Anglia, cred că oricine poate cumpăra de la 
papetării un formular tipărit ca să facă un testament. In el se 
află toţi termenii legali care să asigure întocmirea corectă a 
testamentului. Cel interesat completează, pur şi simplu, spaţiile 
libere cu ceea ce doreşte să se facă, de exemplu, să lase o 
maşină unui nepot. Ceea ce contează, de fapt, este ce s-a scris 


în aceste spaţii. Ei bine, acest formular este ceva oarecum 
similar. Termenii legali sînt corecţi, aşa că acesta ar fi un 
document autentic dacă este semnat aşa cum trebuie în 
prezenţa martorilor. Şi-a coborit privirea pe hîrtie. Bineînţeles, 
este imposibil să ştii cum ar fi completat Nanterre toate aceste 
spaţii, dar bănuiesc că, în principal, ar spune că părţile numite în 
contract au căzut de acord asupra unui anume curs al acţiunii, 
conform documentelor anexate. Aş înclina să cred că acest 
formular ar fi ataşat - el figurînd ca pagina numărul 1 - la un 
teanc de hirtii care ar include tot felul de lucruri precum: 
capacitatea fabricii, posibilităţile de vinzare în străinătate, 
comenzi preliminarii din partea clienţilor şi specificarea armelor 
propuse spre a fi fabricate. Tot felul de lucruri. Dar acest simplu 
formular, cu semnătura lui Roland pe el, ar valida tot materialul 
anexat. Ar fi luat foarte în serios, într-adevăr, ca o declaraţie de 
intenţii completă. Avînd această hirtie la mînă, Henri Nanterre 
poate să ceară imediat licenţa. 

— Şi s-o primească, am spus eu. El era sigur de asta. 

— Da. 

— Dar unchiul Roland ar putea spune că a fost constrins să 
semneze. Ar putea să repudieze actul, nu? a spus Danielle. 

— O cerere se poate anula mai uşor, dar un contract, este 
mult mai dificil, iar oamenii legii ar putea spune că este prea 
tîrziu să se răzgîndească din moment ce a capitulat. 

— Şi dacă ar obţine anularea contractului, am spus eu căzut 
pe. gînduri, Henri Nanterre ar putea să-şi înceapă amenințările 
din nou şi nu s-ar da deloc bătut pînă nu s-ar semna iar 
contractul. 

— Dar acum trebuie să fie semnat de noi toţi patru, a spus 
Danielle. Ce se întîmplă dacă noi toţi spunem nu? 

— Cred, am răspuns eu, că, dacă unchiul tău se hotărăşte să 
semneze, atunci toţi va trebui să-l urmaţi. 

Litsi a dat din cap. 

— Consensul celor patru semnături nu este decit o tactică de 
amiînare, nu o soluţie. 

— Şi care este soluţia? a întrebat Danielle plat. 

Litsi a privit spre mine. 

— Pune-l pe Kit s-o găsească. A zimbit. Danielle mi-a spus că, 
în noiembrie trecut, le-ai venit de hac la cîţiva indivizi foarte 
puternici. N-o poţi face din nou? 


— Acum situaţia este oarecum alta, am răspuns. 

— Ce s-a întîmplat data trecută? m-a întrebat el. Danielle nu 
mi-a dat nici un detaliu. 

— Un ziar a făcut publicitate proastă surorii mele şi soţului ei 
- el este antrenor şi ei au spus că se află în pragul falimentului - 
iar eu, în principal, l-am determinat să-şi ceară scuze, şi să-i 
plătească lui Bobby unele compensaţii. 

— Povesteşte-i lui Litsi şi despre detestabilul tată al lui 
Bobby, a spus Danielle. 

Ea mă privea de parcă totul ar fi fost ca înainte. Am încercat, 
probabil cu puţin succes, să-mi ascund neliniştea ce pusese 
stăpînire pe mine în legătură cu ea şi i-am relatat povestea lui 
Litsi. 

— Adevăratul motiv al atacurilor asupra lui Bobby a fost să 
se ajungă la tatăl lui, care încercase să pună mina pe ziar. Tatăl 
lui Bobby, Maynard Allardeck, era pe liste pentru a fi făcut 
cavaler, iar ideea celor de la ziar a fost să-l discrediteze, ca să 
nu mai poată obţine titlul. Maynard a fost o adevărată pacoste, 
o povară pe umerii lui Bobby. Aşa că eu... ă-ă... l-am scăpat de 
ea. 

— Cum? a întrebat Litsi curios. 

— Maynard, i-am răspuns, şi-a sporit capitalul împrumutînd 
bani oamenilor ale căror afaceri începeau să se clatine. Le 
aducea pe linie de plutire şi apoi cerea restituirea banilor. 
Respectivii nu puteau să-i plătească aşa că el prelua afacerile şi, 
la scurt timp după aceea, vindea averea firmei falite. Rechinul 
venea cu zimbetul pe buze şi înghiţea în grabă peştişorii plini de 
recunoştinţă care nu-şi dădeau seama de greşeală decit, după 
ce au fost pe jumătate digeraţi. 

— Aşa că tu ce-ai făcut? m-a întrebat Litsi. 

— Ei bine... m-am dus şi am luat interviuri filmate celor pe 
care i-a distrus. A fost un material destul de impresionant: Nişte 
bătrînei cărora, li s-a luat prin înşelăciune un cal campion, un 
bărbat al cărui fiu s-a sinucis cînd a dat faliment şi un tînăr fără 
minte care a fost „ajutat” să-şi risipească jumătate din avere 
jucînd la curse. 

— Eu am văzut filmul, a spus Danielle. Lovea în plin... M-a 
făcut să pling. Kit l-a ameninţat pe Maynard că va trimite copii în 
diverse locuri dacă acesta îi va mai face vreun rău lui Bobby. Şi 
tu ai uitat să-i spui, mi s-a adresat ea mie, că Maynard a 


încercat să-l determine pe Bobby să te omoare. 

Litsi a clipit. 

— Să-l omoare... 

— Mda, am spus. E paranoic, nu poate să accepte căsătoria 
lui Bobby cu sora mea. Din fragedă pruncie i s-a inoculat ura 
împotriva tuturor Fieldingilor. Îi spunea lui Bobby cînd era mic 
că, dacă nu este cuminte, va fi mîncat de cei din familia 
Fielding. 

l-am povestit apoi cît de amarnică şi profundă era vechea 
duşmănie dintre clanul Fielding şi Allardeck. 

— Bobby şi cu mine, am continuat eu, i-am pus capăt şi 
sîntem prieteni, dar tatăl lui nu poate suporta asta. 

— Bobby crede, mi s-a adresat Danielle, că lui Maynard îi 
stau în git succesele tale. Nu te-ar uri cu atita înverşunare dacă 
ai fi un jocheu de mina a şaptea. 

— Maynard, i-am spus eu lui Litsi zimbind, este membru al 
Clubului Jocheilor şi acum apare destul de des ca arbitru la 
diverse curse. Ar fi teribil de încîntat dacă m-ar vedea 
pierzîndu-mi licenţa de jocheu. 

— Pe care n-o poate obţine pe căi necinstite din cauza 
existenţei acelui film, a spus Litsi căzut pe gînduri. 

— Este o situaţie fără ieşire, am încuviinţat eu calm. 

— Bun, a spus Litsi, atunci ce-ai zice de o situaţie similară 
pentru Henri Nanterre? 

— Nu ştiu suficiente lucruri despre el. Pe Maynard îl cunosc 
de o viaţă. Nu ştiu nimic despre arme şi n-am nici o cunoştinţă 
care să se îndeletnicească cu ele. 

Litsi şi-a ţuguiat buzele. 

— Cred că asta s-ar putea aranja, a spus el. 

Mai tîrziu, duminică după-amiaza, i-am telefonat lui 
Wykeham şi i-am ascultat temerile. Pentru el fusese o zi plină de 
frustrări şi dificultăţi, care încă nu se terminaseră. Omul angajat 
să patruleze cu cîinele se afla în bucătărie, cu cîine cu tot, bînd 
ceai şi plîngîndu-se de gerul de afară. Wykeham se temea că 
patrula se va desfăşura peste noapte mai mult înăuntru decit 
prin ogradă. 


— A început deja îngheţul? l-am întrebat. 

Îngheţul reprezenta întotdeauna o veste foarte proastă, 
pentru că, în acest caz, cursele aveau să fie abandonate, 
pămîntul fiind tare, alunecos şi periculos. 

— Dacă mai coboară două grade s-a terminat. Wykeham 
ţinea termometre deasupra robinetelor de afară ca atunci cînd 
gerurile erau foarte puternice să pună în funcţie boilerele ca apa 
să nu îngheţe. Grajdul său era plin cu tot felul de dispozitive pe 
care le instalase de-a lungul timpului, ca de exemplu, lumini 
infraroşii în boxe, spre a ţine caii la căldură şi sănătoşi. 

— A venit un poliţist, a continuat Wykeham. Un detectiv. A 
fost de părere că s-ar putea să fie o poznă de-a copiilor. Spune 
şi tu! l-am zis că să împuşti doi cai cu o pricepere de expert nu 
părea ciîtuşi de puţin o poznă, dar el mi-a răspuns că este uluitor 
de ce sînt în stare copiii să pună la cale: El văzuse lucruri şi mai 
rele, de pildă, ponei pe cîmp cu ochii scoşi. Toată discuţia cu el 
a fost o... 0... aiureală. l-am zis că, oricum, Cotopaxi nu era un 
ponei, era cofavoritul pentru Grand National, iar el mi-a răspuns 
că a fost... a fost ghinionul proprietarului. 

— A promis să întreprindă ceva? 

— A spus că o să revină miine ca să ia declaraţii de la băieţii 
de grajd, dar nu cred că ei ştiu ceva. Pete, care se îngrijea de 
Cotopaxi, avea ochii plini de lacrimi, iar ceilalţi erau indignaţi cu 
toţii. Pentru ei a fost mai rău decit atunci cînd vreun cal moare 
într-un accident. 

— Pentru noi toţi este mai rău, am spus eu. 

— Da, a oftat. Oamenii de la ecarisaj au scos cu greu 
cadavrele afară din grajd. Eu nu m-am uitat. N-am putut. Caii 
ăştia... îi iubeam pe amindoi. 

Pentru parlagii, bineînţeles, hoiturile de cai nu însemnau 
decit carne pentru cîini, aceasta le era meseria, iar implicaţiile 
sentimentale nu-şi aveau locul. Ori, pentru oameni ca Wykeham, 
care ţineau la cai, era firesc ca nu întotdeauna să poată stabili 
un dialog cu ei, să facă planuri laolaltă sau să trăiască viaţa lor. 
Antrenorii de steeplechase lucrează cu un cal pe perioade de 
timp mult mai mari decît antrenorii de plat, uneori zece ani sau 
mai mult, pe cînd ceilalţi nu depăşesc trei ani sau patru ani. 
Cînd Wykeham spunea că iubeşte un cal, acesta era purul 
adevăr. 

Totuşi, mi-am zis, sentimentul pe care-l avea pentru Kinley 


era ceva cu totul aparte. Kinley răminea starul de excepţie, 
tînăr, şi clocotind de viaţă! 

— Ai grijă de Kinley, i-am spus. 

— Da, l-am mutat. Este în boxa din colţ. 

Boxa din colţ era întotdeauna folosită ultima şi nu se putea 
ajunge la ea direct din nici o curte, ci doar printr-o altă boxă. 
Poziţia ei era incomodă pentru băieţii din grajd, dar însemna 
locul cel mai sigur şi cel mai secret din tot grajdul. 

— Asta-i grozav, i-am spus uşurat. Şi acum, ce este cu ziua 
de miine? 

— Miine? 

— Cursele de la Plumpton. 

A urmat o scurtă tăcere ca să-şi facă ordine în gînduri. El 
întotdeauna îşi trimitea cîţiva cai la Plumpton, pentru că era 
unul din cele mai apropiate hipodromuri şi, din cîte ştiam, eu 
aveam de călărit şase cai acolo. 

— Dusty are o listă, a spus el în cele din urmă. 

— O.K. 

— Călăreşte-i aşa cum crezi tu că este mai bine. 

— E-n ordine. 

— Atunci, noapte bună, Kit. 

— Noapte bună, Wykeham. 

Cel puţin mi-a spus corect numele, mi-am zis în timp ce 
puneam telefonul în furcă. Probabil că vor ajunge la Plumpton 
toţi caii care trebuiau. 


Dimineaţa următoare am luat trenul spre grajdurile lui 
Wykeham simțind cum mă cuprinde bucuria odată cu fiecare 
milă cu care mă îndepărtam de casa din Eaton Square. Deşi 
atenuată de prezenţa prinţesei, a lui Litsi şi a Daniellei, o seară 
petrecută cu Beatrice de Brescou Bunt deschidea perspectiva 
unui calvar fără sfirşit. Aşa că mă scuzasem foarte devreme sub 
privirile pline de reproş ale celorlalţi, dar, chiar şi în somn, mi s-a 
părut că aud acea voce insistentă, care veşnic se plingea de 
ceva. 

Dimineaţa cînd plecasem, Litsi îmi spusese că-şi va petrece 
mai toată ziua cu Roland. Prinţesa şi Danielle se vor ocupa de 


Beatrice. Danielle, care lucra în schimbul de seară la compania 
sa de televiziune, avea să lase totul pe umerii prinţesei curînd 
după ora cinci şi jumătate. Promisesem să mă întorc de la 
Plumpton cît de curînd posibil, dar, la drept vorbind, am fost 
bucuros cînd s-a ivit o scuză bună pentru a mă eschiva şi anume 
mesajul pe care îl găsisem la vestiar. Mesajul fusese transmis de 
directorul hipodromului din Newbury care mă ruga să mut 
maşina de unde o parcasem, pentru că locul respectiv era 
solicitat urgent pentru alte scopuri. 

Am telefonat în Eaton Square şi a răspuns Danielle. l-am 
explicat ce se întîmplase. 

— Din Plumpton am să plec cu cineva cu maşina la Newbury. 
Totuşi, cred că ar fi mai bine să dorm acasă, în Lambourn, dat 
fiind că miine trebuie să merg la curse la Devon. Vrei să mă 
scuzi faţă de prinţesă? Spune-i că am să mă întorc miine seară, 
după curse, dacă doreşte. 

— Dezertorule, a spus Danielle. Pari suspect de încîntat. 

— Ţine cont de milele pe care le am de străbătut, am 
răspuns. 

— Asta să i-o spui lui mutu'! 

— Ai grijă de tine, i-am zis. 

După o pauză, ea a spus un „da“ ca un oftat şi a închis 
telefonul. Uneori părea că totul între noi este la fel ca mai 
înainte, şi apoi, într-o clipă, totul se spulbera. Fără prea mult 
entuziasm m-am dus să-l caut pe Dusty care sosise exact cu caii 
care trebuiau şi cu culorile grajdului pe care urma să le port, dar 
şi cu o părere proastă despre polițistul detectiv, care încercase 
să-i chestioneze pe băieţii de grajd în timp ce erau la lucru. În 
orice caz, nimeni nu ştia nimic, spune Dusty, iar băieţii erau 
într-o stare de spirit că ar fi linşat pe orice străin pe care l-ar fi 
prins dînd tîrcoale pe acolo. Sîmbătă noaptea, capelmaistru! (nu 
Dusty care avea sarcina să aducă la curse caii înscrişi în 
program) îşi făcuse rondul pe la grajduri, ca de obicei, pe la ora 
unsprezece cînd totul păruse în ordine. 

El nu se uitase în toate cele optzeci de boxe, ci doar în una 
sau două ai căror ocupanţi nu se simțeau bine. Nu trecuse nici 
pe la Cascade, nici pe la Cotopaxi. Se oprise la Kinley şi 
Hillsborough ca să se asigure, că-şi mîncaseră hrana după curse 
şi plecase acasă să se culce. Ce putea mai mult să facă cineva? 
se întreba Dusty. 


— Nimeni nu-nvinuieşte pe nimeni, i-am spus. 

— Deocamdată nu, a răspuns posomorit şi a luat şaua ca s-o 
pună pe calul pe care urma să călăresc în prima cursă. 

Ne-am îndeplinit fiecare îndatoririle, aşa cum făceam 
adeseori, el aducînd şi înşeuînd caii, eu călărindu-i, amîndoi 
achitîindu-ne de obligaţiile ce le aveam faţă de diverşi 
proprietari,  felicitîndu-i,  compătimindu-i,  explicîndu-le şi 
scuzindu-ne. Am încheiat ziua în mod obişnuit: două curse pe 
locul unu, una pe locul doi, alte două terminînd traseul neclasat, 
şi o cădere, dar cu o aterizare uşoară şi fără urmări. 

— Mulţumesc, Dusty, i-am spus la sfîrşit. Mulţumesc pentru 
tot. 

— Ce vrei să spui? a întrebat suspicios. 

— Nimic altceva decit că şase curse înseamnă o zi 
aglomerată pentru tine şi totul a mers bine. 

— Ar fi mers şi mai bine dacă nu cădeai într-a cincea, a 
răspuns el ursuz. 

Eu nu căzusem. Calul alunecase cu mine, dovadă şi petele de 
iarbă rămase pe numărul de pe pledul lui. Dusty ştia asta foarte 
bine. 

— Ei bine, i-am spus, îţi mulţumesc oricum. 

A dat din cap fără să zimbească şi a plecat în grabă. Deşi 
eram într-un dezacord permanent, fără nici o îndoială, aveam să 
acţionăm ca o echipă ziua următoare la Newton Abbot şi în 
cealaltă la Ascot, o echipă eficientă, dar glacială. 

Doi jochei care locuiau în Lambourn m-au dus cu automobilul 
lor pînă la Newbury, de unde mi-am luat maşina şi m-am oprit la 
casa mea de pe colină. 

Am aprins focul în cămin ca să mai înveselesc puţin 
atmosfera, am mîncat pui la grătar şi i-am telefonat lui 
Wykeham. 

El avusese o altă zi obositoare. Cei de la asigurări îi 
chestionaseră oamenii de pază, detectivii îi băgaseră în sperieţi 
pe toţi băieţii de grajd, iar omul cu cîinele fusese găsit dormind 
în hambarul cu fîn de către capelmaistru cînd sosise la ora şase 
dimineaţa. Wykeham informase secretariatul Clubului Jocheilor 
despre moartea cailor (o rutină obligatorie) şi toată după-amiaza 
telefonul îl scosese din minţi, ziarele sunînd unul după altul ca 
să-l întrebe dacă era adevărat că fuseseră omoriţi cei doi cai. 

Telefonase şi prinţesa ca să-i spună că-şi contramandase 


vizita la prietenii din Newton Abbot, aşa că nu va mai fi acolo 
să-şi vadă caii şi-l rugase pe Wykeham să-i transmită lui Kit că 
ea ţinea neapărat ca el să se reîntoarcă în Eaton Square cît de 
curînd posibil. 

— Ce se întîmplă acolo? m-a întrebat Wykeham, fără a 
manifesta un interes deosebit. Ea pare cu totul schimbată. 

— Cumnata ei a sosit pe neaşteptate. 

— Da? Nu şi-a mai continuat ideea. Astăzi ai făcut curse 
frumoase cu cei doi cîştigători. 

— Mulţumesc. 

Am făcut o pauză aşteptindu-mă să aud că Dusty îi spusese 
c-aş fi căzut de pe cal, dar l-am judecat greşit pe bătrînul 
arţăgos. 

— Dusty mi-a povestit că Torquil a căzut ca o plăcintă în 
cursa a cincea. Tu ai păţit ceva? 

— Nici o zgîrietură, i-am răspuns foarte surprins. 

— Bun. Atunci pentru ziua de miine... 

Am discutat despre caii ce urmau să alerge a doua zi şi, în 
cele din urmă, mi-a spus la revedere, numindu-mă pentru a 
doua oară la rînd Kit. Lucrurile vor fi intrat în normal, mi-am zis, 
atunci cînd îmi va spune din nou Paul. 

Mi-am ascultat mesajele lăsate la robot şi mai toate erau 
asemănătoare cu telefoanele primite de Wykeham: un şir lung 
de ziarişti care voiau să-mi cunoască sentimentele în legătură 
cu pierderea lui Cotopaxi. Mai bine că nu fusesem acasă, mi-am 
zis în sinea mea. 

Mă mai căutase şi un antrenor din Davon care voia să ştie 
dacă puteam călări pentru el la Newton Abbot, pentru că jocheul 
lui fusese accidentat. l-am căutat caii în stood-book, după care 
i-am telefonat ca să-i spun că primesc şi m-am dus liniştit la 
culcare. 


Telefonul m-a trezit în jur de ora două şi jumătate. 

— Alo, am spus adormit, trăgind cu coada ochiului spre ceas, 
aşteptindu-mă la veşti proaste. Cine este la telefon? 

— Kit... 

M-am trezit deplin într-o fracțiune de secundă. Era vocea 


Daniellei, foarte amărită. 

— Unde eşti? am întrebat-o. 

— A-ă... ştii... am nevoie... sînt într-un shop. 

— Ai spus şoc sau shop? am întrebat-o. 

— 0... Am auzit-o cînd a tras adînc aer în piept. Ambele sînt 
valabile, cred. 

— Ce s-a întîmplat? Trage-ţi respiraţia şi spune-mi pe 
îndelete. 

— Am plecat de la studio... la două şi zece... m-am urcat în 
maşină şi am pornit spre casă. 

S-a oprit. Ea întotdeauna termina slujba la ora două, cînd 
studioul se închidea şi toţi concetăţenii ei din America, care 
recepţionaseră ştirile mergeau la culcare, iar ea pleca cu micul 
Ford spre garajul din Eaton Square, din spate, unde Thomas 
ţinea Rolls-ul. 

— Zi-i mai departe, i-am spus. 

— Mi s-a părut că o maşină mă urmăreşte. Apoi am avut o 
pană de cauciuc. A trebuit să mă opresc... Am auzit-o trăgînd 
din nou aer cu putere în piept. Am văzut... că aveam pană la 
două roţi. S-a oprit şi cealaltă maşină şi un bărbat a coborit din 
ea. Purta... purta o mască. 

lisuse Cristoase! mi-am zis în sinea mea. 

— Am alergat, a continuat Danielle încercînd vizibil să-şi 
potolească starea de surescitare. A început şi el să fugă după 
mine... eu am alergat, am alergat... şi am văzut acest shop... 
este deschis toată noaptea... şi am intrat înăuntru. Dar 
proprietarul nu vrea să aibă probleme. M-a lăsat să-i folosesc 
telefonul... dar n-am nici un ban, geanta şi haina mi-au rămas în 
maşină... şi nu ştiu... ce să fac... 

— Ceea ce trebuie să faci, i-am spus, este să stai acolo pînă 
vin eu. 

— Da, dar... omul de aici nu vrea să mă lase înăuntru... şi 
afară... nu pot... pur şi simplu, nu pot să merg afară. Mă simt 
atit de stupid... dar îmi este frică. 

— Da, ai toate motivele să-ţi fie. Am să vin imediat. Dă-mi-l 
la telefon pe proprietar... şi nu-ţi face griji, am să fiu acolo în 
mai puţin de o oră. 

A spus aproape în şoaptă, „bine” şi după cîteva secunde s-a 
auzit un „alo“ pronunţat de o voce ce părea asiatică după 
accent. 


— Prietena mea, i-am spus, are nevoie de ajutorul dumitale. 
O ţii la căldură, îi dai un ceai fierbinte şi ai grijă de ea pînă la 
sosirea mea, iar eu am să-ţi plătesc. 

— Bani gheaţă, a spus el scurt. 

— Da, bani gheaţă. 

— Cincizeci de lire, a precizat el. 

— Pentru aceasta, i-am răspuns, ai grijă de ea foarte bine. ŞI 
acum spune-mi adresa. Cum ajung acolo? 

Mi-a dat toate lămuririle şi mi-a spus că se va ocupa de 
tinăra doamnă, să nu mă grăbesc, dar să-i aduc bani peşin, iar 
eu l-am asigurat din nou că aşa voi face. 

M-am îmbrăcat, am aruncat cîteva haine într-o sacoşă, am 
închis casa şi am pornit spre Londra fără a mai respecta nici o 
limită de viteză. După ce am greşit de vreo două ori apucînd-o 
pe alte străzi şi după ce l-am întrebat pe un trecător ce n-avea 
chef de vorbă, am găsit strada cu şirul de prăvălii întunecate, cu 
excepţia uneia, la celălalt capăt, lîngă staţia de metrou, care 
avea ferestrele luminate. Am oprit brusc pe linia galbenă dublă 
şi am intrat înăuntru. 

Locul era un mini-supermarket strimt, cu un galantar cu 
geam lîngă uşă în care erau expuse preparate calde, tot restul 
spaţiului fiind ticsit pînă în tavan cu mărfuri care emanau un vag 
miros de mirodenii. Doi clienţi alegeau mîncare caldă, un al 
treilea, ceva mai departe, examina nişte cutii de conserve, dar 
Danielle nu se zărea nicăieri. Asiaticul care servea, un bărbat cu 
faţa rotundă, netedă, rotofei la trup şi cu privirea ca de drogat, 
s-a uitat la mine o fracțiune de secundă cînd am intrat grăbit 
înăuntru şi şi-a văzut mai departe de treabă netulburat scoţind 
cu cleştele din galantar papanaşii şi specialităţile alese de 
clienţi. 

— Tinăra doamnă, unde este? l-am întrebat. 

S-a comportat de parcă nu m-ar fi auzit, împachetînd 
cumpărăturile şi calculînd preţul. 

— Unde este? am insistat, dar parcă nici n-aş fi vorbit. 

Asiaticul a discutat cu clienţii săi într-o limbă pe care n-am 
auzit-o niciodată, le-a luat banii, le-a dat restul şi a aşteptat ca 
ei să plece. 

— Unde este? am întrebat pe un ton ridicat, neliniştea 
punînd stăpînire pe mine. 

— Dă-mi banii. Ochii îi vorbeau clar despre nevoia lui 


stringentă de bani gheaţă. Ea este în siguranţă. 

— Unde? 

— In spatele magazinului, după uşă. Dă-mi banii. 

l-am dat ceea ce ceruse, l-am lăsat numărîndu-i şi aproape 
că am zburat acolo unde-mi arătase. Am ajuns la peretele din 
spate care era acoperit cu mărfuri, ca şi restul încăperii, din 
duşumea pînă în tavan şi furia începea să pună stăpinire pe 
mine pînă să mă dumiresc că şi uşa era acoperită cu rafturi. 

Intr-un spaţiu minuscul, ticsit cu pachete de cafea, am zărit 
mînerul uşii. M-am repezit asupra lui, l-am apăsat şi am împins 
uşa. Am intrat într-o cameră plină cu şi mai multe cutii de carton 
maro. Aici nu rămiînea decit un mic spaţiu liber în care se aflau 
un birou, un scaun şi un radiator electric cu un singur element. 

Danielle stătea pe un scaun înfăşurată într-o haină 
bărbătească mare, de culoare închisă, încercînd să se 
încălzească la radiatorul anemic, iar privirea îi era aţintită în gol. 

— Bună, i-am spus. 

Uşurarea evidentă de pe chipul ei cred că mi-a picat la fel de 
bine ca un sărut pătimaş pe care, de fapt, nu l-am primit. S-a 
ridicat în picioare şi mi-a alunecat în braţe ca şi cum ar fi venit 
acasă şi am ţinut-o strîns aproape fără să-i simt trupul prin 
haina groasă. Trăgind în piept parfumul oriental, de mosc, al 
materialului de culoare închisă, mîngiiam părul Daniellei şi 
respiram adînc, plin de mulţumire. 

După o vreme s-a desprins uşor din braţele mele, deşi eu aş 
mai fi rămas aşa ore în şir. 

— Pesemne că mă crezi idioată, a spus ea tremurînd, 
respirind adînc şi ştergîndu-şi lacrimile cu degetele. Am fost o 
proastă, într-adevăr. 

— Departe de mine asta. 

— Mă bucur atît de mult că te văd. 

O spunea din inimă, nu era nici un dubiu. 

— Haide, atunci, i-am spus cu sufletul mai împăcat. Mai bine 
să plecăm. 

A ieşit din haina care-i era prea mare şi a lăsat-o pe scaun 
tremurînd puţin, rămasă doar în pantaloni, bluză şi pulover. Este 
din cauza şocului, mi-am zis în sinea mea, pentru că nici în 
prăvălie, nici în camera de depozitare a mărfurilor, de fapt, nu 
era frig. 

— Am un pled în maşină, i-am spus. Apoi vom merge să-ţi 


luăm haina. 

Ea a dat din cap, în semn de încuviinţare, apoi am străbătut 
prăvălia îndreptîndu-ne spre uşa de la stradă. 

— Mulţumesc, i-am spus asiaticului. 

— Aţi oprit radiatorul? m-a întrebat el. 

Am clătinat din cap. N-a părut încîntat. 

— Noapte bună, i-am spus, iar Danielle a adăugat: 

— Mulţumesc. 

Ne-a urmărit cu ochii-i de drogat şi n-a răspuns, noi am ieşit 
afară, am traversat trotuarul şi ne-am oprit la maşină. 

— De fapt, a fost de treabă, a spus Danielle în timp ce-i 
puneam pledul pe umeri. Mi-a oferit cafea şi ceva să mănînc, 
dar n-am putut să iau o înghiţitură. 

Am instalat-o pe bancheta din spate şi m-am strecurat şi eu 
lîngă ea. 

— Unde ţi-ai lăsat maşina? am întrebat-o. 

Nu-şi putea aminti, ceea ce nu era surprinzător, dată fiind 
panica în care fugise. 

— Cred că parcursesem doar două mile cînd mi-am dat 
seama că am o pană de cauciuc. Am scos maşina de pe 
carosabil. Dacă ne întoarcem spre studio... dar nu-mi 
amintesc... 

— O s-o găsim, i-am spus. N-ai putut alerga prea departe. 

Şi, de fapt, am găsit-o destul de uşor pe o străduţă laterală, 
imediat după colţ şi am parcat în spatele ei. 

Am lăsat-o pe Danielle în maşină şi m-am dus să-mi arunc o 
privire. Haina şi poşeta dispăruseră, la fel şi ştergătoarele şi 
radioul. Este bine, totuşi, mi-am zis, că maşina încă mai era 
acolo, chiar dacă cele două roţi erau dezumflate, pentru că 
cheile încă se găseau în contact. Le-am luat, am încuiat uşile şi 
m-am întors la Danielle cu veştile bune şi rele. 

— Maşina încă o mai ai, i-am spus, dar ar putea fi spartă sau 
furată pînă miine dimineaţă dacă n-o remorcăm. 

A dat tăcută din cap şi a rămas în maşină cînd am găsit un 
garaj cu program de noapte care avea cu ce s-o tracteze. Am 
dus tratative cu cei care erau de serviciu. 

— Bun, au spus ei tărăgănat, luînd cheile maşinii, notînd 
numărul de înmatriculare şi locul unde era parcată. Mi-au zis s-o 
las în seama lor, pentru că o s-o aducă imediat, o să-i repare 
anvelopele, o să-i înlocuiască ştergătoarele şi dimineaţa avea să 


fie gata putînd veni după ea. 

Daniele n-a mai discutat nimic despre prezumtivul ei atacant 
pînă cînd am pornit-o spre Eaton Square şi atunci a făcut-o fără 
tragere de inimă. 

— Crezi că a vrut să mă jefuiască? m-a întrebat ea încordată. 

— Ei bine... mă tem că... pare foarte probabil. Am încercat să 
aflu cum arăta. Ce fel de haine purta? Ce mască? 

— N-am observat, a început ea şi apoi mi-am dat seama că 
reţinuse mai mult decit ar fi crezut că este posibil. Un costum. 
Un costum bărbătesc obişnuit şi pantofi de piele, bine lustruiţi. 
Strălucea lumina în luciul lor şi i-am auzit cum tropăiau pe 
caldarim... Ce ciudat! Masca era... o căciulă de lînă, de culoare 
închisă, trasă peste faţă, cu orificii pentru gură şi ochi. 

— Oribil, am spus compătimitor. 

— Probabil că m-a aşteptat să plec de la studio. A fost 
străbătută de un fior. Crezi că el mi-a tăiat pneurile? 

— Pană la două roţi deodată nu poate fi o coincidenţă. 

— Ce crezi că trebuie să fac? 

— Să anunţi poliţia? i-am sugerat. 

— Nu, categoric nu. Ei consideră că o femeie care merge cu 
maşina singură în puterea nopţii îşi caută singură necazuri. 

— Totuşi... 

— Ştii, a continuat ea, o cunoştinţă de-a unei prietene - o 
americancă - era cu maşina, ca mine, în Londra şi, fără să facă 
absolut nimic a fost oprită de poliţie şi dusă la secţie. Au 
dezbrăcat-o! Poţi să crezi una ca asta? Au spus că verificau toţi 
suspecţii căutînd droguri sau bombe... Se temeau de un atac 
terorist şi au avut impresia că ea are un accent străin. l-a trebuit 
o groază de vreme pînă ce şi-a găsit nişte colegi pe care i-a 
sculat din somn şi care au confirmat că ea, într-adevăr, mergea 
acasă după ce lucrase la slujbă pînă noaptea tîrziu. A făcut un 
şoc, care a marcat-o pe tot restul vieţii şi a trebuit să renunţe la 
serviciu. 

— Pare, într-adevăr, de necrezut, am încuviinţat eu. 

— S-a întîmplat exact cum ţi-am povestit, a spus ea. 

— Nu toţi poliţiştii sînt astfel, am spus eu blind. 

In orice caz, Danielle a luat hotărîrea de a spune colegilor de 
studio că trebuie pusă pază la parcare. 

— Imi pară rău că te-am făcut să vii atit de departe, a 
continuat ea nu deosebit de convingătoare. Dar n-am vrut să 


amestec poliţia şi altfel ar fi trebuit să-l trezesc pe Dawson ca să 
trimită pe cineva să mă ia. Mă simţeam dărimată... Ştiam că tu 
ai să vii. 

— Da. 

A oftat, ceva din tensiunea interioară nemaisimţindu-i-se în 
voce. 

— În geantă n-aveam cine ştie ce, asta-i bine. Doar rujul, 
peria de păr şi foarte puţini bani. Nici o carte de credit. Cînd 
merg la slujbă niciodată nu-mi iau prea multe cu mine. 

Am încuviinţat din cap. 

— Dar cheile? 

— 0... 

— Cheia de la intrare din Eaton Square? 

— Da, a răspuns ea consternată. Şi cheia de la uşa din spate 
de la studio, pe unde intră personalul. Va trebui să le spun 
mîine, cînd vine schimbul de dimineaţă. 

— Ai avut ceva la tine pe care să fie trecută adresa din Eaton 
Square? i 

— Nu, a spus ea categoric. In după-amiaza asta am făcut 
ordine în maşină... ca să scap de tanti Beatrice... şi mi-am 
schimbat geanta. N-aveam nici o scrisoare sau altceva de genul 
ăsta la mine. 

— Asta tot e ceva, am spus eu. 

— Eşti atît de practic. 

— Eu aş anunţa poliţia, am spus pe un ton neutru. 

— Nu. Tu nu înţelegi, nu eşti femeie. 

Nu prea aveam nici o replică, aşa că n-am mai insistat. Am 
şofat spre Eaton Square cum mai făcusem de multe ori înainte, 
cînd o conduceam acasă de la slujbă şi abia cînd eram aproape 
de casă m-am întrebat dacă omul cu mască n-ar fi putut fi Henri 
Nanterre şi nicidecum un tilhar. 

Privind superficial lucrurile, nu părea posibil, dar ipoteza 
trebuia avută în vedere. Dacă, de fapt, făcea parte din 
campania de accidente şi intimidări, aveam să aflăm, aşa cum 
vom afla şi despre cai: nici un act de terorism nu era complet 
dacă autorii nu se şi făleau cu el după aceea. 

Danielle nu-l văzuse niciodată pe Henri Nanterre, aşa că nu 
ştia cum arată, dacă e gras sau slab, sau cum se mişcă. Pe de 
altă parte, nici el nu şi-ar fi făcut apariţia în Chiswick dacă n-ar fi 
ştiut că ea se află acolo. 


— Ai devenit brusc foarte tăcut, a spus Daniele, părînd a nu 
mai fi speriată, ci mai degrabă somnoroasă. La ce te gindeşti? 

Mi-am aruncat o privire spre faţa de pe care dispăruseră 
urmele încordării. Pînă acum, de trei sau patru ori ştiusem 
fiecare despre celălalt ce gindea, într-un fel de joc telepatic ce 
se întîmplă uneori între oameni ce se cunosc foarte bine, dar 
asta nu se mai petrecea frecvent, iar în ultimul timp, deloc. Mă 
bucuram că în clipa de faţă nu-mi putea citi gîndurile, pentru că 
nu ştiam dacă ar fi mai mult sau mai puţin speriată, în cazul în 
care mi le-ar fi cunoscut. 

— Miine seară, roagă-l pe Thomas să te ducă cu maşina, i-am 
spus. El nu merge la Devon... şi am să vin eu să te iau. 

— Dar dacă ai curse la Devon... 

— Am să mă duc acolo cu trenul, i-am răspuns. O să fiu 
înapoi, în Eaton Square, în jurul orei nouă. 

— Bine, presupun că... Mulţumesc. 

Am parcat maşina pe locul unde stătea maşina ei de obicei, 
mi-am luat sacoşa din portbagaj şi, cu Danielle înfăşurată în 
pled ca într-un şal foarte mare, ne-am îndreptat spre uşa din 
faţă din Eaton Square. 

— Sper că ai o cheie, a spus ea căscînd. Dacă n-ai, nu ştiu ce 
facem, arătăm ca nişte ţigani. 

— Dawson mi-a dat una. 

— Bun... dorm din picioare. 

Am intrat înăuntru şi am urcat încet scările. Cînd am ajuns la 
etajul ei am îmbrăţişat-o din nou, cu pled cu tot, ţinînd-o strîns 
lipită de trupul meu, dar de data asta n-am mai simţit acelaşi 
răspuns din partea ei şi, cînd m-am aplecat s-o sărut, mi-a oferit 
obrazul, nu gura. 

— Noapte bună, i-am spus. Te simţi bine? _ 

— Da. Aproape că mi-a ocolit ochii. ți multumesc, 
într-adevăr. 

— N-ai pentru ce, i-am răspuns. 

— 0... 

Mi-a aruncat o privire scurtă, parcă contrariată. Apoi a lăsat 
să-i cadă pledul pe care-l ţinuse strîns în jurul ei ca pe o pavăză 
de apărare, şi-a aruncat braţele de gitul meu şi mi-a dat o 
sărutare rapidă, o reminiscență din vremuri mai bune chiar dacă 
a aşternut-o undeva pe bărbie. 

— Somn uşor, a spus ea încet şi a pornit de-a lungul 


coridorului spre camera ei, fără să se mai uite înapoi. Mi-am luat 
sacoşa şi pledul şi am urcat la mine simţindu-mă cu mult mai 
bine decit cu o zi înainte. Am deschis uşa camerei de bambus 
aşteptindu-mă s-o găsesc pe Beatrice sforăind fericită în 
cearceafurile mele, dar patul era neatins şi gol şi m-am cufundat 
în el, într-un somn fără vise, pentru două ceasuri bune. 

Dimineaţa, pe la ora şapte şi un sfert, am coborit la parter şi 
am bătut la uşa lui Litsi pînă cînd o voce somnoroasă a spus: 

— Cine este? 

— Kit. 

A urmat o scurtă pauză, după care am auzit: 

— Bine, intră. 

Camera era în întuneric, Litsi stătea sprijinit într-un cot, 
străduindu-se să aprindă un lampadar de lîngă pat cu cealaltă 
mînă. Lumina a dat la iveală o cameră spațioasă, panelată cu 
stejar, cu un pat cu tăbliile pictate pe ambele părţi, cu draperii 
de brocart şi tablouri vechi. Nici că putea fi altceva mai potrivit 
pentru Litsi, mi-am zis în sinea mea. 

— Credeam că nu eşti aici, mi-a spus el, frecîndu-se la ochi 
cu degetele. Ce zi este astăzi? 

— Marţi. M-am întors în dimineaţa asta înainte de ora cinci şi 
tocmai despre asta am venit să-ţi vorbesc. 

S-a ridicat în capul oaselor în timp ce asculta. 

— Crezi că, într-adevăr, a fost Nanterre? m-a întrebat cînd 
am terminat de povestit. 

— Dacă a fost, probabil că a vrut doar s-o prindă şi s-o 
sperie... să-i spună ce s-ar putea întîmpla dacă unchiul ei nu 
cedează. Indiferent cine a fost, nu s-a aşteptat ca ea să alerge 
atit de repede. Danielle poartă la lucru pantofi sport... adidaşi 
de fapt... şi, în genere, are o condiţie fizică bună. Probabil că el, 
pur şi simplu, n-a putut s-o prindă. 

— Dacă a vrut s-o avertizeze, treaba nu i-a reuşit. Deci, vom 
mai auzi de el. 

— Da. Şi despre cai. 

— Şi-a ieşit din minţi, dacă a fost el, a adăugat Litsi. 

— In orice caz, am crezut că este mai bine să te previn, i-am 


spus. 
l-am povestit şi despre geanta Daniellei care a dispărut. 

— Dacă este un hoţ obişnuit, n-are importanţă, pentru că 
înăuntru nu era nici o adresă, dar, dacă a luat-o Nanterre, acum 
el are o cheie de la uşa din faţă a acestei case. Crezi că ai putea 
să-i explici prinţesei şi s-o rogi să schimbe încuietoarea? Eu plec 
la Devon unde am citeva curse şi am să mă întorc diseară. Am 
să mă duc eu s-o aduc pe Danielle de la slujbă, dar, dacă nu 
prind trenul la întoarcere, ai tu grijă ca ea să ajungă în siguranţă 
acasă, da? Dacă ai nevoie de maşină, poţi s-o iei pe a mea. 

— Totuşi, nu pierde trenul. 

— Nu. 

Şi-a înălţat spriîncenele, apoi le-a coborit. 

— Atunci dă-mi cheile, a spus el. 

| le-am dat. 

— Încearcă să afli dacă Danielle i-a spus mătuşii Beatrice 
unde lucrează şi la ce oră pleacă de la slujbă. 

A clipit din ochi. 

— Henri Nanterre, i-am reamintit, are un spion chiar în 
această casă. 

— Bun. Acum du-te şi... baftă. 

Am zimbit şi am plecat reuşind să prind trenul spre Devon. 
Pesemne că sînt nebun, mi-am zis în sinea mea, de vreme ce i-o 
încredinţez pe Danielle lui Litsi, dar ea trebuie să fie în siguranţă 
şi un drum scurt, cu Litsi la volan, în Mercedes-ul meu era puţin 
probabil ca să hotărască lucrurile într-un fel sau altul. 

Cu toată viteza şi riscurile implicate de meserie, cazurile 
mortale printre jocheii de steeplechase surveneau rar. Era mai 
periculos, de exemplu, să cureţi geamurile ca să ai din ce trăi. 
Oricum însă, se putea foarte uşor ca uneori să sfirşeşti la spital 
şi asta se întîmpla întotdeauna în momentele cele mai 
nepotrivite. N-aş putea spune că în ziua aceasta am călărit cu o 
deosebită prudenţă la Newton Aboot, dar în mod cert furia 
nesăbuită din ultimele două săptămîni dispăruse. Poate că în 
cele din urmă Danielle se va întoarce la mine, poate că nu. In 
orice caz, aveam şanse mai bune acum cînd mă aflam lîngă ea 
şi nu la două sute de mile depărtare. 

Subiectul de conversaţie al întregii după-amiezi pe hipodrom, 
din cîte am putut să-mi dau seama, a fost omorirea lui Cascade 
şi Cotopaxi. În tren am citit relatările din paginile sportive a 


două ziare iar în vestiar am mai văzut alte două, dar toate erau 
mai mult speculaţii şi titluri scrise cu litere mari, decit fapte 
brute. Am fost asaltat cu întrebări pline de curiozitate şi 
compătimire din partea tuturor cu care am stat de vorbă, dar nu 
le-am prea putut răspunde mare lucru, decit: „da, îi văzusem în 
boxele lor şi da, bineînţeles, prinţesa era foarte amărită, şi da, 
am să caut un alt cai pe care să-l călăresc la Grand National”. 

Dusty, pe chipul căruia se citeau doar tunete şi fulgere, era 
supus aceluiaşi tir de întrebări. S-a mai domolit puţin cînd unul 
din caii prinţesei a cîştigat, fiind întîmpinat de aplauze şi ovaţii 
din partea tuturor, fapt ce vorbea de la sine de simpatia de care 
se bucura prinţesa în public. Arbitrul şef şi preşedintele 
colegiului director m-au chemat în camera directorilor nu ca să 
se plîingă de felul cum am călărit, ci ca să mă roage să transmit 
regretele lor prinţesei şi lui Whykeham. M-au bătut cu sobrietate 
pe umăr şi mi-au dat şampanie, totul la antipodul felului în care 
am fost primit cînd m-a reclamat Maynard Allardeck. 

La întoarcere, am prins trenul aşa cum plănuisem, am mîncat 
un sandvici cumpărat în gară şi am ajuns în Eaton Square 
înainte de ora nouă. A trebuit să-l chem pe Dawson să-mi 
deschidă pentru că broasca fusese, într-adevăr, schimbată şi 
m-am dus în salon, unde i-am găsit pe prinţesă, pe Litsi şi 
Beatrice Bunt şezînd cu toţii în linişte, fiecare învăluit în propria-i 
tăcere ca într-un clopot de sticlă, fără să se poată auzi unul pe 
celălalt. 

— Bună seara, am spus, vocea mea sunînd deosebit de 
puternic. 

Beatrice Bunt a sărit în picioare pentru că vorbisem lîngă ea. 
Pe chipul prinţesei golit de orice expresie s-a aşternut brusc 
bucuria, iar Litsi a prins viaţă de parcă cineva ar fi atins cu o 
baghetă vrăjită o figură de ceară. 

— Te-ai întors! a exclamat el. Mulţumesc lui Dumnezeu 
măcar pentru asta! 

— Ce s-a întîmplat? l-am întrebat. 

Nici unul din ei nu prea era pregătit să-mi spună. 

— Danielle e bine? am întrebat. 

Prinţesa a părut surprinsă. 

— Da, bineînţeles. Thomas a dus-o cu maşina la slujbă. 
Stătea pe sofa cu spatele drept, capul înălţat şi muşchii 
încordaţi. Vino aici, a spus ea, atingind uşor cu palma pernele de 


pe sofa şi povesteşte-mi cum au alergat caii. 

Ştiam că acesta era refugiul ei din realitate cînd aspectele 
neplăcute deveneau covirşitoare. 

Întotdeauna în trecut, în clipele cele mai grele vorbise despre 
caii ei, agăţindu-se de ei ca de o stîncă într-o lume care se 
clătina. 

M-am aşezat lîngă ea, intrînd bucuros în joc. 

— Bernina a fost în vîrf de formă şi a cîştigat cursa. Pare să-i 
placă hipodromul din Devon, este a treia oară cînd cîştigă acolo. 

— Povesteşte-mi cum a fost, a spus prinţesa, părînd atît 
încîntată cît şi, într-un fel, încă dezorientată în sinea ei, iar eu 
i-am relatat cursa, dar fără să se schimbe ceva pe chipul ei. Am 
aruncat o privire spre Litsi şi am văzut că şi el asculta în acelaşi 
mod detaşat, apoi mi-am plimbat ochii spre Beatrice care părea 
că nu este atentă deloc. 

l-am transmis compasiunea directorilor şi i-am povestit cît de 
încîntată a fost mulţimea cînd unul din caii ei a cîştigat. 

— Ce drăguţ, a murmurat ea. 

— Aici ce s-a mai întîmplat? am întrebat din nou. Litsi a fost 
cel care a răspuns în cele din urmă: 

— Henri Nanterre a telefonat acum o oră. Voia să vorbească 
cu Roland, dar Roland a refuzat şi apoi m-a cerut pe mine 
personal. 

Am ridicat sprîncenele a mirare. 

— Mi-a spus că-mi ştia numele, dat fiind că eram unul dintre 
cei trei care trebuiau să semneze alături de Roland cînd se luau 
hotăriri în materie de afaceri. A spus că notarul său îşi amintise. 
Ceilalţi erau prinţesa şi Danielle. 

M-am încruntat. 

— Cred că şi le-ar fi putut reaminti numai dacă i le-ar fi spus 
cineva... atunci ar fi putut să le şi recunoască. 

Litsi a încuviinţat din cap. 

— Henri Nanterre a zis că notarul lui şi-a uitat servieta la 
Roland în salon. În servietă se găseşte un contract cu spaţiu 
liber în josul paginii pentru semnături şi martori. Zice că toţi 
patru trebuie să semnăm acest formular în prezenţa notarului 
său şi într-un loc pe care o să ni-l comunice. A spus că va 
telefona în fiecare dimineaţă pînă ce toţi vom fi de acord. 

— Şi dacă n-o să fiţi? am întrebat. 

— A menţionat că ar fi păcat ca prinţesa să-şi piardă şi alţi 


cai fără rost şi că tinerele femei care circulă singure noaptea 
sînt întotdeauna în primejdie, a răspuns Litsi pe un ton plat. Apoi 
a făcut o pauză înălţindu-şi o sprinceană ironic. A mai zis că 
prinţesa nu este imună la accidente şi că un anume jocheu, 
dacă vrea să rămînă teafăr, să plece de aici şi să-şi vadă de 
treburile lui. 

— Sînt exact cuvintele lui? l-am întrebat plin de interes. 

Litsi a clătinat din cap. 

— A vorbit în franceză. 

— Am întrebat-o pe Beatrice, a intervenit prinţesa cu o furie 
reţinută şi o politeţe de suprafaţă, dacă de duminică, de cînd a 
sosit în această casă, a mai vorbit cu Nanterre vreodată, dar ea 
zice că habar nu are unde se află acesta. 

M-am uitat spre Beatrice, care, imperturbabilă, şi-a întors 
privirea în altă parte. De fapt, nu era necesar să ştii unde stă 
cineva din moment ce-i aveai numărul de telefon, dar, se pare, 
că n-avea rost s-o fac să treacă din stadiul evaziv în cel de 
minciună sfruntată, lucru ce mi-l confirma şi obrăznicia ce i se 
citea în priviri. 

Prinţesa mi-a spus că soţul ei o rugase să-mi transmită că 
vrea să vorbească cu mine la întoarcere şi mi-a sugerat că ar fi 
timpul să merg la el. Am plecat avînd senzaţia că cei trei 
încremenesc iar fiecare în clopotul lui de sticlă şi, ajuns sus, am 
ciocănit la uşa lui Roland de Brescou. 

M-a poftit să intru şi să iau loc, după care m-a întrebat cu un 
interes bine disimulat despre succesele zilei de azi. l-am spus că 
Bernina cîştigase, iar el a răspuns absent: „bine“, în vreme ce-şi 
orînduia în minte ceea ce avea să-mi spună. Nu mai arată atit 
de fragil din punct de vedere fizic ca vineri şi sîmbătă, mi-am zis 
în sinea mea, dar nu mai părea nici aşa de hotărit. 

— Retragerea mea va lua ceva timp, a spus el şi, imediat ce 
voi face o mişcare Henri Nanterre are s-o afle. Gerald Greening 
crede că atunci cînd va ajunge la urechile lui Nanterre, acesta o 
să-mi ceară să renunţ presîndu-mă cu tot mai multe ameninţări 
şi acţiuni viclene. Am făcut o pauză. Ţi-a spus Litsi despre 
telefonul lui Nanterre? 

— Da, domnule. 

— Caii... Danielle... soţia mea... Litsi... dumneata... nu vă pot 
lăsa pe toţi expuşi primejdiei. Acum Gerald Greening mă 
sfătuieşte să semnez contractul şi apoi, imediat ce Nanterre 


obţine aprobarea pentru arme, să vind toată partea mea. 
Nanterre va trebui să fie de acord. Am s-o pun drept clauză 
înainte de a semna. Toată lumea îşi va da seama că eu am 
vîndut din cauza armelor... cel puţin, într-o oarecare măsură 
reputaţia mea este salvată. Un spasm de amărăciune i-a 
contorsionat gura. Pentru mine semnarea acestui contract este 
cea mai mare ruşine posibilă, dar altă cale nu văd. 

A rămas tăcut, dar cu o întrebare nerostită, de parcă m-ar fi 
invitat să-mi spun părerea, ceea ce am şi făcut după o scurtă 
pauză: 

— Nu semnaţi, domnule, i-am zis. 

M-a privit căzut pe ginduri, pentru prima oară apărind pe 
chipul lui un suris abia schiţat. 

— Litsi a spus că aşa ai să reacţionezi, a continuat el. 

— Da? Şi părerea lui Litsi care a fost? 

— Dumneata ce crezi? 

— Să nu semnaţi, am răspuns. 

— Dumneata şi Litsi. A apărut iar surisul fugar. Sînteţi atit de 
diferiţi. Şi atît de asemănători. El zice despre dumneata - 
acestea sînt cuvintele lui, nu ale mele - că eşti „un diavol 
deştept şi tenace“ şi mi-a spus că ar trebui să-ţi dau dumitale şi 
lui timp să vă gîndiți la un mod de a-l opri pe Nanterre definitiv. 
A spus că numai dacă voi amîndoi nu reuşiţi şi vă recunoaşteţi 
înfrîingerea, numai atunci, eventual, să semnez. 

— Şi... aţi fost de acord? 

— Voi fi, dacă asta este dorinţa dumitale. 

Ca să mă angajez într-o acţiune categorică era cu totul 
altceva faţă de elaborarea unui sistem de apărare; dar m-am 
gîndit la cai, şi la prinţesă, şi la Danielle şi îndoielile mele s-au 
spulberat. 

— Da, este, i-am răspuns. 

— Foarte bine... dar sper din suflet că nu se va întîmpla nimic 
îngrozitor. 

l-am spus că vom face tot ceea ce ne stă în putinţă ca să nu 
se întîmple şi l-am întrebat dacă este de acord cu prezenţa unui 
om de pază în casă în fiecare zi, în orele în care John Grundy 
este liber. 

— Un paznic? m-a întrebat încruntîndu-se. 

— Nu în apartamentul dumneavoastră, domnule de Brescou. 
Un paznic care să fie prin preajmă. Nici nu l-aţi observa, dar 


i-am da un radio-emiţător, aşa că l-aţi putea chema dac-aţi avea 
nevoie. Şi am putea instala un telefon care să înregistreze toate 
convorbirile? 

Şi-a ridicat vag miîna-i subţire şi a lăsat-o să cadă la loc pe 
braţul fotoliului. 

— Fă ceea ce crezi că este mai bine, a răspuns el, apoi, cu un 
zîmbet aproape şugubăţ, singura licărire a unui comportament 
mai puţin protocolar pe care i-am văzut-o vreodată, m-a 
întrebat: A reuşit Beatrice să te scoată din camera de bambus? 

— Nu, domnule, i-am răspuns bucuros. 

— A fost aici azi-dimineaţă şi mi-a cerut să te mut, a spus el, 
zimbetul încă persistîndu-i pe chip. Şi m-a pisat la cap să-l las pe 
Nanterre să dirijeze afacerile aşa cum crede el că este mai bine, 
dar, drept să-ţi spun, nu ştiu care din cele două focuri o obsedau 
mai mult. Trecea de la unul la celălalt în cadrul aceleiaşi 
propoziţii. A făcut o pauză. Dacă poţi s-o înfrîngi pe sora mea, a 
continuat el, Nanterre trebuie să fie o bagatelă. 


* 
XX 


În dimineaţa următoare am ieşit în oraş ca să cumpăr un 
telefon dotat cu un sistem de înregistrare a convorbirilor şi s-a 
prezentat şi omul de pază, un tînăr sprinten, de douăzeci de ani, 
deloc convenţional, care învățase karate din fragedă pruncie. 

Cum era de aşteptat, Beatrice n-a fost de acord nici cu 
prezenţa, nici cu înfăţişarea lui, mai cu seamă că fusese 
gata-gata s-o doboare la pămînt cînd încercase să demonstreze 
că poate alerga mai repede decit liftul de la parter la ultimul 
etaj. 

Mi-a spus că numele lui este Sammy (în această săptămînă) 
şi că fusese profund impresionat de prinţesă căreia i se adresa 
cu „Alteța Voastră” spre amuzamentul ei discret şi prietenos. 

— Crezi că este bun? m-a întrebat ea tatonîndu-mă cînd el nu 
era de faţă. 

— Are referinţe extrem de bune, am asigurat-o eu. Patronul 
lui mi-a garantat că poate să zboare pistolul din mîna oricui 
înainte ca respectivul să fi apucat să apese pe trăgaci. 

Spiritul uşor demonic al lui Sammy o amuza teribil pe 
prinţesă, aşa că a anunţat pe un ton categoric că vom merge cu 


toţii, inclusiv Beatrice, bineînţeles, la cursele de la Ascot. Prinzul 
deja fusese comandat acolo, iar soţul său răminea în paza lui 
Sammy. Ea uneori se comporta cu veselia pe care ţi-o dă 
asumarea unui risc, veselie care, în cele din urmă, s-a dovedit 
molipsitoare şi pentru Danielle şi Litsi. 

Posacă, Beatrice s-a plins că nu-i plăceau cursele. Eu 
scăzusem teribil în ochii ei de cînd descoperise că eram jocheu 
profesionist. 

— El nu este decit un s/ujbaş în simbria ta, am auzit-o din 
întîmplare spunîndu-i furioasă prinţesei. În mod sigur sînt nişte 
camere la mansardă. 

Aşa cum am descoperit în timpul turelor mele din cursul 
nopţii, la mansardă erau mai multe camere pentru copii, 
nelocuite, reci, cu mobilele acoperite cu huse, ca să fie ferite de 
praf. Camera care mi-ar fi putut fi dată se afla lîngă camera cu 
trandafiri, amîndouă folosind aceeaşi baie, dar şi ea avea mobila 
acoperită cu huse galbene. 

— N-am ştiut că vii, Beatrice dragă, i-a amintit prinţesa. lar el 
este logodnicul Daniellei. 

— Dar într-adevăr... 

Fără nici o tragere de inimă, ea a mers, totuşi, la curse 
probabil pe considerentul că, deşi ar fi izbutit să intre din nou la 
fratele ei şi să-l aducă la disperare, n-ar fi reuşit să-l facă să 
semneze contractul, pentru că, în primul rînd, nu-l avea (acum 
se afla în camera lui Litsi spre a fi în siguranţă în eventualitatea 
că ea ar fi ocupat cu forţa camera de bambus), iar, în al doilea 
rînd, cei trei co-semnatari n-ar fi putut fi constrînşi într-un mod 
similar. Litsi avusese grijă să-i spună, după telefonul lui Nanterre 
şi înainte de întoarcerea mea de la Devon că formularul de 
contract nu fusese găsit nicăieri. 

— Unde este? întrebase ea. 

— Draga mea Beatrice, îi răspunsese Litsi politicos, habar 
n-am. Servieta notarului încă se află în hol aşteptînd ca să fie 
ridicată, dar nu este nici o hirtie în ea de nici un fel. 

Dar cu o seară înainte, la sugestia lui, eu îi dusesem hirtia jos 
ca să fie în siguranţă. 

Beatrice a mers la Ascot cu prinţesa în Rolls; Danielle şi Litsi 
au venit cu mine. 

Danielle, abătută, s-a aşezat pe bancheta din spate. Cînd o 
adusesem noaptea trecută de la slujbă tăcuse mai tot timpul, 


fiind străbătută cînd şi cînd de cite un fior din pricina gîndurilor, 
pentru că, de altfel, în maşină era cald. Îi povestisem despre 
telefonul lui Nanterre, de asemenea, despre înţelegerea dintre 
unchiul ei, Litsi şi mine şi, deşi ochii ei se făcuseră imenşi de 
groază, tot ceea ce spusese a fost: „Te rog, fii cu grijă. 
Amîndoi... fiţi cu mare băgare de seamă“. 

La Ascot am urmărit, cuprins indubitabil de gelozie, cum Litsi 
a condus-o către loja prinţesei spre a servi prînzul, în vreme ce 
eu m-am desprins de grup, dacă pot să spun aşa, ca să-mi văd 
de slujbă. 

Călăream în patru curse; una pentru prinţesă, două pentru 
Wykeham şi una pentru un antrenor Lambourn. Dusty era prost 
dispus, Maynard Allardeck îşi făcuse din nou apariţia ca arbitru, 
iar secundul meu îmi spusese că greabănul de la şaua mea 
favorită se făcuse ţăndări. În afară de asta, era al dracului de 
frig şi, colac peste pupăză, eu mai pusesem încă o livră, probabil 
din pricina sandviciului din gară. 

Primul pursînge al lui Wykeham era un fost cal de plat care 
se afla la prima lui ieşire la obstacole şi, deşi făcusem cu el mai 
multe sărituri la antrenamentele lui Wykeham, nu izbutisem să-i 
insuflu şi curaj. El a parcurs toată cursa arătîndu-mi clar că nu-i 
place şi, după aceea, cu greu m-am putut gîndi la ceva 
încurajator pentru proprietarii lui. Un cal căruia nu-i plac cursele 
este o pierdere de timp, de bani şi de emoţii. Era mai bine să-l 
vîndă repede şi să cumpere altul. Le-am spus asta cu cel mai 
mare tact posibil, dar proprietarii au clătinat din cap plini de 
îndoieli şi au zis că-l vor întreba pe Wykeham. 

Nici al doilea cal al lui Wykeham nu s-a plasat, nu pentru că 
n-ar fi vrut, pentru că era inimos şi sigur pe picioarele lui, ci 
pentru că n-a fost suficient de rapid ca să-şi depăşească 
adversarii. 

Am plecat de la cîntar pentru cursa cu calul prinţesei cu un 
„joie de vivre“ foarte scăzut, sentiment ce nu m-a părăsit cîtuşi 
de puţin cînd am zărit-o pe Danielle intrînd în padocul de 
prezentare ţinîndu-l pe Litsi de braţ şi rizînd. 

Prinţesa, care ajunsese prima în padoc, după ce şi-a văzut 
calul înşeuat, mi-a urmărit privirea şi m-a bătut uşor pe braţ: 

— Este într-o stare confuză, mi-a spus ea slab. Dă-i timp. 

M-am uitat în ochii albaştri ai prinţesei, pe jumătate ascunşi, 
ca de obicei, în dosul genelor. Pesemne că ea îşi dăduse seama 


cu acuitate că aveam nevoie de un sfat, pentru că altfel nu mi 
l-ar fi dat. 

l-am spus „e-n ordine“ cu bărbia încordată, iar ea a dat scurt 
din cap întorcîndu-se să-i întîmpine pe ceilalţi. 

— Unde este Beatrice? a întrebat ea uitîndu-se în van peste 
umerii celor doi. N-a coborit? 

— A zis că este prea frig. A rămas sus, în lojă, a răspuns Litsi. 
Adresîndu-mi-se mie, a adăugat: Să pariem pe tine? 

Col, calul prinţesei, acoperit cu un pled bleumarin, cu blazon 
auriu, era plimbat la pas prin padoc şi părea fără nici un chef. 
Era un cal care-şi pierdea repede forma şi punea probleme în 
cursă, pentru că, dacă atacai prea devreme şi luai capul, se 
înfrîna, iar dacă în ultima turnantă atacai tirziu şi nu te plasai 
erai considerat, dar şi tu însuţi te simţeai ca un idiot. 

— Nu pariaţi pe el, i-am răspuns simțind că astăzi nu părea a 
fi una din zilele lui bune. 

— Ba da, pariaţi, a spus brusc prinţesa. 

— Ne sînteţi de un ajutor teribil, a comentat Litsi amuzat. 

Col era un murg cu o pată albă pe bot şi pintenog la trei 
picioare. Ca majoritatea cailor cu care Wykeham spera să cîştige 
la Cheltenham, Col probabil n-o să fie în virf de formă decit 
peste două săptămîni pentru National Hunt Festival, dar el 
trebuia să fie destul de pregătit pentru Ascot unde avea o cursă 
ceva mai uşoară. 

La Cheltenham el va concura pentru Cupa de Aur, cursa cea 
mare a zilei şi, deşi nu era favoritul indubitabil, aşa cum fusese 
Cotopaxi pentru Grand National, avea şanse să vină bine plasat. 

— Fă tot ce poţi, mi-a spus prinţesa, aşa cum îmi spunea 
adeseori, iar eu, ca de obicei, i-am răspuns „da, voi face“. 

Dusty m-a ajutat să pun piciorul în şa, după care am plecat 
cu Col în canter spre start încercînd să adun ceva forţe pentru 
amindoi. Un jocheu morocănos, pe un cal fără nici un chef, 
puteau foarte bine să se întoarcă direct la grajd. 

În momentul în care s-a dat startul am început să-i spun că 
ne aflăm aici ca să facem o cursă aşa cum se cuvine şi să ne 
mîndrim puţin cu ea, îi vorbeam atit lui cît şi mie; iar în tura a 
treia, la cel de al douăzeci şi doilea obstacol, a apărut un uşor 
elan la amîndoi ce părea a fi în creştere. 

Arta săriturilor într-o cursă consta, de obicei, în a aduce calul 
în faţa obstacolului în aşa fel încît să-l poată sări fără să piardă 


din viteză. Col era printre puţinii cai care ştia singur să 
aprecieze distanţele, lăsîndu-şi jocheul să se preocupe de 
probleme tactice, dar niciodată nu se grăbea dacă nu-l solicitai 
şi n-avea spirit competitiv. 

Îl călărisem şi cîştigasem de multe ori cu el, îl înţelegeam 
bine şi ştiam că, în cele din urmă, va trebui să ajung pînă la 
acea flacără, ce mocnea în el şi care avea să-i trezească la viaţă 
sufletu-i flegmatic. 

îndrăznesc să spun că din tribune nimeni nu-şi putea da 
seama că ceva nu este în ordine. Deşi mie mi se părea că abia 
îşi tîrăşte picioarele, pasul lui Col era destul de rapid. Cele trei 
mile le-am parcurs aflindu-ne mai mereu pe locul patru sau cinci 
şi cînd am ajuns pe ultima turnantă eram pe locul al treilea, cei 
doi jochei din faţa mea începînd deja să dea semne de oboseală. 

Mai erau încă trei obstacole de trecut, după care două sute 
patruzeci de iarzi de alergat la plat. Unul din caii din faţa 
noastră încă era în plină viteză: pe el Col trebuia să-l 
depăşească. Jocheul de pe celălalt cal deja scosese cravaşa, 
simțind primele semne amenințătoare ale oboselii. L-am 
îmboldit vag pe Col ca să rămînă pe locul al treilea la primul 
dintre cele trei obstacole în linie dreaptă. L-a sărit cu acuratețe 
şi s-a comportat la fel de bine cînd l-a trecut şi pe următorul, 
întrecîndu-l pe jocheul ce scosese cravaşa înainte de a ajunge la 
ultimul. 

Rămăsese prea mult spaţiu liber, mi-am zis. Lui îi plăcea să 
sară ultimul obstacol cu încă doi sau trei cai lîngă el. Totuşi, l-a 
sărit cu un pas imens şi apoi n-a mai fost cazul să-i stîrnesc 
dorinţa de a cîştiga şi să-i spun că acum... acum... era 
momentul. 

Col a aterizat pe piciorul din faţă care s-a încovoiat sub el. 
Botul i-a coborit spre iarbă. Am dat drumul dirlogilor să-mi 
alunece printre degete pînă la capăt şi m-am lăsat pe spate 
înfigîndu-mi zdravăn călcîiele în burta lui ca să nu fiu aruncat din 
şa. Printr-un miracol, celălalt picior din faţă a atins pămîntul 
sigur pe el susţinînd toată greutatea trupului de o jumătate de 
tonă, Col s-a reechilibrat şi şi-a continuat alergarea. 

Am strîns dîrlogii. Cursa ar fi trebuit să fie pierdută, dar focul 
care mocnise atita vreme acum cu greu mai putea fi stăvilit. 
Haide, animal ticălos, îi spuneam, acum este momentul, nu mai 
ai decît un singur cal pe care să-l înfrîngi, termină cu el, acum 


să-mi arăţi, dovedeşte-le tuturor ce poţi face, pentru că totuşi 
poţi. 

Ca şi cum ar fi înţeles fiecare cuvînt, şi-a lăsat capul pe spate 
şi a accelerat într-un efort de ultim moment, rapid şi uluitor, 
efort cu care reuşeşti să smulgi o victorie în situaţii ce par 
imposibile. 

Aproape că izbutisem, eram la un pas de victorie. Col 
recupera lungimile pe care le pierduse şi aproape că-l călăream 
cu tot atita înverşunare ca pe Cascade, dar fără furie şi iată-ne 
ajunşi la crupa celuilalt cal, la şa, la git... dar linia de sosire a 
apărut cu trei fuleuri mai devreme. 

Prinţesa spusese că nu va cobori în padoc dacă nu cîştigăm, 
fiind distanţa prea mare de la loja ei. 

Totuşi, cînd am coborit din şa, Maynard se afla acolo 
holbîndu-se la mine, cu privirea întunecată şi chipul livid de ură. 
Nu puteam înţelege de ce a venit lîngă mine. Dacă eu aş fi urit 
pe cineva atit de mult, aş fi evitat să-l văd pe cît aş fi putut, iar 
eu îl detestam pe Maynard pentru ceea ce încercase să facă cu 
Bobby, să ia minţile propriului fiu şi să-l împingă la crimă. 

Dusty l-a acoperit pe Col cu un pled în chip ostentativ, fără 
să facă nici un comentariu referitor la rezultatul cursei, iar eu 
m-am dus să mă cîntăresc cu mai toată nemulţumirea 
după-amiezii plutind în jurul meu ca un nor. 

In cursa următoare am călărit pentru antrenorul din Lambour 
şi am terminat al treilea, deci mai prost şi, cu sentimentul de a 
nu fi realizat nimic, m-am schimbat în hainele de stradă, ziua de 
curse terminîndu-se pentru mine. 

Cînd mă îndreptam spre loja prinţesei, am auzit pe cineva în 
urma mea strigind: „Hei, Kit“ şi m-am întors ca să-l aflu pe Basil 
Clutter care venea cu paşi repezi. 

— Incă îl mai cauţi pe Henri Nanterre? m-a întrebat cînd m-a 
prins din urmă. 

— Da. 

M-am oprit şi s-a oprit şi el mişcîndu-se de pe un picior pe 
celălalt pentru că niciodată nu putea să stea locului liniştit. 

— Astăzi soţii Roqueville sînt aici, au avut un cal în prima 
cursă. Este cineva cu ei care îl ştie destul de bine pe Henri 
Nanterre. Au spus că, dacă încă te mai interesează, poate că ai 
dori s-o cunoşti. 

— Da, aş vrea. 


S-a uitat la ceas. 

— Acum ar fi timpul să mă întîlnesc cu ei în barul 
proprietarilor şi antrenorilor la un pahar, aşa că mai bine ai veni 
cu mine. 

— Mulţumesc foarte mult, i-am spus. 

L-am urmat spre bar unde, înarmat cu un Perrier alături de 
paharele lor cu vin de Porto, am cunoscut-o pe prietena soţilor 
Roqueville, care s-a dovedit a arăta foarte franţuzoaică şi 
minionă, cu un şic ştrengăresc ce-i dădea o notă de tinereţe. 
Chipu-i de spiriduş era ridat, păru-i negru, tăiat scurt, era 
grizonat la rădăcină, purta cizme înalte, negre şi un pantalon şi 
jachetă din piele neagră, fină, cu o eşarfă de mătase legată la 
spate, stil cowboy. 

Vorbea, în chip surprinzător, o engleză tipică pentru lumea 
curselor şi mi-a fost prezentată ca doamna Madeleine Darcy, 
soţia englezoaică a unui antrenor de cai de curse francez. 

— Henri Nanterre? a spus ea cu dezgust. Bineînţeles că-l 
cunosc pe ticălos. l-am antrenat caii pînă ce a şters-o într-o 
noapte cu ei şi i-a trimis lui Villon. 

Ea discuta fără reticenţe, cu libertatea pe care ţi-o dă amorul 
propriu jignit şi cu plăcerea de a amuza un auditoriu atent. 

— Este ca un cocoş care se umflă în pene şi ţipă foarte tare, 
a spus ea. Il ştiu de pe vremea cînd era un adolescent şi caii 
aparţineau tatălui său, Louis, care era un om foarte de treabă, 
un gentleman. 

— Deci Henri a moştenit caii? am întrebat-o eu. 

— Da, laolaltă cu toate celelalte. Louis a fost un prost. A 
crezut că fiul său nu poate face nimic rău. Atit de stupid! Henri 
este un hrăpăreţ din cale afară. Villon i se potriveşte de minune. 

— Hrăpăreţ? Cum adică? am întrebat-o. 

Sprîncenele-i pensate i s-au înălţat. 

— Noi am cumpărat o miînză de un an, cu un curent de sînge 
bun pe care voiam s-o antrenăm şi să o băgăm în curse pentru 
noi, iar mai tirziu s-o prăsim. Henri a văzut-o în ogradă - 
întotdeauna îşi băga nasul prin grajduri - şi a spus că ar dori s-o 
cumpere. Cînd i-am zis că nu vrem s-o vindem, ne-a ameninţat 


că-şi va lua caii de la noi dacă nu i-o dăm. Avea opt cai... şi nu 
voiam să-i pierdem. Am fost foarte furioşi. Ne-a făcut să-i 
vindem miînza la preţul la care o cumpărasem... iar noi o aveam 
de cîteva luni bune. Apoi, după cîteva săptămîni, ne-a telefonat 
într-o seară şi ne-a spus că dimineaţa vor veni rulotele ca să-i ia 
caii. Și duşi au fost. 

— Ce s-a întîmplat cu mînza? am întrebat-o. 

Gura i-a schiţat un zîmbet de plăcere. 

— A făcut o boală a oaselor de la picioare şi a trebuit să fie 
omorită, biata creatură, şi ştiţi ce i-a trecut prin minte ticălosului 
aceluia de Nanterre? 

S-a oprit o clipă pentru a spori efectul. Patru voci, inclusiv a 
mea, au întrebat: 

— Ce? 

— Villon ne-a povestit. Era dezgustat. Nanterre a zis că nu 
are încredere în cei de la ecarisaj, pentru că aceştia ar fi putut 
să îndoape mînza cu medicamente ca să-i calmeze durerile şi să 
o vîndă, obţinînd un profit pe seama lui. Aşa că a ţinut morţiş să 
fie de faţă. Mînza a fost omorită în ograda lui Villon şi sub ochii 
lui Nanterre. 

Doamna Roqueville părea şi dezamăgită şi pe punctul de a i 
se face silă. A spus: 

— Cînd l-am întîlnit la Longchamp şi apoi la Newbury, părea 
un bărbat destul de agreabil. 

— Cred că şi marchizul de Sade era deosebit de încîntător pe 
un hipodrom, a spus Madeleine blînd. Este locul unde oricine se 
poate preface că este un gentleman. 

După o pauză, am întrebat-o: 

— Ştiţi ceva despre afacerile lui? 

— Afaceri! a strimbat din nas. Societatea de construcţii 
„Brescou & Nanterre“ este a lui. Nu ştiu nimic despre afacerile 
lui, ci doar despre cai. N-aş avea încredere în el în materie de 
afaceri. judec omul după felul în care se comportă faţă de 
antrenorul cailor săi de curse şi ştiu că aşa se va comporta şi în 
afaceri. Omul de onoare va rămîne om de onoare, iar hrăpăreţul 
îşi va da curînd în petic. 

— Şi... ştiţi cumva unde l-aş putea găsi în Anglia? 

— Nu l-aş căuta, dacă aş fi în locul tău. Mi-a aruncat un 
zimbet care i-a luminat chipul. Nu-ţi va aduce nimic altceva 
decit necazuri. 


Am relatat conversaţia lui Litsi şi Danielle în loja prinţesei. 

— Acest Nanterre, a spus Danielle dezamăgită, este ordinar. 

Prinţesa şi Beatrice, care se aflau în balconul lojei, discutau 
cu un bărbat înalt, solid, cu ochi cenușii şi o faţă mare, blîndă. 

Litsi, urmărindu-mi privirea, a spus: 

— Lordul Vaughnley a venit s-o consoleze pe tanti Casilia 
pentru ghinionul lui Col. Îl cunoşti? Cred că este ceva în 
jurnalistică. 

— Da, am spus plat. Este proprietarul ziarului The Towncrier. 

— Într-adevăr? Mintea agilă a lui Litsi a început să lucreze 
rapid. Nu este ziarul care l-a atacat... pe Bobby? 

— Nu, acela era The Flag. 

— O! Litsi părea dezamăgit. Deci nu este unul din cei doi 
magnați ai presei care pînă la urmă au fost înfrînţi? 

— Ba da, este. Lordul Vaughnley şi-a aruncat ochii spre mine. 
Am să-ţi povestesc eu odată, i-am spus lui Litsi şi l-am urmărit 
cu privirea pe lordul Vaughnley cum s-a îndreptat spre noi şi 
cum apoi a ezitat, aşa cum făcea întotdeauna, înainte de a-mi 
întinde mîna. Totuşi el în mod cert a ştiut că avea să mă 
întilnească în acest loc, pentru că prezenţa mea aici, la sfîrșitul 
fiecărei zile de curse, era un ritual bine cunoscut pentru el. 

— Kit, a spus el înfrîngîndu-şi şovăiala, a fost o cursă mare... 
şi să ai un asemenea ghinion! 

— Se întîmplă, i-am răspuns. 

— Baftă mai multă la Cupa de Aur, ce zici? 

— Ar fi bine. 

— Pot face ceva pentru tine, dragul meu? 

Această întrebare mi-o punea ori de cîte ori mă întilnea, 
totuşi, cu coada ochiului am putut să văd uluirea de pe chipul lui 
Litsi. De obicei, îi răspundeam că nu era nevoie, dar, de data 
asta, m-am gîndit că n-aveam nimic de pierdut dacă făceam o 
încercare. Dacă voiam să aflu trebuia să întreb. 

— Nimic, de fapt, i-am răspuns, afară doar... presupun că 
n-aţi dat niciodată pînă acum de numele lui Henri Nanterre. 

Toţi l-au urmărit cu privirea în timp ce reflecta, prinţesa cu 
un interes crescînd, Litsi şi Danielle cu o simplă curiozitate, 
Beatrice părînd alarmată. Lordul Vaughnley şi-a plimbat privirea 
peste chipurile care aşteptau, s-a încruntat şi, în cele din urmă, 
a răspuns tot cu o întrebare: 

— Cine e? a zis el. 


— Partenerul de afaceri al soţului meu, a răspuns prinţesa. 
Dragul meu, îl cunoşti? 

Lordul Vaughnley era nedumerit, dar şi-a clătinat capul său 
mare. 

— Nu-mi amintesc să fi auzit de el. 

— Aţi putea... ă-ă... să vedeţi dacă The Towncrier are un 
dosar în legătură cu el? l-am întrebat. 

Mi-a aruncat un uşor zimbet resemnat şi a dat din cap: 

— Scrie-mi numele pe o hirtie, mi-a spus el. Cu litere de 
tipar. 

Am pescuit din buzunar un pix şi un carneţel şi i-am scris cu 
majuscule, aşa cum m-a rugat, atit numele lui cît şi al societăţii 
de construcţii. 

— Este francez, i-am spus. Este proprietar de cai de curse. Ar 
putea fi găsit în paginile de curse, sau, eventual, în cele de 
afaceri. Sau chiar la rubricile de bîrfă mondenă. 

— Doreşti ceva în mod deosebit? m-a întrebat el încă 
zimbind. 

— Chiar acum el se află în Anglia. Ar fi ideal dacă am afla 
unde stă. i 

Gura lui Beatrice s-a deschis şi s-a închis cu zgomot. În mod 
cert ea ştie cum se ajunge la el, mi-am zis în gînd. Poate că o să 
folosim acest lucru cînd o să avem un plan. 

Lordul Vaughnley a împăturit hirtia şi a pus-o în buzunarul de 
la haină spunînd că va introduce numele în computer chiar în 
seara asta dacă este important pentru prinţesă. 

— Este, într-adevăr, a spus prinţesa tulburată. 

— Orice fapt, cît de minor, poate să ajute, am spus eu. 

— Foarte bine. A sărutat mîna prinţesei şi a făcut un gest de 
rămas bun pentru toată lumea şi, pe cînd se îndrepta spre uşă, 
m-a întrebat: Te-ai îmbarcat într-o nouă cruciadă? 

— Cred că da. 

— Atunci Dumnezeu să-l apere pe acest Nanterre. 

— Ce-a vrut să spună cu asta? a întrebat Beatrice, după cea 
plecat lordul Vaughnley. 

Prinţesa i-a spus cu diplomaţie că aceasta era o poveste 
lungă care nu-şi avea locul aici, mai cu seamă că ea voia să-i 
relatez cu lux de amănunte cursa lui Col. A mai adăugat că 
lordul Vaughnley era un prieten bun pe care-l întîlnea deseori la 
curse, aşa că nimic mai firesc ca el s-o ajute la nevoie. 


Ca să fim drepţi, Beatrice devenise mult mai tăcută după 
telefonul din seara trecută al lui Nanterre. Refuzase să creadă 
că el omorise caii. („Trebuie să fi fost nişte răufăcători, aşa cum 
a spus poliţia“) pînă în momentul în care el însuşi o 
recunoscuse, şi, deşi continua să susţină cu tărie că Roland 
trebuie să meargă cu Nanterre în afaceri, totuşi, n-o mai 
auzisem lăudîndu.-l. 

Pe de altă parte, ostilitatea ei faţă de mine părea că se 
adîncise şi, în timp ce-mi relatam cursa, şi-a exprimat propria-i 
părere: 

— Toate astea sînt aiureli! N-ai pierdut cursa la ultimul 
obstacol. Tot timpul ai fost mult prea în coadă. Toată lumea a 
văzut asta. 

A luat un mic sandvici de pe platoul de pe masă şi şi-a înfipt 
dinţii în el cu hotărîre de parcă mi-ar fi sfirtecat mie capul. 

Nimeni n-a contrazis-o, aşa că, încurajată, i-a spus Daniellei 
cu răutate: 

— Vinătorul tău de zestre nici măcar nu este un jocheu bun. 

— Beatrice, a intervenit imediat prinţesa calm, Kit are 
propria lui avere şi îl va moşteni şi pe bunicul său, care este un 
om bogat. 

Mi-a aruncat o privire rapidă, care-mi interzicea s-o contrazic. 

Averea mea se rezuma la ceea ce cîştigasem ca jocheu, iar 
bunicul meu, deşi avea numeroşi cai în Newmarket, valoarea 
lichidă a bunurilor sale nu reprezenta cine ştie ce. 

— Şi, tanti Beatrice, a spus Danielle, roşind uşor, eu sînt 
săracă. 

Beatrice şi-a mîncat sandvişul lăsîndu-şi ochii să vorbească în 
locul ei. Păru-i portocaliu deschis are aproape aceeaşi culoare cu 
pînza de sac cu care sînt tapisaţi pereţii, mi-am zis în sinea, 
mea, fără nici o logică. 

Cursa a şasea şi ultima era în plină desfăşurare, auzindu-se 
cu prisosinţă strigătele mulţimii din tribune. Toţi, în afară de 
Beatrice, au ieşit pe balcon să privească, iar eu m-am întrebat 
dacă merita să te frămînţi atît pentru un ipotetic milion de 
dolarii „Este bine să fii drăguţ cu oamenii”, ne spunea destul de 
des bunica, mie şi lui Holly pe cînd eram copii şi se ocupa de 
educaţia noastră. „Ura îţi împovărează mintea”. Bunicul, cînd o 
auzea din întîmplare, încerca să ne scoată din cap învăţămintele 
ei prin tirade împotriva familiei Allardeck, dar, pînă la urmă, tot 


ea a învins. Holly se căsătorise cu Bobby, iar eu, dacă nu luam 
în consideraţie actuala stare de spirit datorată relaţiilor cu 
Danielle sau diversele lovituri grave încasate în trecut, 
rămăsesem în esenţă o fire fericită. Beatrice, cu toată haina sa 
de vizon, accesoriile de crocodil şi casa în stil spaniol din Palm 
Beach, nu fusese atît de norocoasă. 

Cînd a venit vremea să mergem acasă, Beatrice a plecat din 
nou cu prinţesa în Rolls. Sperasem că Litsi avea să li se alăture, 
dat fiind că eu trebuia să fac o abatere la Chiswick ca s-o las pe 
Danielle la studio, dar el a luat-o pe Danielle de braţ şi a 
condus-o spre parcajul jocheilor, ca şi cum aceasta ar fi fost 
ceva de la sine înţeles. Litsi moştenise iscusinţa de nepreţuit a 
mătuşii sale de a-şi urma propriul drum, comportîndu-se în mod 
politicos şi discret. Ar fi fost un mare monarh dacă ar fi avut 
şansa, m-am gindit în sinea mea cu amărăciune. 

Am lăsat-o pe Danielle la slujbă (ea şi-a fluturat mîna spre 
amindoi şi n-a sărutat pe nici unul), după care noi ne-am 
îndreptat spre Eaton Square. În chip destul de firesc, Beatrice 
şi-a făcut apariţia în conversaţia noastră. 

— Ai fost şocat cînd ai auzit-o spunîndu-ţi vînător de zestre, a 
spus el amuzat. Tu nici măcar nu te gindiseşi la perspectivele 
Daniellei. 

— M-a făcut jocheu nepriceput, i-am răspuns. 

— O, da. A chicotit. Tu eşti un puritan. 

— Danielle are banii pe care-i cîştigă, i-am spus. Şi eu la fel. 

— Danielle este nepoata lui Roland, a spus el? de parcă ar fi 
învăţat un copil. Roland şi tanti Casilia o îndrăgesc foarte mult, 
iar ei n-au copii. 

— Nu vreau această complicaţie. 

A mormăit ceva lingă mine şi n-a mai spus nimic despre 
acest subiect. După o vreme l-am întrebat: 

— Ştii de ce n-au copii? Pentru că n-au vrut sau din cauza 
bolii lui? Sau, pur şi simplu, nu s-a putut? 

— Întotdeauna am presupus că din cauza bolii lui, dar n-am 
întrebat niciodată. Cred că el avea în jur de patruzeci de ani cînd 
s-au căsătorit, fiind, cu cincisprezece ani mai mare decit ea, iar 
el a contactat virusul acela nu mult mai tîrziu. Nu-mi amintesc 
să-l fi văzut vreodată mergind, deşi cred că la vremea lui a fost 
un bun schior. 

— Cumplită tragedie pentru ei, am spus. 


A dat din cap încuviinţind. 

— Într-o oarecare măsură el a fost norocos. Mulţi oameni 
care se contaminează cu acel virus - şi mulţumesc lui 
Dumnezeu că este rar - nu mai pot să-şi folosească nici braţele. 
Bineînţeles ei niciodată nu prea discută despre acest subiect. 

— Cum ai de gînd să-i salvezi onoarea? 

— Tu inventezi şi eu o să acţionez, a spus Litsi alene. 

— Acţionezi o pîrghie, am spus eu absent. 

— O pirghie? 

— Ca să răstorni lumea. 

Şi-a dezmorţit oasele mulţumit. 

— Ai, totuşi, cît de cît vreo idee? 

— Una sau două. Destul de vagi. 

— Pe care nu vrei să le divulgi? 

— Nu încă. Trebuie să mă mai gîndesc puţin. l-am povestit că 
în dimineaţa asta cumpărasem un telefon care să înregistreze 
convorbirile. Cînd vom ajunge acasă o să-l instalăm şi o să 
facem o probă. 

— El a zis că o să sune din nou în seara asta. 

Nu era cazul să întreb cine era „el“. 

— Mda, am spus. Telefonul pe care l-am cumpărat este şi un 
telefon pentru conferinţe. Are şi un difuzor, deci toată lumea din 
cameră poate să audă ce spune interlocutorul. Nu ai nevoie de 
un receptor. Aşa că, atunci cînd o să sune Nanterre, dacă 
răspunzi tu, vrei să-l faci să vorbească în engleză? 

— Poate că este mai bine să răspunzi tu şi, vrîind-nevrînd, n-o 
să mai aibă de ales. 

— E-n ordine. Şi mesajul pe care-l transmitem nu este... un 
mare risc? 

— N-ai putea doar să-l duci de nas? 

— Da, eventual, am răspuns. Dar, ca să-l anihilăm trebuie 
să-l găsim, ori el se poate afla oriunde. Beatrice ştie unde este 
sau măcar cum să dea de el. Dacă-l prindem în cîmp deschis.... 
Am făcut o pază. Ceea ce ne trebuie, de fapt, este o momeală, 
un ţap ispăşitor. 

— Şi cine este cel pe care l-ai ales pentru această treabă 
ingrată? m-a întrebat Litsi ironic. 

Am zimbit. 

— Un tap împăiat, cu un behăit mecanic. Toţi ţapii adevăraţi 
trebuie să fie bine păziţi sau ei înşişi să fie cu mare băgare de 


seamă. 

— Tanti Casilia, Roland şi Danielle să fie păziţi. 

— Şi caii, am adăugat eu. 

— O.K. Şi caii să fie păziţi. lar eu şi tu... 

Am aprobat din cap: 

— Să fim foarte atenţi. 

Nici unul din noi n-am pomenit nimic despre faptul că 
Nanterre ne ameninţase pe fiecare că o să fim ţintele lui imediat 
următoare. N-avea nici un sens s-o facem. Nu cred că va 
încerca, într-adevăr, să omoare pe vreunul din noi, dar pericolul 
trebuia să fie destul de mare ca să obţină rezultatul scontat. 

— Cum arată? m-a întrebat Litsi. Tu l-ai întîlnit. Eu nu l-am 
văzut niciodată. Să-ţi cunoşti inamicul... este prima regulă în 
luptă. 

— Ei bine, eu cred că el a intrat în toate astea fără să fi 
chibzuit cîtuşi de puţin înainte, am spus eu. Cred că vinerea 
trecută el gîndea că o va speria suficient de tare pe prinţesă 
încît Roland avea să cedeze. Ceea ce, de altfel, a fost aproape 
gata să se întîmple. 

— Şi, din cîte înţeleg, nu s-a întîmplat pentru că tu te-ai aflat 
acolo. 

— Nu ştiu. În orice caz, vineri noaptea cînd a scos pistolul 
care n-avea gloanţe în el... cred că acesta este un 
comportament tipic pentru el. Acţionează sub imperiul 
impulsurilor, fără să cîntărească lucrurile mai întîi. Este obişnuit 
să-şi croiască drum cu uşurinţă prin intimidări. S-a învăţat să i 
se dea ascultare. De cînd a murit tatăl său - iar acesta, de 
obicei, îl tempera - a conclus societatea de construcţii după 
bunul său plac. Aş zice că a atins stadiul în care, pur şi simplu, 
crede că nu poate fi înfrînt, şi mai cu seamă de un bătrîn bolnav, 
care nu mai are nici un contact cu lumea. Cînd Roland i-a trimis 
o scrisoare prin poştă, refuzindu-l, bănuiesc c-a venit aici 
gîndind: „Curînd o să se schimbe toate astea”. Cred că, într-un 
anume fel, el se poartă copilăreşte, ceea ce nu-l face mai puţin 
periculos, ba chiar dimpotrivă. 

Am făcut o pauză, dar Litsi n-a comentat. 

— Atacînd-o pe Danielle, am continuat eu, a gîndit din nou că 
lucrurile vor ieşi cum vrea el. Pariez că nici nu i-a trecut cituşi de 
puţin prin minte că ea va alerga mai repede decit el. Aşa că şi-a 
făcut apariţia în costum de oraş şi pantofi lustruiţi. A fost un fel 


de aroganță, a considerat de la sine înţeles că el o să fie în chip 
firesc mai rapid şi mai puternic, deci o să domine situaţia. 
Dac-ar fi avut cît de cît dubii, ar fi trebuit să poarte un trening 
sau ceva de felul ăsta şi pantofi mai comozi. 

— Şi caii? a întrebat Litsi. 

Mi-era groază să mă gîndesc la cai. 

— Erau vulnerabili, am spus. Şi el ştia cum să-i omoare. 
N-am idee de unde şi-a procurat un Colt cu săgeată, dar el se 
îndeletniceşte cu armele. Poartă asupra lui un pistol. Armele îl 
atrag, altfel n-ar vrea să le fabrice... De obicei, oamenii se ocupă 
cu ceea ce este în firea lor, nu-i aşa? Poate că el simte o nevoie 
reală să vadă cum mor fiinţele vii... Cînd a spus că vrea să se 
asigure că parlagiii nu-l înşeală, aceasta putea fi singura 
motivaţie plauzibilă pe care o putea aduce spre a nu da în vileag 
dorinţe mai morbide. Oamenii întotdeauna îşi găsesc motivații 
rezonabile pentru ceea ce vor să facă. 

— Şi tu? m-a întrebat curios. 

— Bineînţeles. Eu spun că îmi place să călăresc pentru bani. 

— Şi n-o faci pentru asta? 

— Aş face-o şi pe degeaba, dar, dacă sînt plătit, este şi mai 
bine. 

A încuviinţat printr-o înclinare a capului, înţelegindu-mă pe 
deplin. 

— Deci, la ce te aştepţi în continuare de la Nanterre? m-a 
întrebat. 

— Un alt atac pe jumătate pus la punct asupra unuia dintre 
noi. El n-o să-l plănuiască aşa cum trebuie, dacă ţinem cont de 
toate detaliile anterioare, dar noi, în orice caz, ne putem aştepta 
la situaţii neplăcute. 

— Incîntător, a spus el. 

— Să nu-ți fixezi întîlniri cu persoane necunoscute pe alei 
întunecoase. 

— N-o fac niciodată. 

L-am întrebat, mai degrabă ca să-l încerc, cu ce se ocupa la 
Paris, acolo unde locuia. 

— Mă tem că nu cu cine ştie ce, a răspuns el. Am o galerie 
de artă. Îmi petrec o bună parte din timp privind picturi. 
Expertul de la Louvre pe care eu şi Danielle ne-am dus să-l 
ascultăm este o foarte veche cunoştinţă a mea. Am fost sigur că 
ei o să-i placă... A făcut o pauză. Şi i-a plăcut, într-adevăr. 


— Da. 

L-am simţit cum s-a mişcat pe bancheta din spate pînă a 
reuşit să mă vadă mai bine. 

— Am fost un grup de prieteni, a spus el. N-am fost singuri. 

— Da, ştiu. A 

Nu şi-a mai continuat ideea. |n schimb, a spus pe 
neaşteptate: 

— Am fost căsătorit, dar sîntem despărțiți. Mai bine zis, încă 
sînt căsătorit. Dacă vreunul din noi ar dori să se recăsătorească, 
va trebui să aibă loc divorţul. Dar ea îşi are iubiții ei, aşa cum şi 
eu am iubite... A înălţat din umeri. Este ceva destul de obişnuit 
în Franţa. 

După o pauză, i-am spus: „Mulţumesc” şi el a dat din cap; şi 
acest subiect nu l-am mai abordat. 

După o vreme a spus: 

— Mi-ar fi plăcut să fiu artist. Am studiat cîţiva ani... Pot să 
detectez geniul în marile picturi, dar, în ceea ce mă priveşte... 
pictez pe pînză, însă n-am un talent deosebit. lar tu, Kit, dragul 
meu prieten, eşti al dracului de norocos fiind înzestrat cu o 
îndemiînare ce-ţi dă posibilitatea să-ţi traduci dorinţele în 
practică. 

N-am mai scos o vorbă; am fost redus la tăcere. Aveam 
această îndemiînare înnăscută şi, practic, nu pot să spun de 
unde vine; şi nu mă prea gîndisem la ce s-ar fi întîmplat dacă 
n-aş fi avut-o. Brusc, am privit viaţa din perspectiva lui. Litsi, 
mi-am dat seama că, într-adevăr, eram al dracului de norocos, 
că de-aici îşi trăgea seva starea fundamentală de fericire şi că ar 
trebui cu umilinţă să-mi arăt recunoştinţa. 

Cînd am ajuns în Eaton Square i-am sugerat să-l las la uşa 
din faţă iar eu să mă duc să garez maşina, dar el nici n-a vrut să 
audă. Mi-a reamintit ce-i spusesem despre aleile întunecate şi 
despre faptul că trebuie să fim cu băgare de seamă. 

— Se vede ceva lumină la garaje, i-am spus. 

— În orice caz, parcăm maşina împreună şi ne întoarcem 
împreună luîndu-ne precauţiile pe care le-am hotărît. 

— E-n ordine, i-am spus şi mi-a trecut prin minte că la unu şi 
jumătate, cînd mă voi duce s-o iau pe Danielle, am să merg 
singur pe aceeaşi alee întunecată şi mai degrabă atunci va 
trebui să fiu foarte atent. 

Eu şi Litsi am intrat în casă iar Dawson ne-a întîmpinat în hol 


spunîndu-ne că prinţesa şi Beatrice dispăruseră în camerele lor 
ca să se schimbe. 

— Unde este Sarnmy? l-am întrebat. 

Dawson a răspuns cu o oarecare dezaprobare că Samimy se 
plimba peste tot şi niciodată nu stătea într-un loc mai mult de 
un minut. M-am dus sus să aduc noul telefon şi l-am întîlnit pe 
Sammy care cobora scările venind de la ultimul etaj. 

— Ştiai că mai este o bucătărie acolo sus? m-a întrebat. 

— Da, am văzut-o. 

— Şi mai este un luminator, ba chiar două. Am plasat sub ele 
nişte dispozitive ingenioase, o minunăţie. Dacă auzi acolo sus 
ceva ca nişte pocnituri de armă, vii imediat cu întăriri. 

L-am asigurat că aşa voi face şi l-am luat jos cu mine ca să-i 
arăt şi lui, precum şi lui Dawson şi Litsi cum funcţionează 
telefonul care înregistra convorbirile. 

Sistemul telefonic din această casă era şi simplu, dar şi 
complicat: nu exista decît o singură linie, dar numeroase 
aparate erau răspîndite peste tot. 

La apelurile din exterior sunau doar trei aparate: unul în 
salon, unul în birou unde doamna Jenkins lucra în cursul zilei, şi 
altul la demisol. Cine se afla mai aproape de vreunul din aceste 
trei telefoane răspundea cînd suna şi, dacă era căutat altcineva, 
persoana respectivă era anunţată prin interfon, aşa cum 
Dawson procedase cu mine duminica trecută cînd sunase 
Wykeham. Acest aranjament scutea şase sau mai multe 
persoane de a răspunde ori de cite ori suna telefonul. 

Din fiecare cameră de oaspeţi se putea chema direct 
exteriorul, la fel şi în apartamentele prinţesei şi al soţului ei. 
Casa rareori era aşa de aglomerată ca acum, ţinuse să precizeze 
Dawson, aşa că telefonul nu prea era ocupat. In mod normal, 
sistemul funcţiona fără probleme. 

Le-am explicat că noul telefon era foarte simplu, trebuia doar 
introdus în priză în locul celui vechi. 

— Dacă apeşi pe butonul acela, le-am spus arătîndu-l, se 
înregistrează toată conversaţia. Dacă apeşi pe celălalt, toţi cei 
din cameră pot auzi ce se discută. 

Am instalat telefonul în priza din salon. 

— Este mai bine să fie aici cînd ne aflăm cu toţii acasă. Peste 
zi, dacă sîntem plecaţi, cum s-a întîmplat astăzi, poate fi instalat 
în biroul doamnei Jenkins şi noaptea, dacă Dawson, n-are nimic 


împotrivă, la demisol. N-are importanţă cîte convorbiri 
nesemnificative sînt înregistrate, pentru că le putem şterge, dar 
neapărat... vocea aceea nu trebuie să ne scape. 

Toţi au încuviinţat dînd din cap. 

— Un bărbat atît de grosolan, a comentat Dawson, glasul 
acela strident l-aş recunoaşte dintr-o sută. 

După ce Dawson şi Sammy au plecat, Litsi a spus: 

— Păcat că nu putem intercepta telefonul lui Beatriee şi să 
înregistrăm ce spune. 

— Ori de cite ori este sus, ca acum, putem să ridicăm 
receptorul şi să ascultăm. 

Ceea ce am şi făcut, dar nimeni din casă nu vorbea. Putem 
să aşteptăm şi să ascultăm ore în şir, dar, în acest timp, nimeni 
din afară nu are cum să ne cheme. Cu regret, Litsi a pus 
receptorul la loc în furcă spunînd că s-ar putea să aibă noroc, 
aşa că va încerca din cinci în cinci minute; dar pînă în momentul 
cînd Beatrice a reapărut pentru cină, veghea intermitentă nu a 
dat nici un rezultat. 

Între timp, eu am vorbit cu Wykeham şi mi-am adunat 
mesajele de la robot ceea ce n-a durat preamult şi, dacă cineva 
ar fi încercat să sune în acest timp, aş fi auzit pocnituri pe fir, 
dar n-am auzit nimic. 

Beatrice a coborit într-o rochie albă, cu un imprimeu frumos 
cu floarea soarelui şi a cerut un „Bloody Mary“, iar Litsi se tot 
învîrtea în jurul ei plin de solicitudine, fără a ţine cont de lipsa ei 
de politeţe. 

— Ştiu că nu mă vreţi aici, a spus ea fără menajamente, dar 
pînă ce Roland nu semnează, n-am să plec. 

Prinţesa a coborit la cină fără Roland şi după aceea, cînd 
ne-am reîntors în salon, Litsi, cu discreţie a manevrat pe toată 
lumea astfel că eu am ajuns să stau lîngă telefon. A zimbit pe 
deasupra ceştii sale de cafea şi toţi aşteptam. 

Cînd, în cele din urmă, a sunat telefonul, Beatrice a sărit în 
picioare. 

Am ridicat receptorul apăsînd atît butonul de înregistrare cît 
şi pe cel de conferinţă: în aşteptarea, tuturor, s-a auzit o voce 
sonoră vorbind în franceză. 


11 


Litsi s-a ridicat imediat, a venit spre mine şi mi-a făcut semn 
să-i dau telefonul. 

— Nu este Nanterre, a spuse. 

A luat receptorul, a decuplat butonul de conferinţă şi a vorbit 
în franceză: „Oui... non... certainement... ce soir... oui... merci“5. 

A pus telefonul în furcă şi aproape în aceeaşi secundă a 
sunat din nou. Litsi l-a ridicat, a ascultat foarte puţin, a făcut o 
grimasă, a apăsat iarăşi pe butonul de înregistrare şi cel de 
conferinţă şi mi l-a pasat mie. 

— El este, mi-a spus succint şi, într-adevăr, toţi am putut auzi 
vocea cunoscută, poruncitoare, debitind o avalanşă de cuvinte 
care pentru mine nu aveau absolut nici un sens. 

— Vorbiti, vă rog, l-am întrerupt eu. 

— Am spus, a continuat Nanterre în engleză, că vreau să 
vorbesc cu prinţul Litsi care trebuie adus la telefon imediat. 

— Acum este ocupat, i-am răspuns. li pot transmite mesajul. 

— Cine eşti dumneata? m-a întrebat. Ştiu cine eşti. Jocheul. 

— Da. 

— Am lăsat instrucţiuni ca să părăseşti casa aceea. 

— Nu dau ascultare instrucţiunilor tale. 

— Ai s-o regreţi. 

— În ce fel? l-am întrebat, dar el nu s-a lăsat antrenat într-o 
ameninţare directă; ceea ce cred că se datora probabil faptului 
că încă nu se hotărise asupra unei anume mutilări. 

— Notarul meu va ajunge miine dimineaţă acolo la ora zece, 
a continuat el. Ca şi rîndul trecut o să fie condus în bibliotecă. O 
să aştepte acolo. Roland de Brescou şi prinţesa Casilia să 
coboare imediat ce soseşte el. La fel şi prinţul Litsi şi Danielle de 
Brescou. Toţi trebuie să semneze formularul care este în 
servieta notarului. Notarul va fi martor la fiecare semnătură şi 
va aduce documentul în servieta sa. Este clar? 

— A fost foarte clar, am răspuns eu calm, dar asta n-o să se 
întîmple. 

— Trebuie să se întîmple. 

— Nu există nici un document în servietă. 


3 Da... nu... cu siguranţă... în seara asta... da... mulţumesc (fr.). 


Răspunsul meu abia dacă l-a oprit pentru o secundă. 

— Notarul meu va aduce un formular similar. Toţi trebuie să 
semneze documentul notarului. 

— Nu, ei nu sînt pregătiţi s-o facă, i-am spus. 

— V-am prevenit ce-o să se întîmple dacă documentul nu 
este semnat. 

— Ce-o să se întîmple? l-am întrebat. Nu poţi să-i faci pe 
oameni să se comporte împotriva conştiinţei lor. 

— Orice conştiinţă are un preţ, a spus el furios şi a închis 
brusc. S-au auzit cîteva păcănituri în telefon, după care a venit 
tonul şi am pus receptorul în furcă. 

Litsi a clătinat din cap cu regret. 

— A început să devină precaut. Nimic din ce-a spus nu poate 
fi prezentat poliţiei ca o ameninţare care să ceară o intervenţie 
din partea lor. 

— Ar trebui să semnaţi cu toţii documentul şi să nu-i mai 
puneţi piedici în extinderea afacerilor, a spus Beatrice ce se 
vedea frustrată în drepturile sale. 

Nimeni nu s-a obosit s-o contrazică: subiectul deja fusese 
discutat de prea multe ori. Apoi Litsi a întrebat-o pe prinţesă 
dacă o deranja faptul că el şi cu mine vom ieşi pentru puţină 
vreme în oraş. Sammy încă se afla aici şi se va ocupa de toate 
pînă venea John Grundy, iar eu aveam să mă întorc la timp ca să 
merg s-o aduc pe Danielle. 

Prinţesa a încuviinţat acest aranjament în tăcere, fără a 
părea prea entuziasmată de perspectiva de a fi singură cu 
Beatrice o vreme şi, cu o senzaţie de vinovăţie, l-am urmat 
fericit pe Litsi afară din cameră. 

— O să luăm un taxi pînă la hotelul Marylebone Plaza, a spus 
el. 

— Locul nu pare genul frecventat de tine, am remarcat eu 
calm. 

— Mergem să ne întîlnim cu cineva. Este genul lui de local. 

— Cine? 

— Cineva care să-ţi vorbească despre comerţul cu arme. 

— Adevărat? am întrebat interesat. Cine este respectivul? 

— Nu ştiu precis. Trebuie să mergem în camera 1112 şi să 
stăm de vorbă cu un anume domn Mohammed. Acesta nu este 
numele lui adevărat, pe care el preferă să nu-l cunoaştem. Mi 
s-a spus că ne va fi de folos. 


Litsi a zimbit. 

— De fapt, nu eu l-am găsit. Dar am întrebat pe cineva în 
Franţa care, în mod normal, trebuie să ştie... care ar putea să-mi 
spună ce se petrece în lumea armelor. Aşa a apărut domnul 
Mohammed. Fii mulţumit cu asta. 

— O.K. 

— Numele tău este domnul Smith, iar al meu domnul Jones, a 
spus el. 

— Sînt de-o originalitate uluitoare. 

Hotelul Marylebone Plaza se afla cam la trei mile de Eaton 
Square şi într-o lume complet diferită din punct de vedere 
economic. Cinstit vorbind, Marylebone Plaza era un hotel mizer, 
un fel de hardughie fără nici o personalitate, unde trăgeau peste 
noapte călători săraci, un adăpost pentru cei anonimi. Trecusem 
destul de des pe lîngă el, dar niciodată nu-i călcasem pragul şi 
era limpede că nici Litsi. Ne-am croit drum printr-un hol imens, 
pestriţ și cenuşiu și am luat liftul pentru etajul XI. 

Sus, coridoarele erau înguste, dar mochetate şi luminate cu 
economie. Ne-am chiorit la numerele de pe uşi, am găsit 1112 şi 
am bătut. 

Ne-a deschis un bărbat, smead la faţă îmbrăcat într-un 
costum elegant, cămaşă albă, butoni de aur şi cu o expresie 
impasibilă pe chip. 

— Domnul Jones şi domnul Smith, a spus Litsi. 

__ Omul a deschis uşă mai mult şi ne-a făcut semn să intrăm. 
lnăuntru am găsit un bărbat similar îmbrăcat, afară doar că 
acesta avea în plus un inel masiv de aur, cu patru diamante 
într-o montură de formă pătrată. 

— Mohamed, s-a prezentat el întinzîndu-ne mînă cu inel ca 
să i-o stringem. 

A făcut semn peste umerii noştri către prietenul său care a 
ieşit afară închizînd uşa în urma lui. 

Mohammed, care cred că se plasa undeva între virsta mea şi 
a lui Litsi, avea părul de culoarea corbului, ochii negri, pielea 
măslinie şi o mustață bogată, neagră. Opulenţa inelului îşi avea 
corespondent în servieta de piele ce zăcea pe pat şi în ceasul 
care apărea ca un colan de aur masiv la încheietura miinii. 

Era binedispus şi şi-a cerut scuze că ne-a fixat întîlnirea 
într-un loc „unde nimeni nu ne cunoaşte pe nici unul din noi”. 

— Mă ocup de comerţul cu arme, cu acte în regulă, ne-a 


asigurat el. Am să vă lămuresc tot ceea ce doriţi să aflaţi, cu 
condiţia să nu spuneţi de la cine ştiţi. 

S-a scuzat din nou pentru faptul că în cameră nu se găsea 
decit un singur scaun şi i l-a oferit lui Litsi. Eu m-am cocoţat pe o 
masă şi Mohammed s-a aşezat pe pat. La fereastră erau perdele 
roşiatice, pe duşumea un covor maroniu cu model, iar pe pato 
cuvertură de bumbac, în dungi; totul părea curat şi în stare 
bună. 

— Eu trebuie să plec peste o oră, a spus Mohammed 
consultindu-şi ceasul de aur. Vă interesează pistoalele de 
plastic. Vă rog, daţi-i drumul. 

— A-ă... s-a bilbiit Litsi. 

— Cine le fabrică? l-am întrebat eu. 

Mohammed şi-a îndreptat ochii negri în direcţia mea. 

— Cele mai cunoscute, a răspuns el fără înconjur, sînt făcute 
de firma Glock din Austria. Glock 17. Şi-a tras fără grabă 
servieta spre el şi a deschis-o. V-am adus unul ca să-l vedeţi. 

Engleza sa cultivată avea un accent pe care nu-l puteam 
identifica. Într-o anume măsură, arab, cred. Categoric 
mediteraneean, italian nu, poate francez. 

— Glock 17 este făcut mai mult din material plastic, dar are 
şi părţi de metal, a continuat el. În viitor, arme de acest fel pot fi 
fabricate întru totul din plastic. Nu este decit o problemă de a 
găsi formula potrivită pentru material. 

A scos din servietă o cutie neagră, pătrată. : 

— Am acte în regulă ca să posed acest pistol, a precizat el. In 
ciuda condițiilor în care are loc întîlnirea noastră, eu sînt un 
comerciant care mă bucur de o bună reputație. 

L-am asigurat că nici n-am crezut altfel. _ 

A dat din cap mulţumit şi a ridicat capacul cutiei. lnăuntru se 
aflau în lăcaşuri anume făcute pentru ele un pistol negru, ca o 
jucărie, o lamă pentru cartuşe, optsprezece gloanţe aurii, 
aranjate ordonat pe trei şiruri a cîte şase, cu capetele plate în 
sus, iar vîrfurile nu se vedeau. 

Mohammed a scos pistolul din cutie. 

— Pistolul acesta are multe avantaje, a spus el. Este uşor, 
este mai ieftin şi se confecţionează mult mai simplu decit orice 
pistol din metal. De asemenea, are o precizie mult mai mare. 

A lăsat informaţiile să ni se sedimenteze în creier, ca un 
adevărat negustor. 


— Se  demontează. Ne-a demonstrat-o scoţind printr-o 
pocnitură toată partea de sus şi dînd la iveală o ţeavă metalică. 
Acesta este tamburul. L-a scos. Mai este şi un ax metalic. Și 
gloanţele sînt tot din metal. Patul şi lama pentru cartuşe sînt din 
plastic. Piesele se montează la loc cu mare uşurinţă. A 
reasamblat pistolul rapid fixînd şi partea de sus la locul ei tot 
printr-o pocnitură. După cum vedeţi este extrem de uşor. În 
încărcător intră nouă gloanţe. Oamenii care folosesc acest 
pistol, inclusiv unele forţe ale poliţiei, îl găsesc mult mai 
avantajos şi consideră că în curînd va înlocui tipul clasic. 

— În America n-au încercat să-l interzică? a întrebat Litsi. 

— Ba da. Mohammed a înălţat din umeri. Amendamentul 
4194 la Legea 18, prin care se interzice importul, confecţionarea 
şi vînzarea de orice fel de arme fabricate după 1 ianuarie 1986. 
Asta pentru că plasticul nu poate fi detectat de aparatura cu 
raze X. Se tem că aceste arme vor fi introduse în aeroporturi şi 
în clădiri guvernamentale de către terorişti. 

— Şi n-au s-o facă? am întrebat eu. 

— Probabil că da. A înălţat din umeri. Aproximativ două 
milioane de cetăţeni particulari din America posedă arme, a 
spus el. Ei sînt convinşi că au tot dreptul să poarte arme. Acest 
pistol Glock aparţine viitorului. Ca o consecinţă, cred că va lua 
amploare fabricarea detectorilor de arme din plastic... şi, 
pesemne că se vor interzice în avioane orice bagaje de mînă, 
exceptind poşetele doamnelor şi servietele diplomat, ce pot fi 
cercetate manual. Şi-a mutat privirile de la mine spre Litsi. 
Terorismul este problema care vă interesează? 

— Nu, a răspuns Litsi. Nu direct. 

Mohammed a părut uşurat. 

— Pistolul ăsta n-a fost inventat ca o armă teroristă, a spus 
el. Serios, este un pistol bun, mult mai bun din toate punctele de 
vedere. 

— Ne dăm seama de asta, i-am spus. Cit este de profitabil? 

— Pentru cine? 

— Pentru cel care îl fabrică. 

— A! Şi-a dres vocea. A reflectat. Costă puţin ca să-l faci şi, 
ca atare, este mai ieftin decît pistoalele din metal. Diferenţa de 
profit poate să nu fie foarte mare, în general, dar beneficiul brut, 
bineînţeles, depinde de numărul de articole vindute. A zimbit 
bonom. Se estimează că majoritatea celor două milioane de 


oameni care deja posedă arme în America, de exemplu, vor dori 
să treacă la noul produs. Ştiţi cum este: ceea ce este nou este 
considerat mai bun, se bucură de un prestigiu mai mare şi aşa 
mai departe. De asemenea, şi forţele de poliţie ar vrea să-l aibă 
în dotare. Lăsîndu-i pe americani la o parte, în lume este o 
cerere mare de arme - ştiţi, americanii particulari le posedă mai 
mult din considerente istorice sau pentru sport, din pură 
fantezie, pentru sentimentul de putere personală şi nu pentru că 
ar vrea să omoare oameni cu ele - dar în multe, foarte multe 
locuri, țelul cumpărării lor este uciderea. Omor, securitate şi 
apărare. Piaţa este larg deschisă pentru noile pistoale care, 
într-adevăr, sînt bune, ieftine, demne de încredere. Măcar 
pentru o vreme, pînă ce cererea este satisfăcută, fabricanţii pot 
să stringă rapid sume mari de bani pe căi cinstite. 

Eu şi Litsi îl ascultam cu atenţie. 

— Ce este cu banii obţinuţi pe căi necinstite? l-am întrebat. 

A făcut o pauză foarte scurtă. 

— Depinde la cine vă referiţi. 

— Discutăm încă tot despre fabricanți, i-am spus. 

— A! O corporație? 

— O societate particulară, cu un singur om la conducere. 

— Un asemenea bărbat îşi poate tipări propriile milioane. 

— Cit anume? l-am întrebat. 

— Cel mai uşor mod este să-şi îmbarce produsul pe două 
nave, a spus el demontind din nou pistolul din plastic în 
componentele sale. Să zicem că toate aceste piese le 
împachetaţi într-o cutie ca aceasta, omiţind doar ţeava. O ţeavă, 
să presupunem, făcută dintr-un material plastic special, care nu 
se topeşte şi nu se deformează din cauza căldurii rezultate din 
frecarea glonţului care trece prin ea. 

S-a uitat la noi ca să vadă dacă apreciem nişte chestiuni atit 
de simple şi, părînd mulţumit de constatări, a continuat: 

— Fabricantul exportă ţevile separat. Aceasta, îşi zice el, este 
o măsură de precauţie pentru cazul în care încărcătura este 
deviată pe drum - deviată fiind un eufemism pentru furată - şi 
atunci bunurile nu vor avea nici o valoare. Numai cînd ambele 
transporturi ajung în siguranţă la destinaţie, pistolul poate fi 
asamblat. Corect? 

— Corect, am răspuns amindoi. 

— Fabricantul îşi pune toate hirtiile la punct. Fiecare 


transport expediat este însoţit de chitanţele de plată a taxelor 
vamale, fiecare transport conţine exact ceea ce este trecut în 
chitanţe, totul este legal. Pasul următor se face în funcţie de cît 
de urgent vrea clientul armele. 

— Cum adică? a întrebat Litsi. 

— Să presupunem, a răspuns Mohammed, savurîndu-şi 
spusele, că este vorba despre un client care are nevoie 
stringentă de arme. Fabricantul îi trimite pistoalele fără ţevi. 
Clientul plăteşte conform înţelegerii. Numai după aceea 
fabricantul trimite ţevile. Înţelegeţi? 

Amîndoi am dat din cap. 

— Fabricantul îi spune clientului că trebuie să plătească 
facturile societăţii care le-a fabricat, dar, în afară de ele, mai are 
de plătit o sumă într-un alt cont de bancă - al cărui număr şi 
ţară i-au fost transmise - şi cînd această sumă se află în 
siguranţă în posesia fabricantului, şi numai de el ştiută, abia 
atunci îi va trimite şi ţevile. 

— Simplu, am remarcat eu. 

— Bineînţeles. Este un procedeu foarte răspîndit. Asemenea 
lucruri se practică în toată lumea. 

— Şperţuri, am spus eu. 

— Cu siguranţă. In multe ţări sistemul este unanim acceptat. 
Comerţul nu poate merge înainte fără el. Un mic comision 
ici-colo... A înălţat din umeri. Fabricantul dumneavoastră care 
produce arme din plastic şi la un preţ ieftin poate trece un profit 
adecvat în registrele societăţii şi să bage în buzunarul său o 
avere care nu apare nicăieri în scripte. 

A reasamblat pistolul cu dexteritate şi mi l-a întins. 

— Pipăiţi-l, a spus el. Un pistol numai din plastic va fi mult 
mai uşor chiar şi decît acesta. 

Am luat arma cercetindu-i suprafaţa neagră, mată, de o 
formă adaptată scopului, buza metalică a ţevii ieşind la iveală la 
una din extremităţi. In mod cert, era teribil de uşor de miînuit, 
chiar dacă avea unele părţi metalice. Confecţionat tot numai din 
plastic va arăta ca o jucărie pentru copii. 

Străbătut de un fior i l-am dat lui Litsi. Era pentru a doua 
oară în patru zile cînd fusesem instruit cum să mînuiesc armele 
şi, deşi folosisem una mai demult, nu eram un bun trăgător şi, 
probabil, că n-am să ajung niciodată să practic acest sport. Litsi 
a cîntărit căzut pe ginduri pistolul pe care-l avea în palmă, apoi i 


l-a înapoiat proprietarului. 

— Discutăm despre un fabricant anume? a întrebat 
Mohammed. 

— Despre unul care doreşte să obţină licenţa de a fabrica şi 
exporta arme din plastic, dar care pînă acum n-a fost în negoţul 
cu arme, am răspuns eu. 

Şi-a înălţat sprîncenele. 

— În Franţa? 

— Da, a spus Litsi, fără a fi cîtuşi de puţin surprins şi mi-am 
dat seama că Mohammed trebuie să fi ştiut că cererea îi fusese 
adresată prin canale franceze, chiar dacă nu el fusese cel care 
vorbise cu Litsi la telefon. 

Mohammed şi-a ţuguiat buzele sub mustaţa-i imensă. 

— Ca să obţină licenţa, persoana dumneavoastră trebuie să 
fie de o condiţie deosebit de bună. Ştiţi, aceste licenţe nu se 
împrăştie aşa peste tot ca nişte confetti, el trebuie, cu siguranţă, 
să aibă posibilitatea de a le fabrica, deci, în primul rînd, să aibă 
fabrica. De asemenea, şi prototipul şi, probabil, nişte comenzi, 
dar mai presus de toate trebuie să se bucure de o reputaţie 
bună. 

— Ne-aţi fost de mare folos, a spus Litsi. 

Mohammed radia de încîntare. 

— Cum obişnuieşte un fabricant să-şi vîndă armele? Prin 
intermediul reclamei? l-am întrebat. 

— Cu siguranţă. Reclame în revistele de comerţ şi de arme 
din toată lumea. Poate, de asemenea, să angajeze un agent, aşa 
cum sînt eu. A zîmbit. Eu lucrez contra unui comision. Sînt foarte 
bine cunoscut. Oamenii care vor să cumpere arme vin la mine şi 
mă întreabă: „Ce ar fi mai potrivit pentru noi? Cit costă? Cît de 
repede le putem primi?“ Şi-a răsfirat palmele. Eu sînt un 
intermediar. Noi sîntem indispensabili. S-a uitat la ceas. Mai 
doriţi şi altceva? 

Întrebarea mi-a venit pe buze spontan: 

— Dacă cineva ar vrea să aibă un colt cu săgeată, aţi putea 
să-i faceţi rost? 

— Este ieşit din uz, a răspuns el prompt. Au fost făcute în 
Anglia de Accles şi Shelvoke, în Birmingham. La acelea vă 
referiţi? Calibrul 405, probabil? 

— Cred că da, am spus. Nu ştiu. 

— Eu nu mă ocup cu asemenea arme... Sînt prea speciale. 


N-ar merita să mă plătiţi ca să vă găsesc unul. Sînt o mulţime 
peste tot, toate ieşite din uz. Aş întreba veterinari mai în vîrstă, 
ei, probabil, ar fi interesaţi să vîndă. Bineînţeles, aveţi nevoie de 
permis ca să intraţi în posesia unuia. A făcut o pauză. Ca să fiu 
cinstit, domnilor, găsesc, că este foarte profitabil să am de-a 
face cu clienţi pentru care permisele nu constituie o problemă. 

— Este cineva, l-am întrebat, şi vă rog să nu mi-o luaţi ca pe 
o insultă, dar există cineva căruia aţi refuza să-i vindeţi arme? 

N-a luat-o ca o ofensă. A spus: 

— Numai dacă cred că respectivii nu pot sau nu vor să 
plătească. Din considerente morale, nu. Nu-i întreb ce fac cu 
ele. Dacă mi-ar păsa ce fac cu ele, ar însemna că mi-am greşit 
meseria. Vind băutura, nu-mi frămînt creierii cu „la ce 
foloseşte?“. 

Se pare că atit eu cît şi Litsi epuizaserăm întrebările. 
Mohammed a pus pistolul la locul lui în cutie, aşezîndu-l cu grijă 
deasupra gloanţelor. A coborit capacul şi a băgat cutia în 
servietă. 

— Să nu uitaţi, a spus el cu zimbetul încă pe chip, că şi 
atacul şi apărarea sînt vechi de cînd lumea şi pămîntul. In 
vremurile de demult eu aş, fi vîndut vîrfuri de suliță din cremene 
bine ascuţite. 

— Domnule Mohammed, vă mulţumim foarte mult, i-am 
spus. 

A dat din cap îndatoritor, Litsi s-a ridicat în picioare şi a strîns 
din nou mîna cu inel cu diamante, aşa cum am făcut şi eu. 
Mohammed ne-a spus că, dacă-l vom vedea pe prietenul său 
pierzîndu-şi vremea pe coridor, să nu ne facem griji şi să nu-i 
vorbim, pentru că el se va întoarce în cameră imediat ce noi 
vom fi dispărut. 

Nu i-am dat nici o atenţie prietenului său care aştepta la lift 
şi am coborit la parter fără incidente. Nici unul din noi n-am scos 
o vorbă pînă nu ne-am văzut într-un taxi, în drum spre Eaton 
Square. 

— El îşi aducea justificări lui însuşi, a spus Litsi. 

— Toată lumea o face. Este mai sănătos. 

Şi-a întors capul spre mine. 

— Ce vrei să spui? 

— Alternativa este disperarea ce ţi-o produce vinovăția. 
Într-un cuvînt auto justificarea poate fi o iluzie, dar te opreşte de 


la sinucidere. 

— Tu ai putea să-ţi autojustifici chiar şi sinuciderea. 

l-am zîmbit privindu-l din profil. 

— Şi tu la fel. 

— Nanterre, a spus el, simte o atracţie deosebită către 
cremenele ascuţite. 

— Mda. Cremene uşoare, ieftine, ascuţite-brici. 

— Care să poarte marca de Brescou. 

— Mi-l şi imaginez pe Roland dînd mîna ca să pecetluiască 
tîrgul cu Mohammed. 

Litsi a ris. 

— Trebuie să-l salvăm să nu ajungă la justificări. 

— Cum ai dat de Mohammed? l-am întrebat. 

— Unul din avantajele de a fi prinţ, a spus Litsi, este şi acela 
că, dacă întrebi, rareori eşti refuzat. Altul este că ai prilejul să 
cunoşti o mulţime de oameni care ocupă poziţii importante şi 
pot să-ţi fie folositori. Eu, pur şi simplu, am pus cîteva rotiţe în 
mişcare, la fel cum ai făcut tu ieri cu lordul Vaughnley. A urmat 
o pauză. De ce un om pe care l-ai înfrînt este atit de dornic să-ţi 
fie pe plac? 

— Ei bine... cînd l-am învins, l-am şi salvat. Maynard 
Allardeck a fost pe punctul de a-i prelua ziarul în mod legal, dar 
prin mijloace categoric ticăloase, iar eu i-am oferit posibilitatea 
de a-l opri definitiv oferindu-i o copie a acelui film. 

— Înţeleg, a spus Litsi ironic, că el îţi este dator o favoare sau 
două. 

— De asemenea, am continuat eu, băiatul care a pierdut la 
pariuri jumătate din moştenire, urmînd sfaturile lui Maynard a 
fost Hugh Vaughnley, fiul lordului Vaughnley. Sub ameninţarea 
că va face public filmul, lordul Vaughnley l-a constrins pe 
Maynard să dea înapoi partea de moştenire ce şi-o însuşise. De 
fapt, moştenirea nu era altceva decit acţiuni la ziarul The 
Towncrier. 

— Un fel de şantaj poetic. A fost ideea ta? 

— Ei bine... oarecum. 

A chicotit. 

— Presupun că ar trebui să nu fiu de acord. Cu siguranţă a 
fost ceva împotriva legii. 

— Legea nu face întotdeauna dreptate. De cele mai multe ori 
victimele pierd. Adeseori legea poate doar să pedepsească, dar 


nu corectează lucrurile. 

— lar tu crezi că a îndrepta relele pricinuite victimelor este 
mai important decit orice altceva. 

— Acolo unde este posibil este prioritatea numărul unu. 

— Şi ai încălca legea pentru asta? 

— Acum este noapte şi prea tirziu ca să despicăm firul în 
patru, i-am spus. Şi, de fapt, iată că am ajuns în Eaton Square. 

Am urcat în salon şi, cum prinţesa şi Beatrice plecaseră la 
culcare, am băut un brandy ca să ne relaxăm. Imi plăcea din ce 
în ce mai mult Litsi ca persoană, dar aş fi dorit să stea 
permanent în cealaltă emisferă a pămîntului; şi, uitiîndu-mă la el 
şi la mine, mă întrebam dacă nu cumva gîndea şi el acelaşi 
lucru. 

— Ce faci miine? m-a întrebat. 

— Am curse la Bradbury. 

— Unde-i asta? 

— La jumătatea drumului spre Devon. 

— Nu ştiu de unde ai atita energie. A căscat. Am petrecut o 
după-amiază plimbîndu-mă în jurul hipodromului Ascot şi trebuie 
să recunosc că am fost mort de obosit. 

Şi-a băut paharul de brandy şi ceva mai tirziu am scos din 
priză telefonul care înregistra convorbirile şi l-am dus la demisol. 
Apoi am urcat la parter şi ne-am oprit o clipă în faţa camerei lui 
Litsi. 

— Noapte bună, am spus. 

— Noapte bună. A ezitat, apoi mi-a întins mîna. l-am strîns-o. 
Un obicei atît de stupid, a spus el ironic, dar ce poţi face? 

A schiţat o fluturare a miinii şi a intrat în cameră sa, iar eu 
mi-am continuat drumul pe scări, să văd dacă voi mai dormi în 
camera de bambus şi, se pare că şansele erau de partea mea. 

M-am lungit peste cuvertură, pentru o oră sau două, după 
care am coborit şi m-am dus să iau maşina ca s-o aduc pe 
Danielle. 

În timp ce mergeam încet pe aleea întunecoasă şi pustie mă 
gîndeam că aceasta, într-adevăr, ar fi un loc ideal pentru o 
ambuscadă. 


12 


Aleea era o fundătură pietruită, lungă cam de o sută de iarzi, 
şi lată de vreo şase picioare, fiind însă ceva mai largă la unul din 
capete, unde maşinile puteau întoarce în voie. De o parte şi de 
alta, era străjuită de spatele unor clădiri înalte, care o închideau 
asemeni unui canion. La parterul clădirilor se înşirau uşile 
garajelor, dar, spre deosebire de alte zone, în care actualele 
garaje fuseseră cîndva grajduri ce adăposteau căleşti şi cai, 
locul numindu-se chiar Falmouth Mews*, aici nu exista nici o 
intrare pentru locatari. 

În timpul zilei garajele erau pline de viaţă şi într-o forfotă 
continuă, mai cu seamă că multe dintre ele erau deţinute de o 
firmă ce se ocupa cu repararea maşinilor pentru cei din cartier. 
Noaptea, cînd toţi mergeau acasă, aleea străjuită de uşi mari, 
ferecate, era pustie şi întunecoasă, fiind luminată doar de la 
ferestrele locuinţelor de deasupra. 

Garajul în care Thomas ţinea Rolls-ul se afla pe la jumătatea 
aleii. Dincolo de el, era un garaj care aparţinea mecanicilor auto 
pe care Thomas îi convinsese să-l închirieze temporar prinţesei 
pentru maşina Daniellei (pe care Thomas o adusese de la 
reparat). Eu îmi parcam Mercedes-ul afară, în faţa uşii garajului 
Daniellei. Ici-colo mai erau alte citeva maşini parcate similar. 
Pentru o familie care avea două maşini, una, de obicei, se afla în 
garaj, iar cealaltă era parcată afară, în faţa intrării. 

Aceste maşini parcate afară ofereau o mulţime de locuri în 
care se putea ascunde cineva. 

Ar trebui să am cu mine o lanternă, mi-am zis în sinea mea. 
Miine o să-mi cumpăr una. Garajele puteau adăposti tot felul de 
monştri... iar Beatrice ştia ora la care plecam în fiecare noapte 
la Chiswick. 

Mergeam pe mijlocul aleii simțind cum inima îmi bate să-mi 
sară din piept, deşi cu o noapte înainte trecusem pe aici fără nici 
o palpitaţie. Imaginaţia îmi face feste, mi-am zis cu o grimasă. 
Nu s-a auzit nici un foşnet prin tufişuri, nu s-a năpustit nimeni 
asupra mea, nu stătea nici un tigru la pîndă în aşteptarea 
căprioarei. 


4 Grajdurile Falmouth (engl.). 


Maşina părea exact cum o lăsasem, dar am verificat circuitul 
electric sub capotă şi sub tabloul de bord înainte de a răsuci 
cheia în contact. Am controlat să nu fie vreo scurgere de ulei pe 
sub motor, pneurile să fie tari, iar frina am verificat-o printr-o 
apăsare bruscă înainte de a ieşi din alee. 

Mulţumit, am şofat fără nici o problemă spre Chiswick şi am 
luat-o pe Danielle de la studio la ora două. Ea era obosită după o 
zi lungă de lucru şi a vorbit puţin, spunîndu-mi doar că şi-au 
petrecut toată seara cu o poveste despre case de zăpadă şi 
gheaţă, pe care ea, personal, le considera o pierdere de timp. 

— Ce case de zăpadă şi gheaţă? am întrebat-o mai mult ca 
să vorbesc cu ea, decit că aş fi vrut să aflu. 

— Sculpturi pentru un concurs. Ciţiva din băieţi s-au dus 
acolo şi au filmat expoziţia. Un fel de castele de nisip, atita doar 
că erau făcute din zăpadă şi gheaţă. Unele din ele păreau destul 
de drăguţe şi aveau chiar lumini în interior. Reporterii care s-au 
dus acolo au spus că au avut senzaţia că ar fi filmat un iglu. 
Presupun că toată povestea a fost nostimă, dar, în rest, am avut 
penurie de ştiri. 

A căscat şi n-a mai spus nimic. În scurtă vreme am ajuns la 
garaje. Noaptea întotdeauna drumul îl făceam într-un timp scurt, 
pentru că nu era trafic. 

— N-o să poţi să vii mereu să mă tot iei, a spus ea cînd 
dădeam colţul în Eaton Square. 

— lmi face plăcere. 

— Litsi mi-a spus că omul cu mască a fost Henri Nanterre. A 
străbătut-o un fior. Nu ştiu dacă este mai bine sau mai rău. În 
orice caz, acum nu mai lucrez în nopţile de vineri şi nici 
sîimbetele şi duminicile, bineînţeles. Aşa că vineri noaptea poţi 
să dormi. 

Am intrat în casă folosind noile chei şi în faţa camerei ei 
ne-am spus noapte bună. În casa aceasta nu dormisem 
niciodată în acelaşi pat, aşa că nu erau multe amintiri sau 
regrete care să-mi frămînte mintea, dar, în timp ce urcam 
scările, am simţit o dorinţă fierbinte ca ea să vină cu mine; şi, 
totuşi, nu avea rost ca să i-o sugerez pentru ca sărutul ei de 
noapte bună fusese doar o stratagemă de apărare, nu o 
promisiune şi din nou nu dusese nicăieri. 

Dă-i timp... Timpul era o stare de nelinişte care durea, fără a 
se întrevedea vreo certitudine în perspectivă. 


În salonul de dimineaţă, care se află vis a vis de 
apartamentul lui Litsi, te aşteptau micul dejun, ziarele şi o 
căldură îmbietoare. Joi dimineaţa, în jurul orei nouă, mă aflam 
acolo bîndu-mi sucul de portocale şi verificînd numele cailor ce 
alergau în ziua aceea la Bradbury, cînd s-a auzit vocea lui 
Dawson în interfon spunîndu-mi că eram căutat la telefon de 
domnul Harlow. 

Am ridicat receptorul cu teamă. 

— Wykeham? 

— O, Kit. Ascultă, m-am gîndit că este mai bine să vorbesc cu 
tine, dar n-o alarma pe prinţesă. Noaptea trecută un hoţ ne-a 
dat tîrcoale. 

— Caii sînt în ordine? Kinley? 

— Da, da. Nu s-a întîmplat nimic. Omul cu cîinele a spus că 
acesta a fost neliniştit, ca şi cum cineva s-ar fi plimbat prin 
preajmă. A zis că mai bine de o jumătate de oră cîinele a tot 
scheunat şi a fost numai ochi şi urechi. Au făcut turul grajdurilor 
de două ori, n-au văzut pe nimeni, şi, după o vreme, cîinele s-a 
potolit. Aşa că... tu ce crezi? 

— Cred că ai făcut o treabă grozavă că ai adus cîinele. 

— Da... sînt foarte îngrijorat. 

— Pe la ce oră a fost asta? 

— Cam pe la miezul nopţii. Bineînţeles, eu mă culcasem şi 
omul de pază nu m-a trezit de vreme ce nu s-a întîmplat nimic. 
Nu s-a văzut nici un semn că ar fi fost cineva, acolo. 

— Continuă cu patrulele, i-am spus, şi ai grijă să nu ţi-l mai 
trimită pe omul care a dormit în grajdul cu fin. 

— Nu. Le-am cerut să nu-l mai văd pe aici. După acea primă 
noapte au fost cu toţii foarte atenţi. 

Am discutat despre cei doi cai ce vor alerga la Bradbury, nici 
unul din ei nu era al prinţesei. Uneori el trimitea caii cei mai 
înceţi la Bradbury fiind convins că, dacă nu ciştigau acolo, 
n-aveau să cîştige nicăieri, dar, de cele mai multe ori, evita 
acest hipodrom. Era un hipodrom mic, de ţară, cu un circuit plat, 
ceva mai mare de o milă, uşor de călărit dacă mergeai pe 
coardă. 


— Să faci o cursă frumoasă cu Melisande. 

— Da, Wykeham, i-am răspuns. Melisande fusese pe vremea 
cînd eu încă nu eram jocheul lui. Vrei să spui Pinkeye? 

— Ei bine... sigur că da... Şi-a dres vocea. Cît mai stai în 
Eaton Square? 

— Nu ştiu. Totuşi, am să-ţi spun cînd plec. 

Am închis şi am pus o felie de piine, care reprezenta toată 
masa mea de dimineaţă, în aparatul de prăjit şi m-am gîndit la 
cei care au dat tircoale pe la grajduri. 

A intrat Litsi şi şi-a turnat puţină cafea. 

— Cred că aş putea să merg astăzi la curse, a spus el amator 
de conversaţie, în timp ce-şi umplea un bol cu muesli? şi 
smîntînă. 

— La Bradbury? am întrebat eu mirat. Nu seamănă cu 
Ascot-ul. Este cel măi pricăjit dintre hipodromuri. Este lipsit de 
confort. 

— Adică nu vrei să mă iei? 

— Ba da. Dar te-am prevenit. 

S-a aşezat la masă şi m-a privit cum mîncam pîinea fără unt 
sau gem. 

— Dieta ta este îngrozitoare. 

— M-am obişnuit cu ea. 

M-a urmărit cum înghiţeam o pilulă sorbind din cafea. 

— Ce sînt acelea? m-a întrebat. 

— Vitamine. 

A clătinat din cap resemnat cufundîndu-se în hrana-i bogată 
în calorii. A intrat Danielle îmbrăcată într-un pulover alb, lăliu, 
arătînd proaspătă şi cu străluciri în priviri. 

— Bună, a spus ea fără să se adreseze vreunuia din noi în 
mod special. Mă întrebam dacă sînteţi aici. Ce faceţi astăzi? 

— Mergem la curse, a spus Litsi. 

— Şi tu? Şi-a întors privirea spre el surprinsă. Mergi cu Kit? 

— Bineînţeles cu Kit. 

— O! Atunci... ă-ă... pot veni şi eu? 

Şi-a plimbat privirea de la unul la celălalt văzind fără doar şi 
poate bucurie pe ambele chipuri. 

— Intr-o jumătate de oră să fii gata, am spus eu zimbind. 

— Nimic mai simplu. 

Aşa că toţi trei am plecat la cursele din Bradbury, luîndu-ne 


5 Mâncare din fulgi de ovăz, fructe uscate, nuci, miere, etc. (engl.). 


rămas bun în hol de la prinţesă care venise să pună la punct 
unele treburi de secretariat cu doamna Jenkins şi, de asemenea, 
de la Beatrice, care coborise din pură curiozitate. Beatrice şi-a 
pironit privirea-i tăioasă asupra mea: 

— Te întorci? m-a întrebat. 

— Da, se întoarce, a răspuns prinţesa blind. Şi miine o să 
mergem cu toţii la Sandown, unde-mi aleargă doi cai, aşa că va 
fi nostim, nu? 

Beatrice a privit descumpănită de la unul la celălalt şi, 
profitînd de acel moment de incertitudine, eu, Litsi şi Danielle 
am şters-o. 

Cînd am ajuns la Bradbury am văzut că hipodromul era în 
cursul unor transformări ambiţioase. Peste tot fuseseră puse 
afişe prin care se cereau scuze pentru inconvenientele create de 
grămezile de materiale şi altele ustensile ale constructorilor. Din 
zona peluzei se profila printre schele o nouă tribună centrală şi 
mai tot etajul superior al tribunei oficialilor fusese transformat 
într-o sală cu ferestre mari, cu mese, scaune, aperitive şi băuturi 
răcoritoare. Acolo mai făcuseră şi o galerie din care se puteau 
vedea caii cum sînt plimbaţi în padocul de prezentare. 

Pe o masă din faţa camerei de cîntărire se afla o mică 
machetă, care arăta cum va fi totul cînd lucrările vor fi gata, iar 
directorul executiv se plimba încoace şi-ncolo primind felicitări 
cu zimbete pline de-ncîntare. 

Litsi şi Danielle au plecat într-o stare de beatitudine să-şi 
cumpere un sandvici şi ceva de băut de la vechiul bar încă 
nerenovat, iar eu, în timp ce-mi puneam pantalonii şi încălţările, 
încercam să nu mă gîndesc, prea mult la ei, am îmbrăcat o 
flanelă de corp subţire şi secundul meu mi-a aranjat eşarfa albă 
la gît. După aceea, mi-am pus briul care-mi proteja coloana şi 
rinichii, peste care am îmbrăcat cazaca din prima cursă a zilei. 
Am verificat totul: toca, ochelarii, cravaşa, bucata de pînză cu 
numărul calului, teltiile şi şaua; m-am cîntărit, i-am dat cele 
necesare lui Dusty ca să înşeueze calul, mi-am pus un hanorac 
pentru că era rece şi am ieşit afară. 

Nu mi-ar fi displăcut ca, măcar o dată, să am şi eu o zi cînd 
să pot merge la curse cu Danielle, să stau în tribună ca oricare 
altul. Să mănînc un sandvici, să beau ceva, să pun un pariu. |n 
timp ce mă îndreptam spre pistă i-am văzut pe amindoi zimbind 
şi făcîndu-mi semne cu mîna, le-am răspuns la rîndul meu 


dorind să fiu şi eu acolo lîngă ei, în tribună. 

Calul pe care l-am călărit a cîştigat cursa, ceea ce avea să-l 
surprindă şi să-i facă plăcere lui Wykeham, dar nu va compensa 
eşecul lui Col din ziua anterioară. 

În afară de cei doi cai ai lui Wykeham fusesem anunţat în 
program pentru încă trei. Am călărit unul din ei fără nici un 
rezultat în cursa a doua şi am pus cazaca în dungi, roşu cu 
albastru, a lui Pinkeye pentru cea de a treia cursă, peste care 
am îmbrăcat hanoracul şi m-am îndreptat spre padocul de 
prezentare ca să stau de vorbă cu proprietarul cel mai cîrcotaş 
şi cu cele mai multe ifose al lui Wykeham. 

N-am apucat să ajung la padocul de prezentare. S-a auzit un 
țipăt sus de tot şi o voce care a strigat „ajutor” şi, la fel ca toţi 
ceilalţi, mi-am întors capul să văd ce se întîmplă. 

Sus, la balconul de la tribuna oficialilor, stătea agăţat un 
bărbat într-o singură mînă. Un bărbat înalt, îmbrăcat în pardesiu 
de culoare închisă. 

Litsi. 

îngrozit pînă-n străfundurile sufletului, l-am privit cum s-a 
răsucit pînă a izbutit să se prindă cu ambele miini de marginea 
balconului dar era prea lung şi prea greu ca să se tragă în sus 
iar sub el îl aştepta un picaj direct pe tarmacul dur, de la o 
înălţime de 50 de picioare. 

Am zburat pînă acolo, mi-am scos hanoracul şi l-am aşternut 
exact pe locul deasupra căruia atîrna Litsi. 

— Scoateţi-vă haina, i-am spus celui mai apropiat bărbat de 
lîngă mine. Puneţi-o jos. 

— Cineva trebuie să urce să-l ajute, a spus el. Cineva se va 
duce. 

— Scoateţi-vă haina. M-am întors spre o femeie. Scoateţi-vă 
haina! Puneţi-o jos! Repede, repede, puneţi hainele jos! 

S-a uitat la mine perplexă. Purta o haină de blană, lungă, 
scumpă. Şi-a scos-o, a aruncat-o peste hanoracul meu şi a spus 
cu vehemenţă bărbatului de lîngă ea: 

— Scoateţi-vă haina! 

Doamne Dumnezeule, Litsi, ţine-te bine, încă puţin, m-am 
rugat în gînd. 

Mai strigau şi alţi oameni spre el: „ţine-te, ţine-te!“ S-au auzit 
şi unul sau două ţipete prosteşti şi aveam impresia că este mult 
zgomot deşi foarte mulţi tăceau. 


Un băieţel cu ochi imenşi şi-a descheiat micul său hanorac 
albastru, şi-a smuls şi flanelaşul multicolor şi le-a aruncat peste 
grămada care creştea, după care a început să alerge prin 
mulţime doar în tricoul de bumbac, viu colorat, şi să strige atit 
cît putea cu glasul său de copil: „Repede, repede, scoateţi-vă 
hainele!“. 

Iniţiativa a dat rezultate. Hainele veneau cu zecile, date din 
mînă în mînă, erau aruncate, claie peste grămadă, ca să 
formeze o saltea care începuse să se întindă pe o rază destul de 
mare, suficientă ca să-i cuprindă trupul dacă venea în picaj, dar 
ar fi trebuit să fie mai groasă, şi mai groasă. 

Încă nu ajunsese nimeni la balcon, la Litsi, n-a apărut nici un 
braţ puternic care să-l prindă şi să-l tragă în sus. 

Hainele zburau ca frunzele. Cuvintele: „Scoateţi-vă haina, 
scoateţi-vă haina... repede... repede...“ treceau din gură în 
gură. 

Cînd Litsi a căzut, arăta tot ca o haină în zbor, afară doar că 
el venea rapid şi parcă ar fi fost de plumb. O secundă a plutit în 
aer, şi în următoarea a fost jos. La începutul picajului, trupul lui 
era de o verticalitate perfectă, apoi umerii săi mari l-au 
dezechilibrat trăgîndu-l înapoi şi a aterizat pe spate, aproape la 
orizontală. A ricoşat cu putere pe grămada de haine, s-a 
rostogolit, a alunecat de pe ele şi a rămas lungit pe o parte, cu 
capul pe o haină şi trupul pe tarmac, arătînd aproape ea o cîrpă. 

Am ţişnit şi am îngenuncheat lîngă el. Mi-am dat seama 
imediat că, deşi era complet năuc, totuşi, era viu cu adevărat. 
S-au întins miini ca să-l ajute, dar el nu era pregătit pentru asta, 
aşa că am spus: 

— Nu-l atingeti... lăsaţi-l pe el să se mişte întîi... Trebuie să 
fiţi cu mare băgare de seamă. 

Toţi care erau din lumea curselor ştiau că la fracturile de 
coloană jocheii nu trebuiau mişcaţi pînă nu se luau toate 
măsurile de siguranţă, iar eu, care mă aflam acolo purtînd 
cazaca de jocheu, nu am făcut decit să le reamintesc acest 
lucru. Miinile pregătite să-l ajute nu l-au atins. 

M-am uitat la mulţimea strînsă în jur, toţi în cămăşi, toţi 
tremurînd de frig, toţi nişte oameni minunaţi. Unii aveau lacrimi 
în ochi, mai ales doamna care-şi aşternuse haina de vizon. 

— Litsi, am spus coborîndu-mi privirile spre el şi văzînd că o 
oarecare ordine se restabilise în ochii lui. Litsi, cum te simţi? 


— Am... căzut? 

A mişcat o mînă, apoi picioarele doar foarte puţin şi prin 
mulţime a trecut un murmur de uşurare. 

— Da, ai căzut, am spus. Rămii acolo unde eşti, doar un 
minut. Totul este bine. 

Cineva de sus a strigat: „Este teafăr?“ şi am văzut la balcon 
doi bărbaţi care, se pare, alergaseră să-l salveze. 

Mulțimea a strigat: „Da“ şi s-a pornit să bată din palme, apoi, 
aproape ca la un spectacol de gală, au început să-şi ia hainele 
din grămadă. Cred că sînt vreo două sute, mi-am zis în sinea 
mea în timp ce priveam. Hanorace, haine de piele, de tweed, 
fulgarine, blănuri, smochinguri, pulovere, chiar şi un pled pentru 
cal. 

Băieţelul cu ochi mari şi-a ridicat din grămadă hanoracul 
albastru, l-a pus peste jerseu uitîindu-se ţintă la mine. L-am 
strîns la piept şi l-am întrebat: 

— Cum te cheamă? 

— Matthew. 

— Eşti un tip grozav. 

— Aceea este haina tatălui meu, cea de sub capul domnului, 
a spus el. 

— Roagă-l pe tăticul tău s-o mai lase acolo doar un minut. 

Cineva alergase să aducă primul ajutor, care a şi sosit cu o 
brancardă. 

— Totul e în ordine, a spus Litsi cu o voce anemică, dar încă 
era dezorientat, abia îşi trăgea respiraţia şi nu s-a împotrivit 
deloc cînd s-au făcut pregătirile spre a fi transportat. 

Brusc, a apărut lîngă el Danielle, cu faţa albă ca varul. 

— Litsi, a spus ea. O, Doamne...! şi-a ridicat privirile spre 
mine. İl aşteptam... am auzit pe cineva spunînd că a căzut un 
bărbat... este teafăr? 

— Va fi, i-am răspuns. O să fie bine. 

— 0... 

Am prins-o cu mîinile de umeri. 

— Este în ordine. În mod sigur. Se pare că nu-l doare nimic, i 
s-a tăiat doar respiraţia. 

S-a desprins uşor şi s-a dus lîngă brancardă în momentul în 
care o ridicau. 

— Sînteţi soţia lui? a întrebat medicul. 

— Nu... o prietenă. 


Tatăl băieţelului şi-a luat haina şi mi-a strîns mîna. Femeia a 
ridicat de jos vizonul mototolit, l-a scuturat de praf şi m-a 
sărutat. A venit un arbitru care m-a rugat să-mi iau calul şi să 
merg la potou pentru că deja era tîrziu. M-am uitat la ceasul 
hipodromului şi am văzut cu uimire că abia trecuseră 
cincisprezece minute de cînd ieşisem din camera cîntarului. 

Toţi caii, toţi proprietarii şi antrenorii se aflau încă în padocul 
de prezentare de parcă timpul s-ar fi oprit pe loc, dar acum 
jocheii începuseră să-ncalece; moartea fusese evitată, viaţa 
putea merge liniştită înainte. 

Mi-am ridicat hanoracul. Toate hainele fuseseră luate, numai 
el zăcea acolo singur pe tarmac şi cravaşa dedesubt. Mi-am 
înălţat privirile spre balcon, care era atît de departe, de gol şi 
neinteresant. Brusc, nimic nu mai părea real, totuşi întrebările 
începuseră să-şi croiască drum. Ce căuta Litsi acolo, sus? Cum 
ajunsese să se agaţe de viaţă, cu buricul degetelor? De ce nu 
fusese atent? 


Litsi a stat lungit în camera de prim ajutor pînă s-au terminat 
cursele, după care a insistat că este restabilit pe deplin şi poate 
să se întoarcă la Londra. 

S-a scuzat faţă de directorul hipodromului pentru că fusese 
atit de idiot ca să urce la balcon spre a privi mult lăudata 
privelişte şi a spus că numai propria sa neîndemiînare îl făcuse 
să se împiedice de nişte materiale lăsate de constructori şi să-şi 
piardă echilibrul. 

Cînd a fost întrebat cum se numeşte, a dat o versiune 
prescurtată a numelui său de familie, fără să adauge titlul de 
„prinţ” în faţă, şi şi-a exprimat speranţa că nu se va face 
publicitate în legătură, cu propria-i stupiditate. 

Stătea pe bancheta din spate cu Danielle lîngă el şi ne 
povestea toate acestea în timp ce ne îndreptam spre Londra. 

— Cum te-ai împiedicat? l-am întrebat urmărindu-l în oglinda 
retrovizoare din cînd în cînd. Erau multe materiale acolo, sus? 

— Scînduri şi lucruri de felul ăsta. Părea nedumerit. De fapt, 
nu ştiu cum m-am împiedicat. Am pus piciorul pe ceva care s-a 
balansat, am întins o mînă ca să mă sprijin şi m-am trezit în aer, 


dincolo de parapetul balconului. Totul s-a derulat atît de 
repede... Pur şi simplu, am alunecat. 

— Te-a îmbrîncit cineva? l-am întrebat. 

— Kit! a exclamat Danielle îngrozită, dar acest aspect trebuia 
avut în vedere şi, se pare că Litsi deja reflectase asupra lui. 

— Am zăcut acolo în pat toată după-amiaza, a spus el 
tărăgănat şi am încercat să-mi amintesc exact cum s-a-ntimplat. 
N-am văzut pe nimeni acolo sus, sînt sigur de asta. Am pus 
piciorul pe ceva care s-a balansat de parcă m-aş fi dat huţa şi 
mi-am pierdut total echilibrul. Nu cred că am fost îmbrîncit. 

— Ei bine, am spus eu căzut pe gînduri, te deranjează dacă 
ne întoarcem? Ar fi trebuit să urc pînă sus şi să-mi arunc o 
privire cînd s-au terminat cursele. 

— Oamenii hipodromului au verificat, a spus Litsi. Au venit şi 
mi-au spus că nu era nimic deosebit de periculos dar, 
bineînţeles, eu n-ar fi trebuit să urc acolo. 

— Ne întoarcem, am spus şi, deşi Danielle a protestat pentru 
că va întîrzia la slujbă, am virat-o înapoi spre hipodrom. 

l-am lăsat pe Litsi şi Danielle afară, în mașină, şi eu am urcat 
în tribuna centrală. Ca la mai toate tribunele centrale aveai mult 
de urcat pînă ajungeai la ultimul rînd, iar căile de acces spre 
tribunele de rangul al doilea nu erau prea numeroase, aşa că, 
dată fiind şi mulţimea ce se îngrămădise în tribunele de rangul 
întîi ca să vadă cursa, era uşor de înţeles cum celor care 
alergaseră să-l salveze pe Litsi, le trebuise o bună bucată de 
vreme ca să ajungă pînă sus. 

Treptele largi de la tribunele de rangul întîi coborau direct 
spre aleea de lîngă pistă, fiind deci uşor accesibile, dar la 
tribunele de rangul al doilea se putea ajunge doar pe cele două 
scări laterale ce se aflau în extremităţi. 

Am urcat pe scara dinspre camera cîntarului, cea pe care o 
folosise şi Litsi ca să ajungă în locul unde se dezechilibrase. Cînd 
te uitai de jos, din spatele tribunei centrale, locul cu pricina se 
afla în stînga, la capătul balconului. 

Scara ducea mai întîi la treptele de sus ale tribunei de rangul 
întîi, fără a se opri aici, aşa că am urcat pînă la ultimul nivel 
unde camerele destinate bufetelor erau în plin proces de 
construcţie. Întreaga suprafaţă fusese închisă cu geamuri, 
rămînînd deschis doar balconul. Acesta se întindea de-a lungul 
camerei unde va fi bufetul cu aperitive şi băuturi răcoritoare. 


Deocamdată fusese dotată cu uşi cu geam, care acum erau 
închise, dar prin ele se vor aduce sandviciurile cînd renovarea se 
va fi terminat. Peste tot erau grămezi de materiale de 
construcţie, scînduri, bidoane, de vopsea şi scări mobile. 

M-am îndreptat păşind cu grijă spre balconul deschis, expus 
frigului şi vîntului, către locul unde Litsi îşi pierduse echilibrul şi 
mi-am dat seama cam ce se întîmplase. Tot coridorul ce ducea 
spre balcon era plin cu scînduri aranjate în stive destul de înalte. 
Cînd am păşit peste ele mi s-a părut că balustrada balconului 
mi-ar ajunge în talie, iar Litsi era mai înalt decit mine, cam cu un 
lat de palmă. 

Indiferent ce a alunecat sub picioarele lui Litsi, acum nu s-a 
mai clintit nimic, dar scîndurile din balcon nu mai erau stivuite 
ordonat ca pe coridor ci împrăştiate de-a valma. Mi-am croit 
drum printre ele simțind cum se împing una pe cealaltă cînd le 
atingeam şi-am ajuns în locul de unde căzuse Litsi. 

Proptindu-mi bine picioarele în duşumea am privit în zare. De 
aici aveai o privelişte extraordinară asupra padocului de 
prezentare şi a frumoaselor dealuri din depărtare. Balconul era 
foarte atractiv şi nu prezenta nici un pericol dacă picioarele îţi 
erau bine fixate în duşumea. 

L-am parcurs în întregime avînd intenţia să cobor pe scara de 
la celălalt capăt, de lîngă parcare, dar mi-am dat seama că nu 
era posibil: treptele lipseau, locul fiind în reconstrucţie. M-am 
întors spre capătul pe unde urcasem, am reevaluat scîndurile şi 
am coborit. 

— Ei bine, m-a întrebat Litsi cînd m-am întors la maşină, 
ce-ai aflat? 

— Scîndurile acelea par destul de nesigure. 

— Da, a spus el amărit în timp ce porneam maşina şi ne 
îndepărtam de porţile hipodromului. După ce mi-am pierdut 
echilibrul şi am reuşit să mă prind cît de cît de marginea 
parapetului m-am gîndit că, dacă izbutesc să stau aşa, cineva 
avea să vină să mă salveze, dar ştii... degetele, pur şi simplu, au 
cedat... Nu mi-am dat drumul în mod conştient. În timp ce 
cădeam am fost convins că am să mor... şi aşa s-ar fi întîmplat... 
este incredibil cum toţi acei oameni şi-au scos hainele. A făcut o 
pauză. Aş vrea să le mulţumesc, a continuat el. 

— N-am ştiut unde te-ai dus, a intervenit Danielle. Te 
aşteptam în tribună unde stabilisem să ne întîlnim cînd m-am 


dus la toaletă. Nu mi-am imaginat... 

— Dar eu am urcat în balconul acela pentru că trebuia să te 
întîlnesc acolo, Danielle. 

Am oprit brusc maşina. Mai spune-o o dată, i-am zis. 

Litsi a mai spus-o o dată: 

— Am primit un mesaj că Danielle m-aşteaptă sus, în balcon, 
să admirăm priveliştea. 

— Eu nu ţi-am trimis un asemenea mesaj, a spus Danielle 
sec. Eu te-aşteptam acolo unde urmărisem cursa dinainte, în 
locul în care stabilisem să ne întîlnim. 

— Cine te-a anunţat? l-am întrebat pe Litsi. 

— Un bărbat oarecare. 

— Cum arăta? 

— Ei bine,... un bărbat obişnuit. Un foarte tînăr. Avea în mînă 
un Sporting Life şi cred că un stood book... şi binoclu. 

— Ce voce avea? 

— Obişnuită. 

Am ridicat piciorul de pe frînă cu un oftat şi am pornit spre 
Chiswick. Litsi căzuse direct într-o capcană care trebuia, fie să-l 
înspăimiînte; fie să-l omoare şi nimeni altul n-ar fi putut s-o pună 
la cale decît Nanterre. Nu-l văzusem pe Nanterre la curse, iar 
Litsi şi Danielle habar nu aveau cum arată. 

Dacă Nanterre organizase capcana, înseamnă că ştia unde o 
să fie Litsi în această zi şi singura modalitate prin care ar fi aflat 
ar fi fost prin Beatrice. Nu credeam să fie conştientă de felul în 
care ar putea fi folosită pălăvrăgeala ei şi, pe moment, mi-am 
dat seama că nici n-aş fi vrut ca ea să ştie. Era important ca 
Beatrice să continue să vorbească. 

Litsi şi Danielle stăteau tăcuţi pe bancheta din spate, fără 
îndoială gîndindu-se şi ei la acelaşi lucru. Totuşi, s-au împotrivit 
cînd le-am spus să nu-i pomenească lui Beatrice despre mesajul, 
fals. 

— Dar ea trebuie să ştie, a protestat cu vehemenţă Danielle. 
Astfel îşi va da seama că trebuie să se oprească. Va înţelege cit 


6 Carte în care sînt trecute date despre caii de curse: naștere, linie de 
sînge, pedigriul, proprietari etc. (engl.). 


de periculos este acel bărbat... 

— N-aş vrea să se oprească deocamdată, am spus. Nu 
înainte de marţi. 

— De ce nu? De ce marţi? i 

— Vom face aşa cum vrea Kit, a spus Litsi. li voi povesti lui 
Beatrice ceea ce le-am spus şi oficialităților hipodromului, că 
m-am dus în balcon să admir peisajul. 

— Dar e periculoasă, a spus Danielle. 

— Nu văd cum îl putem prinde pe Nanterre fără ajutorul ei, 
i-am replicat. Aşa că, te rog, fii înţelegătoare. 

Nu ştiu dacă acesta a fost de fapt cuvîntul potrivit care s-o 
reducă la tăcere, dar ea n-a mai făcut nici o obiecţie şi pentru o 
vreme am mers fără să ne mai spunem ceva deosebit. Pe Litsi îl 
dureau braţele şi umerii şi, din cînd în cînd se mişca găsindu-şi 
cu greu locul şi gemînd uşor. 

M-am gîndit iar la bărbatul care transmisese mesajul şi l-am 
întrebat pe Litsi dacă era absolut sigur că respectivul folosise 
cuvîntul „Danielle“. 

— Categoric, a răspuns Litsi, fără nici o ezitare. Ceea ce mi-a 
spus din capul locului a fost: „Cunoşti pe cineva care se 
numeşte Danielle?“ Cînd i-am răspuns că da, mi-a spus că 
aceasta mă ruga să urc la balcon să privim peisajul. Mi-a arătat 
şi unde. Aşa că m-am dus. 

— E-n ordine. Atunci vom trece la acţiune. 

Ca mai toţi care îşi desfăşurau activitatea în lumea curselor, 
aveam un telefon în maşină şi am sunat la The Towncrier cerînd 
departamentul Sport. Nu eram sigur dacă corespondentul lor 
hipic, Bunty Ireland se afla la birou la ora asta, dar, spre norocul 
meu, l-am găsit. Nu fusese la Bradbury: de obicei mergea la 
cursele importante, iar în celelalte zile îşi scria rubrica la slujbă. 

— Vreau să dau un anunţa i-am spus, dar trebuie să fie pe 
pagina de curse şi într-un loc vizibil. 

— Eşti în căutare de curse? m-a întrebat el sardonic. Un cal 
pentru Grand National? Ai şa, dar n-ai pe ce s-o pui, ceva în 
genul ăsta? 

— Mda, am spus. Foarte amuzant. Bunty avea un umor 
grosolan, dar era bun la inimă. Scrie ce-ţi spun eu, cuvînt cu 
cuvînt şi convinge-l pe redactorul de la pagina de curse s-o 
tipărească cu litere mari, care să-ţi sară în ochi de la o poştă. 

— Atunci, dă-i drumul. 


— Se oferă recompensă substanţială persoanei care a 
transmis un mesaj din partea Daniellei la cursele de joi 
după-amiază, la Bradbury. 

Am dictat rar şi am adăugat numărul de telefon din Eaton 
Square. 

Dezorientarea lui Bunty s-a simţit clar pe fir. 

— Pentru asta ai nevoie de rubrica anunţuri personale, a 
spus el. 

— Nu. Pagina de curse. Ai notat exact? 

A citit textul, cuvînt cu cuvînt. 

— Hei, a spus el, dacă ai călărit la Bradbury poate că-mi poţi 
confirma o poveste foarte ciudată care ne-a ajuns la urechi 
despre un tip care a căzut de la balcon pe un morman de haine. 
Şi-a bătut careva joc de noi sau o putem tipări? 

— Aşa a fost, i-am spus. 

— Ai văzut tu, cu ochii tăi? 

— Da. 

— Tipul a păţit ceva? 

— Nu, absolut nimic. Ascultă, Bunty, caută-ţi pe altcineva 
care să-ţi spună povestea, te rog. Sînt în maşină şi vreau ca 
notiţa aceea să ajungă la The Sporting Life şi la The Racing Post 
înainte de a pleca în tipografie. Ai putea să-mi dai numerele lor? 

— Bineînţeles, aşteaptă. 

Am pus telefonul jos, mi-am scos agenda şi pixul şi i le-am 
dat Daniellei, iar cînd Bunty a revenit cu numerele, le-am 
repetat cu voce tare ca ea să le scrie. 

— Ascultă, Kit, a spus Bunty, zi-mi pe ce loc termini miine cu 
Abseil. 

— Ştii că nu pot, Bunty, lui Wykeham Harlow nu-i place asta. 

— Bine, bine. E un ticălos bătrîn care nu vrea deloc să 
coopereze. 

— Nu uita anunţul, i-am spus. 

A promis că se va ocupa de el, iar eu am sunat la cele două 
gazete sportive cu aceeaşi rugăminte. 

— Miine şi sîmbătă să le tipăriţi, le-am spus. Cu litere mari, 
negre, pe prima pagină. 

— O să te coste, m-au avertizat. 

— Trimiteţi-mi nota. 

Danielle şi Litsi au ascultat aceste conversații în tăcere şi, 
cînd am terminat, Litsi m-a întrebat plin de îndoieli: 


— Crezi că va da vreun rezultat? 

— Nu se ştie niciodată. Dacă nu încerci, n-ai nici o şansă. 

Danielle a spus: 

— Este motto-ul vieţii tale. 

— Nu e rău, a spus Litsi. 

Am lăsat-o pe Danielle la studio la timp şi ne-am îndreptat 
spre Eaton Square. Litsi a hotărît să nu spună nimic despre felul 
cum a scăpat ca prin urechile acului şi m-a întrebat ce-i 
recomand că să-şi lecuiască întinderea de muşchi. 

— O saună şi-un masaj, i-am spus. În lipsa lor, o baie cît mai 
lungă, fierbinte şi nişte aspirine. lar miine dimineaţă, John 
Grundy îţi poate face un masaj. 

A hotărît să se doftoricească acasă şi cînd am ajuns în Eaton 
Square a dispărut în apartamentul său ca să-şi vadă singur de 
locurile dureroase. Eu mi-am continuat drumul spre camera de 
bambus, încă neinvadată, unde, ca în fiecare seară, i-am 
telefonat lui Wykeham şi mi-am adunat mesajele de la robotul 
de acasă. 

Wykeham a spus că proprietarii lui Pinkeye erau iritaţi pentru 
că a început tîrziu cursa şi s-au plins că, după aceea, eu nu le 
dădusem atenţia cuvenită. 

— Dar Pinkeye a cîştigat, i-am spus. 

Călărisem în toată cursa ca un automat, aşa cum şofezi pe 
un drum foarte cunoscut, cu mintea preocupată de altele şi la 
sosire nu-ţi aminteşti nimic despre drum. Cînd am ajuns la potou 
n-aş fi putut să spun prea multe despre obstacolele sărite. 

— Îi ştii cum sînt, a răspuns Wykeham. Niciodată nu sînt 
mulţumiţi, nici atunci cînd cîştigă. 

— Mda, am spus. Calul este în ordine? 

— Toţi caii sînt bine, a spus Wykeham iar Abseil (se pronunţă 
Absail) nu-şi mai găseşte astîmpărul, aşa că miine trebuie să 
facă un trap pe landă. 

— Grozav, am spus. Ei bine, noapte bună, Wykeham. 

— Noapte bună, Paul. 

Categoric, starea de normalitate revenea pe făgaşul ei, 
mi-am zis în sinea mea zimbind în timp ce puneam telefonul în 
furcă. 

Cina a fost pretențioasă, cu Roland de Brescou stînd în capul 
mesei, în scaunul său cu rotile şi părînd destul de absent. 

Beatrice s-a plins o vreme de magazinele Harrods care 


deveniseră de nefrecventat („autocare pline cu turişti, Casilia!“), 
la fel şi magazinele Fortnums, iar magazinul ei preferat de 
blănuri trăsese obloanele, nu mai exista, pur şi simplu. Ziua de 
cumpărături a lui Beatrice indusese şi o vizită la coafor, ceea ce 
avusese ca rezultat intensificarea nuanţei de persică a părului. 
După cum mi-am dat seama, plăcerile lui Beatrice constau 
dintr-un anume mod de a-şi pierde timpul aiurea, era o lipsă de 
perspectivă şi de ţel care te sufoca şi te deprima teribil. Cu tot 
acest vid care o înconjura, nu era de mirare că se plingea tot 
timpul de ceva, mi-am zis în sinea mea. 

S-a uitat spre mine, simţindu-mi fără îndoială privirea şi mi-a 
spus cu un venin brusc pe care nu s-a mai obosit să-l mascheze: 

— Tu eşti cel care stai în calea progresului. O ştiu, să n-o 
negi. Roland a recunoscut-o în dimineaţa asta. Sint sigură că el 
ar fi fost de acord cu planurile lui Henri dacă nu erai tu. Tu eşti 
piaza rea. 

— Beatrice, a admonestat-o prinţesa, el este oaspetele 
nostru! i 

— Nu-mi pasă, a spus ea înfierbîntată. N-ar trebui să fie. Imi 
stă tot timpul în cale. 

— În calea ta, Beatrice? a întrebat-o Roland. 

Beatrice a ezitat. 

— Stă în camera mea, a răspuns ea în cele din urmă. 

— Este adevărat, am spus eu, fără să ridic tonul, că nu sînt 
de acord ca domnul de Brescou să semneze ceva care este 
împotriva conştiinţei sale. 

— O să scap eu de tine, mi-a răspuns ea. 

— Nu, Beatrice, zău că asta-i prea de tot! a exclamat 
prinţesa. Kit, te rog să accepţi scuzele mele. 

— Nu vă faceţi probleme, am asigurat-o eu, fără să mint. 
Este perfect adevărat. Recunosc, stau în calea doamnei Bunt. 
Întotdeauna mă voi opune ca domnul de Brescou să întreprindă 
ceva împotriva conştiinţei sale. 

Litsi m-a privit speculativ. Eu făcusem o declaraţie foarte 
explicită şi provocatoare şi, se pare, că se întreba dacă eram 
conştient de asta. Pe de altă parte, eram bucuros că mi se ivise 
prilejul şi aş fi repetat ceea ce am spus dacă mi se mai oferea 
şansa. 

— Umbli după banii lui Danielle, mi-a replicat ea furioasă. 

— Ştii că n-are deloc. 


— Umbli după averea pe care o va moşteni de la Roland. 

Prinţesa şi Roland erau consternaţi. Cred că nimeni pînă 
acum nu dusese o bătălie atit de sfruntată la o masă ce se 
desfăşura după toate normele de etichetă. 

— Dimpotrivă, i-am răspuns politicos. Dacă vînzarea de arme 
îl face pe domnul de Brescou mai bogat şi dacă eu aş umbla 
după moştenirea fabuloasă a Daniellei, atunci l-aş îndemna să 
semneze imediat. 

A rămas cu ochii pironiţi asupra mea, fără să mai scoată nici 
o vorbă o bucată de vreme. Mi-am păstrat aceeaşi expresie 
evazivă pe chip, obicei ce-l deprinsesem în conflictele cu 
Maynard Allardeck şi m-am comportat de parcă purtam cea mai 
normală conversaţie posibilă. 

— În general, i-am spus pe un ton amabil, m-aş opune 
categoric faţă de oricine ar încerca să-şi croiască drum prin 
ameninţări şi hărţuieli. Henri Nanterre s-a comportat ca un 
gangster şi atita vreme cit voi sta aici voi face tot ce pot ca să-i 
dejoc planurile. 

Litsi a deschis gura să spună ceva, dar, după o scurtă 
reflectare, a renunţat. Meditaţia ce se citise pe chipul lui a fost 
înlocuită de o anume nelinişte. 

— Ei bine, a spus Beatrice... E bine... 

Am continuat cu o voce calmă, ca şi înainte: 

— Într-adevăr, este foarte bine ca fiecare să-şi spună 
limpede punctul de vedere. Aşa cum aţi făcut şi dumneavoastră, 
doamnă Bunt, nu-i aşa? 

În acel moment, la masă se servea calcan de Dover. Beatrice 
a hotărit că erau prea multe oase care-i solicitau atenţia, iar Litsi 
a spus că a fost invitat la deschiderea unei noi galerii de artă în 
Dover Street pentru miercurea viitoare şi voia să ştie dacă 
mătuşii Casilia îi făcea plăcere să-l însoţească. 

— Miercuri? prinţesa şi-a mutat privirile de la Litsi spre mine. 
Unde avem curse miercurea viitoare? 

— La Folkstone, am răspuns. 

Prinţesa a acceptat invitaţia lui Litsi pentru că, de obicei, nu 
mergea la Folkstone şi a schimbat peste masă citeva platitudini 
cu el spre a atenua canonada de replici Bunt-Fielding. Cînd am 
trecut în salon, Litsi din nou a avut grijă ca eu să stau lîngă 
telefon, dar acesta a rămas mut toată seara. Nici un mesaj, nici 
o ameninţare, nici o intrare intempestivă din partea lui Nanterre. 


Ar fi prea mult să sperăm că şi-a împachetat lucrurile şi a plecat, 
mi-am zis în sinea mea. 

Cînd, în cele din urmă, Roland, prinţesa şi Beatrice s-au dus 
la culcare, Litsi, în timp ce s-a ridicat în picioare spre a-i urma, a 
spus: 

— Deci, te-ai ales pe tine însuţi drept tap ispăşitor? 

— N-am de gind să mă las răpus, i-am spus zimbind şi 
ridicîndu-mă de pe scaun. 

— Să nu urci la nici un balcon. 

— Nici o grijă, i-am răspuns. Noapte bună. 

Am făcut rondul casei, dar totul părea în siguranţă şi la 
vremea potrivită m-am dus s-o iau pe Danielle. 

Aleea arăta la fel de biîntuită de stafii şi mi-am luat şi mai 
multe precauţii în privinţa maşinii, dar din nou totul părea 
perfect şi am şofat pînă în Chiswick fără nici un incident. 

Danielle era palidă şi obosită. 

— A fost o seară agitată, a spus ea. 

Slujba ei de coordonator de birou implica luarea deciziilor 
privind felul în care era acoperită fiecare ştire şi, ca atare, 
trimiterea carelor de reportaj la faţa locului. Fusesem de multe 
ori la ea la studio şi o văzusem lucrînd, aşa că ştiam cîtă energie 
mentală şi pricepere stăteau la baza succesului pe care şi-l 
cîştigase acolo. Îi cunoşteam tenacitatea şi spiritul inventiv şi 
ştiam că acestea se puteau transforma rapid într-o tăcere 
plictisită. 

Tăcerile dintre noi nu mai erau momente de o profundă 
comuniune între prieteni, ci deveniseră aproape stînjenitoare, 
aşa cum sînt tăcerile între străini. În weekend-urile din 
noiembrie, decembrie, ianuarie făcusem dragoste cu pasiune, 
dar, cu fiecare săptămînă ce trecea, totul părea să se năruie. 

Am şofat pînă-n Eaton Square cu gîndul la cît de mult o 
iubeam, cît doream ca ea să fie ca altădată şi, cînd am oprit la 
garaje, am spus sub imperiul unui impuls, înainte ca ea să 
coboare: 

— Danielle, te rog... te rog, spune-mi ce nu este în ordine. 

Procedam fără tact şi din disperare, şi nesocotisem sfatul 
prinţesei; şi, imediat ce vorbele mi-au ieşit din gură, am regretat 
că le-am rostit, pentru că ultimul lucru de pe lume pe care aş fi 
vrut să-l aud era ca ea să-mi confirme că-l iubea pe Litsl. M-am 
gîndit că poate chiar o determinam să recunoască şi, în panică, 


am adăugat: 

— Nu-mi răspunde... N-are importanţă. Nu-mi răspunde. 

Şi-a întors capul, m-a privit, apoi s-a uitat iar în depărtare. 

— La început a fost minunat, nu-i aşa? a spus ea. S-a 
întîmplat atît de repede. A fost... ca o vrajă. 

N-o mai puteam asculta. Am deschis portiera şi am dat să 
cobor. 

— Aşteaptă, a zis ea. Trebuie - acum că am început. 

— Nu, am spus. Nu. 

— Cam acum o lună, a continuat ea revărsîndu-şi, cum îi 
veneau în gură, gîndurile ce le adunase atita vreme, cînd ai avut 
căderea aceea îngrozitoare la Campton şi te-am văzut cum 
zăceai pe targă inconştient, cînd te-au scos din ambulanţă... şi 
cînd m-a apucat diareea, eram atit de speriată c-ai să mori... şi 
am fost copleşită de cît pericol este în viaţa ta... şi cîtă 
suferinţă... Şi m-am văzut aici, într-o ţară străină... cu un 
angajament pe viaţă... nu chiar cu perspectiva unei frumoase şi 
neaşteptate poveşti de dragoste, ci prinsă pentru totdeauna în 
capcana unei vieţi departe de ai mei, cu teama în suflet în 
fiecare zi... Şi eu n-am ştiut că este atit de rece şi umed aici, eu 
am crescut în California... Şi apoi a venit Litsi... şi el cunoaşte 
atit de multe... şi pare atît de simplu să fii cu el, să mergi la 
lucruri care nu prezintă nici un pericol, ca la expoziţii, de pildă, 
şi să nu-mi aud bătăile inimii în creier... În săptămîna asta ţi-am 
simţit îngrijorarea din voce la telefon, ţi-am citit-o pe chip cînd 
te-am revăzut, dar parcă nu puteam să-ţi spun... A făcut o 
scurtă pauză. Am vorbit cu tanti Casilia. Am întrebat-o ce să fac. 

Mi s-a dezlegat glasul: 

— Şi ce ţi-a spus? am întrebat-o. 

— Mi-a zis că nimeni nu poate hotărî pentru mine. Am 
întrebat-o ce părere are, dacă m-aş putea obişnui cu ideea de a 
trăi pentru totdeauna într-o ţară străină, aşa ca ea, de 
asemenea, dacă aş putea face faţă în eventualitatea că tu ai fi 
omorît sau mutilat îngrozitor... Şi să nu spui că asta nu se 
întîmplă, săptămîna trecută un jocheu, a avut un accident 
mortal... Şi am întrebat-o dacă credea că-i spun timpenii... 

S-a oprit trăgindu-şi răsuflarea. 

— Ea mi-a spus că nimic n-o să te schimbe, că tu eşti aşa 
cum eşti şi că eu trebuie să te judec foarte limpede. Mi-a zis că 
întrebarea nu era dacă eu voi reuşi să fac faţă vieţii de aici cu 


tine, ci dacă puteam face faţă vieţii oriunde în altă parte fără 
tine. 

A urmat o nouă pauză după care a urmat: 

— l-am povestit cît de liniştită mă simţeam cu Litsi... Ea a 
spus că Litsi este un bărbat drăguţ... A zis că, cu timpul, am să 
văd... am să mă lămuresc... ce-mi doresc cel mai mult... A spus 
că timpul are modul lui de a rezolva lucrurile... A zis că tu o să ai 
răbdare şi are dreptate, tu, tu ai... Dar eu nu pot continua aşa la 
infinit, ştiu că nu este cinstit. Am mers la curse ieri şi azi să văd 
dacă m-aş putea reîntoarce... dar nu pot. Cu greu am urmărit 
cursele. N-am vrut să mă gîndesc la ce faci... că tu eşti acolo. 
l-am promis lui tanti Casilia că am să merg... că am să încerc... 
dar am stat tot timpul de vorbă cu Litsi... 

Vocea i s-a stins, rămînînd tăcută, obosită şi nefericită. 

— Te iubesc foarte mult, i-am spus încet. Vrei să mă las de 
această meserie? 

— Tanti Casilia mi-a zis că, dacă ţi-o cer, tu ai s-o faci şi ne 
căsătorim, dar o să fie un dezastru, în cinci ani vom fi divorţaţi. 
A fost foarte categorică. Mi-a spus că nu trebuie să ţi-o cer, ar fi 
total necinstit, te-aş distruge, pentru că eu n-am curajul tău. 

A înghiţit de cîteva ori, înecîndu-se, cu ochii plini de lacrimi. 

Am privit de-a lungul garajelor învăluite în întuneric şi m-am 
gîndit la pericol şi teamă, atit de strîns legate unul de celălalt... 
Nimeni nu te poate învăţa cum să trăieşti cu ele, asta trebuie să 
vină din interiorul fiinţei tale. Ca-n orice, experienţa te poate 
ajuta, dar s-ar putea să-ţi dispară curajul peste noapte. Nervii te 
ţin şi te lasă, mai ales dacă este ceva dincolo de capacitatea ta 
de a îndura. 

— Haide să mergem, i-am sugerat. Este frig. Am făcut o 
pauză. Îţi mulţumesc că mi-ai spus. 

— Ce... ce-ai de gînd să faci? 

— Să intru în casă şi să dorm pînă dimineaţă. 

— Nu... A oftat, schiţind un suris. In legătură cu ceea ce ţi-am 
spus. 

— Am să aştept aşa cum mi-a spus prinţesa Casilia, i-am 
răspuns. 

— Prinţesa! a exclamat Danielle. l-ai povestit? 

— Nu, nu eu. Ea a spus-o din senin în padocul de prezentare 
la Ascot... 

— O, a şoptit Danielle. Eu am stat de vorbă cu ea marţi, cînd 


tu aveai curse la Devon. 

Am coborit din maşină şi am încuiat uşile. Ceea ce-mi 
spusese Danielle era destul de rău dar nu atit de rău şi de 
irevocabil cît ar fi fost: o recunoaştere a dragostei pentru Litsi. 
Pînă nu-şi va scoate inelul de logodnă pe care încă îl purta, mă 
mai puteam agăța de o uşoară rază de speranţă. 

Am mers unul lîngă altul pînă în piaţetă şi din nou ne-am 
spus scurt noapte bună pe palier. Am urcat la mine şi m-am 
lungit pe pat cu sufletul chinuit o bună bucată de vreme, dar 
pentru aşa ceva aspirina nu-mi putea oferi un leac. 


* 
XX 


Cînd am coborit la micul dejun, Danielle şi Litsi se aflau 
acolo, el stînd la masă şi citind The Sporting Life şi ea aplecată 
peste umărul lui făcînd acelaşi lucru. 

— A apărut? am întrebat. 

— Ce să apară? a spus Litsi continuînd să citească foarte 
atent. 

— Anunţul pentru cel care a transmis mesajul, am răspuns. 

— Da, a apărut, a spus Litsi. Este o poză de-a ta în ziar. 

Mi-am adus un pahar cu suc de grapefruit fără a fi 
nerăbdător s-o văd. Imi apăreau destul de des fotografii în ziare: 
ţinea de natura meseriei. 

— Aici scrie, a continuat Litsi, că jocheul campion Kit Fielding 
a salvat viaţa unui bărbat la Bradbury, convingind mulţimea 
să-şi aştearnă hainele în chip la saltea. A lăsat jos ziarul şi m-a 
privit ţintă. N-ai scos o vorbă că asta a fost ideea ta. 

Şi Danielle rămăsese cu ochii pironiţi asupra mea. 

— De ce nu ne-ai spus? 

— O criză de modestie, am răspuns în timp ce-mi beam 
sucul. 

Litsi a ris. 

— Atunci n-o să-ţi mulţumesc. 

— Nu, n-o face. 

Danielle m-a întrebat: 

— Vrei nişte piine prăjită? 

— Da... te rog, i-am răspuns. 

S-a dus la bufet, a tăiat o felie de piine ce reprezenta întregul 


meu mic dejun şi a pus-o în aparatul de prăjit. Îi urmăream 
gesturile şi mi-am dat seama că Litsi mă priveşte. Ochii ni s-au 
încrucişat, dar n-aş putea spune ce gîndea şi m-am întrebat cît 
de multe se puteau citi pe chipul meu. 

— Ce-ţi mai fac muşchii? l-am întrebat. 

— Sînt înţepeniţi. 

Am dat din cap. Felia mea a sărit din aparatul de prăijit, 
Danielle a pus-o pe o farfurie şi mi-a adus-o. 

— Mulţumesc, i-am spus. 

— Cu plăcere. 

O spusese cu blîndeţe, dar nu era o întoarcere la noiembrie. 
Am mîncat felia de piine cît încă era fierbinte şi am fost 
recunoscător pentru micile atenţii. 

— Eşti iar ocupat în după-amiaza asta? m-a întrebat Litsi. 

— Am cinci curse, i-am răspuns. Vii? 

— Tanti Casilia a zis că mergem cu toţii. 

— Deci, aşa a zis. Am reflectat o clipă, venindu-mi în minte 
conversaţia de dimineaţă din hol. l-am spus Daniellei: 

— Ar fi bine dacă ai putea aminti întîmplător de faţă cu 
Beatrice, dar fiind sigură că te aude, că săptămîna viitoare n-o 
să mai ai tură de noapte decit luni. 

Părerea nedumerită. 

— Dar nu-i adevărat. Programul nu mi s-a schimbat cu nimic. 

— Vreau ca Beatrice să creadă că luni este ultima noapte 
cînd te întorci atit de tirziu acasă. 

— De ce? a întrebat Danielle. Adică nu vreau să spun că 
n-am s-o fac, dar de ce? 

Litsi nu mă slăbea din ochi. 

— Şi ce altceva mai vrei? m-a întrebat el. 

l-am răspuns amator de conversaţie: 

— Nu este nici un pericol dacă montăm o sîrmă cu citeva 
cîrlige cu momeală pe ea. Nu pierdem nimic dacă peştele nu 
profită de prilej. 

— Şi dacă o face? 

— İl pescuim. 

— Ce fel de sîrmă şi ce fel de cîrlige? a întrebat Danielle. 

— Un anume timp şi loc pentru a scăpa de un indezirabil pe 
care altfel n-ai cum să-l îndepărtezi. 

L-a întrebat pe Litsi: 

— Tu ştii ce vrea să spună? 


— Mă tem că da, a răspuns Litsi. Seara trecută i-a spus lui 
Beatrice că Roland nu va semna contractul pentru arme atita 
vreme cît el se află aici ca să împiedice acest lucru. De 
asemenea, Kit este singurul dintre noi pe care Nanterre nu l-a 
atacat direct în nici un fel, deşi a promis de două ori că o va 
face. Kit îl dirijează spre un anume timp şi loc pe care am putea 
să le folosim în avantajul nostru. Timpul, cred eu, este luni după 
miezul nopţii, spre ziua de marţi, cînd el pleacă de aici ca să te 
ia de la slujbă. 

— Şi locul? a întrebat Danielle cu ochii mari. 

Litsi mi-a aruncat o privire rapidă. 

— Toţi ştim foarte bine locul, a răspuns el. 

După o pauză extrem de scurtă, ea a spus plat: 

— Aleea. 

Am dat din cap. 

— Cînd Thomas o să le ducă astăzi la curse pe prinţesă şi pe 
Beatrice o să spună că a uitat să ia ceva foarte important din 
garaj. Aşa că o să meargă cu maşina la garaje pînă la locul din 
capăt unde să poată întoarce, ca Beatrice să aibă o privire de 
ansamblu, iar, după ce-a întors, o să se oprească lîngă garaj, dar 
în spatele Mercedesului meu. El o să spună cît de pustie şi 
întunecoasă este aleea noaptea... o să atragă atenţia că 
Mercedes-ul este al meu şi o să menţioneze că-n fiecare seară 
eu vin să te iau de la slujbă. Dacă Beatrice înghite momeala, 
aceasta este şansa pe care i-o oferim lui Nanterre. lar, dacă el 
nu profită de ea, aşa cum v-am mai zis, nu pierdem nimic. 

— Tu ai să fii pe alee? a întrebat Danielle, dar n-a mai 
aşteptat un răspuns şi a continuat: Ce întrebare stupidă! 

— Am să închiriez un şofer care să te aducă de la Chiswick, 
i-am spus. 

— N-ar putea Thomas...? 

— Thomas, zice că nu vrea să piardă reprezentaţia cu nici un 
preţ, i-am răspuns. El şi Sammy se vor afla amîndoi aici. N-am 
să fiu singur pe alee. 

— N-am să pot să lucrez nimic, a spus Danielle. Nu cred că 
am să mă duc. 

— Dar trebuie neapărat, a spus Litsi. Totul trebuie să pară că 
se desfăşoară normal. 

— Dar dacă el vine? a întrebat ea. Ce faci dacă-l prinzi? 

— Am să-i propun o ofertă la care n-are cum să reziste, i-am 


răspuns şi, deşi amîndoi voiau să ştie ce este, m-am gindit că 
încă nu era timpul să le spun. 

Ne-am dus cu toţi la cursele de la Sandown, cu excepţia lui 
Roland, bineînţeles, care rămăsese în grija lui Sammy. 

Telefonul care înregistra convorbirile se afla în biroul 
doamnei Jenkins, fiind lăsate instrucţiuni tuturor ca orice mesaj 
ce venea pentru Danielle să fie înregistrat cuvînt cu cuvint, iar 
celui care suna să i se ceară numărul de telefon şi adresa ca să 
putem ajunge la el. 

— Probabil că o să ceară o recompensă, i-am spus firavei 
secretare, precum şi lui Dawson şi lui Sammy. Dacă o face, dă-i 
toate asigurările că o s-o primească. 

Toţi au fost de acord şi n-au pus nici o întrebare. 

Eu, Litsi şi Danielle am mai întîrziat prin casă pînă ce Thomas 
a plecat cu maşina cu prinţesa şi Beatrice care se plingea că 
nu-i place să meargă la curse de două ori pe săptămînă. După 
ce Thomas a instalat-o pe bancheta din spate şi a închis 
portiera, mi-a făcut semn cu ochiul înainte de a se aşeza la 
volan, iar eu am reflectat ce oameni de încredere erau toţi 
angajaţii din casa prinţesei, cum făceau toate acele lucruri ale 
căror rosturi nu le ştiau, mulţumindu-se doar cu faptul că erau 
foarte importante pentru prinţesă. 

Cînd am ajuns la garaje, Rolls-ul nu se mai zărea, iar Litsi şi 
Danielle s-au speriat foarte tare cînd au văzut că mi-am verificat 
din nou maşina. Am împrumutat oglinda pe care mecanicii o 
foloseau ca să facă inspecții rapide pe sub maşină, dar n-am 
găsit nici un material exploziv, şi, cu toate acestea, nu i-am 
lăsat pe cei doi să se urce în maşină înainte de a o porni, după 
care am rulat cîţiva iarzi şi am oprit-o apăsînd cu forţa pe frînă. 

— Faci asta de cite ori pleci? m-a întrebat Litsi căzut pe 
gînduri, în timp ce se aşezau amîndoi pe bancheta din spate. 

— De fiecare dată, dar numai în aceste ultime zile. 

— De ce n-o parchezi în altă parte? m-a întrebat, pe bună 
dreptate, Danielle. 

— M-am gindit şi eu la asta, i-am răspuns. Dar îmi ia mai 
puţin timp s-o verific decît să găsesc un loc de parcare. 


— În afară de asta, tu vrei ca Nanterre să ştie unde-cţi 
parchezi maşina, dacă nu cumva ştie deja. 

— Mda. 

— Aş dori să nu se întîmple totuşi, a spus Danielle. 

Cînd am ajuns la hipodrom, din nou ei s-au dus să ia prînzul, 
iar eu să lucrez. Litsi poate că a fost destul de norocos ca să 
scape de publicitate, dar numele meu apăruse în prea multe 
ziare, aşa că o mulţime de necunoscuţi mi-au strîns mîna, fapt 
pentru care toată după-amiaza mi s-a părut teribil de 
stinjenitoare. 

Cel care, aşa cum era de aşteptat, găsea enervant climatul 
de simpatie generală era Maynard Allardeck, care părea că mă 
urmăreşte pas cu pas sperînd că doar-doar m-o prinde încălcînd 
regulile cu ceva. 

Deşi nu făcea parte dintre arbitrii care răspundeau de 
cursele din această zi, el se posta în padocul de prezentare, 
înainte de fiecare cursă urmărind tot ce făceam, iar cînd mă 
întorceam din cursă îl găseam în pragul camerei de cîntărire 
privindu-mă cu ochii ostili şi foarte atent. 

Ca de obicei, arăta ca un aristocrat, stilp al societăţii, un 
gentleman pe care nu l-ar fi interesat nici o comoară chiar dacă i 
s-ar fi oferit pe tavă. Cînd am ieşit pentru cea de a treia cursă cu 
calul prinţesei, Abseil, ea l-a zărit pe Maynard la o distanţă de 
cîţiva iarzi. 

— Domnul Allardeck se uită ţintă la tine, mi-a spus prinţesa 
în. padocul de prezentare cînd m-am alăturat grupului ei format 
din Litsi, Danielle şi Beatrice. 

— Da, ştiu. 

— Cine este domnul Allardeck? a întrebat Beatrice. 

— Tatăl soţului sorei lui Kit, a răspuns Danielle succint, fără 
alte amănunte, lăsînd-o pe mătuşa ei la fel de neinformată. 

— Este enervant, a spus Litsi. 

Am încuviinţat din cap. 

— Cred că asta şi urmăreşte. Toată după-amiaza nu m-a 
slăbit din ochi. 

— Totuşi, tu nu pari enervat. 

— Nu prea tare. M-am întors spre prinţesă: Am vrut mereu să 
vă întreb ce v-a spus după ce Cascade a cîştigat săptămîna 
trecută? 

Prinţesa a schiţat un gest de amărăciune cu gindul la soarta 


calului ei, dar a răspuns: 

— O ţinea una şi bună că ai cravaşat fără milă calul. Acestea 
au fost cuvintele lui. Dacă ar fi găsit măcar un semn pe 
Cascade... A înălţat din umeri. Voia ca eu să confirm că ai fost 
de o cruzime excesivă. 

— Mulţumesc pentru că n-aţi făcut-o. 

A încuviinţat din cap ştiind că acesta era adevărul. 

— Am să fiu blind cu Abseil, i-am spus. 

— Nu prea blind. A zîmbit. Aş vrea din tot sufletul să cîştige. 

— Individul încă se holbează la tine, a spus Danielle. Dacă 
privirile ar putea ucide, ai fi deja în mormînt. 

Prinţesa s-a hotărit să-l abordeze direct şi, ca şi cum abia 
acum l-ar fi zărit pe Maynard pentru prima oară, şi-a ridicat 
mîinile înmănuşate, a făcut cîţiva paşi, ieşindu-i în întimpinare şi 
i-a spus: 

— O, domnule Allardeck, ce zi splendidă, nu-i aşa? 

El şi-a scos pălăria, s-a înclinat spre ea şi a răspuns cu o voce 
destul de răguşită că da, era, într-adevăr. Prinţesa a mai 
adăugat că era bine că se mai vedea puţin soarele după atita 
vreme noroasă, iar Maynard a aprobat-o. 

— Este frig, a continuat prinţesa, dar este normal pentru 
această perioadă a anului. 

— Da, a răspuns Maynard. 

Prinţesa a aruncat o privire spre noi toţi şi i s-a adresat din 
nou lui Maynard: 

— Mi-au plăcut foarte mult cursele de la Sandown, dumitale 
nu? Caii mei întotdeauna par să sară bine pe acest hipodrom, 
ceea ce mă încîntă foarte mult. 

Această remarcă inocentă, făcută cu nonşalanţă, a provocat 
o privire şi mai intensă în direcţia mea - o privire otrăvită, 
neagră şi periculoasă. 

— De ce asta îl înfurie atît de rău, mi-a şoptit nedumerit Litsi 
în ureche. 

— Nu-ţi pot spune aici, i-am răspuns. 

— Atunci mai tirziu. 

— Poate. 

S-a dat semnalul pentru jochei să încalece şi, cu un zimbet 
candid pe buze, prinţesa i-a urat lui Maynard o după-amiază 
plăcută, apoi a venit spre mine să-mi spună, înainte de a începe 
cursa „să te întorci teafăr“. 


— Da, prinţesă, i-am răspuns. 

Ochii i-au zburat pentru o clipă în direcţia Daniellei şi, brusc, 
i-am înţeles gîndurile: „Să te întorci teafăr pentru că, altfel, îţi 
vei pierde iubita, pentru totdeauna”. 

— Dă-ţi toată silinţa, a spus prinţesa încet ca şi cum ar fi 
negat primele sfaturi, iar eu am încuviinţat din cap şi am pornit 
cu Abseil în canter spre start gîndindu-mă că, în mod cert, aş 
putea să-mi fac cursele preocupîndu-mă în primul rînd de 
siguranţa mea, cum, de altfel, procedasem într-o oarecare 
măsură toată săptămîna, dar, dacă aveam de gînd să fac asta 
mereu, puteam să mă las de meserie imediat. Să fii precaut şi 
să cîştigi nu mergeau mînă în mînă. Un jocheu prea grijuliu şi-ar 
pierde reputaţia, proprietarii, cariera... iar, în cazul meu, 
respectul faţă de mine însumi. Alegerea tranşantă între Danielle 
şi slujba mea, alegere pe care noaptea n-o rezolvase, îmi 
chinuise mintea şi-n timpul celor două curse cu obstacole, care 
nu-mi puseseră probleme. De fapt, eu fusesem teribil de 
conştient de prezenţa ei în tribune într-un mod cum nu mi se 
mai întîmplase niciodată pînă a nu fi aflat de frămîntările şi 
temerile ei. 

Abseil, un cal de steeplechase, sur, de opt ani, era un bun 
săritor, cu mişcări suple, cu o viteză rezonabilă şi de o robusteţe 
îndoielnică. Amîndoi ciştigasem cîteva curse, dar, de cele mai 
multe ori, terminasem pe locul al doilea, al treilea sau al 
patrulea pentru că în momente critice nu lupta. Singurul său 
avantaj era curajul cu care aborda obstacolele; dacă-l 
domoleam aici, n-aveam altă şansă decit să ne tîrîm în coadă. 

Hipodromul Sandown, vălurit, cu şapte obstacole plasate 
unul lîngă altul la una din extremităţi, avea o pistă pe care 
jocheii buni puteau să-şi etaleze valoarea. Mie îmi plăcea în mod 
deosebit să călăresc aici, era un loc excelent şi pentru Abseil, 
exceptind dealul din finiş care-l putea găsi obosit. Pentru a 
cîştiga trebuia să alerge în frunte, pe culoarul din afară şi să 
sară ultimele trei obstacole cu cea mai mare viteză posibilă. 
Apoi, dacă obosea pe deal, nu mai avea mult pînă la potou spre 
a se menţine în frunte. 

În mod cert, lui Abseil, îi plăcea să alerge şi-mi trimitea 
semnale că este în formă şi plin de neastimpăr. „Ard de 
nerăbdare”, îmi spusese Wykeham; şi această cursă avea să se 
desfăşoare grupat pentru că el nu alerga la Cheltenham 


Festival, nefăcînd parte din clasa de elită. 

Linia de plecare pentru cursa de două mile se afla cam la 
jumătatea distanţei dintre cele două turnante, riviera rămînînd 
în spate. In cursă alergau opt cai, pe un hipodrom de o mărime 
potrivită, iar Abseil era cel de-al doilea favorit. Am pornit cu toţii 
deodată, nu în pas întins, pentru că nimeni nu intenţiona să 
atace cursa din start şi n-a fost nici o problemă pentru mine ca 
să fiu atent la primele trei garduri, la turnanta lungă şi la 
celelalte trei obstacole care aveau să fie ultimele în tura 
următoare şi nici cînd am urcat dealul pe lîngă tribune. 

Acolo, în vîrful dealului, cînd am cotit-o la dreapta spre a 
porni în circuitul următor, a trebuit să mă hotărăsc pe loc: Fie să 
cobor dealul şi să sar peste următorul obstacol în ritmul cursei, 
ceea ce putea însemna înmormîntarea multor speranţe, fie să 
verific, să strunesc calul, să sar cu grijă şi să pierd poate patru 
lungimi... 

Abseil voia să meargă. l-am dat un pinten. Am zburat peste 
obstacol depăşind în aer doi cai şi am aterizat pe panta dealului 
cu precizie şi cu viteză mare, iar la turnantă ne aflam pe locul al 
doilea. 

Următoarele şapte obstacole erau astfel plasate că, dacă îl 
abordai pe primul corect, mergeau şnur şi toate celelalte, aşa 
cum se întîmplă în trafic cu semafoarele. Totul era să apreciezi 
bine distanţa cu mult înainte de primul, astfel ca să faci orice 
corectură din vreme, iar atunci cînd ajungi la obstacol să te afli 
exact în locul de unde să sari fără a mai mări sau scurta fuleul. 
Era o deprindere pe care toţi jocheii de clasă şi-o formau din 
primii ani, intrîndu-le apoi în sînge. Abseil a priceput ce voiam, 
şi-a micşorat pasul continuînd să galopeze fericit şi a sărit peste 
primul din cele şapte obstacole la perfecţie. 

Hotărîrea fusese luată aproape inconştient. Altă alternativă, 
nu exista. Eram ceea ce eram, ceea ce ştiam să fac se afla 
acolo, în faţa mea şi nici chiar pentru Danielle nu puteam să 
renunţ. 

La cel de al doilea din cele şapte, obstacole, Abseil a preluat 
conducerea de la favoritul cursei, iar eu îi trimiteam mesaje 
mentale: „Haide, dă-i bătaie, treci şi peste ăsta, altă cale nu ai, 
asta-i şansa ta, iar eu sînt cum sînt, asta e viaţa... dă-i bătaie şi 
zboară“. 

A sărit peste groapă şi apoi peste rivieră. S-a îndreptat spre 


ultimele trei obstacole din extremitatea pistei. Era cu treizeci de 
iarzi buni în fruntea celorlalţi. 

Încă trei obstacole. 

Urechile îi erau ciulite, cursa îl umplea de bucurie. Precauţiile 
pierduseră demult bătălia, şi în mintea lui şi în mintea mea. S-a 
îndreptat spre primul din cele trei obstacole în plină viteză, la fel 
şi spre cel de al doilea şi spre ultimul. Eu aproape că stăteam 
lipit de gitul lui, trupul fiindu-mi aplecat mult în faţă şi cu capul 
lîngă al lui. 

A obosit foarte repede pe deal, aşa cum m-am temut. 
Trebuia să-i menţin echilibrul, dar simţeam cum începe să 
înainteze mai anevoie, să şovăie, şi-mi spuneam că fusese prea 
mult pentru el. 

— Haide, nu te lăsa, aproape că am reuşit, dă-i 'nainte 
ticălosule, n-o să pierdem chiar acum, sîntem la cîțiva paşi, aşa 
că mişcă-te. 

Auzeam mulţimea strigind, ceea ce, de obicei, nu mi se 
întîmpla. Auzeam un alt cal care venea în urma mea, copitele 
duduindu-i. Îl vedeam cu coada ochiului, braţul jocheului 
înălţîndu-se în aer în momentul în care am simţit că Abseil 
începe să cedeze... şi atunci stîlpul de la potou a apărut chiar la 
timp, nu cu trei fuleuri mai tîrziu. 

Abseil era mindru de el şi pe bună dreptate. L-am miîngiiat 
fără rezerve pe git şi i-am spus că totul a fost O.K., că a făcut 
treabă bună şi că este un camarad pe cinste. Apoi s-a îndreptat 
tropăind spre padocul unde i se scotea şaua de pe el, urechile 
fiindu-i încă ciulite şi părul de la chişiţă umed de transpiraţie. 

Prinţesa era îmbujorată şi încîntată, aşa cum era întotdeauna 
după o cursă foarte striînsă. 

Am descălecat, i-am zîmbit şi am început să descătărămez 
chingile. 

— Asta numeşti tu blîndeţe? m-a întrebat ea fără nici o urmă 
de reproş. 

— l-aş spune constrîngere, i-am răspuns. 

Abseil, pur şi simplu, se înclina spre mulţime ştiind că 
aplauzele i se cuveneau. L-am miîngiiat iar pe git, mulţumindu-i. 
Şi-a răsucit capu-i sur ca să mă privească cu amindoi ochii, 
răsuflind cu putere pe nări şi s-a înclinat din nou. 

— Caii îţi vorbesc, a spus prinţesa. 

— Unii dintre ei. 


Am înfăşurat chingile pe şa şi m-am întors pe călciie ca s-o 
pornesc spre camera de cîntărire cînd l-am văzut pe Maynard 
Allardeck stîndu-mi exact în cale, aşa cum făcuse Henri Nanterre 
la Newbury. Ura de pe chipul lui Maynard era evidentă, îţi sărea 
în ochi. 

M-am oprit. Nu mi-a plăcut niciodată să-i vorbesc, pentru că, 
orice îi spuneam îl ofensa. Unul dintre noi trebuia să se dea lao 
parte şi acela aveam să fiu eu, pentru că, în orice fel de 
confruntare între un arbitru şi un jocheu, jocheul de regulă 
pierde. 

— Ei bine, domnule Allardeck, a spus prinţesa păşind lîngă 
mine, vreţi să mă felicitaţi? A fost o cursă grozavă, nu? 

Maynard şi-a scos pălăria şi a spus cu tupeu că era încîntat 
că ea fusese norocoasă mai cu seamă că jocheul ei venise în 
faţă mult prea devreme, fiind gata-gata să dea peste cap toată 
cursa. 

— O, dar, domnule Allardeck, am auzit-o spunîndu-i blind pe 
cînd făceam un pas lateral ca să-l las pe Maynard să treacă şi 
apoi să mă îndrept şi eu spre camera cîntarului, dacă nu şi-ar fi 
deschis un asemenea culoar, n-ar fi cîştigat. 

Ea nu numai că este o mare doamnă, mi-am spus mulţumit 
în sinea mea în timp ce stăteam pe cîntar, dar şi înţelege ce se 
întîmplă, de fapt, într-o cursă, ceea ce nu mulţi proprietari o pot 
face. 

Totuşi, Maynard mă neliniştea pentru că părea că încearcă 
să mă forţeze să am o confruntare cu el, aşa că-mi pusesem în 
gînd să fiu întotdeauna extrem de atent şi să evit să-i fiu în 
preajmă. Filmul pe care i-l făcusem i-ar distruge credibilitatea 
acolo unde conta, dar acesta reprezenta ultimul mijloc de 
apărare pe care nu-l puteam folosi uşor, dat fiind faptul că-i 
punea la adăpost şi pe Bobby şi Holly în faţa consecinţelor 
distructive ale obsesiei lui Maynard, nu numai pe mine. Dacă-l 
foloseam, s-ar alege praful de viaţa lui Maynard, dar furia lui 
n-ar mai putea fi stăpiînită. El n-ar mai avea nimic de pierdut, iar 
noi am fi cu toţii în pericol. 

Între timp, ca de obicei, am mai călărit şi în alte curse. Am 
mai făcut încă două, din start pînă la finiş, fără să-mi iau măsuri 
de precauţie, dar zeii au fost buni cu mine şi n-am atins turful. 
Maynard a continuat să mă pironească cu privirile, iar eu m-am 
străduit să fiu foarte atent şi, într-un fel sau altul, am reuşit să 


scap nevătămat pînă la ora ceaiului. 

M-am schimbat în hainele de stradă şi am urcat în loja 
prinţesei unde l-am găsit pe lordul Vaughnley stînd de vorbă cu 
ea, cu Litsi şi Danielle; Beatrice nu era nicăieri. 

— Dragul meu, a spus lordul Vaughnley, cu faţa-i mare şi 
blîndă pe care se citea numai bunăvoință, am venit s-o felicit pe 
prinţesa Casilia. Ai făcut o cursă foarte reuşită, foarte reuşită, 
dragul meu, cu o tactică foarte potrivită. 

— Mulţumesc, i-am răspuns prietenos. 

— Şi ce să mai zic de ziua de ieri! Ai fost grozav, absolut de 
primă clasă! 

— leri n-am avut nici un cal în cursă, a spus prinţesa zimbind. 

— Nu, nu, nu este vorba de cal cîştigător. Felul cum i-a salvat 
viaţa acelui tip la cursele de la Bradbury, nu ştii? 

— Ce tip? a întrebat prinţesa. 

— Un nebun care s-a dus unde nu trebuia şi a căzut din 
balcon. Nu i-ai povestit, Kit? Nu, şi-a dat el cu părerea. Presupun 
că n-ai făcut-o. În orice caz, toată lumea a discutat despre asta, 
întreaga după-amiază şi întîmplarea a apărut în mai toate 
ziarele. 

— N-am văzut ziarele în dimineaţa asta, a spus prinţesa. 

Lordul Vaughnley i-a relatat cu lux de amănunte cele 
petrecute, auzite la a doua mină, dar care, în esenţă, erau 
adevărate. Litsi şi Danielle priveau preocupaţi pe fereastră, iar 
eu îmi doream să pot mînca din prăjiturile cu cremă şi lordul 
Vaughnley să înceteze cu superlativele. 

— Apropo, a spus el ridicînd un plic maro, mare, care zăcea 
pe masă, acesta este pentru tine. Este tot ce am putut găsi. 
Sperăm că-ţi va fi cît de cît de folos. 

Mi-a întins plicul. 

— Mulţumesc foarte mult, i-am spus luîndu-l. 

— E-n ordine, a spus lordul Vaughnley încîntat. Îţi mulţumesc 
mult pentru ceai, dragă prinţesă Casilia şi, din nou, felicitări. 

A plecat învăluit într-un nimb de beatitudine lăsînd-o pe 
prinţesă cu ochii mari de nedumerire. 

— Voi aţi fost la Bradbury, le-a spus prinţesa lui Danielle şi 
Litsi. Aţi văzut toate astea? 

— Nu, n-am văzut, a răspuns Danielle. Am aflat în dimineaţa 
asta din The Sporting Life. 

— De ce nu mi-aţi spus? 


— Kit n-a vrut. 

Prinţesa s-a uitat la mine. l-am spus ridicînd din umeri: 

— Este adevărat, eu n-am fost de acord. Şi v-aş fi foarte 
recunoscător, prinţesă, dacă nu i-aţi povesti nimic doamnei 
Bunt. 

N-a mai avut cînd să mă întrebe de ce, pentru că a reapărut 
Beatrice, parcă la momentul potrivit, intrînd în lojă cu o expresie 
de infatuare pe chip, care s-a accentuat şi mai mult cînd m-a 
văzut. Tot timpul cît şi-a mîncat cu poftă prăjitura cu cremă nu 
m-a slăbit deloc din ochi ca şi cum foamea mea i-ar fi făcut, 
într-adevăr, plăcere. La asta pot face faţă cu mai multă uşurinţă, 
mi-am zis în sinea mea cu amărăciune, decit la celelalte 
necazuri mult mai numeroase ale zilei. 

Prinţesa i-a spus lui Beatrice că este timpul să plece, ultima 
cursă terminîndu-se demult şi a condus-o spre Rolls. Nu era nici 
o şansă ca Litsi să meargă cu ele, chiar dacă ar fi vrut, pentru că 
Danielle l-a ţinut strîns de braţ tot drumul pînă la parcare. Nu 
voia să rămînă singură cu mine după explicaţia de aseară şi am 
văzut, aşa cum presupusesem toată ziua, că ea n-ar fi venit 
deloc la curse dacă n-ar fi contat pe prezenţa lui. Ziua 
următoare aveam din nou curse la Sandown şi am început să 
mă gîndesc că ar fi mai puţină încordare pentru toată lumea 
dacă ea n-ar mai veni. 

Cînd am ajuns la maşină, Litsi s-a aşezat pe locul din faţă, la 
insistenţele Daniellei, iar ea pe bancheta din spate şi, înainte de 
a porni maşina, am deschis plicul mare, maro, pe care mi-l 
adusese lordul Vaughnley. 

Inăuntru am găsit o tăietură mică dintr-un ziar, o alta mai 
mare dintr-o revistă ilustrată, o fotografie alb-negru de opt pe 
zece şi o foaie de hirtie cu cîteva rînduri de la lordul Vaughnley 
care mă ruga să înapoiez materialul la The Towncrier, unde 
acum nu mai existau decit fotocopiile. 

— Ce este, m-a întrebat Litsi? 

l-am dat fotografia alb-negru făcută cu ocazia unei ceremonii 
de acordare a premiilor după o cursă. Era un grup de oameni 
care ofereau sau primeau un trofeu. Danielle s-a uitat peste 
umărul lui Litsi şi a întrebat. 

— Cine sînt toţi aceşti oameni? 

Bărbatul, care primeşte cupa este Henri Nanterre. 

Amîndoi au exclamat uitîndu-se şi mai atent la fotografie. 


— Bărbatul de lîngă el este antrenorul francez de cai de 
curse Villon şi presupun că hipodromul este Longchamp. Uită-te 
pe verso, s-ar putea să fie unele informaţii. 

Litsi a întors fotografia. 

— Scrie doar atît: „După Prix de la Cite, Villon, Nanterre, 
Duval”. 

— Duval este jocheul, le-am explicat eu. 

— Deci, aşa arată Nanterre, a spus Litsi, căzut pe ginduri. O 
dată ce l-am văzut este uşor de recunoscut. l-a dat fotografia lui 
Danielle. Ce altceva mai ai? 

— Aceasta este dintr-o revistă englezească şi pare să fie un 
spot publicitar pentru Derby-ul de anul trecut. Villon, se pare, că 
a avut un cal care a participat la Derby, iar articolul vorbeşte 
despre „proaspătul triumf de la Longchamp”. Nanterre este 
menţionat ca unul dintre proprietari. 

Cealaltă tăietură, care era tot dintr-un ziar englezesc, nu 
mi-a fost nici ea de mai mult folos. Spunea că Proudhomme, al 
cărui proprietar era industriaşul francez H. Nanterre şi care 
fusese antrenat de Villon, venise să alerge în Newmarket şi 
murise din cauza unui atac de cord; şi asta era tot. 

— Cine a făcut fotografia? am întrebat întorcîndu-mă spre 
Danielle. Este menţionat cumva? 

— Copyright Towncrier, a răspuns ea, citind pe verso. 

Am înălţat din umeri. 

— Pesemne că ei s-au dus acolo pentru o cursă importantă. 
L'Arc de Triomphe, aş înclina să cred. 

Am luat înapoi fotografia şi am pus-o în plic laolaltă cu 
tăieturile din presă. 

— Are o faţă foarte dură, a spus Danielle referindu-se la 
Nanterre. 

— Şi o voce pe măsură, am adăugat eu. 

— Dar n-am înaintat cu nimic, a conchis Litsi. 

Am pornit motorul şi ne-am îndreptat spre Londra unde am 
aflat că nu se întîmplase nimic deosebit, ceea ce îl plictisise pe 
Sammy. 

— Chiar şi dacă stai, îţi cîştigi pîinea, i-am spus. 

— Omule, nimeni nu ştie că sînt aici. Aşa că stau degeaba. 

— Ei ştiu, cu siguranţă, i-am răspuns sec. Tot ce se întîmplă 
în casa asta ajunge la urechea individului de care ne temem, 
aşa că să nu adormi cumva. 


— Nu mi s-a întîmplat niciodată, a spus el supărat. 

— Bine. l-am arătat fotografia făcută de The Towncrier şi 
i-am spus: Acesta este omul. Dacă-l vezi vreodată, trebuie să fii 
cu mare băgare de seamă. Poartă pistol care poate fi încărcat 
sau nu şi recurge la tot felul de şiretlicuri. 

S-a uitat lung la fotografie şi a căzut pe ginduri. 

— Am să-l recunosc, a spus el. 

Am luat darurile lordului Vaughnley în cameră de bambus, 
i-am telefonat lui Wykeham, mi-am cules mesajele de la robot şi 
m-am ocupat de ele: rutină obişnuită. Cînd am coborit în salon, 
unde se servea cite o băutură înainte de cină, Litsi, Danielle şi 
prinţesa discutau despre impresioniştii francezi şi expoziţiile lor 
din Paris din preajma anului 1880. 

Cezanne... Pissarro, Renoir... Degas... cel puţin despre ei 
auzisem. M-am dus la tava cu băuturi şi mi-am turnat un scotch. 

— Berthe Morisot este dintre cei mai buni, a spus Litsi fără a 
se adresa cuiva anume din încăpere. Nu credeţi? 

— El ce-a pictat? l-am întrebat cînd deschideam sticla. 

— El a fost o ea, a spus Litsi. 

— Am mirîit uşor şi mi-am turnat puţin whisky. 

— Deci ea ce-a pictat? 

— Femei tinere, copii, efecte de lumina. 

M-am aşezat în fotoliu şi mi-am băut scotch-ul privindu-l pe 
Litsi. Cel puţin el nu mă trata cu condescendenţă, mi-am zis în 
sinea mea. Nu-i poţi vedea chiar oriunde, mulţi sînt în colecţii 
particulare, alţii sînt la Paris şi foarte mulţi la National Gallery of 
Art din Washington. 

Pesemne că ştia că era puţin probabil ca eu să le dau de 
urmă. 

— Sînt nişte picturi încîntătoare, a spus prinţesa. Luminoase. 

— Şi n-o uitaţi pe Mary Cassatt, a spus Danielle. Şi ea a fost 
extraordinară. S-a întors spre mine: Era americancă, dar a fost 
studenta lui Degas la Paris. 

Am să merg cu ea la galeriile de artă, dacă asta îi face 
plăcere, mi-am zis în gînd. 

— Într-una din aceste zile poţi să-mi dai nişte lecţii, i-am spus 
calm. 

Şi-a întors capul ca şi cum ar fi fost gata să izbucnească în 
plins, ceea ce nu fusese cîtuşi de puţin intenţia mea; şi cred că a 
fost foarte bine că exact în acel moment a sosit şi Beatrice ca 


să-şi ia o porţie de „Bloody Mary“. 

Beatrice îşi pierduse total simţul umorului. Sammy, care 
circula numai în goană, se ciocnise din nou de ea pe scări şi-şi 
repetase scuzele: „Scumpă bunicuţă, iartă-mă, te rog“. Beatrice 
s-a simţit profund jignită. Cînd a văzut surisul de pe chipul meu 
s-a înfuriat şi mai tare. Litsi şi-a mascat zimbetul ducînd paharul 
la gură. Prinţesa, cu un rictus abia vizibil, şi-a asigurat cumnata 
că-i va cere lui Sammy să fie mai atent, iar Beatrice a spus că 
era vina mea, pentru că eu îl adusesem în casă. Incidentul a 
animat şi a înveselit seara, făcînd-o să treacă mai uşor decit 
celelalte; dar tot n-a sunat nimeni în legătură cu anunţurile din 
ziare, iar Nanterre n-a dat nici un semn. 

Dimineaţa următoare, cu mult înainte de ora şapte, Dawson 
m-a trezit din nou prin interfon, spunînd că eram căutat de 
Wykeham Harlow. Am ridicat telefonul, somnul deja dus. 

— Wykeham? am spus. 

— K... K... Kit. Se bilbiia îngrozitor. V... V... Vino aici. V... Vino 
imediat. 

Wykeham a închis imediat telefonul fără să-mi spună ce se 
întîmplase şi cînd am sunat la el în următoarea secundă n-a mai 
răspuns nimeni. Cuprins de sentimente îngrozitoare, m-am 
îmbrăcat la repezeală, am plecat în fugă la maşină, am 
verificat-o superficial şi am şofat în mare viteză pe străzile 
aproape goale îndreptindu-mă spre Sussex. 

Wykeham părea aproape descompus, şocul şi vîrsta făcînd 
să-i tremure cumplit vocea. Atunci cînd am ajuns la el li se mai 
alăturase şi miînia, transformîndu-se totul într-un tremur şi o 
furie neputincioasă. L-am găsit în parcare, lîngă Robin Curtiss, 
medicul veterinar. 

— Ce s-a întîmplat? l-am întrebat coborînd din maşină. 

Robin a făcut un gest neajutorat cu mîna, iar Wykeham a 
spus cu minie: 

— V... Vino şi priveşte. 

L-am urmat în ograda de lîngă cea în care fuseseră Cascade 
şi Cotopaxi. Wykeham, cu genunchii tremurînd de emoție dar cu 
spatele drept, a pornit spre una din ușile închise și a pus mîna 


pe clanţă. 

— Aici, înăuntru, a spus el. 

Uşa boxei era închisă, dar fără zăvoare trase, pentru că, 
oricum, calul dinăuntru nu mai avea cum să scape. 

Am deschis uşa şi am văzut hoitul zăcînd pe zgură. 

Un murg de culoare deschisă, pintenog la trei picioare şi cu o 
stea albă în frunte. 

Era Col. 

Fără să pot rosti nici un cuvînt, m-am întors spre Wykeham şi 
Robin înţelegînd furia şi toată disperarea lui Wykeham. Nanterre 
era prea iute de mină şi laţul se strîngea cu repeziciune în jurul 
lui Roland de Brescou. 

— Este la fel ca înainte, a spus Robin. Săgeată. S-a aplecat, a 
dat la o parte smocul de păr şi mi-a arătat semnul de pe steaua 
albă din fruntea murgului. Este mult ulei în rană... În comparaţie 
cu ultima dată, pistolul acum a fost uns. A dat drumul smocului 
de păr şi a revenit la verticală. Calul este rece ca o stană de 
piatră. A fost omorit devreme, aş zice că înainte de miezul 
nopţii. 

Col... alergase minunat la Ascot, promiţind a fi în vîrf de 
formă pentru Cheltenham pentru Cupa de Aur. 

— Patrula unde a fost? am întrebat regăsindu-mi, în sfîrşit 
graiul. _ 

— Aici, a răspuns Wykeham. În grajd, adică nu în curte. 

— A plecat, presupun. 

— Nu, i-am spus să te aştepte. Este în bucătărie. 

— Col este singurul... nu-i aşa? l-am întrebat. 

Robin a încuviinţat dînd din cap. 

— Ar trebui să ne bucurăm pentru asta. 

Nu mult, mi-am zis în gînd. Cotopaxi şi Col fuseseră doi 
dintre caii cei mai buni ai prinţesei şi nu putea fi nici o 
coincidenţă că tocmai ei au fost ţinta atacurilor. 

— Kinley? l-am întrebat pe Wykeham. Ai trecut pe la Kinley? 

— Da, imediat. El este încă în boxa din colţ, din ograda 
alăturată. 

— Cei de la asigurări n-or să fie prea încîntaţi, a spus Robin 
coborîndu-şi privirile spre calul mort. La primii doi s-ar fi putut 
spune, că a fost doar ghinion, dar trei... A ridicat din umeri. Nu 
este problema mea, bineînţeles.... 

— Cum a reuşit să-i găsească? am întrebat mai mult pentru 


mine decît pentru Robin şi Wykeham. Asta este boxa în care stă 
de obicei Col? 

— Da, a răspuns Wykeham. Cred că acum am să-i mut 
dintr-o boxă în alta, dar asta dă peste cap tot grajdul. 

— Abseil e teafăr? l-am întrebat. 

— Cine? 

— Ciştigătorul de ieri? 

Gîndurile lui Wykeham s-au limpezit. 

— O, da, este bine. 

Abseil putea fi recunoscut tot atit de uşor ca şi ceilalţi, am 
gîndit în sinea mea. Nu era murg, nici aproape negru precum 
Cascade, ci cenuşiu, cu coadă neagră. 

— Unde este? l-am întrebat. 

— În ultima ogradă, lîngă casă. 

Deşi îl vizitam destul de des pe Wykeham, întotdeauna 
veneam pentru antrenament, drept pentru care ne deplasam cu 
maşina pînă la colinele Downs, unde călăream o serie de cai 
învăţindu-i cum să sară obstacolele. Aproape niciodată nu 
plecasem la antrenamente sau să mă fi întors de acolo călare. 
Şi, deşi ştiam în ce boxe se află unii din cai, ca de pildă, 
Cotopaxi, nu eram sigur de nici unul. 

M-am aplecat şi am atins piciorul din faţă al lui Col şi i-am 
simţit rigiditatea, răceala. Era piciorul care ne salvase la Ascot, 
cel care-i susţinuse întreaga greutate. 

— Va trebui să-i spunem prinţesei, a zis Wykeham nefericit. 
Poate o faci tu, Kit? 

— Da, am să-i spun eu, i-am răspuns. La Sandown. 

A înclinat din cap. 

— Ce cai avem acolo? m-a întrebat. 

— Helicon al prinţesei şi alţi trei. 

— Dusty are lista, bineînţeles, a adăugat el. 

— Mda, am spus. 

Wykeham s-a uitat din nou lung la splendoarea care zăcea 
pe zgură. 

— Am să-l omor pe ticălosul care a făcut asta cu propria lui 
săgeată, a spus el. 

Robin a oftat şi a închis uşile grajdului spunînd că va aranja 
să fie luat hoitul, dacă Wykeham era de acord. 

Wykeham a dat tăcut din cap şi am ieşit cu toţii din ogradă, 
îndreptîndu-ne spre casa lui Wykeham iar Robin s-a dus la 


telefonul din birou. Omul cu cîinele se afla încă în bucătărie, 
nervos, dar spășit. Ciinele, un Dobermann negru, zăcea la 
picioarele lui şi căsca. 

— Spune-i lui Kit Fielding ce mi-ai povestit şi mie, i-a zis 
Wykeham. 

Omul cu cîinele era de vîrstă mijlocie, începuse să se îngraşe 
şi purta o uniformă bleumarin. Vocea îi era agresivă, dar bătînd 
în retragere, părea de o inteligenţă medie şi-mi doream să-l fi 
adus aici, în locul lui, pe Sammy care alerga ca un titirez. M-am 
aşezat de cealaltă parte a mesei şi l-am întrebat cum de i-a 
scăpat cel care l-a ucis pe Col. 

— N-am avut cum, ce-aş fi putut să fac? a spus el. Cu toate 
bombele acelea ce s-au ţinut lanţ! 

— Ce bombe? Mi-am aruncat privirea spre Wykeham care în 
mod evident auzise despre bombe înainte. Ce bombe, pentru 
numele lui Dumnezeu? 

Omul cu cîinele avea o mustață pe care şi-o tot ferchezuia 
răsucind-o în afară, între degetul mare şi arătător. 

— Ei bine, cum puteam eu să ştiu că acelea nu erau bombe 
adevărate? a spus el. Făceau destul Zgomot. 

— la-o cu începutul, i-am spus. Povesteşte din momentul în 
care ai venit la slujbă. Şi ă-ă... ai fost aici şi-n celelalte nopţi? 

— Da, a spus el. De luni pînă vineri, cinci nopţi. 

— E-n ordine, i-am spus. Descrie-o pe ultima. 

— Eu vin de obicei la slujbă pe la ora şapte, cînd 
capelmaistrul termină de hrănit caii. Îmi instalez cartierul 
general aici, în bucătărie şi fac cîte o inspecţie din jumătate în 
jumătate de oră, aşa cum se obişnuieşte. 

— Cit îţi ia o inspecţie? ` 

— Cincisprezece minute, poate mai mult. In nopţile astea a 
fost amarnic de frig. 

— Şi treci prin toate ogrăzile? 

— Niciodată nu-mi scapă vreuna, a spus el smerit. 

— Şi unde altundeva te mai duci? 

— Cercetez şoprul cu fîn, camera unde se ţine hrana, şura cu 
nutreţuri, curtea din spate unde se află tractorul, grapa, 
grămada de bălegar şi toate celelalte. 

— Zi-i mai departe, atunci, i-am spus. Cite inspecții făcuseşi 
cînd au izbucnit bombele? 

A numărat pe degete. 


— Nouă, cred. Capelmaistrul trecuse pe aici să mai arunce o 
ultimă privire, aşa cum face de obicei, şi totul era în ordine. Aşa 
că eu m-am întors în bucătărie ca să mă mai încălzesc puţin şi 
am ieşit din nou la unsprezece şi jumătate, aş zice. Imi 
începusem rondul cînd s-au auzit din spate toate acele pocnete 
şi bubuituri îngrozitoare. Aşa că m-am repezit acolo cu Ranger... 
Şi-a coborit privirile spre cîine. Ei bine, ce-aş fi putut face? Era 
normal, nu? 

— Da, am spus. Unde exact în spate? 

— La început n-am putut vedea bine pentru că acolo nu prea 
era lumină, iar mirosul acela puternic, de ars, îţi pătrundea pe 
gît şi atunci a explodat alta la cîţiva metri de mine. Aproape că 
mi-a spart timpanele. 

— Unde au fost bombele? l-am întrebat din nou. 

— Prima a fost după grămada de bălegar. Am găsit resturile 
ce au mai rămas din ea după aceea, cu lanterna. 

— Dar nu ai la dumneata lanterna tot timpul? 

— N-ai nevoie de ea în ogrăzi pentru că mai toate sînt 
luminate. 

— Mada. O.K. Unde a fost a doua? 

— Sub grapă. 

Wykeham, ca mulţi antrenori, folosea din cînd în cînd grapa 
la padocuri ca să le menţină în bună stare. 

— Grapa a fost aruncată în aer? am întrebat încruntîndu-mă. 

— Nu, ştii, nu erau bombe adevărate. 

— Dar ce fel de bombe? 

— De sub grapă s-a înălţat o imensă trimbă de scîntei. 
Scîntei aurii ce s-au răspîndit în tot locul. Mici scîntei care 
ardeau. Au căzut citeva şi pe mine... Erau focuri de artificii. Am 
găsit cutiile goale. Pe cele care nu arseseră scria „bombă“. 

— Acum unde sînt? l-am întrebat. 

— Acolo unde au explodat. Nu le-am atins, afară doar pe cele 
pe care le-am lovit cu piciorul ca să le întorc să văd ce scrie pe 
ele. 

— Şi cîinele dumitale ce-a făcut în tot acest timp? 

Omul părea dezamăgit. 

— Il aveam în lesă. Intotdeauna îl ţin aşa, bineînţeles. Nu i-au 
plăcut bubuiturile, scînteile, nici mirosul. Cred că a fost dresat 
să nu se sinchisească de Împuşcături, dar nu i-au plăcut focurile 
de artificii. Lătra, gata să se năpustească şi încerca s-o ia la 


fugă. 

— A încercat să alerge în diferite direcţii dar l-ai oprit? 

— Exact. 

— Pesemne că a încercat să alerge după cel care împuşcase 
calul. 

Omul a rămas cu gura căscată, după care a închis-o rapid cu 
un pocnet. Şi-a netezit mustaţa de cîteva ori şi a devenit vizibil 
mult mai agresiv. 

— Ranger lătra la bombe, a spus el. 

Am dat din cap. Era prea tirziu ca să mai aibă vreo 
importanţă. 

— Şi presupun că n-ai auzit celelalte zgomote din 
depărtare... N-ai auzit împuşcătura? l-am întrebat. 

— Nu, n-am auzit-o. Urechile îmi bubuiau şi Ranger făcea un 
tărăboi îngrozitor. 

— Aşa că, mai departe ce s-a întîmplat? 

— Nimic, a spus el. Am crezut că a fost vreunul din băieţii 
aceia care lucrează aici. Pur şi simplu, nişte derbedei. Aşa că, 
mi-am continuat patrulele ca de obicei. Nu era nimic în 
neregulă... Mai bine zis nimic nu părea astfel. 

M-am întors spre Wykeham care tot timpul ascultase 
posomorit. 

— Tu ai auzit artificiile? l-am întrebat. 

— Nu, dormeam. A şovăit, după care a adăugat: Nu dorm 
prea bine... Zilele astea n-am putut să dorm deloc fără 
somnifere. Avusesem patru nopţi neliniştite şi fusesem treaz 
mai tot timpul, aşa că... în ultima noapte am luat un somnifer. 

Am oftat. Dacă Wykeham ar fi fost treaz, în orice caz el ar fi 
alergat tot spre locul cu exploziile şi ar fi fost acelaşi lucru. 

l-am spus omului cu cîinele: 

— Ai fost aici miercuri cînd s-a dat tîrcoale prin preajmă? 

— Da, am fost. Ranger a tot scheunat, dar n-am găsit pe 
nimeni. 

Nanterre venise la grajduri miercuri noaptea cu gîndul de a 
ucide, mi-am zis în sinea mea, şi fusese îndepărtat de prezenţa 
cîinelui, aşa că revenise două nopţi mai tîrziu punînd la cale 
diversiunea. 

Pesemne că fusese la Ascot şi văzuse calul Dar eu nu-l 
zărisem, după cum, de altfel, nici la Bradbury nu dădusem cu 
ochii de el; dar aceasta era ceva firesc pe un hipodrom plin de 


lume, iar eu fiind şi ocupat pe deasupra. 

Mi-am coborit privirile spre Ranger întrebîndu-mă în sinea 
mea cum reacţionează de obicei. 

— Cum se comportă Ranger cînd vin oameni aici, aşa cum 
am făcut eu cu puţin timp mai înainte? mi-am pus cu voce tare 
întrebarea. _ 

— Se ridică, se duce la uşă şi scheaună un pic. In general, 
este un cîine liniştit. Nu latră. De aceea ştiu că a lătrat din cauza 
bombelor. 

— Ei bine, în timpul scurtelor şederi în bucătărie, ce faci aici? 

— Îmi pregătesc o cafea. Mănînc. Citesc. Mă uit la televizor. 
Şi-a netezit mustaţa displăcîndu-i întrebările mele. Nu moţăi, 
dacă asta vă interesează. 

Asta ţinusem să aflu, şi, bineînţeles, ceea ce făcuse pe 
parcursul nopţii. Date fiind cele patru nopţi reci, lungi şi liniştite, 
totul era explicabil, dar nu şi scuzabil. 

— În timpul weekend-ului va trebui să dublăm şi să triplăm 
paza, i-am spus lui Wykeham. Să fie patrule în permanenţă. 

A dat din cap în semn de încuviinţare. 

— Va trebui s-o facem. 

— Ai anunţat deja poliţia? 

— Nu încă. Totuşi, o s-o fac curînd. S-a uitat cu dezgust spre 
omul cu cîinele. Poliţiştii vor vrea să audă ce-ai de spus. 

Totuşi, omul s-a ridicat în picioare, a anunţat că el deja 
trebuia să plece de o oră, iar dacă poliţia vrea să stea de vorbă 
cu el, putea s-o facă prin intermediul firmei sale. Acum se va 
duce să se culce. 

Wykeham l-a urmărit posomorit cu privirea, cum pleacă şi a 
spus: 

— Ce naiba se întîmplă, Kit? Prinţesa ştie cine i-a omorit caii, 
după cum ştii şi tu, aşa că spune-mi şi mie. 

Nu este corect ca el să nu ştie, mi-am zis în sinea mea, aşa 
că i-am povestit pe scurt: cineva încearcă să obţină cu forţa 
semnătura lui Roland de Brescou atacîndu-i familia oriunde e 
posibil. 

— Dar ăsta e... terorism. 

Wykeham a folosit cuvintul cu grijă, de parcă simpla lui 
pronunțare îl ofensa. 

— Într-o mică măsură, da, am recunoscut eu. 

— Mică?! a exclamat el. Trei cai de mare clasă omoriţi, tu 


numeşti asta „într-o mică măsură”? 

Bineînţeles că nu. Gîndul la ei mă îmbolnăvea şi mă înfuria. 
În comparaţie cu terorismul mondial, ăsta era o nimica toată, 
dar amiîndouă îşi aveau rădăcinile în convingerea mirşavă că 
drumul spre atingerea scopului trece prin omorirea celor 
nevinovaţi. 

M-am ridicat. 

— Arată-mi unde sînt toţi caii prinţesei, i-am spus lui 
Wykeham şi am ieşit amîndoi din nou afară, în aerul rece ca să 
facem turul grajdurilor. 

Boxele lui Cascade şi Cotopaxi erau încă goale şi nici unul din 
caii prinţesei nu se găseau în prima ogradă. In a doua fusese 
doar Col. În cea de dincolo de aceasta se aflau Hillsborough şi 
Bernina, iar Kinley în boxa din colţul cel mai îndepărtat. 

Cam o treime din cai se aflau la antrenamente pe landă şi, în 
timp ce părăseam ograda în care era boxa lui Kinley, s-au auzit 
întorcîndu-se tropăind, umplînd tot locul cu zgomote şi mişcare, 
băieţii de grajd descălecînd şi ducîndu-i în boxele lor. Eu şi 
Wykeham ne-am croit drum printre băieţii care îşi ţesălau 
protejaţii, le curăţau culcuşul, umpleau găleţile, aduceau fin în 
iesle, propteau şeile în faţa boxelor, trăgeau zăvoarele şi plecau 
şi ei să-şi ia micul dejun. 

Mi-am revăzut vechii prieteni, fiecare în boxa lui; printre ei, 
North Face, Dhaulagiri, Icicle şi Icefall, precum şi tînărul Helicon, 
un cal de patru ani care avea să meargă în această 
după-amiază la Sandown. Wykeham le-a nimerit numele la 
jumătate din ei, aşteptind ca eu să-l ajut la ceilalţi. Totuşi, el 
cunoştea cu precizie cariera şi pedigriul fiecăruia; caii erau 
pentru el o irealitate care nu avea nevoie să poarte un nume 
alături. Capelmaistrul ştia să aleagă exact ce avea el în minte 
atunci cînd întorcea listele cu caii ce urmau să participe la curse. 

În ultima ogradă ne-am oprit la Abseil şi am deschis oblonul 
din partea de sus a uşii. Abseil a venit spre noi şi şi-a scos capul 
afară întrebător. l-am mîngiiat nările cenușii şi buza de sus şi 
mi-am lipit capul de al lui, trimiţindu-i în nas propria-mi 
respiraţie. El şi-a frecat de cîteva ori botul de obrazul meu, apoi 
şi-a înălţat capul în semn că schimbul de saluturi se terminase. 
Wykeham nu ne-a dat nici o atenţie. Şi Wykeham vorbea în 
acest mod cu caii, cu cei cu care se putea comunica. Cu alţii, 
nimeni nu s-ar încumeta niciodată fără riscul de a rămîne cu 


nasul ciopirţit. 

Wykeham a scos dintr-un buzunar adînc un morcov şi i l-a 
dat lui Abseil după care a închis oblonul, lăsîndu-l iar în 
semiobscuritate. 

Wykeham a arătat cu mîna boxa următoare: 

— De obicei, asta e boxa lui Kinley. Acum este goală. Nu-mi 
place să-l ţin în boxa aceea din colţ, este prea întunecoasă şi 
prea anostă pentru el. 

— Sper că n-o să trebuiască să-l laşi acolo multă vreme, i-am 
spus şi i-am sugerat să mergem să cercetăm „bombele”. 

Wykeham le văzuse mai devreme şi mi le-a arătat şi mie. 
Aşa cum mă aşteptasem, mai rămăsese din ele doar partea de 
jos a recipientului de carton, partea de sus arsese. Amiîndouă 
erau la fel, pe suprafeţele arse încă se mai distingeau flăcările 
pictate în galben şi roşu ţipător, iar pe cea găsită sub grapă era 
scris cu litere ce-ţi săreau în ochi: BOMBA AURIE. 

— Ar fi mai bine să le lăsăm acolo să le vadă poliţia, am 
spus. 

Wykeham a fost de acord, dar a zis că artificiile vor convinge 
şi mai mult poliţia că este vorba de joacă de copii. 

Ne-am întors în casă şi Wikeham a telefonat la poliţie 
obţinînd promisiunea că se va cerceta cazul, iar eu l-am sunat 
pe Dawson rugiîndu-l să-i spună prinţesei că eu sînt la Wykeham 
de unde voi pleca la Sandown. 

Eu şi Wykeham am servit apoi micul dejun, după care am 
plecat în furgoneta lui cu roţi mari spre dealurile Downs ca să 
vedem antrenamentul celui de al doilea lot de cai. Sub cerul 
rece şi vîntos am rămas surprins cînd l-am auzit spunîndu-mi din 
senin că avea de gind să-şi ia din nou un ajutor. Ştiam că în 
trecut avusese cînd şi cînd cîte un ajutor, dar nici unul nu 
rezistase multă vreme. 

— Într-adevăr? l-am întrebat. Am crezut că nu suporţi să ai 
un manager. 

— Nu sînt buni de nimic, a spus el. Dar îmbătriînesc... trebuie 
să găsesc pe cineva care să-i placă prinţesei. Cineva cu care şi 
tu să te înţelegi. Aşa că, dacă ai în minte pe cineva, spune-mi. 
Eu nu-i mai ştiu acum. 

— E-n ordine, i-am promis, dar cu regret. Wykeham, în pofida 
neputinței sale de a ţine minte vreun nume, era de neînlocuit. 
N-ai de gînd să te pensionezi, nu? 


— Nu, nici vorbă! Niciodată. N-aş avea nimic împotrivă dacă 
aş muri aici urmărindu-mi caii. A rîs brusc, în ochi reapărîndu-i 
un licăr vag din vigoarea ce zăcuse cîndva în el, nu cu multă 
vreme înainte, pe cînd era un titan. Ştii, am avut o viaţă 
extraordinară. Una dintre cele mai bune. 

— Nu te da bătut, i-am spus. 

A clătinat din cap. 

— Poate că anul viitor o să cîştigăm Grand National-ul. 


* 
XX 


Caii lui Wykeham alergau la Sandown în primele trei şi în cea 
de a cincea cursă, iar pe prinţesă am văzut-o cînd a coborit în 
padocul de prezentare pentru cursa lui Helicon, care era cea de 
a treia în program. 

Se aflau cu ea Beatrice, precum şi Litsi cu Danielle, care, 
după ce ne-am salutat vag, a fost foarte preocupată să nu mă 
mai bage în seamă, părind a urmări foarte atent caii care se 
plimbau în cerc. Faptul că ea se afla aici, că încerca să-şi învingă 
teama cred că însemna totuşi ceva. 

— Bună dimineaţa, mi-a răspuns prinţesa cînd m-am înclinat 
spre ea. Dawson mi-a zis că a telefonat din nou Wykeham 
devreme. 

Era o umbră de nelinişte, pe chipul ei, care brusc s-a 
accentuat cînd şi-a dat seama de propria mea stare de spirit. 

A făcut cîţiva paşi mai încolo, îndepărtîndu-se de ceilalţi şi eu 
am urmat-o. 

— Iarăşi? a întrebat ea nevenindu-i să creadă. Ciţi şi care din 
ei? 

— Unul, am spus. Col. 

Şi-a mascat şocul clipind îndelung. 

— În acelaşi mod... ca înainte? a întrebat. 

— Da. Cu săgeata. 

— Bietul meu cal! 

— Îmi pare rău. 

— N-am să-i spun soţului meu, a continuat ea. Te rog, să nu 
le spui celorlalţi, Kit. 

— Miine sau luni vor scrie ziarele, probabil că se va face mai 
multă vîlvă ca înainte, i-am spus. 


— 0... Perspectiva o afecta tot atit de mult ca şi moartea lui 
Col. N-am să-l las să înteţească presiunile asupra soţului meu, a 
spus ea cu hotărîre. El nu poate semna contractul acela 
mizerabil! Dac-o face, va muri, ştii asta. N-o să supravieţuiască 
dezonoarei care o să-i tortureze conştiinţa. Va dori să moară... 
In toţi aceşti ani, deşi starea lui fizică este o grea încercare 
pentru el, totuşi, a vrut să trăiască. A făcut un vag gest cu mîna 
înmănuşată. Ştii... îmi este... foarte drag, Kit. 

Auzeam în minte vorbele bunicii despre cîrcotaşul meu 
bunic: „Il iubesc pe bătrînul pezevenghi, Kit“, ceea ce era tot o 
declaraţie de dragoste faţă de un om care la prima vedere nu 
părea chiar demn de a fi iubit. 

Era surprinzător că prinţesa o făcuse, dar nu atit de imposibil 
cum ar fi fost înainte de apariţia lui Nanterre. Mi-am dat seama 
că în ultimele opt zile multe se schimbaseră în relaţiile noastre. 

Să-i salvez onoarea, să-i salvez viaţa, să salvez viaţa lor 
laolaltă... Dumnezeule, mi-am zis, era peste puterile mele! Ea 
avea nevoie de Superman, nu de mine? 

— Să nu-i spui despre Col, m-a rugat din nou. 

— Nu, n-am să-i spun. 

Privirea, i s-a oprit asupra lui Beatrice. 

— N-am să spun nici celorlalţi, am asigurat-o. Dar în lumea 
curselor n-o să rămînă un secret. Dusty şi băieţii care au venit 
cu caii ştiu toţi. Şi de la ei au să afle şi ceilalţi băieţi de grajd... şi 
mă tem că se va răspîndi. 

Ea a dat uşor din cap, nefericită şi şi-a deplasat atenţia de la 
Beatrice la Helicon care chiar trecea pe lîngă noi. L-a privit 
cîteva secunde şi şi-a întors capul după el cînd s-a îndepărtat. 

— Ce părere ai despre el? m-a întrebat, mecanismului ei de 
apărare punîndu-se vag în mişcare. La ce să mă aştept? 

— Incă e un pic cam dificil, i-am spus, dar, dacă o să-l pot 
tempera, o să alerge bine. 

— Dar n-o să fie un alt Kinley? a sugerat ea. 

— N-o să ajungă atît de departe. 

— Fă tot ce poţi... 

l-am spus, ca de obicei, că am să mă străduiesc şi ne-am 
alăturat celorlalţi ca şi cum ar fi vorbit doar despre calul ei. 

— Ai băgat de seamă cine se tot holbează la tine? m-a 
întrebat Danielle. Şi i-am spus că, într-adevăr, observasem ochii 
aceia care mă urmăreau pretutindeni. 


— Nu te calcă pe nervi? m-a întrebat Danielle. 

— Care nervi? a zis Litsi. 

— Vorbiţi despre domnul Allardeck, a întrebat Beatrice. Nu 
înţeleg de ce nu-ţi place. Pare adorabil. 

Adorabilul bărbat îşi proiecta de la distanţă gindurile 
obsesive în direcţia mea într-o adevărată invazie psihologică, iar 
eu am reflectat din nou neliniştit la starea de spirit care le 
genera. Ochiul diavolului mi-am zis în sinea mea; şi nu vedeam 
nici un scut care să mă apere. 

A venit timpul să încalec aşa că eu şi impacientatul Helicon 
am ieşit pe pistă. Era şi nervos şi impetuos; deci, nici o bucurie 
să-l călăresc. Cînd ne îndreptam spre start am căutat să-l 
domolesc, dar, ca de obicei, a fost ca şi cînd aş fi încercat să 
aplatizez o spirală de sîrmă ghimpată. Prinţesa îl cumpărase 
cînd avea un an şi îşi pusese mari speranţe în el, dar, deşi sărea 
destul de bine, nici eu, nici Wykeham nu izbutim să-i temperăm 
ciudăţeniile... 

Erau cam douăzeci de cai în cursă, iar eu şi Helicon am 
pornit-o destul de în frunte, pentru că, dacă rămiînea la 
grămadă, s-ar fi speriat şi s-ar fi oprit; totuşi, trebuia să-l 
strunesc bine pentru că putea să acţioneze după capul lui şi s-o 
ia complet razna. 

A început să scuture din cap, aşa cum reacţiona întotdeauna 
cînd se simţea constrîns, dar îl aveam sub control şi alerga 
destul de bine, iar cînd am sărit peste cel de al treilea obstacol, 
m-am gîndit că partea cea mai dificilă fusese depăşită, aşa că 
puteam să ne relaxăm puţin şi să ne concentrăm pentru o cursă 
acceptabilă. 

Dar n-a fost să fie. La cel de al patrulea obstacol, calul 
imediat din faţa lui şi-a băgat piciorul în gard şi a căzut cu o 
izbitură puternică la pămînt lungindu-se pe o rînă. Helicon a 
venit peste el cu repeziciune azvirlindu-mă din şa; şi mai 
departe nu ştiu prea clar ce s-a întîmplat, pentru că s-au 
îngrămădit unii peste alţii de-a valma, cai şi călăreţi, într-o 
îmbulzeală demnă de o busculadă pe o autostradă în plină 
ceaţă. Mai tîrziu, am aflat că la săritura aceea cinci cai au lovit 
tija de deasupra obstacolului. Unul dintre ei, separe, că a 
aterizat chiar deasupra mea; ceea ce nu era o bucurie pentru 
oasele nimănui. 

Zăceam pe iarbă evaluînd situaţia. 

Eram conştient şi mă simţeam ca un gîndac strivit, dar nu-mi 
fracturasem picioarele, lucru de care întotdeauna mă temeam 
cel mai mult. 

Unul din ceilalţi jochei din învălmăşeală s-a ridicat pe vine 
lîngă mine şi m-a întrebat dacă eram teafăr, dar nu i-am putut 
răspunde pentru că îmi pierdusem respiraţia. 

— Este rănit, a spus colegul meu cuiva de alături, iar eu am 
reflectat: „La fel ca Litsi la Bradbury, vai de capul meu!“. 
Colegul mi-a descătărămat toca şi mi-a scos-o de pe cap, lucru 
pentru care nu i-am putut mulţumi. Respirația mi-a revenit, aşa 
cum se întîmplă de obicei. Pînă cînd a sosit ambulanţa şi 
doctorul eu ajunsesem la concluzia îmbucurătoare că nu aveam 
nici o fractură şi că era timpul să mă ridic în picioare şi să iau 
lucrurile ca atare. Cînd am dat să mă scol de jos, m-am simţit de 
parcă aş fi fost strivit cu barosul şi nu era bucăţică din mine care 
să nu mă doară, dar trebuia să iau situaţia ca atare şi am 
recunoscut că fusesem norocos să scap atit de uşor dintr-o 
asemenea terciuială. 

Unul din ceilalţi jochei nu fusese atit de norocos şi era lungit 
la pămînt, alb la chip ca varul şi nu scotea nici un sunet, cu 
doctorul îngenuncheat neliniştit lîngă el. S-a trezit uşor cînd 
ambulanţa a trecut prin dreptul tribunelor şi a început să geamă 
cu intermitențe, ceea ce i-a alarmat pe însoțitori, dar măcar a 
dat semne de viaţă. 

Cînd am ajuns la camera de prim ajutor şi uşile din spate ale 
ambulanţei s-au deschis, eu am coborit primul şi am găsit-o pe 
soţia celuilalt jocheu aşteptind, frumoasă, gravidă şi cu chipul 
răvăşit de nelinişte. 

— Joe este teafăr? m-a întrebat şi apoi l-a zărit pe targă 
foarte departe de a fi bine. 

l-am văzut şocul pe chip, paloarea rapidă, gura uscată... 
agonia. 

Asta era ceea ce i se întimplase lui Danielle, mi-am zis în 
sinea mea. Asta era în mare ceea ce văzuse şi ceea se simţise şi 
era destul. 

Am cuprins-o pe soţia lui Joe de umeri, am strîns-o la piept şi 


i-am spus că Joe va fi bine, sigur va fi bine, dar nici unul din noi 
nu ştiam dacă acesta era adevărul. 

Joe a fost dus în camera de prim ajutor, uşa închizîndu-se în 
urma lui, dar imediat a ieşit un doctor care i-a spus cu blindeţe 
soţiei lui Joe că îl vor trimite la spital imediat ce va sosi 
ambulanta de la Urgenţă. 

— Puteţi să veniţi înăuntru şi să staţi cu el, dacă doriţi, i-a 
mai spus, după care a adăugat, adresîndu-mi-se mie: Ar fi mai 
bine dac-ai veni şi dumneata. 

Am intrat şi eu, iar el m-a consultat, după care m-a întrebat: 

— Îmi ascunzi ceva? 

— Nimic. 

— Te cunosc bine, a spus el. Oriunde te ating îţi înăbuşi un 
strigăt. 

— Au, mă doare, dacă asta vrei, i-am spus. 

— Unde te doare? 

— Glezna, în special. 

Mi-a tras cizma şi eu am scos un „au“ destul de tare, dar, 
după părerea mea, nu cred că era o fractură. A spus că-mi 
trebuie o faşă şi puţin repaus, adăugînd că aş putea călări luni 
dacă nu mă jenează la mers şi dacă sînt destul de nebun. 

S-a întors să se ocupe de Joe şi una din surori s-a dus să 
vadă cine a bătut la uşă, după care a venit să-mi spună că eram 
aşteptat afară. Mi-am pus din nou cizma în picior, mi-am trecut 
degetele prin păr şi am ieşit în hol unde mă aşteptau Litsi şi 
Danielle. 

Litsi o ţinea pe Danielle cu un braţ de după umeri, iar 
Danielle arăta de parcă acesta era ultimul loc de pe lume unde 
ar fi dorit să fie. 

Eram conştient de starea deplorabilă în care mă aflam, de 
şchiopătatul pe care nu-l puteam ascunde, de petele de iarbă de 
pe mine şi de pantalonii sfişiaţi ceva mai jos de şoldul stîng. 

Litsi m-a cîntărit dintr-o privire, iar eu i-am zimbit uşor. 

— Asta este, i-am spus. 

— Aşa-i. M-a privit gînditor. Tanti Casilia ne-a trimis să 
vedem... cum te simţi. 

li trebuise mult curaj lui Danielle, m-am gîndit în sinea mea, 
ca să se afle aici, să facă faţă la ceea ce ar fi putut fi o repetare 
a întîimplării din ianuarie. M-am adresat lui Litsi, dar cu ochii 
pironiţi asupra Daniellei. 


— Te rog, spune-i că totul este în ordine. Luni voi călări. 

— Cum o să mai călăreşti? m-a întrebat răvăşită. 

— Stînd în şa, cu picioarele în scări şi cu mîinile pe dirlogi. 

— Nu fi stupid! Cum poţi să glumeşti... Nu e cazul să 
răspunzi. Cunosc ambele răspunsuri: Uşor sau greu, depinde 
cum va fi mai nostim. 

Brusc a izbucnit în rîs, dar era mai mult un ris nervos şi şi-a 
sprijinit faţa de umărul puternic al lui Litsi. 

— Am să urc în lojă, le-am spus, şi Litsi a dat din cap, dar 
înainte ca ei să plece, uşa de la camera de prim ajutor s-a 
deschis şi a apărut soţia lui Joe. 

— Kit, a spus ea uşurată văzînd că încă mai eram aici. 
Trebuie să merg la toaletă... Stomacul mi-a luat-o razna... Ei zic 
că pot să-l însoțesc pe Joe la spital, dar, dacă vine ambulanta în 
lipsa mea, ar putea pleca fără mine. Vrei să stai aici şi să le 
spui? Nu-i lăsa să plece fără mine. 

— O să am eu grijă, i-am promis. 

Mi-a zis un „mulţumesc” abia auzit şi a plecat mai mult 
alergind spre toaletă, iar Danielle cu ochii mari a spus: 

— Dar ea este... exact ca mine. Soţul ei... este rănit grav? 

— Cred că este prea devreme ca să ştim. 

— Cum poate să reziste? 

— Nu ştiu, i-am răspuns. Crede-mă, nu ştiu. Este mult mai 
simplu pentru Joe... şi pentru mine. 

— Merg să văd dacă o pot ajută cu ceva, a spus brusc 
Danielle şi, părăsind sprijinul oferit de Litsi, a plecat după soţia 
lui Joe. 

— Serios, a întrebat Litsi urmărind-o cu privirea, cum poţi să 
glumeşti? 

— Cînd este vorba despre Joe sau despre soţia lui, n-o fac, 
dar cînd e vorba de mine însumi, de ce nu? 

— Dar... merită? 

l-am răspuns: 

— Dacă ai putea picta aşa cum ai dori, ai suporta unele 
dureri? 

A zîmbit înălţîndu-şi sprîncenele. 

— Da, le-aş suporta. 

— Este cam acelaşi lucru, i-am spus. Este vorba de propria-ţi 
împlinire. 

Ne aflam într-un loc mai liniştit de pe hipodrom, departe de 


zgomotul tribunelor, care se pregăteau pentru cursa următoare. 
Dusty a sosit, în fugă, căutîndu-mă grăbit din ochi şi alarmat. 

— Mi-am luxat glezna, i-am spus. Pentru cursa a treia va 
trebui să-l iei pe Jammie, ştiu că este liber. Dar pentru luni sînt 
în formă. Helicon este bine? 

A dat scurt din cap de cîteva ori şi a plecat fără a mai face 
risipă de cuvinte. 

Litsi a spus: 

— Este o minune că nu te afli într-o stare mai jalnică. A părut 
ceva cumplit. Tanti Casilia te urmărea cu binoclul şi a fost foarte 
îngrijorată pînă în momentul în care te-ai ridicat de jos. Atunci a 
spus că tu ţi-ai asumat asemenea riscuri, aşa că era de aşteptat 
ca aceste lucruri să se întîmple din cînd în cînd. 

— Are dreptate, i-am răspuns. 

În cel mai civilizat mod cu putinţă, s-a uitat la urmele de 
pămînt de pe cazacă, la pantalonii ce-mi erau sfişiaţi şi cu pete 
verzi de la iarbă şi la piciorul pe care nu mă puteam sprijini. 

— Cum faci faţă la toate astea, mereu şi mereu? m-a întrebat 
el. 

A văzut rictusul de pe buzele mele şi a adăugat: Uşor sau 
greu, după cum este mai nostim. 

Am ris. 

— Niciodată nu mă aştept la ele din start. Întotdeauna vin ca 
o surpriză neplăcută. 

— Şi acum, cînd s-a întîmplat, cum le faci faţă? 

— Mă gindesc la altceva, i-am răspuns. lau o grămadă de 
aspirine şi mă străduiesc să-mi revin cît mai repede posibil. 
Nu-mi place să ştiu alţi jochei pe caii mei, cum se întîmplă 
acum. Vreau să-i călăresc eu. Atita vreme cît i-am învăţat eu şi îi 
ştiu cum se comportă, consider că sînt ai mei. 

— Şi îţi place să cîştigi. 

— Da, îmi place. 

Ambulanţa spitalului a sosit la cîteva minute după ce soţia lui 
Joe şi Danielle s-au reîntors şi, în timp ce Joe era transferat, eu, 
Litsi şi Danielle am rămas lingă soţia lui Joe. El încă era 
semiinconştient, încă gemea şi faţa îi căpătase o culoare 
pămiîntie. Brancardierul a ajutat-o pe soţia lui Joe să urce în 
ambulanţă şi înainte de a se închide uşile, i-am văzut chipul 
tînăr şi speriat aruncînd o ultimă privire spre noi. 

Litsi şi Danielle s-au uitat la mine şi eu m-am uitat la ei; nu 


mai era nimic de spus, într-adevăr. 

Litsi şi-a pus iar braţul pe umerii lui Danielle, s-au răsucit pe 
călcîie şi au plecat; am pornit-o şi eu şchiopătînd, am făcut un 
duş şi m-am schimbat în hainele de stradă, după încă o cădere 
din şirul multor altora dintr-o carieră de o viaţă. 

Pe cînd ieşeam din camera cîntarului ca să mă duc în loja 
prinţesei, m-am trezit cu Maynard Allardeck în calea mea. Arăta 
ca întotdeauna, foarte elegant, gentlemanul englez prin 
excelenţă, îmbrăcat din cap pînă-n picioare de la cele mai 
luxoase magazine. Purta o cravată de mătase, în dungi, mănuși 
din piele de porc, iar în ochi i se citea aceeaşi nebunie 
dintotdeauna. 

M-am oprit simțind cum mi se taie respiraţia. 

În faţa camerei cîntarului, acolo unde ne aflam, era o 
verandă acoperită, cu trei trepte largi care coborau spre padocul 
unde se scoteau şeile de pe primii patru cai clasaţi din fiecare 
cursă. O alee cu tarmac traversa iarba ducînd spre turnul 
arbitrilor. 

Caii din cursa a cincea fuseseră deşeuaţi şi scoşi din padoc, 
mai erau ceva oameni prin preajmă, dar nu foarte mulţi. 

Maynard stătea între mine şi trepte şi, ca să-l evit, trebuia să 
fac un pas lateral şi să-l ocolesc. 

— Fielding, a spus el apăsînd pe fiecare silabă. Nu mi se 
adresa pur şi simplu pe nume, ci folosea cuvîntul ca un blestem, 
în felul în care generaţii în şir l-au folosit, însetate de răzbunare. 

Îmi blestema străbunii, propria mea existenţă, ura adunată 
de secole revărsîndu-i-se în gură ca fierea, aspectul irațional al 
duşmăniei lui faţă de mine bine strunit. 

Era mai înalt decît mine cam cu o palmă şi mai gras cu vreo 
cincizeci de livre, dar mai bătrîn cu douăzeci de ani şi fără 
condiţie fizică. Dacă n-aş fi avut glezna scrîntită l-aş fi evitat cu 
uşurinţă, dar, în situaţia în care eram, cînd eu făceam un pas 
într-o parte, făcea şi el; la fel. 

— Domnule Allardeck, am spus pe un ton neutru, mă 
aşteaptă prinţesa Casilia. 

N-a dat nici un semn că m-ar fi auzit, dar cînd am făcut un 
nou pas lateral, el nu s-a mai mişcat. A rămas pe loc şi am 
trecut pe lingă el, dar după doi paşi, cînd mă aflam în virful 
treptelor, am primit un brînci puternic în spate. 

M-am dezechilibrat, am simţit cum vin împleticindu-mă pe 


cele trei trepte, sfirşind prin a mă lungi cît eram de mare, pe 
aleea cu tarmac. M-am răsucit aşteptindu-mă ca Maynard să se 
arunce asupra mea, dar el stătea în virful scărilor holbîndu-se, 
iar atunci cînd ni s-au întîlnit privirile, a făcut stînga împrejur şi 
după încă vreo trei paşi s-a ataşat unui mic grup de bărbaţi cam 
de aceeaşi talie cu el. 

Un antrenor pentru care călărisem cîndva şi care s-a 
întîmplat să fie în apropiere, m-a prins de cot şi m-a ajutat să 
mă ridic. 

— Te-a îmbrîncit! a exclamat el fără să-i vină să creadă. Am 
văzut-o cu ochii mei! Este de neconceput! Omul acela a păşit 
exact în spatele tău şi te-a împins! 

Stăteam într-un picior, scuturindu-mi hainele de mizeriile de 
pe jos. 

— Mulţumesc, i-am spus. 

— Dar te-a îmbrîncit! N-ai de gînd să faci nici o plîngere? 

— Cui? 

— Dar Kit... Treptat şi-a dat seama de situaţie. Acela este 
Maynard Allardeck. 

— Mda. 

— Dar n-are dreptul să te atace. lar tu te-ai rănit la picior. 

— Nu de la el mi se trage, i-am spus. Este de la căzătura din 
cursa a treia. 

— Mare harababură... S-a uitat la mine plin de îndoieli. Dacă 
vrei să faci plingere, eu o să spun ce-am văzut. 

l-am mulţumit din nou şi i-am spus că n-o să mă deranjez, 
ceea ce el tot n-a putut înţelege. Am aruncat o privire rapidă 
spre Maynard, care acum era cu spatele spre mine, de parcă 
n-ar fi ştiut nimic de prezenţa mea şi, şonticăind, am pornit-o 
din nou spre loja prinţesei. 

Îmbrîncitura în sine fusese o chestiune relativ minoră, dar 
cum Maynard era sîngeros din fire, aceasta putea fi luată ca o 
tentativă de onor, o răbufnire de eliberare, o supapă de 
evacuare care să oprească aruncarea în aer a muntelui din 
cauza vulcanului din adîncuri. 

Filmul avea să ţină vulcanul sub control, am gîndit în sinea 
mea neliniştit; şi cred că putem face faţă jeturilor de abur dacă 
le consideram drept supape de siguranţă menite să reducă 
presiunea de fierbere. Nu voiam să erupă ieşit de sub control. 
Preferam să mai cad pe citeva trepte; dar, de asemenea, trebuia 


să fiu mai atent pe unde umblam. 

Cînd am ajuns la loja prinţesei, ea era pe balcon, singură, 
înfăşurată în haina de blană. 

M-am dus şi eu afară şi am găsit-o căzută pe ginduri, 
plimbîndu-şi privirea goală pe deasupra hipodromului. 

— Prinţesă, am spus. 

Şi-a întors capul, rămînînd cu ochii aţintiţi asupra mea. 

— Să nuvă daţi bătută, i-am spus. 

— Nu. Şi-a îndreptat coloana şi şi-a înălţat gitul parcă spre a 
înlătura un asemenea gind. Helicon este teafăr? m-a întrebat ea. 

— Dusty a spus că da. 

— Bine. A oftat. Ai idee cine aleargă săptămîna viitoare? 
Mintea îmi este complet goală. 

Şi mintea mea era la fel. 

— Icefall aleargă joi la Lingfield. 

— Cum a căzut Helicon? m-a întrebat şi i-am spus că n-a fost 
calul ei de vină, ci celălalt dinaintea lui l-a făcut să cadă. 

— El alerga bine, i-am spus. Se maturizează şi devine mai 
uşor de stăpinit. O să-l antrenez săptămîna viitoare într-o 
dimineaţă ca să-şi recapete încrederea în el. 

În ciuda tuturor neplăcerilor zilei, i s-a ivit totuşi un licăr de 
bucurie în ochi. Nu m-a întrebat direct de starea sănătăţii mele 
pentru că n-o făcea niciodată: ea considera căderile mele ca 
aparţinînd vieţii mele private în care nu voia să se amestece. 
Era o atitudine ce-şi avea rădăcinile în propria sa comportare 
Rezervată şi, departe de a mă deranja, o apreciam. Exact ceea 
ce nu suportam era de a se face caz în ceea ce mă privea. 

Am intrat înăuntru ca să bem puţin ceai împreună cu 
Danielle, Litsi şi Beatifice şi imediat şi-a făcut apariţia lordul 
Vaughnley în mai mult sau mai puţin frecventele sale vizite în 
loja prinţesei. 

Vaga sa expresie de nelinişte a dispărut în momentul în care 
m-a văzut acolo bîndu-mi ceaiul, şi, după cîteva minute, a reuşit 
să mă desprindă de ceilalţi, dirijindu-mă spre un colţ al lojei. 

l-am mulţumit pentru pachetul de ieri. 

— Poftim? O, da, dragul meu, n-ai pentru ce. Dar nu asta 
voiam să discut cu tine, absolut deloc. Mi-e teamă că s-a aflat 
ceva... Totul este foarte neplăcut. 

— Ce anume s-a aflat? am întrebat nedumerit. 

— Despre filmul pe care l-ai făcut cu Maynard Allardeck. 


— Mi-e teamă, a continuat lordul Vaughnley, că a ajuns la 
urechile lui Allardeck că ai trimis o copie celor din comisia de 
acordare a titlurilor de onoare din Downing Street. Ştie că 
niciodată nu va mai fi luat în consideraţie spre a i se oferi rangul 
de cavaler, pentru că tu le-ai pus la dispoziţie acel film. A zîmbit 
oarecum neliniştit, dar n-a putut să nu conchidă jurnalistic: 
Niciodată nu va fi Sir Maynard, niciodată lordul Allardeck, din 
cauza lui Kit Fielding. 

— Cum naiba de-a aflat? l-am întrebat. 

— Nu ştiu, a răspuns lordul Vaughnley încurcat. Dragul meu, 
de la mine în nici un caz, te asigur. Eu n-am spus absolut 
nimănui. Dar uneori asemenea lucruri transpiră. Cineva de la 
serviciul civil... Cine ştie? 

L-am privit consternat. 

— De cîtă vreme ştie? l-am întrebat. 

— Cred că de săptămîna trecută. Şi-a clătinat capul întristat. 
Eu am aflat în dimineaţa asta la o şedinţă a comitetului 
societăţii de caritate, unde eu şi Allardeck sîntem directori. El 
este preşedinte, bineînţeles. Societatea de Caritate pentru cei 
din Serviciile Publice, ţi-o aminteşti? 

Mi-o aminteam. Prin opere de binefacere pentru cei bolnavi 
şi nevoiaşi care făcuseră parte din serviciile publice, Maynard se 
străduise din răsputeri ca să urce la rangul de cavaler. 

— Sper că filmul n-a fost văzut de nimeni de la Societatea de 
Caritate, nu? l-am întrebat urgent. 

— Nu, nu, dragul meu. Ei au auzit doar că există. Se pare că 
unul dintre ei l-a întrebat pe Allardeck dacă ştia ceva despre 
asta. 

Doamne Dumnezeule! mi-am zis în sinea mea, cum a fost 
oare cu putinţă?! 

— M-am gîndit că este mai bine să ştii, a continuat lordul 
Vaughnley. Şi nu uita că eu sînt tot atît de interesat de acel film 
pe cît eşti şi tu. Dacă este arătat în tot locul ne vom pierde 
pîrghia pe care putem acţiona. 

— Maynard îşi va pierde reputaţia de sfint. 

— Poate să opereze şi fără ea. 

— Singurele copii care există, am spus eu, sînt: una pe care 
v-am dat-o dumneavoastră şi alta celor din comisia pentru 
acordarea titlurilor de onoare, plus cele trei pe care eu le am în 
bancă. Dacă dumneavoastră şi cei din comisie nu le arătaţi... şi 


nu pot să cred că o vor face... am spus eu răbufnind, atunci 
totul rămîne doar un zvon. 

— M-am gindit că trebuie să te previn. 

— Mă bucur că aţi făcut-o. 

Asta explică atît de multe în privinţa comportării lui Maynard 
din ultimul timp, am reflectat eu. Luînd în consideraţie cit 
trebuie să fi clocotit de furie cînd m-a îmbrîncit pe scări, asta 
denotă o uluitoare stăpiînire de sine. 

Deci... eu încă am filmul şi atita vreme cît n-a fost văzut de 
un public mai larg, categoric Maynard are tot interesul să nu fie 
arătat şi altora, chit că a pierdut deja foarte mult din cauza lui. 

Lordul Vaughnley - s-a scuzat faţă de prinţesă pentru că i-a 
monopolizat jocheul şi m-a întrebat dacă mă mai interesau încă 
informaţiile despre Nanterre. 

— Da, vă rog, i-am răspuns şi el a dat din cap spunînd că 
scotoceşte în continuare prin computere. 

— Ai necazuri? m-a întrebat Litsi venind lîngă mine după ce a 
plecat lordul Vaughnley. 

— Necazuri cu Allardeek, am zimbit strepezit. Cei din neamul 
Fielding au avut probleme cu familia Allardeek de cînd lumea şi 
pămîntul. Cazul Nanterre este mult mai presant. 

Am privit ultima cursă, în ceea ce mă priveşte nu cu cine ştie 
ce interes, iar la terminare ne-am întors la maşini. Litsi şi 
Danielle au părăsit Rolls-ul spunînd că vin cu mine. 

În drum spre parcare eu m-am oprit de cîteva ori din cauza 
piciorului. Nimeni n-a făcut nici o remarcă dar cînd am ajuns la 
maşina mea Danielle a spus hotărită: 

— Trec eu la volan. Tu-mi spui pe unde trebuie s-o iau. 

— Nu-ţi este necesar piciorul stîng cînd ai comandă 
automată, am subliniat eu. 

— Şofez eu, a spus ea cu înverşunare. Am mai condus şi 
altădată maşina ta. 

O făcuse într-o ocazie similară. 

M-am aşezat lingă ea fără alte comentarii şi, după ce am 
parcurs o bucată de drum, am rugat-o să oprească la farmacie. 

— Ce-ţi trebuie? m-a întrebat ea brusc oprind maşina. Am 
să-ţi aduc eu. 

— Nişte feşe şi apă minerală. 

— Aspirine vrei? 

— Sînt cîteva în torpedo. 


A plecat cu mişcări repezi spre drogherie şi s-a întors cu o 
pungă de hirtie, pe care mi-a aruncat-o în poală. 

— Am să-ţi spun cum se va desfăşura scenariul, i s-a adresat 
ea lui Litsi cu un fel de furie stăpînită în timp ce a răsucit cheia 
în contact şi am pornit-o spre Londra. O să-şi bandajeze glezna 
şi o va ţine tot timpul sub cuburi de gheaţă ca să nu se umfle 
prea tare. Trupul o să-i fie tot numai vînătăi sub formă de 
copită, care pînă miine se vor înnegri şi nu va fi bucăţică din el 
care să nu-l doară. Nu va vrea să bagi de seamă că nu-şi poate 
pune piciorul acela în pămînt fără a fi sfredelit de durere pînă în 
creieri. Dacă-l vei întreba cum se simte, o să-ţi răspundă: „cu 
nervii la pămînt“. 

Nu-i place să fie compătimit. Rănile îl fac să se simtă prost şi 
se va strădui din răsputeri să le ignore. 

Cînd ea s-a oprit, Litsi a spus. 

— Înseamnă că-l cunoşti foarte bine. 

Asta a redus-o la tăcere pe Danielle. Continua să şofeze cu 
aceeaşi mînie înăbuşită şi i-a trebuit ceva timp să se calmeze. 

Am înghiţit cîteva aspirine cu apă minerală şi am reflectat la 
ce spusese. Litsi avea dreptate, mi-am zis în sinea mea: ea, 
într-adevăr, mă cunoştea foarte bine. Din păcate suna ca şi cum 
ar fi dorit să nu fie aşa. 

După o vreme, Litsi a întrebat: 

— Kit, nu mi-ai spus de ce l-a deranjat atît de mult pe 
Maynard Allardeck cînd prinţesa a zis că întotdeauna caii ei au 
alergat bine la Sandown. Cum naiba poate una ca asta să înfurie 
pe cineva? 

— Modestia îmi interzice să-ţi răspund, i-am spus zimbind. 

— Ei bine, încearcă. 

— Ea-mi făcea un compliment pe care Maynard nu voia să-l 
accepte. 

— Vrei să spui că graţie priceperii tale caii ei sar bine? 

— Chestie de experienţă, i-am răspuns. Ceva de genul ăsta. 

— E obsedat, a spus Litsi. 

Este periculos, mi-am zis în sinea mea. Şi mai era ceva: 
putea să angajeze ucigaşi de profesie, lucru la care nici nu 
voiam să mă mai gindesc. Ca să-mi îndepărtez mintea de la idei 
atit de îngrozitoare am întrebat-o pe Danielle dacă a reuşit să-i 
spună lui Beatrice că luni va fi ultima zi cînd va sta la serviciu 
pînă noaptea tîrziu. 


După o pauză lungă, Danielle a răspuns că n-o făcuse. 

— AŞ fi vrut să-i spui, i-am zis alarmat. Mi-ai promis. 

— Nu pot să-i spun... Dacă apare Nanterre şi te împuşcă? 

— N-o să mă împuşte, am asigurat-o. Dar, dacă nu-l 
prindem... Am făcut o pauză. Astăzi prinţesa mi-a spus că, dacă 
Roland semnează contractul pentru arme ca să ne salveze pe 
toţi, mai mult ca sigur va muri de ruşine. N-o să mai vrea să 
trăiască. Era extrem de speriată că el va ceda... ea-l iubeşte... 
vrea ca el să trăiască. Aşa că va trebui să-l oprim pe Nanterre; şi 
asta curînd. 

Am parcurs două sau trei mile fără ca Danielle să răspundă 
şi, în cele din urmă, Litsi a rupt tăcerea: 

— Am să-i spun eu lui Beatrice, a zis el hotărit. 

— Nu, a protestat Danielle. 

— Noaptea trecută, Nanterre a omorit un alt cal al prinţesei, 
le-am spus eu. Prinţesa nu vrea ca Roland să ştie... nici Beatrice, 
pentru că ar ajunge la urechile lui Roland. 

De pe buzele celor doi au ţişnit exclamaţii de durere. 

— Nu, e de mirare că ea a fost atît de tristă, a spus Litsi. Nu 
era de vină doar căderea lui Helicon. 

— Care cal a fost omorit? a întrebat Danielle. 

— Col, i-am răspuns. Cel pe care l-am călărit la Ascot. 

— Acela care a fost aproape gata-gata să cîştige? a întrebat 
Litsi. 

— Da, a răspuns Danielle. Era calul ei pentru Cupa de Aur. A 
înghiţit în sec. Dacă Litsi îi spune lui Beatrice că luni este ultima 
oară cînd sînt de serviciu în tura de noapte, n-am să neg. 


* 
XX 


Am mai petrecut încă o seară de claustrare în casă. Roland a 
coborit la cină şi conversaţia a fost pe teme banale menite să ne 
împiedice să ne gîndim la lucruri care nu erau cunoscute de toţi 
cei prezenţi şi nici nu trebuiau dezvăluite. 

Litsi a reuşit să-i spună foarte clar lui Beatrice, dar pe un ton 
firesc, că luni era ultima oară cînd o aduceam pe Danielle 
noaptea de la slujbă, pentru că nu va mai lucra decit în turele de 
dimineaţă, veste care a surprins-o mult pe prinţesă. 

Beatrice a receptat informaţia în chip satisfăcător, m-a privit 


cu coada ochiului şi pentru fiecare a fost limpede că înghiţise 
momeala. 

Mă întrebam dacă ea-şi dădea seama de ceea ce speram ca 
să pună la cale. Părea că nu avea nici o îndoială sau reţinere în 
privinţa organizării unei ambuscade care să mă îndepărteze din 
calea ei; dar, bineînţeles, ea nu ştia nimic despre atacul asupra 
lui Litsi sau despre moartea lui Col, lucruri pe care nu i le 
puteam spune pentru că, fie că l-ar fi informat imediat pe fratele 
ei şi l-ar fi presat ca să cedeze, fie că ar fi apucat-o remuşcările 
şi atunci n-ar fi întreprins nimic. 

Beatrice era unica noastră carte, cu care puteam cîştiga sau 
pierde partida. 

Nici de data asta Nanterre n-a telefonat şi toată ziua n-a 
sunat nimeni care să se intereseze de recompensa în legătură 
cu Bradbury. 

Timp de două zile anunţul fusese la loc proeminent în ziarele 
de curse, la fel şi în The Towncrier, dar, fie că cel care 
transmisese mesajul nu-l văzuse, fie că nu voia să răspundă 
deocamdată. 

Ei bine, mi-am zis dezamăgit pe cînd mergeam să mă culc, la 
vremea respectivă păruse a fi o idee bună. Fără mici o îndoială 
şi Eva i-a spus la fel lui Adam după ce îi oferise mărul. 

Duminică dimineaţa, înainte de ora şapte, Dawson m-a 
chemat prin interfon. 

— Răspundeţi la telefon, a spus el. 

Nu din nou, mi-am zis în sinea mea: Doamne, nu din nou! 

Am ridicat receptorul cu un sentiment teribil de teamă, 
încercînd cu greu să nu tremur. 

— Ascultă, a spus vocea, mesajul ăla pentru Danielle. Nu 
vreau să am necazuri, dar recompensa este o treabă sigură? 

— Da, este, am spus simțind cum nu mai am, salivă în gură. 

— Atunci, cît? 

Am tras adînc aer în piept abia venindu-mi a crede şi cu 
inima gata-gata să-mi sară din piept. 

— Destul de mult, i-am răspuns. Depinde de ce-mi spui... Aş 
vrea să vii şi să stăm de vorbă. 


— Nu ştiu dacă am s-o fac, a spus el fără chef. 

— Recompensa va fi mai mare, i-am spus. Şi am s-o aduc cu 
mine. 

Respiram mai uşor, mîinile nu-mi mai tremurau. 

— Nu vreau să am necazuri, a zis el. 

— N-o să ai. Dumneata îmi spui unde să ne întîlnim şi eu am 
să vin. 

— Cum te cheamă? 

Am ezitat o fracțiune de secundă. 

— Christmas, i-am spus. 

— Bine, domnule Christmas, nu mă întîlnesc cu dumneata 
fără o sută de bătriîne. 

Era agresiv, suspicios şi precaut, toate laolaltă. 

— E-n ordine, am spus tărăgănat. Sînt de acord. 

— La vedere, pe masă, a spus el. 

— Da, s-a făcut. 

— Şi dacă-ţi spun ceea ce te interesează, dublezi suma. 

— Dacă-mi spui adevărul, da. 

— Mda, a spus el acru. Atunci e-n ordine... Stai în Londra, 
nu? Ăsta e număr de Londra. 

— Da. 

— Ne întîlnim la Bradbury, a continuat el. În oraş, nu la 
hipodrom. Vii la Bradbury la ora douăsprezece şi ne întîlnim la 
cîrciuma de acolo... King's Head. Cam pe la jumătatea lui High 
Street. 

— Voi fi acolo, i-am spus. Cum o să te recunosc? 

S-a gîndit respirind anevoie. 

— O să ţin în mînă The Sporting Life, cel cu anunţul dumitale. 

— Şi... ă-ă... cum te cheamă? l-am întrebat. 

Avea răspunsul la întrebare pregătit: 

— John Smith, a spus el prompt. Atunci o să ne vedem, 
domnule Christmas. O.K.? 

— O.K., am spus. 

A închis telefonul şi eu m-am lungit iar în pat simţindu-mă 
mai degrabă neliniştit decît încîntat. Peştele nu părea că se 
prinsese bine în undiţă. Muşcase din momeală, dar şovăia. 
Speram al dracului de tare să-şi facă apariţia în locul şi la ora la 
care spusese, iar dacă venea, să fie omul care-mi trebuia. 

Vorbea o engleză rurală, nu foarte dialectală, exact vorbirea 
obişnuită din ţinutul Berkshire pe care o auzeam zilnic în 


Lambourn. Nu părea din cale afară de inteligent sau viclean, iar 
suma pe care o ceruse, mi-am zis, spunea foarte multe despre 
veniturile şi pretenţiile lui. 

Recompensă mare... Cînd nu făcusem nici o obiecţie la o 
sută, o dublase. Dar pentru el două sute însemna mult. 

Era un parior. Litsi îl descrisese ca avînd în mînă un ziar 
sportiv, un anuar hipic şi binoclu. Ceea ce părea acum sigur era 
că juca la sume mici, fiind un parior pentru care o sută de lire 
însemna un cîştig substanţial. Cred că ar trebui să fiu fericit că 
nu s-a gindit la o sută ca punct de plecare: o recompensă mare 
pentru cineva de acest gen ar fi putut fi o mie. 

Mulţumit în sinea mea, am încercat să mă ridic din pat, ceea 
ce întotdeauna în dimineţile ce urmau unor căderi îmi izbutea 
anevoie şi cu dureri mari. Cuburile de gheaţă ce le pusesem la 
culcare se topiseră demult, dar glezna care în după-amiaza 
anterioară se umflase ca o gogoaşă, acum îşi redusese 
dimensiunile în chip vizibil. Am scos bandajul examinîndu-mi 
vînătăile ce se înnegriseră şi l-am înfăşurat din nou strîngîndu-l 
bine. Din fericire, laba îmi intra în pantof. 

În pantaloni, cămaşă şi pulover am coborit cu liftul la parter 
şi am şterpelit o mulţime de cuburi de gheaţă din frigider, le-am 
pus în pungi de plastic şi mi le-am îngrămădit în şosetă. Dawson 
a apărut în halat să vadă ce se petrecea în bucătărie şi abia a 
înălţat din sprîncene, tot pe-atit cît înălţase şi seara trecută cînd 
mă văzuse adunînd toate cuburile de gheaţă din casă. 

— Am procedat bine, m-a întrebat el urmărindu-mi mişcările, 
cînd v-am chemat dimineaţă la telefon? 

— Categoric da. 

— Zicea că este în legătură cu anunţul, spunea că se 
grăbeşte pentru că este la un telefon public. 

— Era la telefon public? 

Mi-am lăsat manşeta de la pantalon în jos, peste şoseta 
doldora şi am simţit cum răceala gheții trece prin bandaj. 

— Da, a spus Dawson. Auzeam ţiuiturile. Nu vă alegeţi cu 
degerături de la gheaţă? 

— Niciodată pînă acum. 

Uşor resemnat, a spus că micul dejun va fi servit în salonul 
de dimineaţă într-o jumătate de oră, iar eu i-am mulţumit şi 
mi-am petrecut timpul ce-l aveam la dispoziţie trezindu-l pe 
Litsi, care a spus cu ochii cîrpiţi de somn că nu era obişnuit să se 


scoale înainte de zece în zilele de duminică. 

— A apărut o pistă la orizont, i-am explicat şi i-am povestit 
despre John Smith. 

— Eşti sigur că nu-ţi întinde Nanterre o cursă? m-a întrebat 
Litsi trezindu-se de-a binelea. Nu uita că Nanterre ar fi putut 
foarte bine să vadă şi el acel anunţ. Ar fi posibil ca tu să fii cel 
legat fedeleş şi nu invers... Sper că te-ai gindit la asta, nu? 

— Da, m-am gindit. Dar cred că John Smith este curat. Dacă 
ar fi fost o capcană, s-ar fi prezentat altfel, mai mult ca sigur. 

S-a încruntat. 

— Am să vin cu tine, a spus el. 

Am clătinat din cap. 

— Imi face plăcere compania ta, dar Sammy este liber pentru 
că sîntem cu toţii acasă, ori, dacă plecăm amindoi... 

— E-n ordine, a spus el. Dar nu te urca în balcoane. Ce-ţi mai 
face glezna? Sau nu trebuie să întreb? 

— Cam pe jumătate spre normal, i-am spus. Danielle 
exagerează. 

— Nu prea mult. Şi-a trecut o mînă prin păr. 

— Ai destui bani lichizi pentru John Smith? 

— Da, acasă la mine. În drum am să trec pe-acolo. O să mă 
întorc aici după-amiază, nu ştiu cînd. 

— Totul are să fie bine, a spus el sec. 


* 
XX 


După ce am făcut o verificare foarte amănunţită a maşinii, 
am plecat spre Lambourn. Totuşi era posibil ca John Smith să fie 
o capcană, deşi cîntărind lucrurile, nu-mi venea să cred. 
Nanterre nu putea găsi un actor care să acopere toate nuanțele 
din atitudinea lui John Smith şi nici el însuşi n-avea cum să-i 
imite vocea. Ar fi fost posibil ca John Smith să fie cineva care să 
încerce să pună mîna pe recompensă fără a avea nimic de dat în 
schimb; ar putea fi un pungaş, mi-am zis, dar nu un pericol 
mortal. 

Casa mea era goală şi rece. Am deschis toate scrisorile care 
se adunaseră de la începutul săptămînii, le-am luat pe cele care 
mă interesau, iar pe celelalte le-am aruncat la coş laolaltă cu 
numeroase ziare necitite. Am frunzărit gazetele de duminică şi 


am găsit două sau trei menţiuni despre împuşcarea lui Col 
prezentate ca noutăţi şi ca paragrafe speciale în paginile de 
sport. Toate istorisirile aminteau de Cascade şi Cotopaxy, dar nu 
puneau întrebarea capitală de ce şi spuneau doar că autorul 
rămînea un mister total. De cînd a venit, n-o văzusem niciodată 
pe Beatrice citind un ziar sportiv şi speram al dracului că n-o să 
înceapă chiar în dimineaţa asta. 

Am adunat cîteva lucruri pe care să le iau cu mine: lenjerie 
curată, bani lichizi, hîrtie de scris, un casetofon de buzunar, 
casete de rezervă şi citeva fotografii alese dintr-un sertar unde 
zăceau de-a valma. 

Am dus în maşină şi video-recorder-ul pe care-l folosisem ca 
să fac filmul ce-l incrimina pe Maynard, precum şi cîteva casete 
de rezervă şi baterii, dar totul mai mult ca să fie, „în caz de 
nevoie”, nu ca un plan precis de utilizare. Am luat din bucătărie, 
de unde-l ţineam, un mic aparat pe care îl cumpărasem din New 
York şi care pornea maşina de la distanţă. Funcţiona prin radio, 
comanda fiind preluată de un receptor din maşină care declanşa 
aprinderea şi pornea motorul. Imi plăceau aceste dispozitive 
ingenioase, iar cel de faţă era foarte folositor pe vremea 
geroasă pentru că puteai să-ţi porneşti maşina din casă şi 
motorul se încălzea înainte ca tu însuţi să plonjezi în viscolul de 
afară. 

Mi-am luat mesajele de la robotul telefonic rezolvînd pe cele 
urgente, mi-am burduşit şoseta cu alte cuburi de gheaţă şi, în 
cele din urmă, am plecat spre Bradbury, ajungînd în orăşelul de 
provincie cu zece minute mai devreme la locul de întîlnire. 

Am descoperit că King's Head era o clădire mică, pătrată, din 
cărămidă, relativ modernă şi profilată pe bere. N-avea nimic din 
savoarea vremurilor de altădată, nu erau nici vase cu jar pentru 
încălzit, nici bîrne de stejar, nici abajururi roşii, nici căni de 
cositor; dar nici parcare nu avea. Bradbury Arms de peste drum 
părea dotat din plin cu orice. 

Am parcat maşina în stradă şi am intrat în cîrciuma King's 
Head, oprindu-mă mai întîi în barul pentru publicul de rînd, unde 
se găseau un panou pentru aruncări la ţintă, numeroase bănci şi 
mese joase, un covor de iută şi un bar destul de sărac. 

Nu era nici un client. 

Am încercat apoi barul select, mobilat mai cu grijă, cu cristal 
pe mese şi cu fotolii relativ confortabile, din lemn. M-am aşezat 


şi eu în unul şi am aşteptat. 

A apărut un bărbat în spatele tejghelei şi m-a întrebat ce 
doresc. 

— O bere blondă. 

Mi-a dat-o şi am plătit. 

Am pus pe cristalul de pe masa din faţa mea plicul mare, 
maro în care era fotografia lui Nanterre dată de lordul 
Vaukhnley. De fapt, plicul era burduşit şi cu micul casetofon de 
buzunar, alte patru fotografii, două grămezi de bancnote puse în 
plicuri separate şi cîteva coli de scris. Tot ceea ce îmi trebuia în 
legătură cu John Smith era pregătit, dar John Smith nu se zărea 
nicăieri. 

Ciţiva oameni din partea locului, cunoştinţe bune ale 
barmanului, au intrat şi au comandat băutura obişnuită. Se uitau 
curioşi la mine, eu fiind pentru ei un străin. Nici unul dintre ei nu 
avea în mînă un ziar. Şi am mai remarcat că nu era nici o femeie 
în local. 

Am auzit un zgomot... un zornăit de zaruri... cineva juca 
table în barul pentru publicul de rînd, aşa că mi-am luat plicul şi 
berea şi m-am reîntors acolo ca să mă uit. 

De data asta aici erau trei clienţi; doi jucau table şi altul 
stătea pe marginea unei bănci uitîndu-se la ceas. 

Pe bancă, lîngă el, zăcea ziarul The Sporting Life de sîmbătă, 
cu anunţul tipărit cu litere aldine în partea de sus a paginii. 

Cu un sentiment de o mare uşurare m-am dus spre el şi 
m-am aşezat pe bancă, ziarul rămînînd între noi. 

— Domnul Smith? am întrebat. 

A tresărit speriat, cu toate că mă urmărise cu privirea cînd 
mă îndreptasem spre el. 

Avea în jur de cincizeci de ani, purta o jachetă cafenie, 
închisă în faţă cu fermoar şi arăta cu un ins deprins cu 
înfrîngerile. Păru-i încă negru era pieptănat cu grijă ca să-i 
acopere parţial chelia, iar virful nasului îi era îndreptat exact în 
jos de parcă cineva i-ar fi imprimat direcţia respectivă, în 
vremuri demult apuse: 

— Numele meu este Christmas, i-am spus. 

M-a privit atent şi s-a încruntat. 

— Te cunosc parcă. 

— Posibil, i-am spus. Ţi-am adus banii... Vrei să bei ceva? 

— O să-mi aduc eu, a spus el. 


S-a ridicat grăbit şi s-a îndreptat spre bar ca de acolo să mă 
studieze neîncrezător. Am băgat mîna în plicul mare, am apăsat 
pe tasta de înregistrare a casetofonului şi am scos primul 
pachet cu bani pe care l-am aşezat pe masă, lîngă paharul meu. 

În cele din urmă, s-a întors cu o halbă şi a băut cu sete camo 
treime din ea. 

— De ce şchiopătezi? m-a întrebat punîndu-şi cu grijă halba 
pe masă. 

— Mi-am luxat glezna. 

— Eşti jocheul acela, Kit Fielding, a spus el. 

Am simţit cum l-a cuprins teama cînd m-a identificat şi am 
împins banii spre el spre a-l ţine locului, ca să-l opresc să nu-şi 
ia tălpăşiţa. 

— O sută, la vedere, i-am spus. 

— N-a fost vina mea, s-a scuzat el grăbit, pe jumătate 
belicos, jumătate în defensivă. 

— Nu, ştiu asta. la banii. 

A întins o palmă mare, cu degete cioturoase, a luat prada, a 
verificat şi i-a dat drumul într-un buzunar interior. 

Totuşi, nu era pregătit. Stînjeneala, privită sub aspect cauză 
şi efect, era prima de care trebuia să mă ocup. 

— Ascultă, vreau ca lucrurile să se oprească aici, a spus el 
nervos. N-am ştiut ce hotărîre să iau. Am văzut anunţul vineri... 
dar, ştii, de fapt, atunci eu n-ar fi trebuit să mă aflu la curse. 
Dumitale îţi spun că am fost acolo dar nu vreau ca lucrurile să 
meargă mai departe. 

— Mda, am spus eu pe un ton neutru. 

— Dar vezi, nu mi-ar pica rău nişte bani neimpozabili, cui i-ar 
cădea rău? Aşa că m-am gindit să-ţi spun, dar valorează două 
sute pentru dumneata. 

— Restul se află aici, l-am întrerupt arătînd spre plicul maro. 
Trebuie doar... să-mi spui ce s-a întîmplat. 

— Ascultă, eu atunci trebuia să fiu la muncă. Am şters-o 
zicînd că am gripă. Dacă şefii m-ar fi descoperit n-aş fi fost 
concediat, aş fi primit doar o muştruluială, dar nu vreau ca soţia 
mea să afle, mă înţelegi? Ea mă credea la lucru. M-am întors 
acasă la ora obişnuită. Dacă-ar şti, ar apuca-o durerile de 
stomac, e ceva cronic la ea. Nici nu vrea să audă de pariuri, 
înţelegi ce vreau să spun? 

— lar dumitale îţi place să faci cîte un mic pariu la curse, 


i-am spus. 

— Nu-i nimic rău în asta, nu? a întrebat. 

— Nu, i-am răspuns. 

— Nevasta nu ştie că sînt aici, a continuat el. Asta nu e 
cîrciuma mea. l-am spus că vin la Bradbury ca să-mi iau ceva 
pentru motor. Schimb uleiul şi am nevoie de un filtru. Nu trebuie 
să scot nici o vorbă despre întîlnirea noastră, înţelegi? 
Dimineaţă te-am sunat din oraş cînd am ieşit să plimb cîinele. 
Aşa că mă înţelegi, nu vreau să afle. 

M-am gîndit, fără a mă simţi vinovat, la micul meu casetofon 
care înregistra, dar cred că efuziunea domnului Smith ar înceta 
într-o fracțiune de secundă dacă ar afla de existenţa lui. Totuşi, 
el părea că nu este genul de om care să suspecteze o asemenea 
prezenţă. 

— Sînt sigur că n-o să se afle, domnule Smith, i-am spus. 

Din nou a tresărit uşor la auzul numelui. 

— Ştii, numele meu nu este Smith, cred că ţi-ai dat seama. 
Dar, dacă nu-l ştii, eu sînt mult mai în siguranţă, mă înţelegi? 

— Da, i-am spus. 

A băut aproape toată berea şi şi-a şters gura cu o batistă 
albă cu carouri maro pe margini. Cei doi bărbaţi care jucau table 
şi-au terminat partida şi au plecat în barul select lăsîndu-ne 
singuri în decorul spartan. 

— Mă uitam la caii din padoc şi o pornisem spre bookmakeri 
cînd tipul ăla a venit la mine şi mi-a oferit o bancnotă de cinci 
lire ca să duc un mesaj. 

— O bancnotă de cinci, am repetat eu. 

— Mda... ei bine, i-am spus: Zece şi e-n regulă. A pufnit pe 
nas. N-a fost foarte încîntat. Mi-a aruncat o privire dispreţuitoare 
dar, în cele din urmă, s-a învoit. Zece lire, asta înseamnă că 
puteam să pariez în voie pentru cursa aceea, înţelegi ce vreau 
să spun? 

— Da, i-am răspuns. 

— Aşa că tipul ăla a zis că tot ceea ce trebuia să fac era să 
mă duc la un bărbat pe care mi-l va arăta el şi să-i spun că 
Danielle îl roagă să vină sus, în balcon, să admire priveliştea. 

— Asta a spus el în mod sigur? 

— M-a pus s-o repet de două ori. Apoi mi-a dat două 
bancnote de cinci şi mi-a arătat un bărbat înalt, cu un pardesiu 
de culoare închisă, cu o înfăţişare foarte distinsă. M-am răsucit 


să-l văd, dar cînd am revenit la loc individul plecase. În orice 
caz, îmi plătise ca să transmit mesajul, aşa că l-am transmis. Nu 
m-am gîndit deloc la el, înţelegi? Vreau să spun că nu părea nici 
un pericol în el. Ştiam că balconul nu era deschis, dar, dacă el 
dorea să urce acolo, îl privea. Mă înţelegi? 

— Da, înţeleg. 

— Am transmis mesajul şi domnul cu înfăţişare elegantă mi-a 
mulţumit, iar eu m-am dus la bookmakeri şi am pus amîndouă 
bancnotele de cinci pe Applejack. 

Domnul Smith făcea parte din categoria oamenilor 
ghinionişti, mi-am zis în sinea mea. Atunci eu călărisem pe 
Pinkeye şi îl bătusem pe Applejack, care se plasase pe locul al 
doilea. 

— Nu bei, a observat el îndreptindu-şi privirile spre paharul 
meu care era plin. 

Berea însemna un plus de greutate pentru mine. 

— Dacă-ţi face plăcere, poţi s-o iei dumneata, i-am spus. 

A luat paharul fără alte comentarii şi a înghiţit pe nerăsuflate 
conţinutul. 

— Ascultă, a zis el. Mai bine mi-ai spune... bărbatul căruia 
i-am transmis mesajul a fost cel care a căzut de la balcon? 

Ochii îi erau speriaţi, aproape pledind pentru orice răspuns în 
afară de acel de care se temea. 

— Mă tem că da, i-am spus. 

— M-am gîndit eu că aşa trebuie să fie. Nu l-am văzut cînd a 
căzut, eu eram afară, în faţă, la bookmakeri, înţelegi? Dar mai 
apoi am auzit ici şi colo oamenii vorbind despre haine şi alte 
asemenea lucruri... totuşi, n-am ştiut despre ce a fost vorba 
pînă în ziua următoare cînd s-a scris în gazete. Şi-a clătinat 
capul. Totuşi, eu nu puteam să spun nimic despre ce se 
întîmplase la curse din moment ce nevastă-mea ştia că n-am 
fost acolo, nu? 

— Dificil, într-adevăr, am încuviinţat eu. 

— N-a fost vina mea că el a căzut de la balcon, a continuat 
posomorit. Aşa că m-am gîndit ce rost avea să-i povestesc cuiva 
despre mesaj. Şi mi-am pus lacăt la gură. Poate că acea Danielle 
l-a îmbrîncit, m-am gîndit eu. Poate că era soţul ei, iar amantul 
m-a pus să-l trimit acolo, sus, ca ea să-i poată face vînt. Mă 
înţelegi? 

Mi-am înăbuşit un zîmbet văzînd ce avea el în cap. 


— Nu voiam să am de-a face cu poliţia, înţelegi? Vreau să 
spun că, datorită dumitale, n-a fost omorit, aşa că nu s-a 
întîmplat nimic rău, nu? 

— Nu, am spus. N-a fost împins. Şi-a pierdut echilibrul pe 
nişte grămezi de scînduri lăsate acolo de constructori. El mi-a 
povestit, explicîndu-mi cum a căzut. 

— O! Domnul Anonim Smith părea şi uşurat şi dezamăgit că 
nu fusese implicat într-o încercare de crimă pasională. Înţeleg. 

— Dar, am continuat eu, el este curios în privinţa mesajului. 
Ar vrea să ştie cine te-a rugat să i-l dai, aşa că ne-am hotărît să 
dăm acel anunţ la ziar. 

— Deci îl cunoşti? m-a întrebat el perplex. 

— Acum da, am răspuns. 

— A! A dat din cap. 

— Omul care ţi-a dat mesajul, l-am întrebat pe un ton 
indiferent, îţi aminteşti cum arăta? 

Am încercat să nu mi se taie respiraţia. Totuşi domnul Smith 
a simţit că aceasta era o întrebare crucială şi a privit 
semnificativ spre plic, mintea lui concentrîndu-se asupra celui 
de al doilea pachet cu bancnote. 

— Cea de-a doua sută este a ta dacă mi-l poţi descrie, i-am 
spus. 

— Nu era englez, a zis el, avîntîindu-se. Tip forte, voce dură, 
nas mare. 

— Ţi-l aminteşti clar? l-am întrebat relaxăm du-mă în sinea 
mea. L-ai recunoaşte? 

— Mă gindesc la el de joi, a răspuns el simplu. L-aş 
recunoaşte. 

Am scos cu nonşalanţă cele cinci fotografii din plic: toate 
erau poze alb-negru, lucioase, de opt pe zece, cu oameni care-şi 
primeau trofeele după curse. In patru dintre ele jocheul care 
cîştigase era Fielding, dar în două stăteam cu spatele spre 
aparatul de fotografiat. Pozele erau cel mai corect test pe care-l 
putusem improviza în timpul scurt pe care-l avusesem la 
dispoziţie. 

— Vrei să te uiţi la aceste poze şi să-mi spui dacă respectivul 
se află în ele? i-am zis. 

Şi-a scos o pereche de ochelari şi i-a pus pe nasul turtit: era 
un bărbat şters, nefericit. 

A luat fotografiile, s-a uitat la ele cu atenţie, una cite una. 


Poza lui Nanterre era a patra dintre cele cinci; s-a uitat la ea şi a 
trecut mai departe. A privit-o şi pe a cincea şi le-a pus pe toate 
jos, pe masă. Am sperat din tot sufletul să nu-mi confirme 
dezamăgirea. 

— Ei bine, a spus el chibzuind. Da, este. 

L-am privit abia mai respirînd şi am aşteptat. 

Dacă, într-adevăr, îl recunoştea pe Nanterre, îiî 
orice dorinţă. 

— Ascultă, a spus parcă speriat de propriul tupeu, eşti Kit 
Fielding, aşa-i? Nu duci tu lipsă de parale. Şi bărbatul care a 
căzut arăta destul de bogat. Înţelegi ce vreau să spun? Fă două 
sute cincizeci şi am să ţi-l arăt care este. 

Am respirat adînc şi m-am prefăcut că iau în seamă 
propunerea fără tragere de inimă. 

— E-n ordine, am spus în cele din urmă. Fie două sute 
cincizeci. A trecut rapid prin fotografii şi l-a arătat cu precizie pe 
Nanterre. 

— El este, a zis el. 

— Ai cele două sute cincizeci de lire, i-am spus. l-am dat cel 
de al doilea plic. Acolo sînt o sută de lire. Mi-am scos 
portmoneul din buzunar şi i-am mai dat cincizeci. Mulţumesc, 
i-am spus. 

A clătinat din cap şi şi-a pus banii de-o parte, cu grijă, ca mai 
înainte. 

— Domnule Smith, l-am întrebat eu relaxat. Ce-ai face pentru 
încă o sută? 

S-a holbat la mine prin ochelari. 

— Ce vreţi să spuneţi? 

Părea plin de speranţă. l-am spus: 

— Dacă scriu cîteva cuvinte pe o bucată de hirtie, vrei să-ţi 
scrii numele de familie pe ea? Numele de John Smith merge 
foarte bine. 

— Ce cuvinte? m-a întrebat părînd din nou înspăimîntat. 

— Am să ţi le scriu, i-am spus. Apoi o să vezi dacă o poţi 
semna. 

— Pentru o sută de bătrîne? 

— Exact. 

Am scos o foaie de hîrtie din plic, mi-am deschis stiloul şi am 
scris: „La cursele din Bradbury (am menţionat data) i-am 
transmis unui domn un mesaj, în sensul că Danielle voia ca el să 


ndeplineam 


vină sus, la balcon. Bărbatul care mi-a dat acel mesaj este cel 
pe care l-am indicat în fotografie”. 

l-am dat-o domnului Smith. A citit-o. Nu era sigur de 
consecinţele semnăturii sale, dar încă se mai gîndea la cele o 
sută de lire. 

— Semnezi, domnule Smith? l-am întrebat. 

— Da. Cu înflorituri, aşa cum se cere a fi o semnătură. 

l-am dat stiloul meu. Fără prea multe ezitări a făcut aşa cum 
îi cerusem. 

— Grozav, am spus luînd coala şi am băgat-o cu fotografiile 
înapoi în plic. Mi-am scos portmoneul din nou, i-am mai dat o 
sută de lire şi am văzut cum îi străluceau ochii aproape cu 
foame cînd a zărit banii care încă-i mai aveam. 

— Mai sînt şi alte o sută cincizeci de lire înăuntru, i-am spus 
arătîndu-i-le. Ar face în total în jur de cinci sute. 

Jocul începuse să-i placă tot mai mult. A spus: 

— Pentru acelea ce-ai dori? 

— Să mă scuteşti să te urmăresc pînă acasă, i-am răspuns 
blînd. Aş vrea să-mi scrii pe o foaie separat numele adevărat şi 
adresa. 

Am scos o coală din plic. 

— Stiloul meu încă mai este la dumneata, i-am reamintit. Fii 
bun şi scrie. 

Arăta de parcă l-aş fi lovit în moalele capului. 

— Am venit cu autobuzul, a răspuns el abia auzit. 

— Pot să urmăresc şi autobuzele, i-am răspuns. 

Părea că e gata să i se facă rău. 

— N-am să-i spun soţiei dumitale că ai fost la curse, i-am 
promis. N-am s-o fac dacă ai să-ţi scrii numele, aşa că nu va mai 
fi cazul să te urmăresc. 

— Pentru o sută cincizeci? a întrebat el slab. 

— Da. 

Şi-a scris numele şi adresa cu litere mari: 

A.V. HOBGES 44, CARLETON AVENUE WIDDERLAWN, NR 
BRADBURY 

— Ce înseamnă A.V., l-am întrebat. 

— Arnold Vincent, a spus inocent. 

— E-n ordine, am zis. Poftim restul de bani. l-am numărat în 
locul lui. Să nu-i joci pe toţi deodată. 

A apărut surprins şi apoi, ruşinat, a rîs scurt: 


— Nu mă pot duce des la curse, înţelegi? Nevastă-mea ştie 
cîţi bani am. 

— Acum nu ştie, i-am răspuns vesel. Mulţumesc foarte mult, 
domnule Smith. 

Aveam destul timp şi m-am gîndit că poate ar fi bine să fiu 
totuşi sigur. 

Am hoinărit aiurea în timp ce John Smith şi-a cumpărat filtru 
de ulei de la un garaj. A luat apoi autobuzul, iar eu l-am urmărit 
discret pînă la Widderlawn. 

John Smith a coborit şi s-a îndreptat spre Carleton Avenue 
unde s-a oprit la numărul 44, o clădire a consiliului comunal, 
bine îngrijită, ce forma un singur corp cu surata ei de alături. A 
deschis uşa cu cheia şi s-a făcut nevăzut. 

Mulţumit de rezultate, m-am întors la Londra şi, cînd tocmai 
intram în hol, l-am întîlnit pe Litsi care ieşea din bibliotecă. 

— Te-am văzut cînd ai venit, a spus el tărăgănat. Ferestrele 
bibliotecii dădeau, într-adevăr, în stradă. Sînt încîntat că te-ai 
întors. 

Mă aşteptase, mi-am zis în gînd. 

— N-a fost o capcană, i-am spus. 

— Văd. 

Am zîmbit brusc şi el a continuat: 

— Eşti ca un motan care toarce, dacă am văzut vreodată 
vreunul. 

Am făcut semn cu capul spre bibliotecă: 

— Să mergem înăuntru şi o să-ţi povestesc. 

Am luat cu mine sacoşa cu haine şi plicul mare în camera 
lungă, panelată, cu pereţii căptuşiţi cu rafturi de cărţi, cu 
covoare persiene, cu draperii roşii de catifea şi perdele de tul. 
Era o cameră elegantă şi bine proporţionată. De obicei, aici erau 
primiţi oaspeţii ce nu făceau parte dintre intimii casei, care, de 
regulă, erau invitaţi sus; pentru mine avea aerul unor săli de 
aşteptare scumpe, lipsite de viaţă. 

Litsi şi-a coborit privirile spre picioarele mele. 

— Poţi călca pe toată talpa? m-a întrebat fără să-i vină a 
crede. 


— Mda. 

Am pus jos sacoşa şi plicul şi m-am descălţat de pantoful 
stîng în care se scursese unul din pachetele cu cuburi de 
gheaţă. Spre oroarea lui, am luat cealaltă pungă din şosetă, 
care rămăsese intactă şi-am vărsat conţinutul într-un ghiveci cu 
plante ornamentale. Cea de a doua pungă, care se golise din 
proprie iniţiativă, a urmat-o pe prima în coşul de gunoi. Mi-am 
scos şoseta udă, am împăturit-o, am pus-o pe sacoşă şi am 
încălţat din nou pantoful jilav. 

— Cred că toate astea au fost un fel de frigider ambulant, a 
spus Litsi. 

— Exact. 

— Eu aş fi pus o compresă caldă, a zis el căzut pe gînduri. 

— Gheaţa este mai eficace. 

Am luat plicul şi m-am îndreptat spre cele două fotolii 
aşezate de o parte şi de alta a mesei pe care se afla o veioză; 
am aprins veioza şi m-am aşezat în fotoliu. Litsi m-a urmat 
ocupînd şi el celălalt fotoliu. Biblioteca era mai întotdeauna în 
semiîntuneric, luminile trebuind să stea aprinse mai mereu, 
cenuşiul după-amiezii topindu-se în faldurile crem ale perdelei 
de tul de la fereastra ce dădea spre stradă. 

— Domnul Smith poate vorbi el însuşi, am spus. 

Am pus micul casetofon pe masă, am derulat banda şi am 
apăsat tasta de pornire. Listi, domnul cu înfăţişare distinsă, a 
ascultat cu o fascinaţie crispată pînă în momentul în care el 
fusese salvat, iar către sfîrşit a rămas cu sprincenele înălțate, 
ceea ce însemna că nu înţelesese ceva. 

l-am arătat hirtia pe care o semnase John Smith şi, în timp ce 
o citea, eu am desenat un cerc cu stiloul în jurul capului lui 
Nanterre din fotografie. 

— Domnul Smith locuieşte, într-adevăr, acolo unde a scris, 
i-am spus. L-am urmărit pînă acasă, ca să fiu sigur. 

— Dar, dacă l-ai urmărit, a spus Litsi surprins, de ce i-ai mai 
dat ultimele o sută cincizeci de lire? 

— 0... mde... n-am mai pierdut vremea ca să-i aflu numele 
de la vecini. Litsi părea sceptic. Ei bine, am continuat eu, le 
merita. 

— Ce-ai de gind să faci cu toate astea? m-a întrebat el 
schiţind un gest cu mîna. 

— Cu puţin noroc, asta, i-am răspuns. 


Şi i-am povestit. 

Graţie liftului am urcat trei etaje şi m-am oprit în camera de 
bambus ca să-mi scot încălţările, să fac duş, să-mi pun alte feşe, 
hotărînd să întrerup cuburile de gheaţă. 

Cred că începusem să mă simt ca acasă în camera foarte 
elegantă. Se pare că Beatrice renunţase la planurile de a o lua 
cu forţa, deşi ţinuse cu tot dinadinsul să nu am nici un dubiu în 
privinţa tăriei resentimentelor sale; şi, cum afecțiunea mea 
pentru cameră creştea cu fiecare zi, îi înţelegeam tot mai mult 
amorul propriu jignit. 

Seara cînd am coborit la cină, ea nu era în sufragerie; nu se 
aflau decît prinţesa, Danielle şi Litsi, care le turna băutură în 
pahare. 

M-am înclinat uşor spre prinţesă pentru că o vedeam prima 
oară în această zi şi am sărutat-o pe Danielle pe obraz. 

— Unde ai fost? m-a întrebat ea pe un ton neutru. 

— La pescuit. 

— Ai prins ceva? 

— Am pus momeală pentru un rechin, am răspuns. 

Mi-a aruncat o privire rapidă, cu zimbete în ochi. Pentru o 
fracțiune de secundă, în faţa mea s-a aflat iar Danielle cea de 
altădată, blîndă şi iubitoare, dar în clipa următoare s-a evaporat. 
Am luat paharul în care Litsi pusese foarte puţin scotch şi am 
încercat să-mi înăbuş un regret. Chiar în acel moment şi-a făcut 
apariţia Beatrice cu ochii-i rotunzi speriaţi şi a rămas în mijlocul 
camerei de parcă n-ar fi ştiut ce să facă în continuare. 

Litsi a început să-i prepare băutura preferată: ar fi fost un 
bun rege, dar un barman şi mai bun, mi-am zis în sinea mea 
plăcîndu-l. Beatrice s-a îndreptat spre sofaua pe care stătea 
prinţesa şi s-a aşezat lingă ea, de parcă i s-ar fi tăiat genunchii. 

Beatrice s-a uitat la băutură fără s-o vadă. 

— Casilia, a rostit ea de parcă cuvintele i-ar fi rănit gitul. Am 
fost aşa de proastă. 

— Draga mea, Beatrice... a spus prinţesa. 

Dintr-o dată Beatrice a început să plîngă, nu liniştit, ci cu 
suspine care erau foarte aproape de gemete. 

Prinţesa părea încurcată şi Litsi a fost cel care a venit în 
ajutorul lui Beatrice oferindu-i o batistă albă, bărbătească şi 
liniştind-o. 

— Spune-ne ce te supără şi cu siguranţă te vom ajuta, i-a zis 


el. 

Beatrice a scos iarăşi un oftat din adîncul plămiînilor, gura 
deschisă i s-a contorsionat într-un cerc agonic şi şi-a şters ochii 
cu putere cu batista lui Litsi. 

— Încearcă să-ţi revii, Beatrice, i-a spus prinţesa cu o undă 
de maliţie. Nu te putem ajuta pînă nu ştim despre ce este vorba. 

Paroxismul uşor teatral al lui Beatrice a dispărut, lăsînd locul 
unei  miîhniri autentice.  Supralicitarea sentimentelor de 
compătimire poate că a dat greş, dar căința era reală. 

— N-am avut încotro, a spus ea şi şi-a tamponat cu grijă 
fardul de la ochi punînd marginea batistei împăturite peste 
pleoapa de jos şi clipind din pleoapele de sus, lăsînd urme fine, 
negre, pe batistă. 

Nimeni în asemenea momente nu şi-ar fi putut şterge ochii 
mai meticulos, am gîndit în sinea mea. 

— Am fost atit de proastă, a repetat ea. 

— În ce mod, draga mea? a întrebat-o prinţesa, lăsînd clar 
impresia că ea deja o considera astfel pe cumnata ei de mai 
multă vreme. 

— Eu... am vorbit cu Henri Nanterre, a spus Beatrice. 

— Cînd? a întrebat-o rapid Litsi. 

— Chiar acum. Sus, din camera mea. 

Şi eu şi el ne-am uitat la telefonul pentru înregistrări care nu 
dăduse nici un semn de viaţă. Pînă la urmă nici eu, nici Litsi nu 
ridicasem receptorul la momentul oportun. 

— Tu i-ai telefonat? a întrebat-o Litsi. 

— Da, bineînţeles. Beatrice a început să-şi revină la starea-i 
normală de inteligenţă, atita cîtă era. Ei bine, adică... 

— Ce ţi-a zis el ca să te tulbure atît de mult? a întrebat-o Litsi 
nelăsînd-o să-şi termine gîndul. 

— Eu... Eu... El era atît de drăguţ cînd a venit să mă vadă la 
Palm Beach, dar eu m-am înşelat... m-am înşelat teribil. 

— Acum ce anume ţi-a zis Nanterre? a întrebat-o din nou 
Litsi. 

— A zis... s-a uitat la Litsi înspăimiîntată, a zis că a fost 
convins că Roland va da ortul popii la vestea că tu ai fost la un 
pas de moarte... şi m-a întrebat de ce n-a murit... Dar eu... eu 
nici măcar n-am ştiut că tu ai fost gata-gata să mori. l-am spus 
că n-am auzit nimic despre asta şi că eram sigură să nici 
Roland, nici Casilia nu ştiau nimic, iar el a fost teribil de furios, a 


urlat... Beatrice şi-a clătinat capul. A trebuit să ţin telefonul 
departe de ureche... nu mai puteam suporta. 

Prinţesa privea uluită şi întristată. 

— Litsi! Ce s-a întîmplat? N-ai spus nimic... 

— Henri s-a lăudat, a continuat Beatrice pe un ton jalnic, că 
el a pus la cale un accident pentru Litsi, care ar fi reuşit de 
minune dacă acest... acest... Nu ştia cum să mă numească, aşa 
că s-a mulţumit să arate spre mine. £E/i-a salvat viaţa lui Litsi. 
Beatrice s-a înecat. N-am crezut niciodată... absolut niciodată... 
că Nanterre va face ceva atit de îngrozitor... că, într-adevăr, va 
răni pe cineva. Şi el a spus... a spus... el a crezut că Roland şi 
Casilia n-or să vrea să mai aibă alţi cai morţi. Şi m-a întrebat 
cum a reacţionat ea cînd a auzit despre Col... iar, cînd i-am spus 
că nu ştiam nimic despre asta, el a izbucnit în urlete... A întrebat 
dacă Roland aflase şi i-am spus că habar n-aveam... Şi el răcnea 
în telefon... era total ieşit din minţi... a zis că n-a crezut 
niciodată că ei au să reziste atit... A zis că deja dura de prea 
multă vreme şi că va mări presiunea. 

Şocul lui Beatrice era profund. 

— A zis că jocheul îi stă întotdeauna în cale, îi pune piedici, a 
adus oameni de pază, telefoane care să înregistreze 
convorbirile; aşa că mai întîi avea să scape de jocheu. Apoi îi va 
veni rîndul lui Danielle, pe care o va sluţi - şi atunci nimeni nu-l 
va mai opri pe Roland să semneze. A zis, a adăugat ea cu ochii-i 
rotunzi, din nou fără lacrimi, ca eu să-i reproduc exact lui Roland 
toate amenințările lui. M-a sfătuit să spun că el a telefonat aici şi 
s-a întîmplat să ridic eu receptorul. 

Prinţesa îngrozită, dar cu fruntea sus, a spus: 

— N-am să te las să-i spui lui Roland nimic, Beatrice. 

— Henri a închis telefonul, a continuat Beatrice, iar eu am 
rămas sus, în camera mea, gindindu-mă că n-avea să facă toate 
astea, că nu putea să sluţească chipul Daniellei... Ea este tot atit 
nepoata mea cit şi a lui Roland... Aşa ceva n-aş fi admis pentru 
toţi banii din lume... Am încercat să mă conving singură că nu 
erau decît ameninţări, dar el chiar o urmărise în seara aceea şi 
el a omorît, într-adevăr, caii; el s-a lăudat cu astea... şi eu n-am 
vrut să cred că a încercat să-l omoare pe Litsi... Să-l omoare!... 
Nu era cu putinţă... Dar el părea atît de pornit... n-aş fi crezut că 
putea fi astfel. S-a întors implorînd-o pe prinţesă. Casilia, poate 
că sînt proastă, dar ticăloasă nu sînt. 


Ascultam avalanşa de mărturisiri cu profundă nelinişte. Nu 
voiam ca remuşcările ei tîrzii să distrugă planurile făcute cu 
atita grijă. Aş fi preferat ca ţelurile ei iniţiale să rămînă puternice 
şi intacte. 

— L-ai sunat din nou? am întrebat-o. 

Beatrice nu voia să vorbească cu mine şi n-a răspuns pînă ce 
Litsi n-a pus aceeaşi întrebare. 

— L-am sunat, a recunoscut ea pe un ton ce implora iertare, 
dar deja plecase. 

— Deja? a întrebat Litsi. 

Beatrice a spus cu o voce mult mai slabă: ` 

— El mi-a spus că nu-l mai pot găsi la acel număr. In orice 
caz, nici pînă acum nu prea era de găsit acolo. Adică... 

— De cîte ori ai vorbit cu el? a întrebat-o Litsi cu blîndeţe. Şi 
la ce oră din zi? 

Beatrice a ezitat, dar a răspuns: 

— Azi şi ieri cam în jurul orei şase şi joi dimineaţa şi... Ea 
încerca să-şi amintească. Trebuie să fi fost miercuri seara la 
şase şi luni de două ori, după ce am aflat... Vocea i s-a pierdut, 
recunoaşterea, chiar şi parţială, alarmînd-o brusc. 

— Ai aflat ce? a întrebat-o Litsi fără menajamente. 

Ea a răspuns nefericită: 

— Marca şi culoarea maşinii lui Danielle. El voia să ştie... Eu 
habar n-am avut... A gemut brusc... că el voia s-o atace. Cînd 
mi-a spus la telefon nici nu mi-a venit să cred... Cînd el i-a spus 
lui Litsi... cînd a zis că tinerele femei n-ar trebui să şofeze 
singure noaptea. S-a întors apoi spre Danielle spunîndu-i 
stăruitor: Danielle, eu niciodată nu ţi-aş face vreun rău, 
niciodată. 

— Dar joi i-ai spus că eu şi Danielle vom merge la cursele de 
la Bradbury, a continuat Litsi. 

— Da, dar el mi-a cerut să-i spun amănunte de acest fel, a 
zis Beatrice furioasă. Voia să fiu la curent cu cele mai mărunte 
lucruri tot timpul. Mă întreba ce se întîmplă... spunea că, dat 
fiind că era important şi pentru mine ca el să reuşească, trebuia 
să-l ajut cu detalii, orice fel de amănunte, cît de mici. 

Am întrebat în aceeaşi manieră ca Litsi, ca să n-o stirnesc: 

— În ce măsură era important şi pentru dumneavoastră, 
doamnă Bunt? 

Totuşi, a fost iritată. S-a uitat lung la mine şi n-a răspuns. 


Litsi a reformulat întrebarea: 

— Ţi-a promis Henri... poate un cadou frumos... dacă reuşea? 

Beatrice s-a uitat nesigură la prinţesă, al cărui chip era 
sever, iar privirea aţintită asupra miinilor aşezate în poală. Nimic 
pe lume n-ar fi convins-o să-şi spioneze cu bună ştiinţă gazda în 
favoarea duşmanului fratelui ei şi îmi imaginez că încerca din 
răsputeri să nu-şi arate pe faţă dezgustul. 

Beatrice i-a răspuns lui Litsi autoscuzîndu-se: 

— Bineînţeles eu am partea mea din capitalul familiei de 
Brescou, dar te costă mult să-ţi menţii poziția socială în Palm 
Beach... Ştiţi seratele, la care nu invit mai mult de cincizeci de 
prieteni apropiaţi... nimic de proporţii... şi servitorii, n-am decit 
doi, soţ şi soţie... Abia dacă mi-ajunge, iar Henri a spus, Henri a 
promis... 

A făcut o pauză cuprinsă de îndoieli. 

— Un milion de dolari? a sugerat Litsi. 

— Nu, nu, a protestat ea, nu atit de mult. El a zis că, atunci 
cînd pistoalele vor începe să fie fabricate şi cînd el va fi încheiat 
prima afacere bună cu arme, ceea ce gindea că se va întîmpla 
înainte de un an, îmi va trimite în dar două sute cincizeci de 
mii... şi, după aceea, o sută de mii în fiecare an, timp de trei ani. 
Nu era mult... dar, ştiţi, pentru mine ar fi contat. 

O serată pentru o sută de persoane, am gindit în sinea mea 
sarcastic. O mică înălţare ca poziţie socială printre cei bogaţi. Se 
ajungea în total la ceva mai mult de o jumătate de milion. 
Diferenţa era vizibilă. 

— Nu am văzut nimic rău în a încerca să-l conving pe Roland, 
a spus ea. Cînd am venit aici, am fost sigură că voi reuşi cu 
uşurinţă, după care urma să-mi primesc banii de la Nanterre şi 
să fac ce vreau cu ei. 

— V-a dat un contract scris? am întrebat-o. 

— Nu, bineînţeles că nu, a răspuns ea uitînd că vorbea cu 
mine, dar mi-a promis. El este un gentleman. 

Chiar şi ea, după ce a spus-o, şi-a dat seama că Nanterre 
putea fi orice, de la un aristocrat pînă la un om de afaceri, dar 
gentleman, în orice caz, nu. 

— A promis, a repetat ea. 

Beatrice părea să se simtă mai în largul ei, ca şi cum 
mărturisirea completă ar fi scuzat vinovăția. 

Eram neliniştit să aflu cite informaţii transmisese pînă a-şi da 


seama de adevărata faţă a lucrurilor, după care începuseră 
mustrările de conştiinţă. Multe planuri aveau să se ducă pe apa 
simbetei, dacă ea nu relatase ceea ce voisem noi. 

— Doamnă Bunt, am spus eu cu un exces de modestie, dacă 
Henri Nanterre v-a spus că avea de gînd să scape de jocheu, v-a 
dat de înţeles şi cum? Sau poate cînd? Ori unde? 

— Nu, n-a spus, a răspuns ea prompt, privindu-mă cu 
dezaprobare. 

— Dar poate că i-aţi spun unde mă duc şi cînd, la modul la 
care i-aţi vorbit despre Danielle şi Litsi? 

Pur şi simplu, a rămas holbîndu-se la mine. Litsi înţelegînd 
ce-am vrut eu să aflu, a spus: 

— Beatrice, dacă i-ai povestit lui Nanterre unde ar putea fi 
Kit vulnerabil, trebuie să ne spui acum, serios, trebuie. 

S-a uitat la el bătînd în retragere. 

— Din cauza lui (acela eram eu) Roland n-a fost de acord cu 
planurile lui Nanterre. Aşa mi-a spus Roland. Şi e/ însuşi a 
recunoscut-o. Şi-a înălţat brusc capul în direcţia mea. El a spus-o 
pe faţă la cină... l-aţi auzit... că, atita vreme cit el se află aici, 
Roland n-o să semneze. Are atita putere... toţi faceţi ceea ce vă 
spune el... Henri a zis că, dacă n-ar fi fost el aici, totul s-ar fi 
aranjat chiar din prima zi, înainte de venirea mea. Totul este din 
cauza lui. £/a fost cel care l-a determinat pe Henri să facă toate 
acele lucruri îngrozitoare. Din cauza /ui probabil că eu nu-mi voi 
mai căpăta banii. Aşa că, atunci cînd Henri mi-a cerut dacă pot 
să aflu cînd şi unde jocheul va fi singur... ei bine... i-am spus că 
o voi face... că eram bucuroasă să o fac! 

— Tanti Beatrice! a exclamat Danielle. Cum ai putut? 

— El mi-a luat camera! a explodat Beatrice. Camera mea! 

Au urmat citeva clipe de tăcere tensionată. Apoi am spus 
blînd: 

— Dacă ne spui ce i-ai povestit lui Henri Nanterre, atunci 
n-am să mă duc acolo... niciodată. 

— Trebuie să ne spui, a intervenit prinţesa vehement. Dacă i 
se întîmplă ceva lui Kit din cauza ta, Beatrice, nu vei mai fi 
primită niciodată nici în această casă, nici la castel. 

Beatrice parcă a împietrit la această ameninţare atit de 
teribilă. 

— Pe deasupra, a spus Litsi pe un ton dur, tu nu-mi eşti nici 
soră, nici cumnată, nici mătuşă. Nu sîntem legaţi prin 


sentimente de familie. Tu ai dat informaţii care ar fi putut duce 
la moartea mea. Dacă ai făcut acelaşi lucru şi în privinţa lui Kit, 
ceea ce se pare că da, iar dacă Nanterre reuşeşte să-l omoare, 
ai să fii vinovată de coparticipare la crimă şi eu am să informez 
poliţia în acest sens. 

Beatrice s-a prăbuşit total. Asta întrecerea cu mult măsura în 
care ea ar fi vrut să se implice, iar ameninţarea lui Litsi suna de 
parcă s-ar fi auzit în depărtare apropiindu-se cu paşi grei un 
viitor proces penal. 

Beatrice i-a răspuns lui Litsi uşor şocată. 

— l-am spus lui Henri unde-şi ţine maşina cît stă aici. lar în 
seara asta i-am spus că miine o să meargă s-o ia pe Danielle 
pentru ultima oară... că se duce la maşină în jurul orei unu şi 
jumătate... Henri a zis că este excelent... dar apoi el a vorbit 
despre tine la Bradbury, despre caii care au murit... şi a început 
să ţipe, iar eu mi-am dat seama... în ce mod m-a folosit. Fața i 
s-a schimonosit de parcă ar fi vrut să plingă din nou, dar, 
probabil, simțind lipsa totală de compasiune, şi-a domolit 
impulsul şi şi-a plimbat privirea de la unul la celălalt căutînd 
milă. 

Litsi arăta uşor triumfător, aşa cum mă simţeam şi eu, de 
altfel. Totuşi prinţesa era şocată şi ochii i se făcuseră mari. 

— Garajele de pe aleea aceea întunecată! a spus ea 
înspăimîntată. Kit, să nu te duci acolo. 

— Nu, am asigurat-o eu. Am să-mi parchez maşina în altă 
parte. 

S-a destins, vizibil mulţumită de soluţia simplă, iar Danielle 
m-a privit căzută pe ginduri, ştiind că nu era adevărat. 

l-am făcut semn cu ochiul. Ea aproape că a ris. 

— Cum poţi? m-a întrebat ea. Cum poţi să glumeşti? Să nu 
spui, să nu spui... cu uşurinţă. 

Beatrice şi prinţesa păreau nedumerite, dar n-au dat prea 
multă atenţie. 

— Sînteţi absolut sigură, am întrebat-o pe Beatrice, că nu 
puteţi lua legătura din nou cu Nanterre? 

— Da, sînt, a răspuns ea îndoielnic şi a privit nervos spre 
Litsi. Dar... dar... 

— Dar ce, Beatrice? 

— El urma să telefoneze în seara asta aici. Voia ca eu să-i 
spun lui Roland despre accidentul tău şi despre Col că a fost 


împuşcat şi atunci avea să afle dacă Roland este gata să 
semneze... lar dacă nu... Beatrice se simţea încurcată. Nu 
puteam să-l las să-i facă rău Daniellei. N-am putut! 

Ochii îi erau aţintiţi spre băutura neatinsă. Şi-a întins mîna cu 
unghii de un roşu intens, încărcată cu inele şi a băut cu sete. 
Prinţesa abia suportind s-o mai privească pe cumnata ei, s-a 
îndreptat spre uşă şi mi-a făcut semn să vin cu ea. 

Am urmat-o. A intrat în sufragerie, unde masa era pregătită 
şi m-a rugat să închid uşa, ceea ce am făcut. A spus cu o 
nelinişte profundă: 

— Nimic nu s-a schimbat din cauza a ceea ce ne-a spus 
Beatrice, nu? 

— Nu, am spus cu o mulţumire al cărui substrat ea nu-l 
bănuia. 

— Nu putem continua aşa la nesfirşit. Nu putem risca s-o 
vedem pe Danielle mutilată. Nici tu nu poţi să faci asta. 

Dilema era îngrozitoare, aşa cum voise Nanterre. 

— Nu, i-am spus. Nu pot să risc aşa ceva. Dar daţi-mi timp 
pînă marţi. Pînă atunci nu lăsaţi ca amenințările să ajungă la 
urechile domnului de Brescou. Avem un plan, avem o pirghie, 
dar ne trebuie una mai puternică. O să scăpăm de Nanterre, vă 
promit, dacă ne daţi acest răgaz. 

— Tu şi Litsi? 

— Da. 

— Litsi a fost bărbatul care a căzut de la balcon? a întrebat 
ea voind o confirmare. 

Am  încuviinţat din cap şi i-am povestit despre 
mesajul-capcană, dar nu i-am spus că l-am găsit pe cel care l-a 
transmis. 

— Doamne Dumnezeule! categoric trebuie să anunţăm 
poliţia. 

— Aşteptaţi pînă marţi, am rugat-o. O vom face atunci, dacă 
va trebui. 

A încuviinţat cu destulă uşurinţă pentru că cercetările poliţiei 
ar fi dus la publicitate; iar eu speram, de dragul lui John Smith 
Arnold Vincent Hoddges, că nu vom fi nevoiţi să-l dăm în vileag 
faţă de nevastă. 

Am întrebat-o pe prinţesă dacă pot să am o convorbire de 
zece minute cu soţul ei, între patru ochi. Fără alte comentarii, 
m-a condus la lift şi a aranjat să-l văd imediat spunînd că era 


momentul cel mai potrivit, pentru că Roland nu va cobori la 
cină. 

M-a condus la el şi ne-a lăsat singuri, iar eu m-am aşezat în 
fotoliul roşu, de piele, aşa cum mi-a indicat Roland. 

— Cu ce te pot ajuta? a întrebat el politicos, cu capul sprijinit 
de spătarul înalt al scaunului cu rotile. Mai mulţi paznici? L-am 
întîlnit pe Sammy, a continuat el zimbind vag, este un tip 
amuzant. 

— Nu, nu mai multe gărzi. Mă întrebam dacă aş putea să-l 
văd pe avocatul dumneavoastră, Gerald Greening, miine 
dimineaţă devreme. V-ar deranja dacă aş fixa o întîlnire? 

— Asta are legătură cu Nanterre? 

— Da, domnule. 

— Ai putea să-mi spui de ce vrei să-l întîlneşti pe Gerald? 

l-am explicat. A spus îngrijorat că nu vedea nici o şansă de 
succes, dar nu era nevoie să mă duc la biroul lui Gerald, Gerald 
ar vrea să vină aici. Lumea, mi-am dat seama amuzat, este 
împărţită în cei care merg la birourile avocaţilor şi cei la care vin 
avocaţii acasă. 

Roland a spus să caut numărul lui Gerald şi să-l sun şi, dacă 
este acasă, va vorbi el însuşi cu avocatul. Aşa că în scurt timp 
întîlnirea a fost fixată. 

— El va veni aici înainte de a se duce la birou, a spus Roland 
întinzîndu-mi receptorul să-l pun în furcă. La opt şi jumătate. Să 
i se dea micul dejun. 

— Da, domnule. 

A înclinat uşor din cap. 

— Noapte bună, Kit. 

Am coborit la cină, care s-a servit într-o tăcere mai mare ca 
niciodată şi mai tîrziu, aşa cum ameninţase, a sunat Nanterre. 

Cînd i-am auzit vocea, am apăsat pe butonul de înregistrare, 
nu pe cel de conferinţe. 

— Vorbesc cu oricine, dar nu cu tine, a spus el. 

— Atunci, nu vorbeşti cu nimeni. 

A ridicat vocea: 

— Vreau să vorbesc cu Casilia. 

— Nu. 

— Vreau să vorbesc cu Roland. 

— Nu. 

— Cu Beatrice. 


— Nu. 
— Ai s-o regreţi, a urlat el şi a trîntit receptorul. 


19 


Eu şi Litsi l-am primit pe Gerald Greening în salonul de 
dimineaţă unde el a mîncat scrumbii afumate, urmate de ouă cu 
şuncă, toate aduse de Dawson, care fusese anunţat din vreme. 

— Mda, mada, a mormăit Greening în timp ce noi îi explicam 
ce voiam. Mda... nu este absolut nici o problemă. Vrei, te rog, 
să-mi dai untul? 

Era rotofei şi jovial şi-şi mîngfia stomacul. 

— Aveţi puţină piine prăjită? 

Şi-a scos din servietă un blocnotes mare pe care a început 
să-şi ia notițe. 

— Da, da, a spus el continuînd să scrie. Am înţeles fondul 
problemei. Doriţi ca intenţiile dumneavoastră să fie formulate în 
termeni legali foarte exacţi, aşa-i? 

l-am răspuns că da. 

— Şi doriţi ca toate acestea să fie bătute la maşină şi 
pecetluite cu sigiliu de rigoare? 

— Da, vă rugăm, am spus. În două exemplare. 

— Nici o problemă. Mi-a dat absent ceaşca de cafea ca să i 
se mai toarne o porţie fierbinte. Aş putea să le aduc aici în jur... 
de... şi-a consultat ceasul... să zicem ora douăsprezece, la prînz. 
Este în ordine? 

l-am răspuns afirmativ. Şi-a ţuguiat buzele. 

— Mai repede nu pot. Trebuie formulat corect, bătut la 
maşină fără greşeli, toate acestea verificate, plus drumul cu 
maşina din City pînă aici. 

l-am înţeles punctul de vedere. 

— AŞ dori puţin gem. 

| l-am dat. 

— Altceva? 

— Da, a spus Litsi aducînd de pe o masă de alături formularul 
redactat în franceză care fusese în servieta notarului. Am vrea 
să ne daţi un sfat în privinţa acestuia. 

Gerald a spus surprins: 

— Singur franţujii l-au luat cu ei cînd domnul de Brescou a 


refuzat să-l semneze? 

— Acesta este un duplicat în alb, necompletat, a spus Litsi. 
Credem că acel pe care Henri Nanterre îl voia semnat 
reprezenta prima pagină de la un întreg dosar de documente. 
Eu şi Kit dorim ca acest exemplar nefolosit să constituie prima 
pagină a dosarului nostru. | l-a înmînat lui Greening. După cum 
vedeţi, este un formular de contract, cu spaţii pentru detalii şi 
este în franceză, bineînţeles. Trebuie să aibă valoare de 
document, altfel Henri Nanterre nu l-ar fi folosit. Propun ca 
spaţiile goale să fie completate în franceză, astfel ca acesta 
împreună cu celălalt document care-l însoţeşte să constituie un 
contract obligatoriu, în conformitate cu legea franceză. V-aş fi 
foarte recunoscător, a continuat el pe tonul său cel mai princiar, 
dacă m-aţi sfătui cum să-l redactez. 

— În franceză? a întrebat Greening neliniştit. 

— In engleză... Eu am să-l traduc. 

Am lucrat amindoi asupra documentului pînă ce am fost 
mulţumiţi, iar Greening s-a aruncat asupra celei de a patra felii 
de piine prăjită. Il invidiam nu pentru cît era de rotofei, nici 
pentru apetitul lui, ci pentru că nu trebuia să se abţină de la 
nimic. Aşa că mi-am înghiţit vitaminele fade dorind ca măcar să 
miroasă a mic dejun. 

El a plecat după a cincea felie de piine prăjită luîndu-şi 
notițele şi promiţind să treacă imediat la acţiune; şi, ţinîndu-se 
de cuvint, a reapărut în maşina sa condusă de şofer la 
douăsprezece fără zece. Eu şi Litsi ne aflam în bibliotecă şi ne 
uitam pe fereastră, aşa că i-am deschis uşa din faţă rotofeiului 
avocat şi l-am poftit în biroul folosit de micuța doamnă Jenkins. 

Acolo am ataşat la prima pagină a documentelor 
impunătoare aduse de Greening formularul original în franceză 
şi o fotocopie a lui la celălalt grupaj, completate şi bătute la 
maşină ordonat, fiind lăsate spaţii mari pentru semnături. 

Am luat apoi liftul şi am urcat la Roland de Brescou în salon, 
unde ne aşteptau cu toţii: el, prinţesa şi Danielle. 

Gerald Greening cu gesturi uşor teatrale le-a prezentat la 
fiecare pe rînd documentele, precum şi lui Litsi, rugîndu-i să-şi 
semneze numele de patru ori, o dată pe fiecare din formularele 
în franceză şi o dată la sfîrşitul fiecărui document. 

Cele două dosare erau legate în marginea din stînga cu o 
panglică roz, ca testamentele, iar în dreptul fiecărei semnături 


de la sfîrşit era aplicat un sigiliu roşu, rotund. 

Greening i-a pus pe fiecare în parte să repete cuvintele vechi 
de secole cerute de pecetluirea documentului şi le-a spus să 
pună degetul pe sigiliu, el însuşi fiind martor la fiecare 
semnătură. M-a rugat să fiu şi eu martor alături de el, ceea ce 
am făcut. 

— Nu ştiu în ce măsură toate acestea sînt absolut necesare, 
a spus el fericit, dar domnul Fielding a vrut ca aceste 
documente să nu poată fi atacate prin nici un subterfugiu al 
legii. Sper că-nţelegeţi cu toţii exact ceea ce aţi semnat şi, ca 
atare, dacă nu sînt arse sau distruse, aceste documente sînt 
irevocabile. 

Toţi au dat din cap în semn de încuviinţare, iar Roland de 
Brescou cu tristeţe. 

— Asta-i splendid, a spus Greening expansiv şi a început 
să-şi plimbe privirea prin cameră şi să se uite din cînd în cînd 
spre ceas aşteptind. 

— Şi acum, Gerald, doreşte puţin vin de Xeres? a sugerat 
prinţesa uşor amuzată. 

— Prinţesă Casilia, asta este o idee grozavă! a spus el cu o 
surpriză prefăcută. Un pahar ar pica nemaipomenit. 

M-am scuzat faţă de toţi dat fiind că urma să călăresc la 
Windsor la două şi jumătate şi deja ar fi trebuit să fiu plecat de 
cincisprezece minute. 

Litsi a strîns documentele semnate, le-a pus în plicul mare în 
care le adusese Gerald şi mi le-a înmiînat. 

— Nu uita să telefonezi, a spus el. 

— Nu. 

A ezitat, după care a spus: 

— Noroc. 

Toţi au crezut că se referea la curse, ceea ce era întru totul 
firesc. 

Prinţesa nu avea nici un cal pentru astăzi, deoarece aproape 
niciodată nu mergea la Windsor, neavind nici o lojă acolo. 
Beatrice îşi petrecea ziua la coafor, spre a-şi repara respectul 
faţă de sine. Litsi îl înlocuia pe Sammy care, probabil, se 
odihnea. Nu mă aşteptasem ca Danielle să vină cu mine din 
proprie iniţiativă, dar a coborit o dată cu mine din apartamentul 
lui Roland şi m-a întrebat: 

— Dacă vin cu tine poţi să mă duci la studio la şase şi 


jumătate? 

— Chiar cu o oră mai devreme. 

— Să vin? 

— Da, am spus. 

A încuviinţat din cap şi s-a dus în camera ei să-şi ia haina, 
după care ne-am îndreptat spre garaje aproape ca-n vremurile 
noastre bune. M-a urmărit cu privirea fără alte comentarii cit 
timp am verificat maşina, aşteptind la o oarecare distanţă cînd 
am pornit motorul şi am apăsat pe pedala de frînă, iar, în drum 
spre Windsor, am vorbit despre Gerald Greening, despre 
Beatrice şi reşedinţa de la Palm Beach şi despre slujba Daniellei: 
subiecte sigure, care nu puneau probleme, dar eu eram bucuros 
pentru că ea se afla lîngă mine şi asta-mi era suficient. Purta o 
jachetă de ploaie, gri-verzuie, bordată cu blană, pe care i-o 
făcusem cadou de Crăciun, pantaloni negri, helancă albă, iar 
păru-i negru, bogat era strîns la spate cu o panglică de creton, 
lată şi cu flori. Părerea unanimă a celorlalţi jochei că ea ar fi 
„formidabilă” n-am găsit niciodată că nu i s-ar potrivi. 

Am şofat cu viteză spre Windsor şi din parcare am plecat 
rapid spre camera cîntarului unde l-am găsit pe Dusty 
învîrtindu-se încoace şi încolo, cu ochii pe ceas. 

— Ce-ţi face glezna? m-a întrebat suspicios, încă şchiopătezi. 

— Cînd călăresc, nu, i-am răspuns. 

Dusty” mi-a aruncat o privire demnă de numele său şi a 
plecat grăbit, iar Danielle a spus că se duce să-şi cumpere un 
sandvici şi o cafea. 

— O să fie totul în ordine dacă rămii singură? 

— Bineînţeles... altfel n-aş fi venit. 

În lunile trecute, ea se împrietenise cu soţia antrenorului din 
Lambourn pentru care călăream adeseori şi cu soțiile a doi 
jochei, dar eu ştiam că se simţea stingheră în după-amiezele 
cînd venea la curse fără mătuşa ei. 

— In cursa a patra nu călăresc. Aşa că o putem urmări 
împreună, i-am spus. 

— Da, du-te şi te schimbă, ai întîrziat. 

Pachetul cu documente îl luasem cu mine pe hipodrom, nu-l 
lăsasem în maşină, aşa că la vestiar i l-am dat în grijă 
secundului meu. Locul în care acesta păstra în siguranţă orice 
(ca, de pildă, propriul portmoneu), rivaliza cu subsolurile Băncii 


7 Prăfuit, neinteresant, plat (engl.). 


Angliei în care era depozitat tezaurul şi acel loc nu era altul 
decît buzunarul foarte încăpător al şorţului său, de material 
plastic. Şorţul, presupun că fusese conceput exact pentru acest 
scop: în vestiar nu existau lacăte şi fiecare îşi atîrna hainele în 
cuier. 

Nu era o zi cu curse dificile. Am ciîştigat-o pe prima la care 
am participat (care era a doua în program) cu douăzeci de 
lungimi, ceea ce Dusty a considerat că este mult prea mult, şi 
am pierdut-o pe următoarea exact cu aceeaşi distanţă, ceea ce 
iarăşi l-a nemulţumit. A urmat cursa a patra pe care am privit-o 
din tribună cu Danielle. Între timp, pe Danielle o mai zărisem în 
treacăt în drumurile dintre camera cîntarului şi padocul de 
prezentare. l-am relatat veştile ce le aflasem despre Joe, jocheul 
rănit la Sandown, care acum era conştient și în curs de 
vindecare iar ea mi-a spus că băuse o cafea împreună cu Betsy, 
soţia antrenorului din Lambourn. 

— Totul a fost bine, a spus ea, pur şi simplu, bine. 

Era a treia zi din martie, o zi rece şi vîntoasă, iar pînă la 
Festivalul Naţional de Vinătoare de la Cheltenham nu mai era 
decit o săptămînă. 

— Betsy spune că este păcat că n-ai să mai călăreşti pentru 
Cupa de Aur, acum, că sărmanul Col este mort. 

— Doar dacă cumva vreun biet nenorocit nu-şi rupe gitul. 

— Kit! 

— Asta-i piesa. 

Ea m-a privit ca şi cum n-ar mai fi fost nevoie să-i 
reamintesc, iar mie mi-a părut rău că am făcut-o. Am ieşit în 
cursa a cincea întrebîndu-mă dacă această zi nu era cumva un 
fel de test: dacă ea nu voia să se convingă definitiv în ce 
măsură putea face faţă sau nu la tot ceea ce-i rezerva viaţa în 
cazul în care rămiînea pentru totdeauna cu mine. M-am simţit 
cuprins de un uşor fior în bătaia vintului şi m-am gindit că 
pericolul de a o pierde era cel mai rău din toate. 

Am terminat cursa al treilea şi cînd m-am întors în padocul 
unde se scoteau şeile de pe cai am găsit-o acolo pe Danielle 
aşteptindu-mă. Arăta ciudat, era palidă şi tremura vizibil. 

— Ce este? am întrebat-o brusc, coborînd de pe cal. Ce s-a 
întîmplat? 

— El este aici, a spus ea şocată. Henri Nanterre. Sînt sigură... 
El este. 


— Ascultă, i-am spus, trebuie să intru să mă cîntăresc, doar 
să stau pe cîntar. Mă întorc imediat. Rămii în faţa uşii de la 
camera cîntarului... Nu te mişca de acolo. 

— Nu. 

S-a dus unde i-am arătat, iar eu am scos şaua de pe cal şi 
am făcut unele comentarii vagi, dătătoare de speranţe 
proprietarilor, care erau totuşi încîntaţi. Am trecut cîntarul, i-am 
dat secundului meu şaua, cravaşa şi toca şi am ieşit afară la 
Danielle care se oprise din tremurat, dar încă părea tulburată. 

— Unde l-ai văzut? am întrebat-o. 

— În tribună în timpul cursei. A părut că se îndreaptă spre 
mine, venind de jos, croindu-şi drum prin mulţime spunînd 
„scuzaţi-mă“ şi uitîndu-se din cînd în cînd la mine de parcă 
verifica unde sînt. 

— Eşti sigură că a fost el? 

— Era exact ca-n fotografie, aşa cum l-ai descris tu. La 
început nu mi-am dat seama... apoi l-am recunoscut. Am fost... 
A înghiţit în sec... Am fost îngrozită. Se strecura printre oameni 
alunecînd ca un peşte. 

— El este, am spus posomorit. 

— M-am furişat din calea lui, a spus Danielle. M-a cuprins un 
fel de... panică. Nu mă puteam mişca repede... erau atiţia 
oameni, toţi urmărind cursa şi eu îi deranjam... şi, cînd am reuşit 
să părăsesc tribuna, cursa se terminase... şi am alergat. Ce-am 
să fac acum? Tu călăreşti în cursa următoare. 

— Ei bine, ceea ce ai de făcut este plictisitor de moarte, dar 
ai să fii în siguranţă. Am zimbit cerindu-mi scuze. Du-te la 
toaletă şi stai acolo. Găseşte un scaun şi aşteaptă. Spune-i 
îngrijitoarei că ţi-e rău, că leşini, că eşti obosită, orice. Stai acolo 
pînă se termină cursa şi am să vin să te iau. O să dureze o 
jumătate de oră, nu mai mult. Am să-ţi trimit pe cineva cu un 
mesaj... şi să nu ieşi afară dacă mesajul nu este de la mine. Ne 
trebuie o parolă... 

— Zi de Crăciun, a spus ea. 

— O.K. Să nu ieşi de acolo fără această parolă nici dacă ţi se 
spune că sînt în drum spre spital sau orice altceva de acest fel. 
Am să-i spun parola secundului meu şi o să-l trimit pe el să te ia 
dacă eu nu pot... dar voi veni, am asigurat-o eu văzînd teama 
extraordinară de pe chipul ei. Am să călăresc al dracului de 
atent. Încearcă să nu te vadă Nanterre cînd intri acolo, dar dacă 


te vede... 

— Să nu ies afară, a spus ea. Nu te îngrijora, n-am să ies. 

— Danielle... 

— Da? 

— Te iubesc, i-am spus. 

A clipit, a înclinat uşor din cap şi a plecat repede, iar eu 
mi-am zis că Nanterre avea de unde să ştie că sînt la cursele de 
la Windsor, nu trebuia decit să se uite în ziar. Şi mi-a mai trecut 
prin minte că eu şi oricine din familia prinţesei eram vulnerabili 
pretutindeni, nu numai pe aleile întunecoase. 

Am urmărit-o pe Danielle cu privirea pînă a dispărut într-un 
loc în care Nanterre nu se putea duce după ea, apoi m-am întors 
grăbit să-mi schimb cazaca şi să mă cîntăresc. Nu l-am zărit pe 
franţuz nicăieri, ceea ce nu însemna că nici el nu mă văzuse. 
Natura prin excelenţă publică a slujbei mele, putea, totuşi, să 
acţioneze în favoarea mea, mi-am zis în gînd. Era dificil pentru 
Nanterre să mă atace la curse, pentru că pretutindeni unde 
mergeam mă aflam în văzul mulţimii, în padocurile de 
prezentare, pe cai, în tribune... oriunde se ducea un jocheu în 
culorile unui proprietar capetele se întorceau ca să-l vadă. Cînd 
ieşea de pe hipodrom intra în anonimat. 

Am alergat în acea ultimă cursă de la Windsor cu o 
concentraţie extremă, mai ales că era o cursă de steeple pentru 
debutanţi, ceea ce reprezenta întotdeauna o mare cotă de 
neprevăzut. Calul meu nu era antrenat de Wykeham, ci de soţul 
lui Betsy, antrenorul din Lambourn, şi trebuie să recunosc că 
acesta pregătea caii cu minuţiozitate, nefiind adeptul lucrurilor 
făcute de miîntuială. 

Soţul lui Betsy a fost mulţumit cu locul al patrulea pentru că 
mînzul sărise bine, iar eu i-am spus: „Data viitoare va cîştiga”, 
aşa cum se obişnuieşte, spre a-i face plăcere lui şi proprietarilor. 

M-am cîntărit pentru locul al patrulea, m-am schimbat rapid, 
mi-am luat documentele de la secund, şi am scris un bileţel 
pentru Danielle: „S-au ivit zorii zilei de Crăciun. E timpul să 
mergem”. 

În cele din urmă, Betsy a fost cea care a dus biletul la 
toaletă, de unde a ieşit zimbind un minut mai tîrziu cu Danielle 
alături. 

Am oftat uşurat; la fel şi Danieile, se pare. Betsy a clătinat 
din cap la jocul nostru copilăresc, după care eu şi Danielle am 


plecat în grabă spre parcajul care se golea. 

— L-ai văzut pe Nanterre? a întrebat Danieile. 

— Nu. Nicăieri. 

— Sînt sigură că era el. 

— Da, şi eu la fel. 

Maşina rămăsese aproape singură în capătul parcării, 
vecinele ei plecaseră. M-am oprit la o oarecare distanţă şi am 
scos din buzunar demarorul automat. 

— Dar, de obicei, dispozitivul ăsta se foloseşte cînd este ger, 
a spus Danieile surprinsă. 

— Mda, am răspuns şi am apăsat pe comandă. 

N-a fost nici o explozie. Motorul a pornit lin, prinzînd viaţă. 
Ne-am îndreptat spre maşină şi am făcut şi celelalte verificări, 
pentru orice eventualitate, dar n-am găsit nimic. 

— Dar dacă ar fi explodat? a întrebat Danielle. 

— Mai bine maşina să sară în aer decit noi. 

— Crezi că el ar fi în stare să o facă? 

— Nu ştiu. Nu mă deranjează să iau unele precauţii, chiar 
dacă se dovedesc inutile. Un regret de genul: „Dacă aş fi făcut 
doar cutare lucru” ar putea să ne coste mult. 

Am ieşit pe autostradă şi la prima intersecţie am virat-o în 
direcţie opusă. 

— Asta ţine tot de „Dacă aş fi făcut doar cutare lucru”, m-a 
întrebat Danielle ironic. 

— Vrei să te trezeşti cu vitriol în ochi? 

— Nu în mod special. 

— Ei bine... nu ştim ce surprize ne pregăteşte Nanterre. Şi pe 
o autostradă este foarte uşor ca o maşină să stea în urma ta ore 
în şir neobservată. Nu-mi place să ne pomenim cu el 
aruncîndu-se asupra noastră pe străzile acelea mici din 
Chiswick. 

Cînd am ajuns la cealaltă intersecţie, am făcut manevra 
inversă, iar Danielle studia traficul în oglinda retrovizoare. 

— Tot drumul nu s-a ţinut nimeni de noi, a spus ea. 

— Bine. 

— Deci ne putem relaxa? 

— Bărbatul care vine să te ia diseară se numeşte Swallow, 
i-am spus. Cînd soseşte maşina, roagă-i pe zdrahonii aceia de la 
poarta studioului să-l întrebe cum îl cheamă. Dacă nu spune 
Swallow, verifică la firma de la care am închiriat maşina. Mi-am 


scos portmoneul. Cartea lor de vizită o găseşti acolo, în prima 
despărţitură. 

A luat cartea de vizită şi mi-a restituit portofelul. 

— A mai rămas ceva la care nu te-ai gîndit? 

— Şi eu aş vrea să ştiu. 

Chiar şi cu abaterea în direcţie opusă, drumul de la Windsor 
la Chiswick era scurt şi am sosit pe străzile din preajma 
studioului cu o oră bună înainte de şase şi jumătate. 

— Vrei să te duci la slujbă mai devreme? 

— Nu... Parchează maşina unde putem să privim rîul. 

Am găsit un loc de unde se vedea apa maronie ce curgea lin 
şi acoperea peticele de mil cînd venea fluxul. Pescăruşii zburau 
împotriva vîntului, scoţind ţipete răguşite şi într-o barcă patru 
vislaşi, cu spinările curbate trăgeau la rame din răsputeri. 

— Am... ă-ă... am ceva să-ţi spun, a zis Danielle nervoasă. 

— Nu acum, am răspuns străbătut de un fior. 

— Nu ştii despre ce este vorba. 

— Astăzi a fost un test, i-am spus. 

Danielle a răspuns alene: 

— Am uitat că uneori citeşti gîndurile. 

— Nu. Nu foarte des. Ştii asta. 

— De data asta chiar ai făcut-o. 

— Sînt zile mai bune decit ziua de azi, i-am spus fără nici o 
speranţă. 

— Şi mai rele. 

Am încuviinţat din cap. 

— Nu fi atit de trist, a zis ea. Nu pot să suport să te văd aşa. 

— N-am să mai fiu dacă te măriţi cu mine, i-am zis. 

— Vrei, într-adevăr? 

— Da. 

Nu arăta prea bucuroasă. Cred că totul era pierdut. 

— Eu... ă-ă... s-a bilbiit ea, dacă n-o să mai fii trist, am să mă 
mărit cu tine. 

Am crezut că n-am auzit bine. 

— Ce-ai spus? am întrebat-o. 

— Am spus... S-a oprit. Vrei să te însori cu mine sau nu? 

— Poftim ce întrebare! 

M-am aplecat spre ea şi ea a venit spre mine şi ne-am 
sărutat de parcă ne-am fi regăsit după o despărţire îndelungată. 
Am sugerat să ne mutăm pe bancheta din spate, cum, de altfel 


am şi procedat, dar nu ca să facem dragoste, pe de o parte, 
pentru că era încă zi şi treceau mulţi pietoni, pe de alta, pentru 
că spaţiul disponibil nu era satisfăcător. Ne-am îmbrăţişat, ceea 
ce după toate aceste săptămîni îmi părea de-a dreptul incredibil 
şi am spus-o de cîteva ori, mai-mai să devin plictisitor. 

— N-am avut de gind să fac acest pas, mi-a mărturisit ea. 
Cînd m-am întors din Ţara Lacurilor voiam să găsesc o 
modalitate de a-ţi spune că totul s-a terminat... că a fost o 
greşeală. 

— Ce te-a determinat să te răzgindeşti? 

— Nu ştiu... o mulţime de lucruri. Fiind cu tine atît de mult... 
simţindu-ţi lipsa ieri... Lucruri obişnuite... Văzînd cît te respectă 
Litsi, Betsy, care mi-a spus că sînt norocoasă... Şi soţia lui Joe... 
ştii, ea a dat totul peste cap. Absolut totul. Era într-o stare, ba 
transpira, ba o apucau frigurile... Şi mai era şi gravidă... Am 
întrebat-o cum poate trăi cu această teamă... şi a spus că se 
puneau în cîntar două lucruri: teama alături de Joe şi lipsa de 
teamă, dar fără Joe, aşa că alegerea era uşoară. 

Am îmbrăţişat-o strîns. Îi simţeam inima bătîndu-i cu putere. 

— Astăzi mi-am pus o mulţime de întrebări, am examinat 
lucrurile pe toate părţile, a continuat ea. M-am întrebat dacă 
acceptam viaţa din lumea curselor şi iernile şi starea de 
nelinişte permanentă... Privindu-te cum călăreşti toţi caii aceia 
fără să ştii... fără să-ţi pese... dacă va fi ultima ta jumătate de 
oră din viaţă... Şi toate acestea repetindu-se de cinci sau şase 
sute de ori în fiecare an. l-am privit şi pe ceilalţi jochei cum 
plecau din padocul de prezentare şi toţi erau la fel ca tine... 
perfect calmi, de parcă s-ar fi dus la birou. 

— Este mult mai bine decit într-un birou. 

— Da, pentru tine. M-a sărutat. Poţi să-i mulţumeşti lui tanti 
Casilia pentru că m-a făcut să vin din nou la curse, de ruşine... 
Dar cel mai mult poţi să-i mulţumeşti soţiei lui Joe. Astăzi m-am 
gîndit foarte clar la ce ar fi viaţa pentru mine fără tine... N-ar 
exista teamă şi nici Kit... aşa cum a spus ea... Cred că am să 
aleg teama. 

— Şi fruntea sus. 

— Cînd sus, cînd plecată în pămînt. Soţia lui Joe spunea că 
aşa este pentru toate nevestele în diverse momente din 
existenţa lor. Şi pentru cîţiva bărbaţi, presupunem că este la fel. 

Ce ciudat, cum ţi se poate schimba complet viaţa într-o 


singură clipă, mi-am zis în sinea mea. Picla de nefericire care 
mă învăluise în ultimele luni se destrămase ca o pînză de 
păianjen. Mă simţeam cu inima uşoară, miraculos de fericit, 
chiar mai fericit decit la începutul prieteniei noastre. Pesemne 
că, într-adevăr, mai întîi trebuie să pierzi şi apoi să reciîştigi ca 
să cunoşti acest gen de bucurie. 

— N-o să te răzgindeşti? am întrebat-o. 

— Nu, n-am să mă răzgîndesc, a răspuns ea şi o bună bucată 
de vreme a făcut tot ceea ce se putea face, ţinînd cont de 
spaţiul restrîns pentru a-mi dovedi că aşa este. 

În cele din urmă am condus-o la studio, iar eu m-am întors 
într-o stare euforică, în Eaton Square, dar am revenit cu 
picioarele pe pămînt la timp spre a-mi parca maşina la timp şi 
cu grijă la locul obişnuit, la garaje. 

Am oprit motorul şi am rămas o vreme la volan, privindu-mi 
vag mîinile şi gîndindu-mă ce m-ar putea aştepta mai departe. 
M-a străbătut un fior în moalele capului. Apoi am telefonat acasă 
şi Litsi mi-a răspuns imediat de parcă ar fi aşteptat telefonul 
meu. 

— Sînt în alee, i-am spus. 

Nu ştiam nici cum, nici cînd, nici dacă îşi va face apariţia. 

Noi îi indicasem o şansă şi îi oferisem un motiv. Îi 
dezvăluisem timpul şi locul de unde ar fi putut îndepărta 
obstacolul de netrecut ce-i stătea în cale: dar, dacă el avea să 
dea curs invitaţiei indirecte, numai Dumnezeu ştia. 

Henri Nanterre... însuşi numele lui suna ca o ameninţare. 

M-am gîndit la prezenţa lui la Windsor. Cum îşi croise drum 
prin mulţimea din tribune, strecurîndu-se cu abilitate ca să se 
afle în apropierea Daniellei. M-am gindit că pînă în acea 
după-amiază s-ar fi putut ca el nici măcar să nu fi ştiut foarte 
bine cum arăta ea. Lunea trecută cînd îi tăiase anvelopele şi o 
urmărise, o văzuse pe întuneric şi o recunoscuse după maşină, 
nu după chip. 

Probabil că o zărise cu Litsi la Bradbury, dar pesemne că nu 
prea de aproape. Trebuie să fi ştiut că tinăra care-l însoțea pe 
Litsi era ea. Pentru că Beatrice îi spusese că ei vor veni cu mine 


la hipodrom. 

S-ar fi putut ca Nanterre habar să nu fi avut că Danielle mă 
însoţise la Windsor pînă cînd n-o văzuse cu mine de mai multe 
ori în padocul de prezentare şi în tribună în timpul cursei a 
patra. S-ar fi putut ca el să fi venit la Windsor fără nici un plan 
dinainte stabilit, dar ceea ce a pus la cale cînd a întiîlnit-o a fost 
ceva de coşmar. 

Toate acestea îmi treceau prin minte nu în propria mea 
maşină, ci stînd pe jos, pe o pernă de buret, în garajul unde 
Danielle îşi ţinea micul Ford. Una din uşile garajului era deschisă 
cam de un lat de palmă, atit cît să pot să văd Mercedes-ul şi o 
bună parte din garajele care dădeau spre intrarea în alee. Ciţiva 
oameni se întorceau de la lucru, deschideau garajele, băgau 
maşinile înăuntru şi le închideau. Alţi cîţiva ieşeau seara în oraş, 
aşa că reluau procesul, dar pe invers. 

Mecanicii plecaseră demult şi în garajele lor era linişte. 
Numeroase maşini, asemeni Mercedesului, erau parcate afară, 
lîngă bordură, lăsînd un mic culoar liber pe centru. 

Amurgul s-a transformat în noapte şi agitația din preajmă s-a 
stins lăsînd locul unui zgomot îndepărtat, febril al traficului 
londonez. Stăteam liniştit, avînd lîngă mine citeva lucruri pe 
care mi le adusesem, precum o sticlă de Perrier, somon afumat 
şi un măr, reexaminînd cu ochii minţii diverse posibilităţi, dintre 
care nici una nu s-a întîmplat. 

Cam la fiecare jumătate de oră mă sculam în picioare, îmi 
dezmorţeam coloana, făceam cîțiva paşi în jurul maşinii lui 
Danielle şi mă aşezam iar. Nu s-a întîmplat nimic de un interes 
deosebit la garaje, iar limbile ceasului meu se mişcau cu o 
încetineală de melc; ora opt, ora nouă, zece. 

M-am gîndit la Danielle şi la ceea ce-mi spusese la 
despărţire: 

— De dragul lui tanti Casilia sper ca şarpele cu clopoței să-şi 
facă apariţia la garaje, dar, dacă vei fi omorit, n-am să te iert 
niciodată. 

— Un gînd pentru eternitate, i-am spus. 

— la-ţi toate măsurile ca eternitatea s-o petreci aici, pe 
pămînt, cu mine. 

— Da, doamnă, i-am spus şi am sărutat-o. 

Şarpele cu clopoței trebuia să sosească, totuşi, mai devreme, 
mi-am zis în sinea mea căscînd, pe cînd minutarul trecea de ora 


unsprezece. De obicei, eu veneam la garaje la ora unu şi 
jumătate ca să am vreme să ajung în Chiswick înainte de ora 
două. Şi m-am gîndit că, dacă Nanterre plănuia un atac fizic 
direct de orice fel, el va trebui să-şi facă apariţia cu mult înainte 
spre a-şi căuta un loc unde să se ascundă. Eram sigur că el nu 
venise înainte de ora şapte pentru că cercetasem fiecare cotlon 
înainte de a mă instala în garaj şi alte intrări, în afară de cea 
dinspre stradă, nu mai existau. Dacă de atunci se furişase pe 
undeva fără ca eu să-l văd, probabil că vom avea cu toţii 
necazuri. 

La unsprezece şi un sfert mi-am dezmorţit iar picioarele 
plimbîndu-mă în jurul maşinii lui Danielle, după care m-am 
aşezat din nou. 

La unsprezece şi şaptesprezece minute peştele a venit senin 
la momeală. 

Sperasem şi-mi dorisem din tot sufletul să vină, îl 
aşteptasem... şi, totuşi, atunci cînd şi-a făcut apariţia, am simţit 
cum pielea mi se încreţeşte cuprins de o teamă animalică, de 
parcă tigrul ar fi stat, într-adevăr, la pîndă în aşteptarea 
căprioarei. 

A mers direct spre garaje ca şi cum ar fi avut o maşină acolo. 
Nu era un mers propriu-zis, ci mai degrabă aluneca lin ca un 
tipar. 

Îşi întorcea capul dintr-o parte în alta, uitîndu-se la maşinile 
tăcute, parcate pe alee, şi, chiar şi în lumina slabă ce abia se 
filtra de sus, prin ferestrele de la clădirile din preajmă, forma 
nasului şi a maxilarelor rămînea inconfundabilă. 

Se apropia din ce în ce mai mult; şi, din cîte mi-am dat 
seama, nu căuta o ascunzătoare, ci se uita după maşina mea. 

Pentru o clipă de groază şi-a îndreptat privirile direct spre 
uşa uşor crăpată a garajului unde mă aflam, dar eu stăteam 
complet nemişcat, în întuneric, îmbrăcat în haine de culoare 
închisă şi am început să respir din nou abia cînd a părut a nu 
vedea nimic care să-l alarmeze sau să-l înfricoşeze. 

Nanterre este aici, mi-am spus plin de bucurie; chiar aici, în 
faţa ochilor mei şi tot ceea ce plănuisem avea să se 
împlinească. Indiferent ce se va întîmpla, pînă acum 
presupunerile noastre n-au dat greş, am recunoscut în sinea 
mea. 

Nanterre a privit înapoi, în direcţia de unde venise, dar nimic 


n-a părut a-l nelinişti. 

A venit şi mai aproape de maşina mea. S-a oprit lîngă ea, 
după care a mai făcut cîţiva paşi stăpîn pe sine şi a descuiat 
portiera cu un şperaclu de parcă şi-ar fi petrecut toată viaţa 
ocupîndu-se numai de furturi. 

Al dracului de bine lucrat, mi-am zis în sinea mea şi am auzit 
zgomotul capotei cînd a apăsat pe butonul de decuplare din 
interior. A ridicat capota, a fixat-o şi s-a aplecat asupra 
motorului luminîndu-l cu o lanternă ca şi cum ar fi reparat ceva, 
aşa că oricine ar fi venit în acel moment la garaje n-ar fi dat nici 
o atenţie. 

După o vreme a stins lanterna, a lăsat capota în jos, lin, fără 
a o trînti brusc, cum ar fi fost normal, şi a apăsat-o cu ambele 
palme ca s-o închidă. În cele din urmă, a încuiat fără zgomot şi 
portiera; cînd s-a răsucit pe călciie ca să plece l-am văzut 
zimbind. 

M-am întrebat dacă ceea ce lăsase în motor era un obiect de 
material plastic ca şi armele sale. 

A mai făcut cîţiva paşi de-a lungul garajelor înainte ca eu să 
mă ridic în picioare, să mă strecor pe uşă şi să pornesc după el, 
nevoind să mă audă prea curînd. 

Am aşteptat pînă a ajuns în dreptul unei anume maşini, mică, 
albă, parcată lîngă bordură şi atunci am alergat în urma lui fără 
să fac zgomot pe caldarim, cu pantofii mei cu tălpi de gumă. 
Cînd am ajuns în spatele lui, am aprins lanterna. 

— Henri Nanterre, am spus. 

A rămas nemişcat un lung moment, fiindu-i imposibil să-şi 
revină din şoc. Apoi, cu mişcări nesigure, a cotrobăit în bluzonul 
de gabardină încercînd să-şi scoată pistolul. 

— Sammy, am strigat şi Sammy a ţişnit ca un glonţ din 
maşina mică şi albă, scoţind un urlet care, alături de vocea mea, 
a umplut aleea liniştită cu un zgomot ce părea o adevărată 
rafală de artilerie. 

Nanterre reuşise să-şi scoată pistolul, chipul fiindu-i cuprins 
de lividitate. L-a îndreptat asupra mea ochind... Şi Sammy, 
confirmîndu-şi renumele, dintr-o lovitură cu piciorul, i l-a zburat 
din mînă. 

Nanterre a început să alerge abandonîndu-şi pistolul căzut cu 
zgomot pe caldarim. 

Eu şi Sammy am alergat după el şi, dintr-o altă maşină mai 


mare, parcată pe alee, au ţişnit Thomas şi Litsi strigînd vitejeşte, 
cu lanterne aprinse, aţinîndu-i calea. 

Thomas şi Litsi l-au oprit, iar eu şi Sammy l-am prins. Sammy 
a legat mîna strîingă a lui Nanterre de braţul drept al lui Thomas 
cu o sfoară din nylon, căreia i-a aplicat o tehnică a nodurilor cu 
totul deosebită. 

Nu este cel mai elegant mod de a face o captură, mi-am zis, 
dar, în orice caz, este eficace; şi, cu tot zgomotul produs, nimeni 
n-a ieşit afară ca să pună întrebări curioase în privinţa 
tărăboiului, nimeni din Londra n-ar face o asemenea prostie. 
Aleile întunecoase erau alei întunecoase şi, dacă se mai auzea şi 
scandal pe ele, era cu atît mai rău. 

L-am obligat pe Nanterre să meargă înapoi spre Mercedes. 
Thomas mai mult l-a tras, iar Sammy venea în urma lui 
aplicîndu-i cîte o lovitură de picior încurajatoare peste gambe. 

Cînd am ajuns lîngă pistol, Sammy l-a ridicat de jos, l-a 
cîntărit surprins în mînă şi a fluierat scurt. 

— Are gloanţe? l-am întrebat. 

A scos încărcătorul şi a încuviinţat dînd din cap. 

— Şapte, a spus. Micuţe şi strălucitoare. 

A băgat încărcătorul la loc, a aruncat o privire în jur şi l-a 
ascuns sub o maşină din apropiere ştiind că eu nu voiam să-l 
folosesc. 

Nanterre începuse să-şi revină la modul lui arogant de a se 
comporta şi să amenințe plin de tupeu că ceea ce făceam noi 
era împotriva legii. N-a menţionat care lege şi nici nu avea 
dreptate. În anumite condiţii, arestarea cetăţenilor era perfect 
legală. 

Neştiind cum vor evolua lucrurile, a trebuit să facem cele mai 
bune planuri luînd în considerare toate eventualităţile. 
Închiriasem mica maşină albă şi cealaltă mai mare, de culoare 
închisă, amîndouă cu ferestre uşor colorate, iar eu şi Thomas le 
parcasem în cursul dimineţii în locuri unde ştiam că nu 
incomodam pe nimeni: cea mare la intrarea pe alee, foarte 
aproape de stradă şi pe cea albă la jumătatea distanţei dintre 
aceasta şi Mercedes. 

Litsi, Thomas şi Sammy intraseră în maşini după ce eu 
cercetasem întreaga zonă şi-i telefonasem lui Litsi dîndu-i toate 
asigurările, iar ei se pregătiseră să aştepte pînă la ora unu şi 
jumătate şi să spere. 


Nimeni nu ştiuse ce va face Nanterre dacă va veni la garaje. 
Hotărisem că, dacă va veni pe lîngă Litsi şi Thomas şi se va 
ascunde înainte de a ajunge la maşina albă, Litsi şi Thomas vor 
semnaliza prin lanterne ca eu şi Sammy să le sărim în ajutor; 
ne-am dat seama că, dacă va veni pe lîngă Sammy, va fi în raza 
mea vizuală şi toţi vor aştepta semnalul meu, ceea ce s-a şi 
întîmplat. 

Am fost cu toţii de acord că, dacă Nanterre îşi va face 
apariţia în zonă, s-ar putea să se hotărască să rămînă în maşina 
sa pe stradă aşteptindu-mă să vin dinspre piaţetă, şi, dacă 
proceda aşa sau dacă nu venea deloc, însemna că noi ne-am 
pierdut o bună bucată de vreme pregătindu-ne pentru un mare 
bluf. 

Mai era şi pericolul că, chiar dacă venea, îl puteam pierde, 
putea să se strecoare printre capcanele noastre şi să scape; şi 
mai putea fi şi-un pericol şi mai mare şi anume acela că el avea 
să intre în panică şi să recurgă la pistol, ceea ce însemna că 
unul sau mai mulţi dintre noi ar fi fost posibil să fie răniţi. Totuşi, 
atunci cînd acel moment a venit, cînd el şi-a scos pistolul şi l-a 
îndreptat asupra mea, pericolul căruia trebuise să-i fac faţă atita 
vreme a trecut aşa de repede că brusc a părut a nu fi existat şi 
nici nu merita a fi luat în consideraţie. 

Plănuisem ca, dacă-l prindem pe Nanterre să-l ducem în 
garajul unde îl aşteptasem să vină, dar, în timp ce mergeam pe 
alee, am făcut o rapidă regindire a planului şi m-am oprit lîngă 
maşina mea. 

Ceilalţi s-au oprit şi ei uitîndu-se la mine întrebători. 

— Thomas, i-am spus, dezleagă-l pe Nanterre de la mîna ta şi 
leagă-l de oglinda retrovizoare din stînga. 

Thomas, fără să pună nici o întrebare, a tras de un laţ de pe 
unul din degetele sale şi toată sfoara a căzut de pe încheietura 
miîinii: talentele lui Sammy par fără limite. Thomas a legat 
sfoara cu noduri mult mai sigure de suportul solid al oglinzii 
retrovizoare, iar Nanterre continua să ţipe că facem nişte greşeli 
pe care le vom regreta. 

— Tacă-ţi fleanca, i-am spus pe un ton la fel de ridicat, dar 
fără prea mult efect. 

— Să-i punem căluş, a sugerat Thomas vesel. 

A scos o batistă din buzunarul pantalonilor, la vederea căreia 
Nanterre, din fericire, a amuţit. 


— Leagă-i gura, dacă vine cineva la garaje, i-am spus lui 
Thomas, care a dat din cap. 

— A fost suficientă lumină ca să vă daţi seama dacă domnul 
Nanterre a ridicat capota maşinii mele? i-am întrebat pe Litsi, 
Sammy şi Thomas. 

Toţi au spus că văzuseră acest lucru. 

Nanterre a rămas cu gura deschisă şi, pentru prima oară, se 
pare că şi-a dat seama că se află într-un pericol serios. 

— Domnul Nanterre, am spus eu adresîndu-mă celorlalti, 
este un amator care şi-a lăsat amprentele pe toată vopseaua de 
pe maşina mea. Ar fi o idee bună să chemăm poliţia. 

Ceilalţi priveau nepăsători, pentru că ştiau că nu voiam s-o 
fac, dar brusc Nanterre a tras cu forţă de sfoara bine legată, stil 
Sammy. 

— Mai există o alternativă, am spus. 

Încă luptîndu-se sub privirea plină de interes a lui Sammy, 
Nanterre a întrebat curios: 

— Ce alternativă? 

— Spune-ne de ce ai venit aici în această noapte şi ce ai pus 
în maşina mea? 

— Să vă spun vouă... 

— Da, să ne spui. 

În realitate, mintea nu-l ducea prea departe. A spus cu 
violenţă: 

— Pesemne că Beatrice v-a prevenit. Vaca aia! | s-a făcut 
frică şi v-a spus... Şi-a concentrat privirea asupra mea. Între 
mine şi viitoarele mele milioane nu era decît semnătura lui de 
Brescou, iar tu... tu... eşti pretutindeni în calea mea. 

— Aşa că te-ai hotărît să foloseşti o mică bombă şi pac, nu 
mai este nici un obstacol, nu? 

— Tu m-ai adus aici, a strigat el. Tu m-ai împins s-o fac... 
Dacă mureai, el ar fi semnat. 

Am făcut o mică pauză, după care am spus: 

— Am discutat cu omul căruia i-ai dat mesajul pentru prinţul 
Litsi la Bradbury. Te-a recunoscut dintr-o fotografie. Avem 
mărturia lui cu semnătură. 

Nanterre a spus cu ură: 

— Am văzut anunţul vostru. Dacă prinţul Litsi ar fi murit, n-ar 
fi aflat nimeni despre mesaj. 

— Chiar ai vrut să moară? 


— Că trăieşte, că moare, pentru mine n-avea importanţă. 
Trebuia să-l sperii, da. Să-l fac pe de Brescou să semneze. A 
încercat din nou, fără efect, să dezlege funia. Daţi-mi drumul... 

Eu m-am dus însă în garaj unde aşteptasem sosirea lui 
Nanterre şi am ieşit din nou afară cu un plic mare, cu 
documente semnate. 

— Nu te mai tot zbate, mai bine ascultă cu atenţie, i-am spus 
lui Nanterre. 

N-a prea dat mare importanţă. 

— Asculţi sau chem poliţia, l-am ameninţat. 

A spus posomorit că va fi atent. 

— Preţul libertăţii tale, i-am spus, este să-ţi pui semnătura pe 
aceste contracte. 

— Ce e cu ele? m-a întrebat el furios, studiind masivitatea lor 
aparentă. Ce contracte? 

— Prin ele se schimbă numele din „Societatea de Construcţii 
de Brescou şi Nanterre” în „Societatea de Construcţii Gascony” 
şi ele reprezintă o înţelegere între cei doi proprietari cu drepturi 
egale ca să transforme societatea privată într-o societate 
publică, urmînd ca fiecare proprietar să-şi scoată acţiunile la 
vînzare. 

Era uluit şi furios. 

— Societatea este a mea... Eu o conduc... Nu voi fi niciodată 
de acord! 

— Va trebui să fii i-am spus prozaic. 

Am scos micul casetofon din buzunarul jachetei, am apăsat 
uşor tasta de derulat înapoi şi, în final, starterul. 

Vocea lui Nanterre s-a auzit clar: „Că trăieşte, că moare, 
pentru, mine n-avea importanţă. Trebuia să-l sperii, da. Să-l fac 
pe de Brescou să semneze”. 

Am oprit casetofonul. Spre surprinderea mea, Nanterre tăcea 
amintindu-şi probabil celelalte lucruri incriminatorii pe care le 
spusese. 

— Avem mărturia celui care a transmis mesajul la Bradbury, 
am spus. lţi avem vocea pe această casetă. Cred că avem şi 
bomba pe care ai pus-o în maşina mea. Ai să semnezi 
contractul, să ştii. 

— Nu este nici o bombă în maşina ta, a spus el furios. 

— Poate nişte focuri de artificii, am spus. 

Mi-a aruncat o privire goală. 


— Vine cineva spre garaje, a spus Thomas precipitat, scoţind 
batista din buzunar. Ce facem? 

Maşina se vedea intrînd pe alee. 

— Dacă ţipi, i-am spus lui Nanterre ameninţător, poliţia va fi 
aici în cinci minute şi ai s-o regreţi... Ei nu sînt prea amabili cu 
indivizii care pun bombe în automobile. 

Maşina care intrase pe alee s-a îndreptat spre noi şi s-a oprit 
chiar înainte de a ajunge la maşina albă, unde se ascunsese 
Sammy. Ocupanţii ei au coborit, au deschis garajul, au băgat 
maşina înăuntru, au închis garajul şi s-au uitat spre noi dubios. 

— Noapte bună, le-am strigat pe un ton vesel. 

— Noapte bună, au răspuns ei, mai asigurindu-se o dată şi 
s-au îndreptat spre stradă. 

— E-n ordine, am spus relaxîndu-mă. Este timpul să semnezi. 

— Eu n-o să-mi vind societatea. N-o s-o vind. 

Am spus răbdător: 

— N-ai nici o altă alternativă decit să intri la închisoare 
pentru că ai încercat să-l omori pe prinţul Litsi şi pe mine. 

El încă refuza să accepte starea de fapt. Pesemne că se 
simţea tot atit de furios că este constrîns să semneze împotriva 
voinţei sale, pe cît se simţise şi Roland. 

Am scos din buzunar dispozitivul de pornire automată a 
motorului. Şi i-am explicat lui Nanterre ce voiam să fac. 

În sfîrşit, Nanterre a început să tremure, iar Litsi, Sammy şi 
Thomas s-au tras înapoi îndepărtîndu-se de maşină cu o teamă 
autentică, de parcă acum ar fi auzit pentru prima oară ce se afla 
sub capotă. 

— Ai să fii doar tu singur lîngă maşină, i-am spus lui 
Nanterre. Ne vom duce la capătul aleii şi o să te lăsăm aici. 
Prinţul Litsi şi ceilalţi doi vor pleca. Cînd se vor afla în siguranţă 
în casa din Eaton Square, am să apăs pe butonul care porneşte 
motorul. 

Litsi, Sammy şi Thomas deja se retrăseseră destul de 
departe. 

— Ai să mori de propria ta bombă, i-am spus adunîndu-mi în 
voce şi în felul de a mă comporta toată forţa şi puterea de 
convingere de care eram capabil. La revedere, i-am spus. 

M-am răsucit pe călciie. Am făcut ciţiva paşi buni. Mă 
întrebam dacă va fi suficient de speriat încît să creadă că-mi voi 
pune ameninţarea în practică; mă întrebam dacă cineva ar avea 


tăria să rişte. 

— Întoarce-te, a tipat el. 

Era teamă autentică în vocea lui ridicată. Adevărată teamă 
de moarte. 

Fără nici o milă mi-am văzut de drum. 

— Întoarce-te... 

M-am întors. Picături mari de sudoare i se prelingeau de pe 
frunte. Încă se lupta din răsputeri ca să se dezlege, dar tremura 
prea tare ca să reuşească. 

— Vreau să fabric arme, spunea el cu patimă. Aş face 
milioane... Aş avea putere... Cei din familia de Brescou sînt 
bogaţi... cei din familia Nanterre n-au fost niciodată... Vreau să 
fiu bogat, la standardele mondiale... să am putere... Am să-ţi 
dau un milion de lire... mai mult... dacă... îl faci pe Roland să 
semneze... ca să fabricăm arme. 

— Nu, am răspuns plat şi m-am răsucit iar pe călciie, 
arătîndu-i din nou dispozitivul de pornire prin telecomandă. 

— E-n ordine, e-n ordine... În cele din urmă, a renunţat 
definitiv, aproape suspinînd. Pune obiectul ăla jos... pune.-l jos. 

Am strigat spre stradă: 

— Litsi! 

Ceilalţi trei s-au oprit şi au venit încet înapoi. 

— Domnul Nanterre va semna, le-am spus. 

— Pune obiectul ăla jos, a repetat Nanterre pe o voce 
leşinată, cu toată obrăznicia şi toate ţipetele duse. Pune-l jos. 

L-am băgat în buzunar, ceea ce încă îl speria. 

— Nu se poate declanşa şi singur? a întrebat Litsi, nu pentru 
că ar fi fost neliniştit, ci din precauţie. 

Am clătinat din cap. 

— Butonul trebuie apăsat cu forţă. 

l-am băgat lui Nanterre contractele sub ochi şi i-am zărit 
licărul de furie în priviri cînd a văzut că fiecare primă pagină era 
aceeaşi cu formularul pe care el îi ceruse lui Roland să-l 
semneze. 

— Ne trebuie semnătura ta de patru ori, i-am spus. Pe fiecare 
primă pagină şi pe fiecare document ataşat. Cînd semnezi 
documentele ataşate, pune-ţi arătătorul pe sigiliul roşu de lîngă 
numele tău. Noi trei, care nu sîntem implicaţi în nici un fel în 
afacerile familiilor de Brescou şi Nanterre, vom semna sub 
numele tău ca martori. 


l-am pus stiloul meu în mîna dreaptă care-i tremura şi i-am 
pregătit documentele pentru semnat aşezindu-le pe maşina 
mea. Nanterre a semnat formularul francez. Am dat foile pînă la 
ultima pagină a contractului şi i-am arătat spaţiul care-i era 
rezervat. A semnat din nou şi şi-a pus degetul pe sigiliu. 

Cu o uşurare internă enormă, am scos şi cel de al doilea set 
ca să repete procedura. |n tăcere, cu stropi de sudoare 
prelingîndu-i-se pe obraji, a semnat din nou. 

Am trecut numele meu sub al lui în cele patru locuri, fiind 
urmat de fiecare dată de Thomas şi Sammy. 

— E foarte bine, am spus cînd totul a fost completat. Avocaţii 
domnului de Brescou vor demara contractele imediat. Unul din 
aceste două contracte ţi se va trimite în Franţa, ţie sau 
avocaţilor tăi. 

Am băgat documentele în plic şi i l-am dat lui Litsi care l-a 
pus în buzunarul interior de la haină. 

— Lasă-mă să plec, a spus Nanterre aproape în şoaptă. 

— Te vom dezlega cu condiţia să scoţi ceea ce ai pus în 
maşina mea, i-am spus. După aceea, poţi să pleci. 

L-au trecut fiorii, dar pînă la urmă n-a părut atît de dificil 
pentru el să demonteze firele şi să scoată un obiect de forma şi 
dimensiunile unui cub de zahăr. Detonatorul ce era lipit de el, l-a 
tratat cu un respect delicat, deşurubînd, separind şi punînd 
piesele componente în diverse buzunare. 

— Acum lăsaţi-mă să plec, a spus el ştergîndu-şi transpiraţia 
de pe faţă cu dosul palmelor. 

l-am spus: 

— Ţine minte că avem mărturia celui care a transmis mesajul 
la Bradbury şi caseta cu vocea ta... şi am auzit cu toţii tot ceea 
ce ai spus. Ţine-te departe de familia de Brescou, să nu le mai 
faci alte necazuri. 

Mi-a aruncat o privire furioasă, bolnavă, o privire de om 
învins. Sammy n-a mai încercat să desfacă nodurile de la sfoara 
de nylon de pe încheietura miinii lui Nanterre, ci a tăiat-o cu 
foarfecă. 

— Porneşte maşina, mi-a zis Litsi, ca să-i arăt că nu era o 
glumă. Plecaţi de lîngă ea, le-am spus. 

Ne-am îndepărtat vreo douăzeci de paşi, Nanterre aflindu-se 
printre noi, am scos dispozitivul de pornire din buzunar şi am 
apăsat butonul. 


Motorul a început să meargă lin, sigur de el şi cu forţă. 

M-am uitat direct la Nanterre, la colţurile gurii lăsate în jos, 
semn al acceptării, împotriva voinţei sale, că bătălia fusese 
pierdută. Ne-a aruncat o ultimă privire plină de înţelesuri, 
obraznică, fără regrete. Thomas şi Sammy au făcut un pas în 
lături, ca să-l lase să treacă şi el a pornit pe alee în sus, cu nasul 
acela şi maxilarele încă puternice, dar cu umerii prăbuşiţi. 

L-am privit în tăcere pînă a ajuns la capătul aleii şi a dat 
colţul fără să se mai uite înapoi. 

Atunci Sammy a tras un „iuhuu“ de bucurie pentru victoria 
uşor obţinută şi a plecat tropăind ca să aducă pistolul de unde îl 
ascunsese. 

Mi l-a prezentat ostentativ, aşezindu-mi-l în miini. 

— Captură de război, a spus el zimbind. 

După ce le-am mulţumit aşa cum se cuvenea lui Thomas şi 
Sammy pentru ajutor, eu şi Litsi ne-am instalat în salon 
sărbătorind victoria la un pahar de brandy; i-am telefonat şi 
Daniellei ca să-i spunem că nu zăceam în bălți de sînge. 

— Slavă zeilor, a spus ea. N-am putut să lucrez nimic, gîndul 
mi-a fost numai la voi. 

— Cred că am făcut ceva cu totul imoral, a comentat Litsi 
după ce am pus telefonul în furcă. 

— Categoric, am încuviinţat eu calm. Am procedat exact cum 
voia Nanterre să procedeze; i-am smuls o semnătură sub 
ameninţare. 

— Cred că am luat legea în propriile noastre miini. 

— Am făcut dreptate cu propriile noastre miini, l-am corectat 
eu. 

— Şi, aşa cum ai spus tu, a continuat el, este o mare 
diferenţă. 

— El este liber, nepedepsit şi bogat, am spus eu. Dacă te 
gîndeşti bine, asta nu înseamnă dreptate. Dar el nu l-a distrus şi 
nu mai are cum să-l distrugă pe Roland. A fost un tîrg destul de 
corect. 

După ce Litsi a plecat la el în cameră căscînd, eu am 
aşteptat-o pe Danielle şi i-am ieşit în întîmpinare cînd am auzit-o 


intrînd. A venit drept în braţele mele zimbind. 

— N-am crezut că ai să te duci să te culci fără mine. 

— Fie ca asta să se întimple cît mai rar cu putinţă pentru tot 
restul vieţii. 

Am urcat tiptil în camera de bambus şi, avînd grijă că 
Beatrice era în camera de alături, ne-am suit în pat fără zgomot 
şi tot în linişte am făcut dragoste. Intensitatea trăirii n-are nici o 
legătură directă cu excesul de onomatopee, vorbele spuse în 
şoaptă sînt chiar mai potrivite, mi-am zis în sinea mea, 
lăsîndu-mă cotropit de emoţii; şi, dacă spusele noastre erau mai 
reţinute decit înainte, ne redescopeream unul pe celălalt cu o 
pasiune mult mai profundă. 

Am dormit îmbrăţişaţi şi ne-am trezit înainte de revărsatul 
zorilor înfometați din nou după adinci satisfacţii. 

— Acum mă iubeşti mai mult, mi-a şoptit ea în ureche. 

— Te-am iubit întotdeauna. 

— Nu ca acum. 

Am adormit iarăşi istoviţi şi înainte de ora şapte ea a făcut 
un duş, şi-a pus hainele cu care fusese îmbrăcată ieri şi a 
coborit cuminte în camera ei. 

— Tanti Casilia, mi-a spus ea calmă, se aşteaptă ca 
nepoată-sa, măcar de ochii lumii, să dea impresia că a dormit în 
patul ei. 

— Ar deranja-o dacă ar şti că n-ai dormit la tine? 

— Mai degrabă dimpotrivă, aş zice. 

Eu şi Litsi ne beam deja cafeaua în salon cînd Danielle şi-a 
făcut apariţia îmbrăcată în tonuri de albastru şi verde. A adus o 
cutie cu juice şi alta cu fulgi de porumb şi mi-a prăjit pîine. Litsi 
ne-a privit speculativ cîntărindu-ne cu atenţie pe amindoi, şi, în 
cele din urmă, chipul i s-a luminat. 

— Felicitări, mi-a spus sec. 

— Nunta va fi în curînd, i-a spus Danielle calm. 

— Aşa cum bănuiam şi eu, i-a răspuns el. 

Ceva mai tîrziu eu şi Litsi am urcat să-i vedem pe Roland de 
Brescou şi pe prinţesă ca să le dăm contractele semnate. 

— Am fost sigur că Nanterre nu se va învoi să dizolvăm 
societatea. Fără ea, categoric, nu poate să fabrice arme... nu-i 
aşa? a spus el cu o voce slăbită. 

— Chiar dacă o face vreodată, i-am răspuns, numele 
dumneavoastră nu va mai fi implicat cu nimic. 


Gascony, aşa cum se numea noua societate publică, era 
vechiul nume al provinciei din Franţa unde se afla castelul 
familiei de Brescou. Roland a fost şi încîntat, dar şi întristat de 
soluţie. 

— Cum de l-ai convins, Kit? a întrebat prinţesa uitîndu-se la 
semnătura lui Nanterre fără să-şi creadă ochilor. 

— Hm... l-am legat fedeleş. 

Mi-a aruncat o privire rapidă. 

— Atunci mai bine nu întreb. 

— Nu este rănit şi nu are pe el nici un semn. 

— Dar poliţia? a întrebat Roland. 

— Nici o poliţie, am spus. Am fost nevoiţi să-i promitem că nu 
va fi implicată poliţia ca să-l facem să semneze. 

— Tirgul e tîrg, a încuviinţat Litsi. A trebuit să ne ţinem 
făgăduiala şi l-am lăsat liber. 

Prinţesa şi soţul ei ştiau ce-nseamnă să-ţi ţii cuvîntul dat şi, 
atunci cînd am plecat din camera lui Roland, ea a venit după 
mine, lăsîndu-l pe Litsi în urmă. 

— N-am cuvinte ca să-ţi mulţumesc... Cum am putea să-ţi 
mulţumim? m-a întrebat încurcată. 

— Nu este nevoie. A-ă... eu şi Danielle ne vom căsători în 
iunie. 

— Sînt foarte bucuroasă, a spus ea cu o vădită plăcere şi m-a 
sărutat cu căldură întîi pe un obraz, apoi pe celălalt. 

Mi-au trecut prin minte clipele cînd aş fi vrut s-o îmbrăţişez; 
probabil că într-o zi am s-o fac, dar nu pe un hipodrom. 

— Îmi pare atît de rău pentru caii dumneavoastră, i-am spus. 

— Da... Cînd te vezi cu Wykeham roagă-l să înceapă să se 
intereseze ca să cumpere alţii în locul lor. Nu ne putem aştepta 
la un alt Cotopaxi, dar probabil, la anu' vom avea în orice caz un 
cal de valoare pentru Grand National... Şi nu uita că săptămîna 
viitoare îl avem, totuşi, pe Kinley pentru Cheltenham. 

— Triumph Hurdle, i-am spus. 

Ceva mai tîrziu am plecat cu trenul la cursele de la 
Folkestone cu inima uşoară, dar fără Danielle care avea oră la 
dentist. 

Am călărit în patru curse cîştigind două şi mă simţeam bine, 
în formă, plesnind de sănătate şi, pentru prima oară de atitea 
săptămîni, fără nici o grijă. Era un sentiment extraordinar, 
numai de-ar dura! 


Bunty Ireland, corespondentul pentru curse de la The 
Towncrier, mi-a dat un plic mare de la lordul Vaughnley. 

— Proaspăt ieşit de la computer, mi-a spus el. 

Din nou conţinutul plicului părea destul de sărăcuţ, dar i-am 
mulţumit şi gîndindu-mă că, din fericire, nu-mi mai era necesar, 
l-am luat cu mine înapoi spre Londra fără să-l deschid. 

Cina în seara aceea a fost de-a dreptul festivă, deşi Danielle 
nu era prezentă fiind la studio unde ajunsese şofindu-şi singură 
Ford-ul. 

— Am crezut că aseară a fost ultima oară cînd făcea de 
serviciu noaptea, a spus Beatrice fără să bănuiască nimic. 

— Programul i s-a schimbat din nou, i-am explicat. 

— O, ce neplăcut! 

Beatrice hotărise să se întoarcă la Palm Beach ziua 
următoare. Scumpii ei cîini probabil că-i duceau dorul, a spus 
ea. Se pare că prinţesa îi povestise că planurile lui Nanterre 
eşuaseră, ceea ce, în mod surprinzător, îi diminuase obiceiul de 
a se tot plinge. 

Mă obişnuisem cu prezenţa ei: cu păru-i oranj pal, cu ochii-i 
rotunzi, cu inelele-i asemeni plăcuţelor metalice ce se pun pe 
degete la box şi cu veşmintele ei din Florida. Viaţa va fi destul 
de plicticoasă fără bătriîna harpie; ba mai mult, imediat după 
plecarea ei, va trebui să-mi fac şi eu bagajele. Mă întrebam cît 
va mai sta Litsi... 

Roland a coborit la cină, a oferit şampanie şi a închinat un 
pahar în cinstea mea şi a lui Litsi. Beatrice s-a încruntat puţin, 
dar a înflorit ca o floarea-soarelui cînd Roland a spus că, dat 
fiind capitalul ce se va obţine în plus din vinzare, s-ar putea să-i 
mărească cota de moştenire. Era mult prea generos, mi-am zis 
în sinea mea, deşi, fără ajutorul ei, nu cred că am fi reuşit. 

Roland, Beatrice şi prinţesa s-au retras destul de devreme, 
lăsîndu-ne pe mine şi pe Litsi la taclale în salon. Mult mai tîrziu, 
mi-am adus aminte de plicul de la lordul Vaughnley pe care-l 
lăsasem nedeschis pe o măsuţă. 

Litsi m-a privit absent cînd l-am deschis şi am scos dinăuntru 
o fotografie lucioasă, alb-negru şi o tăietură mică dintr-un ziar. 
De asemenea, o foaie cu antetul ziarului The Towncrier cu cîteva 
cuvinte: „Regret, dar nu mai avem nimic altceva în legătură cu 
Nanterre”. 

Poza îl arăta pe Nanterre în haine de seară înconjurat de alţi 


cîţiva bărbaţi, similar îmbrăcaţi, pe puntea unui iaht. l-am 
pasat-o lui Litsi şi am citit fiţuica de ziar ce o însoțea: 

„La petrecerea dată vineri seara de comerciantul de arme 
Ahmed Fuad la bordul iahtului său Felfesima în portul 
Monte-Carlo, cu ocazia celei de a cincizecea aniversări, au 
participat musafiri din diverse colţuri ale lumii: California, Peru şi 
Darwin, Australia. Într-o abundență debordantă, Fuad şi-a servit 
cu caviar şi pate de foie gras prietenii din lumea hobby-urilor 
sale: jocul de table, curse şi cluburi de noapte”. 

Litsi mi-a înapoiat fotografia şi eu i-am dat tăietura din ziar. 

— Asta voia Nanterre să ajungă, i-am spus. Să-şi primească 
musafirii pe un iaht pe Mediterana, îmbrăcat în smoching alb, să 
dea mese extravagante, bucurîndu-se să fie adulat şi flatat. Asta 
dorea... să fie multimilionar şi să aibă putere. 

Am întors fotografia citind informaţiile sumare de pe foiţa de 
hîrtie lipită pe verso: o înşiruire de nume şi data. 

— Asta-i ciudat, am spus eu căzut pe gînduri. 

— Ce anume? 

— Petrecerea s-a ţinut vineri noaptea. 

— Da, şi ce este cu asta? 

— Pesemne că Nanterre a făcut un zbor pînă acolo şi s-a 
întors, la fel ca şi ceilalţi. 

— Vineri noaptea, Col a fost împuşcat. 

Litsi a rămas holbîndu-se la mine. 

— Nanterre nu putea s-o facă, i-am spus. El se afla la Monte 
Carlo. 

— Dar el singur a recunoscut că l-a împuşcat. S-a lăudat cu 
asta faţă de Beatrice. 

M-am încruntat. 

— Da, într-adevăr. 

— Pesemne că a pus pe altcineva s-o facă, a spus Litsi. 

Am clătinat din cap. 

— Tot ce-a făcut pînă acum a făcut singur: A ameninţat-o pe 
prinţesă, a urmărit-o pe Danielle, pe tine te-a atras în capcană, 
a venit să pună bomba în maşina mea. Pentru nici unul din 
aceste lucruri n-a avut încredere să apeleze la altcineva. Se 
pricepe la cai, a ţinut să-şi împuşte singur propria mînză... l-ar fi 
putut împuşca pe Col... dar n-a făcut-o el. 

— Dar el cu gura lui a recunoscut că a împuşcat toţi caii, a 
insistat Litsi. 


— Da, dar să presupunem... că a citit despre ei în ziare... că 
a citit că moartea lor s-a produs în condiţii misterioase şi că nu 
se ştie cine i-a omorît... El ţinea cu tot dinadinsul să-i 
înspăimînte pe Roland şi pe prinţesă. Să presupunem că ela 
spus că i-a omorit, dar n-a făcut-o. 

— Dar, în cazul ăsta, cine a făcut-o? a întrebat Litsi căzut pe 
gînduri. Cine, în afară de Nanterre, ar fi dorit să omoare caii cei 
mai buni ai prinţesei? 

M-am ridicat încet în picioare avînd senzaţia că voi leşina 
dintr-o clipă în alta. 

— Ce este? m-a întrebat Litsi speriat. Te-ai albit ca foaia de 
hîrtie. 

— Au fost omoriţi caii cu care eu aş fi putut cîştiga Grand 
National-ul, am spus fără să mai am nici un pic de salivă în gură. 
Caii cu care aş fi putut cîştiga Cupa de Aur. 

— Kit... a zis Litsi. 

— Nu este decit o singură persoană, am continuat eu cu 
dificultate, care mă urăşte atît de mult încît să facă asta. Cel 
care nu poate să suporte să mă vadă cîştigind toate aceste 
curse... care ar dori să-mi ia toate premiile care-mi sînt cele mai 
dragi pentru că şi eu i-am luat recompensa lui... 

Am simţit că mi se taie respiraţia şi mi se învirteşte capul. 

— Stai jos, a spus Litsi alarmat. 

— Kinley, am zis eu. 

Am ţişnit la telefon şi l-am sunat pe Wykeham. 

— Chiar mă duceam la culcare, s-a plins el. 

— Ai suspendat patrula cu cîini? l-am întrebat. 

— Da, bineînţeles. Tu mi-ai spus azi-dimineaţă că nu mai 
este nevoie de ea. 

— Cred că m-am înşelat. Nu putem să riscăm. Pornesc chiar 
acum spre tine şi va trebui să punem din nou patrulele cu cîini, 
paza să fie mai puternică decit oricînd în toate zilele care au mai 
rămas pînă la Cheltenham şi probabil şi în continuare. 

— Nu înţeleg, a spus el. 

— Ţi-ai luat somniferul? l-am întrebat. 

— Nu, nu încă. 

— Să nu-l iei pînă nu ajung eu la tine, da? Şi unde l-ai pus pe 
Kinley în noaptea asta? 

— Înapoi, în boxa lui, bineînţeles. Ai spus că pericolul a 
trecut. 


— Cînd ajung la tine o să-l mutăm iar în boxa din colţ. 

— Kit, nu, nu la miezul nopţii. 

— Vrei să-l ai în siguranţă, nu? l-am întrebat şi la asta nu mai 
era nici un contraargument. 

Am închis telefonul şi Litsi a spus încet: 

— Crezi că este Maynard Allardeck? 

— Da, într-adevăr. Cam acum vreo două săptămîni a aflat că 
n-o să mai primească niciodată titlul de cavaler, pentru că eu 
am trimis comisiei care acordă ordinele de onoare filmul pe care 
i l-am făcut. Îşi dorea rangul de cavaler de cînd i-a spus 
bunicului meu că va veni o zi cînd cei din neamul Fielding vor 
trebui să i se încline pentru că va ajunge lord. El se pricepe la 
cai mai bine decit Nanterre... a fost crescut în grajdul bunicului 
său şi a fost ajutorul lui la antrenamente ani în şir. l-a văzut pe 
Cascade şi pe Cotopaxi la Newbury şi amindoi sînt cai uşor de 
remarcat... şi fără doar şi poate... pe Col la Ascot. 

M-am îndreptat spre uşă. 

— Am să telefonez dimineaţă, am spus. 

— Vin cu tine, a zis el. 

Am clătinat din cap. 

— N-ai să închizi nici un ochi toată noaptea. 

— Hai să mergem, a spus el. Tu ai salvat onoarea familiei 
mele... Lasă-mă să răscumpăr ceva din datoria lor. 

Într-adevăr, eram foarte bucuros de companie. Ne-am întors 
iar în aleea întunecată de la garaje şi Litsi a spus că, dacă 
aveam starterul în buzunar, am fi mai în siguranţă să-l folosesc. 
Dar Nanterre nu se mai întorsese cu bombele lui şi, de la 
cincizeci de iarzi, am pornit motorul Mercedes-ului. 

Ne-am îndreptat spre Sussex şi, din maşină, i-am telefonat 
Daniellei ca să-i spunem unde şi de ce mergem. Ea n-avea de ce 
să nu creadă că Maynard ar fi în stare de ceva mult mai rău, mai 
cu seamă că la Ascot şi Sandown îi păruse de-a dreptul nebun 
după cum se uita la mine şi nu mă slăbea deloc din ochi. 

— Te privea cu atita duşmănie că îţi îngheţa sîngele în vine, 
a spus ea. Ura parcă i se revărsa valuri-valuri. 

— O să ne întoarcem pentru micul dejun, i-am spus zîimbind. 
Somn uşor. 

l-am auzit rîsul în timp ce puneam receptorul jos. 

l-am povestit apoi lui Litsi despre bombele - focurile de 
artificii pe care le folosise spre a îndepărta patrula cu cîine de la 


boxa lui Col, după care am continuat: 

— Ştii, pe alee, cînd Nanterre a spus că n-a pus nici o bombă 
în maşina mea, l-am întrebat dacă erau focuri de artificii. A 
căscat ochii de parcă n-ar fi ştiut nimic de aşa ceva... Atunci nu 
m-am gîndit prea mult la asta, dar acum îmi dau seama că el, 
pur şi simplu, habar n-avea despre ce vorbeam eu. El nu ştia 
nimic despre focurile de artificii de la grajdurile lui Wykeham 
pentru că nu se scrisese nimic despre ele în ziare. 

Litsi a scos un sunet ceva între apreciere şi acord şi, în aceşti 
termeni de bună înţelegere, am ajuns în satul lui Wykeham. 

— Ce-ai de gînd să faci aici? a întrebat Litsi. 

Am înălţat din umeri. 

— Să dau ocol grajdurilor. l-am explicat despre micile ogrăzi. 
Nu este un loc unde se patrulează uşor. 

— Crezi, într-adevăr, că Allardeck va încerca să omoare încă 
unul din caii mătuşii Casilia? 

— Da. Kinley, în mod special, calul ei cel mai bun la ora 
actuală pentru curse cu obstacole. Nu ştiu dacă va încerca în 
seara asta, sau miine sau în celelalte zile, dar nu vreau să risc. 
Am făcut o pauză. In orice caz, vreau să-mi cer scuze prinţesei 
Casilia... să-i plătesc... 

— Ce vrei să spui? 

— Cascade, Cotopaxi şi Col au murit din cauza vrajbei dintre 
familiile Fielding şi Allardeck. Din cauza mea. 

— Ea nici n-o să conceapă una ca asta. 

— Acesta este adevărul. Ne aflam deja pe aleea din faţa 
casei lui Wykeham. N-am să las să moară şi Kinley. 

Am oprit maşina în parcare şi am coborit în tăcerea miezului 
de noapte, sub un cer limpede, plin de stele ce străluceau ca 
nişte diamante. Aceste creaţii desăvirşite ale universului erau 
suficiente spre a umili sforţările pline de sudoare ale pămîntului. 

Am tras adînc aer în piept lăsîndu-mă cuprins de pacea 
nopţii... şi am auzit, la o oarecare depărtare, bufnitura înăbușită, 
surdă a unei săgeți. 

— Doamne Dumnezeule, mi-am zis. Am ajuns prea tirziu. 

Am alergat. Ştiam încotro. Spre ultima curte, cea mai 
apropiată de casa lui Wykeham. Imi zburau călciiele de furie, mi 
se făcea rău de la inimă şi-n mintea mea era un amestec de 
mînie, teamă şi regrete îngrozitoare. 

Trebuia să fi şofat mai repede... Aş fi putut pleca mai 


devreme... Ar fi trebuit să deschid plicul de la lordul Vaughnley 
cu multe ceasuri mai 'nainte... Kinley era mort şi eu îl omorisem. 

Am intrat în ogradă alergind şi, cu toată viteza mea, 
evenimentele de cealaltă parte s-au derulat mult mai repede. 

În timp ce fugeam l-am văzut pe Wykeham luptîndu-se să se 
ridice de jos, din potecă, unde zăcea în faţa uşilor de la boxe. 

Două din uşi erau deschise, boxele se aflau în întuneric, 
lumina venind numai de afară, din curte. Într-una din boxe am 
zărit un cal zăcînd pe o parte, cu picioarele încă zbătindu-se în 
convulsiile morţii. În cealaltă boxă a intrat Wykeham. 

Cînd eu mai aveam încă vreo cîţiva iarzi pînă la el, l-am văzut 
ridicînd ceva de pe pervazul de cărămidă al ferestrei, după care 
a intrat în boxă fără să i se audă picioarele pe zgură. 

Am continuat să alerg. 

În boxă mai era încă un bărbat, mai înalt, care înhăţase calul 
de căpăstru. 

L-am văzut pe Wykeham ridicînd obiectul ce-l avea în mînă 
spre capul celui de al doilea bărbat. Am zărit strălucirea de o 
clipă şi am auzit pocnetul îngrozitor... 

Cînd am ajuns la uşă, un bărbat mort zăcea pe zgură, un cal 
nevătămat arunca din cap şi fornăia pe nări de frică, în aer se 
simţea miros de praf de puşcă, iar Wykeham stătea în picioare, 
cu privirile aţintite în jos şi cu Coltul în miini. 

Calul care trăia era Kinley... dar n-am simţit nici o uşurare. 

— Wykeham! am spus. 

Şi-a întors capul şi mi-a aruncat o privire confuză. 

— El mi-a împuşcat caii, a zis el. 

— Da. 

— L-am omorît. Am spus că o voi face... şi am făcut-o. 

Mi-am coborit ochii spre bărbatul mort, spre costumul 
elegant şi pantofii făcuţi de comandă: 

Zăcea pe o parte, pe cap avea un ciorap de nylon în chip de 
mască, cu o gaură în el în spatele urechii drepte. 

Litsi a intrat alergînd în ogradă şi, abia respirînd, a întrebat 
ce s-a întîmplat. Aşa cum mă aflam în cadrul uşii, m-am întors 
spre el fără a-l lăsa să vadă ce este înăuntru. 

— Litsi, du-te şi telefonează la poliţie, i-am spus. Foloseşte 
telefonul din maşină. Apasă pe 0 şi-ţi va răspunde centralista... 
cere poliţia. Spune-le că aici a fost omorit un om într-un 
accident. 


— Un om! a exclamat el. Nu un cal? 

— Amiîndoi... dar lor spune-le că un om. 

— Da, a zis el nefericit. Bine. 

A pornit înapoi de unde venise, iar eu m-am întors spre 
Wykeham care acum privea cu ochii larg deschişi şi începuse să 
tremure. 

— N-a fost un accident, a spus el oarecum cu mîndrie în voce 
şi în felul în care-şi ţinea capul. Eu l-am omorît. 

— Wykeham, i-am spus presant. Ascultă! Mă asculţi? 

— Da. 

— Unde vrei să-ţi petreci ultimii ani din viaţă? În închisoare 
sau pe colinele Downs cu caii tăi? 

Stătea holbîndu-se la mine. 

— Mă asculţi? 

— Da. 

— Se va face o anchetă, am continuat eu. Şi acesta a fost un 
accident. Mă asculţi? 

A dat din cap. 

— Ai ieşit afară înainte de a te culca să vezi dacă totul este în 
ordine. 

— Da, am ieşit. 

— Ai avut trei cai omoriţi în ultimele zece zile... Poliţia n-a 
putut descoperi cine a făcut-o... Ştiai că eu trebuie să vin în 
noaptea asta ca să te ajut la patrularea ogrăzilor, dar, în chip 
firesc erai îngrijorat. 

— Da. 

— Ai intrat în această ogradă şi ai auzit pe cineva care ţi-a 
împuşcat unul din cai. 

— Da, aşa este. 

— Este Abseil? 

Doream din tot sufletul să spună nu, dar el a spus da. 

Abseil... care a alergat cu o viteză că a fost cît pe-aci să-şi 
fringă gitul peste ultimele trei obstacole la Sandown şi care s-a 
agăţat de victorie chiar pe linia de potou. 

l-am spus: 

— Ai fugit încercînd să-l împiedici pe intrus să facă şi mai 
mult rău... Ai vrut să-i smulgi pistolul din mini. 

— Da. 

— El era mai tînăr, mai puternic şi mai înalt decit tine... Te-a 
îmbrîncit la pămînt folosind pistolul, tu ai căzut pe potecă, 


năucit pe moment. 

— De unde ştii? m-a întrebat Wykeham uluit. 

— Semnele ţevii sînt peste tot pe obrazul tău. Singerează. Să 
nu-l atingi, i-am spus cînd şi-a ridicat mîna să se pipăie. El te-a 
trîntit la pămînt şi a intrat în cea de a doua boxă ca să omoare şi 
celălalt cal. 

— Da, să-l omoare pe Kinley. 

— Ascultă... El a avut arma în mină. 

Wykeham a început să-şi clatine capul şi apoi s-a oprit. 

Am continuat: 

— Omul avea de gînd să-ţi împuşte calul. Tu te-ai repezit 
spre armă ca să-l opreşti. Ai încercat să i-o iei... el a căutat să 
ţi-o smulgă din mînă. A reuşit să te izbească, dar tu aveai încă 
mîinile pe armă şi, în încăierare, cînd a smucit arma spre el, 
capătul gros al ţevii i-a lovit capul, iar atunci, nu se ştie cum, ai 
apăsat pe trăgaci. 

Se uita la mine cu o privire fixă. 

— Tu n-ai vrut să-l omori; mă asculţi, Wykeham? Tu ai vrut 
să-l împiedici să-ţi omoare şi cel de al doilea cal. 

— K... Kit... a zis el în cele din urmă bilbiindu-se. 

— Ce ai de gînd să le spui celor de la poliţie? 

— Eu... am... am încercat să-l... să-l opresc să împuşte... A 
înghiţit în sec... El a... a smucit pistolul... care i-a izbit capul... 
Arma s-a... s-a descărcat. 

El încă mai ţinea în mînă pistolul, de patu-i de lemn grosolan. 

— Aruncă-l pe zgură, i-am spus. 

L-a aruncat şi privirile noastre s-au oprit asupra lui: era un 
instrument al morţii, greu, urit, grosolan. 

Litsi s-a întors spunînd că poliţia vă veni curînd şi el a fost cel 
care a aprins lumina dînd la iveală fiecare detaliu al scenei. 

M-am aplecat şi m-am uitat mai de-aproape la Maynard. Pe 
ciorapul de mătase era o pată de ulei, acolo unde pătrunsese 
săgeata, şi mi-am amintit că Robin Curtis spusese că săgeata 
fusese unsă înainte de a fi omorit Col... Robin îşi va aminti... Nu 
va exista nici un dubiu că Maynard omorise toţi cei patru cai. 

— Ştii cine este? l-am întrebat pe Wykeham în timp ce mă 
ridicam la verticală. 

Ştia pe jumătate. Pe jumătate nici nu-i venea să creadă. 

— Allardeck? a spus el fără a părea sigur. 

— Allardeck. 


Wykeham s-a aplecat să-i scoată ciorapul de pe cap. 

— Să nu faci asta! i-am spus cu bruscheţe. Să nu-l atingi. 
Oricine poate vedea că el a venit aici încercînd să nu fie 
recunoscut... pentru a omori caii... Nimeni nu pleacă să-şi facă 
plimbarea de seară purtîind o mască din ciorap şi un Colt cu 
săgeată. 

— L-a ucis pe Kinley? a întrebat Litsi neliniştit. 

— Nu, acesta este Kinley. L-a omorit pe Abseil. 

Litsi părea de-a dreptul copleşit. 

— Biata tanti Casilia... Mi-a povestit cît de frumos ai cîştigat 
cu Abseil. De ce l-a omorit pe cel care n-ar fi putut cîştiga Grand 
National-ul? Şi-a coborit privirile spre Maynard înţelegîndu-i 
motivele. Allardeck nu suporta ca tu să străluceşti, indiferent în 
ce fel. 

Vrăjmăşia dintre cele două familii era moartă, mi-am zis în 
sinea mea. S-a terminat pentru totdeauna. Vechea obsesie 
murea o dată cu Maynard, iar el murise înainte de a atinge 
zgura, la fel cu Cotopaxi, Cascade, Abseil şi Col. 

Un sfîrşit pe măsură, mi-am zis. 

Litsi a spus că promisese poliţiştilor să-i aştepte în parcare ca 
să le arate unde să vină, aşa că a plecat. 

Wykeham a petrecut o bună bucată de vreme uitîndu-se la 
Kinley, care acum stătea liniştit, fără a mai fi speriat, apoi, 
pentru o clipă, şi-a oprit privirile asupra lui Maynard. 

— Mă bucur că l-am omorit, a spus el cu înverşunare. 

— Da, ştiu. 

— Ai grijă ca să cîştigi Triumph Hurdle. 

M-am gîndit la antrenamentele pe care le făcusem cu acest 
cal, învăţindu-l să aprecieze distanţele pe colinele Downs, sub 
supravegherea lui Wykeham,  modelînd talentul nativ, 
extraordinar,  adăugîndu-i noi valenţe pentru o pregătire 
desăvirşită. 

— Am să fac tot ceea ce pot, am răspuns. 

A zimbit. 

— Mulţumesc, Kit, mi-a zis. Îţi mulţumesc pentru tot. 

Poliţiştii au venit însoţiţi de Litsi: doi dintre ei, cu grade 
superioare, îşi luau note şi au spus că trebuie chemaţi medicii 
veterinari legişti şi fotografii. 

L-au chestionat pe Wykeham asupra celor întîmplate. 

— Am ieşit afară... l-am găsit pe intrus... el m-a trîntit la 


pămînt... Avea de gînd să împuşte şi calul ăsta... m-am ridicat în 
picioare. 

A făcut o pauză. 

— Continuaţi, domnule, a spus polițistul înţelegător. 

În faţa lor, pe zgura din boxă, lîngă intrusul mort care zăcea 
alături de arma-i amenințătoare ce strălucea în lumina soarelui 
se afla un bătrîn slab, cu părul alb, răvăşit, cu fruntea acoperită 
de pistruii senectuţii şi cu sînge închegat pe obraz de la 
loviturile de pistol. 

Ei au văzut, aşa cum vor vedea şi judecătorul, şi juraţii, şi 
presa înfăţişarea exterioară a omului deteriorat de vreme şi cu 
mişcări tremurate şi nu titanul care încă mai zăcea în el. 

Wykeham şi-a îndreptat privirile spre Kinley; spre viitor, spre 
calul care putea să zboare pe colinele Downs, cu coada fluturînd 
în vînt, sărind dumnezeieşte în întîimpinarea destinului său. 

Şi-a întors capul spre poliţişti, iar în ochii lui se oglindea 
lumina cerului. 

— A fost un accident, a spus el. 


